Қорқыт ата атындағы Қызылорда университеті

ӘОЖ Қoлжaзбa құқығындa

# ЖҮЗЕЕВ СЕРІКХАН ӘЛХАНҰЛЫ

**Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау**

6D010200 – Бастауышта оқыту педагогикасы мен әдістемесі

Философия докторы (PhD) дәpeжeciн aлу үшiн дaйындaлғaн диccepтaция

Ғылыми кеңесші педагогика ғылымдарының кандидаты, доцент

Жайлауова М.К.

Шeтeлдiк кeңecшi PhD Стойкова Ж.Д.

Қaзaқcтaн Pecпубликacы

1

Қызылорда, 2025

|  |  |
| --- | --- |
| **МАзМҰНЫ****НОРМАТИВТІК СІЛТЕМЕЛЕР** **АНЫҚТАМАЛАР** **БЕЛГІЛЕУЛЕР МЕН ҚЫСҚАРТУЛАР****КІРІСПЕ** | 3478 |
| 1 ҚАЗАҚ ЭТНОПЕДАГОГИКАЛЫҚ ДӘСТҮРЛЕРІ НЕГІЗІНДЕ БОЛАШАҚ БАСТАУЫШ СЫНЫП МҰҒАЛІМДЕРІН КӘСІБИ ДАЯРЛАУДЫҢ ТЕОРИЯЛЫҚ-ӘДІСНАМАЛЫҚ НЕГІЗДЕРІ | 20 |
| 1.1 «Этнопедагогикалық дәстүрлер» ұғымы мен «қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау» түсінігінің мәні мен сипаты | 20 |
| 1.2 Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың педагогикалық-психологиялық негіздері  | 37 |
| 1.3 Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың әдіснамалық тұғырлары  | 50 |
| **2 ҚАЗАҚ ЭТНОПЕДАГОГИКАЛЫҚ ДӘСТҮРЛЕРІ НЕГІЗІНДЕ БОЛАШАҚ БАСТАУЫШ СЫНЫП МҰҒАЛІМДЕРІН КӘСІБИ ДАЯРЛАУДЫ МОДЕЛЬДЕУ** | 64 |
| 2.1 Қазақ этнопедагогикалық дәстүрлері болашақ бастауыш сынып мұғалімдерін кәсіби даярлау құралы ретінде | 64 |
| 2.2 Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың мүмкіндіктері | 80 |
| 2.3 Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың құрылымдық-мазмұндық моделі | 92 |
|  3 ҚАЗАҚ ЭТНОПЕДАГОГИКАЛЫҚ ДӘСТҮРЛЕРІ НЕГІЗІНДЕ БОЛАШАҚ БАСТАУЫШ СЫНЫП МҰҒАЛІМДЕРІН КӘСІБИ ДАЯРЛАУ БОЙЫНША ТӘЖІРИБЕЛІК-ЭКСПЕРИМЕНТ ЖҰМЫСЫ | 110 |
| 3.1 Тәжірибелік-эксперимент жұмысын ұйымдастыру | 110 |
| 3.2 Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау әдістемесі | 120 |
| 3.3 Тәжірибелік-эксперименттік жұмыс нәтижелері | 139 |
| **ҚОРЫТЫНДЫ** **ПАЙДАЛАНЫЛҒАН ӘДЕБИЕТТЕР ТІЗІМІ** **ҚОСЫМШАЛАР**  | 165169178 |

#

# КІРІСПЕ

**Зерттеудің өзектілігі.**

Қазіргі ақпараттық технологиялардың қарқынды дамуы білім беру мен тәрбиелеу үдерісіне жаңа бағыттарды енгізуді талап етеді. Бұл үрдіс ұлттық білім беру үлгісін жетілдіруді және оны заман талабына сай жаңғыртуды көздейді. Мемлекет басшысы Қ.К. Тоқаев 2019 жылы өткен *«Білім және ғылым»* атты конференцияда сөйлеген сөзінде: *«Отандық білім саласы туған жерге, қоршаған ортаға, өз тарихына құрметпен қарауға тәрбиелеп, ұлттық құндылықтарды дәріптеуі тиіс»* деп атап [1]. Қазақстан Республикасында ұлттық тәрбие мен білім беруді үйлестірудің маңыздылығын көрсеткен.

Қазақстан Республикасының «Білім туралы» Заңында білім беру жүйесінің негізгі міндеттері ретінде: *«...азаматтық пен елжандылыққа, Қазақстан Республикасына сүйіспеншілікке, мемлекеттік рәміздерді құрметтеуге, халық дәстүрлерін қастерлеуге, ... әлемдік және отандық мәдениеттің жетістіктерін игеруге, қазақ халқы мен республиканың басқа да этностарының тарихын, әдет-ғұрпы мен дәстүрлерін зерделеуге»* басымдық берілген [2]. Бұл қағидалар ұлттық құндылықтарды білім беру жүйесіне терең енгізу қажеттілігін байқатады.

Бастауыш білім беру үдерісінде бірқатар мәселелердің бар екені байқалады. Атап айтқанда, жас буынға халықтың ұлттық құндылықтары мен дәстүрлерін негізге ала отырып, Қазақстан Республикасының білім берудің мемлекеттік жалпыға міндетті стандарты аясында сапалы білім беру міндеті толық шешімін таппаған. Бастауыш білім беру жүйесіндегі жаңа форматтағы мұғалімдерді даярлау тек жаңа технологиялар мен заманауи оқыту әдістемелерін меңгерумен шектелмеуі тиіс. Жаңа Қазақстанның білім беру жүйесіндегі өзгерістерге сәйкес, бастауыш сынып мұғалімдерін кәсіби даярлау жүйесін жетілдіру – маңызды міндеттердің бірі. Бұл мақсатқа жету үшін мұғалімнің білім беру жүйесіндегі рөлін, негізгі кәсіби құзыреттерін және педагогикалық үдерістегі этнопедагогикалық факторлардың маңыздылығын айқындау қажет.

Қазақстан Республикасының «Біртұтас тәрбие» бағдарламаның негізгі мақсаты – өскелең ұрпақты ұлттық құндылықтар мен жалпыадамзаттық қағидаларға сүйене отырып тәрбиелеу, жас ұрпақтың азаматтық жауапкершілігін арттыру, олардың зияткерлік және рухани дамуына жағдай жасау. Зерттеу барысында бағдарламаның ұлттық және патриоттық тәрбие беру, рухани-адамгершілік тәрбие беру, ұлттық білімге толеранттылық, қоғамға құрмет, мейірімділік және жауапкершілікті дамыту, экологиялық тәрбие беру, табиғатты қорғау және экологиялық мәдениетті қалыптастыру, дене тәрбиесі және салауатты өмір сүру салты, өскелен ұрпақты кәсіпкерлікке, еңбекқорлыққа баулу сияқты маңызды бағыттары қозғалады. Бағдарлама аясында зерттеу жұмысы еліміздегі бастауыш білім беру жүйесінде тәрбие жұмысын кешенді, үйлесімді және ұлттық құндылықтарға негізделген түрін жүзеге асыруды көздейді.

Болашақ бастауыш сынып мұғалімдерін даярлау барысында олардың кәсіби білімін қалыптастыруда тек оқыту мен тәрбиелеудің дәстүрлі принциптері ғана емес, қазақ халқының этнопедагогикалық дәстүрлері де ескерілуі тиіс. Бұл тәсіл педагог кадрлардың ұлттық құндылықтарды дәріптеуге негізделген білім беру жүйесін қалыптастыруына мүмкіндік береді. Нәтижесінде бастауыш мектепте білім беру ісіне терең мән беріліп, мұғалімдерді даярлау жүйесі жаңаша форматта ұйымдастырылады.

Зерттеу тақырыбына сәйкес, болашақ бастауыш сынып мұғалімдерін қазақ этнопедагогикалық дәстүрлерін ескере отырып кәсіби даярлау – ұлттық сананы дамытудағы басты бағыттардың бірі. Этнопедагогика – белгілі бір этностың ғасырлар бойы жинақталған тәрбиелік тәжірибесін, мәдениеті мен дәстүрлерін негізге ала отырып, жеке тұлғаны қалыптастыруға бағытталған педагогикалық ғылым саласы.

Этнопедагогиканың негізгі аспектілерін болашақ бастауыш сынып мұғалімдерінің кәсіби даярлығының құрамдас бөлігі ретінде қарастыру – сапалы білім берудің басты шарты. Сондықтан этнопедагогикалық білім беру тек теориялық білімді меңгерумен шектелмей, болашақ мұғалімдердің ұлттық құндылықтарды іс жүзінде қолдана білуіне бағытталуы тиіс.

Қазіргі білім беру жүйесінде қазақ этнопедагогикалық дәстүрлерін болашақ бастауыш сынып мұғалімдерінің кәсіби даярлығының негізі ретінде қарастыру маңызды. Бастауыш білім беру үдерісіне қазақ халқының дәстүрлі тәрбиелік тәжірибесін енгізу арқылы ұлттық сана мен мәдени мұраны сақтау және дамыту мүмкін болады. Осыған байланысты, болашақ бастауыш сынып мұғалімдерін кәсіби даярлау жүйесі қазақ этнопедагогикалық дәстүрлеріне сүйене отырып жаңғыртылуы тиіс.

Этнопедагогика – халықтың тәрбие тәжірибесін, ұлттық құндылықтары мен дәстүрлерін зерттейтін ғылыми сала. Бұл ғылымның қалыптасуы мен дамуы ғасырлар бойғы педагогикалық ойдың эволюциясымен тығыз байланысты. Этнопедагогикалық дәстүрлер халықтық тәрбие жүйесінің негізін құрап, ұрпақтан-ұрпаққа берілетін ұлттық білім мен мәдениеттің сақталуын қамтамасыз етеді.

Этнопедагогиканың алғашқы теориялық негіздері шығыс ғұламаларының еңбектерінде көрініс тапты. Әл-Фараби, ибн Сина, Омар Хайям сынды ойшылдар тәрбиенің философиялық және этикалық аспектілерін қарастырса, Фердоуси адамгершілік құндылықтар мен өнегелі тәрбиенің маңыздылығын айқындады. Батыс Еуропа мен Ресейде этнопедагогикалық дәстүрлерді зерттеу XVII-XVIII ғасырларда басталып, Я.А.Коменский, Ж.Ж.Руссо, И.Г.Песталоцци, К.Д.Ушинский еңбектерінде халық педагогикасының идеялары дамытылды.

Қазақ этнопедагогикасының қалыптасуы XIX ғасырдың екінші жартысында ұлттық ағартушылық дәуірімен сабақтасты. Ы.Алтынсарин, А.Құнанбаев, Ш.Құдайбердиев, С.Торайғыров, Х.Досмұхамедов, Ш.Уәлиханов сынды көрнекті ағартушылар халықтың бала тәрбиесіндегі дәстүрлі жүйесін зерттеп, педагогикалық идеяларын жетілдірді. Олар халықтық педагогиканың негізінде тәрбие мен оқытудың ұлттық моделін қалыптастыруға ықпал етті.

Осы кезеңде қазақ халқының этнопедагогикалық дәстүрлері туралы зерттеулерге орыс ғалымдары да назар аударды. В.Радлов, П.С.Паллас, Э.С.Вульфсон, А.Левшин, Н.Г.Потанин, А.Янушкевич сияқты этнографтар қазақтың дәстүрлі білім беру тәжірибесі, тәрбие әдістері, ұлттық әдет-ғұрыптары мен салт-дәстүрлері туралы деректер жинақтап, ғылыми айналымға енгізді.

XX ғасырдың 20-30 жылдары этнопедагогика ғылыми пән ретінде қарастырыла бастады. А.Байтұрсынов, М.Жұмабаев, Ж.Аймауытов, М.Дулатов, Х.Досмұхамедов, С.Ғаббасов сынды ғалымдар қазақ этнопедагогикасының теориялық негіздерін айқындап, халық педагогикасының тәжірибесін ғылыми тұрғыда жүйелеуге үлес қосты. Олардың еңбектері ұлттық білім беру жүйесін дамытуда этнопедагогикалық дәстүрлердің маңыздылығын негіздеді.

Этнопедагогика ғылымының дамуы ұлттық тәрбиенің мәнін ашуға, халықтық педагогиканың озық дәстүрлерін заманауи білім беру жүйесіне енгізуге мүмкіндік береді. Қазақ этнопедагогикалық дәстүрлері ұлттық сана мен рухани құндылықтарды қалыптастырудың маңызды құралы ретінде қазіргі білім беру жүйесінде ерекше орын алады.

Пәннің одан әрі дамып қалыптасуына 1970-80жж. бастап жарық көрген М.Ғабдуллин [3], Қ.Бержанов [4], Қ.Жарықбаев [5], А.Көбесов [6], С.Қалиев [7], Ш.Джанзакова [8], Ж.Наурызбай [9], Р.Қ.Дүйсембінова [10], Р.К. Төлеубекова [11] т.б.зерттеу еңбектерінің қосқан үлесі зор болды.

Этнопедагогика ғылымының дербес пән ретінде дамып-қалыптасуына еліміздің егемендік алғаннан кейінгі этнопедагогиканың өзекті мәселелерін шешуге бағытталған зерттеу еңбектері, атап айтсақ: Т.Тәжібаев [12], Ә.Табылдиев [13], Қ.Сейталиев [14], С.Ұзақбаева [15], М.Балтабаев [16], К.Бөлеев [17], К.Ж. Кожахметова [18] және мектептегі оқу-тәрбие үдерісінде оқушылардың ұлттық құндылық бағдарын қалыптастыру мәселелерін қарастырған отандық ғалымдарымыз Н. М. Көшеров [19] Ф.Б. Асилбаева [20], Сайлауова [21], А.Д. Ансабаева [22], Д.Ә.Нұрғалиева [23], Г.А.Аңламасова [24], Ж.А. Ахметова [25], Н.Г.Джонисова [26], Э.А. Айтенова [27] және т.б. этнопедагог зерттеушілердің тың идеяларының қатары өсті. Осы кезеңдегі көршілес елдердің ғалымдарының этнопедагогика, этнопсихология саласындағы кемел ойлары мен озық идеяларын атамай өту мүмкін емес. Атап айтсақ, жоғары оқу орындарының педагог мамандарды даярлаудаға этникалық компоненттің рөлі мен негіздерін қарастырған ғалымдар: Г.Н.Волков [28], А.О. Измаилов [29], Л.Н. Бережнова, И.Л. Набок, В. И. Щеглов [30], Т.Н. Петрова, Ш.М. Мухтарова [31], М.Х. Мальсагова [32], М.Б. Насырова [33], С.Я. Ооржак [34] сияқты ғалымдардың монографиялары мен оқулықтары этнопедагогика ғылымының тарихы, теориялық негіздері, негізгі мәселелері мен зерттеу бағыттарын тереңірек қарастырды.

Соңғы кездері этнопедагогика ғылымының келесі бағыттары дамуда: тарихи-этнопедагогикалық зерттеулер (Г.Н.Волков [28], Т.Н. Петрова, Ш.М. Мухтарова [31], С.М. Заболотная [35]), аймақтық этнопедагогикалық зерттеулер (А.Л. Бугаева, Ш.Х. Арсалиев [36]) әр халыққа тән этнопедагогикалық ерекшеліктерді зерттеуге, халықтың рухани-мәдени мұрасын тереңірек түсінуге және ұрпаққа дұрыс бағыт-бағдар беруге мүмкіндік береді. Осы бағытта, қазақ этнопсихологиясын әр қырынан зерттеген ғалымдардың (С.М. Джакупов [37], Р.Т.Алимбаева [38], М.К.Аманова [39], Л.К.Көмекбаева [40]) еңбектері зерттеудің негіздемесін жасауға септігін тигізді. Бастауыш мектеп мұғалімдерін кәсіби даярлау мен олардың маман ретіндегі кәсіби біліктілігін жетілдіру ісіне байланысты этнопедагогикалық зерттеулерде (Н.Д.Хмель [41], Қ.М.Кертаева [42]) қарастырылып келді. Ал, ұлттық сананы дамытудағы жаңа бағыттардың қолданысын М.Ж.Жадрина [43], Ш.Т.Таубаева [44] тәрізді отандық ғалым-әдіскерлердің зерттеулерінде кездестіреміз. Аталған зерттеушілер этнопедагогика ғылымының теориясы мен практикасы бойынша өз тұжырымдарын бере келе, этномәдени тәрбиенің бастауы отбасынан, бастауыш мектептен басталатынын айғақтайды.

Дегенмен, бастауыш сынып мұғалімдерін кәсіби даярлау үдерісінің қазақ этнопедагогикалық дәстүрлерінің бірлестігінде болашақ бастауыш сынып мұғалімдерін кәсіби даярлау мәселесінің арнайызерттеу нысанына алынбағандығынкөрсетеді. Осы бағытта, қазақ этнопедагогикалық дәстүрлері негізінде бастауыш мектеп мұғалімдерін халқымыздың тарихын, әдет-ғұрыптарын, рухани құндылықтары мен салт-дәстүрін жетік меңгерген педагог-мамандар ретінде кәсіби даярлау өзекті мәселе болып табылады.

Сонымен бірге, қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау ісіне бүгінгі практикадағы сұраныс пен теориялық зерттеулер арасында **қарама-қайшылықтар** туындайды:

– жоғары оқу орындарында болашақ бастауыш сынып мұғалімдерін кәсіби даярлауды жаңа бағытта жетілдіру қажеттілігі мен оны қоғам сұранысына орай зерттелу деңгейінің жеткіліксіздігі арасында;

– қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау бойынша оқу бағдарламаларын қайта қарастыру мен толықтырудың іс жүзінде ескерілмей келе жатқандығы;

– қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың ғылыми-теориялық тұрғыда зерттелмеуі мен оларды кәсіби даярлаудың құрылымдық-мазмұндық моделін жасаудың қажеттілігі арасында.

Анықталған қарама-қайшылықтарды шешу қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың әдістемесін дайындап, оның тиімділігін тәжірибелік-эксперименттік жұмыс барысында тексеру зерттеу мәселесі болады.

Зерттеудің мәселесін айқындау бізге зерттеу тақырыбын: **«Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау»** деп таңдауға негіз болды.

**Зерттеудің мақсаты:** қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың теориялық-әдіснамалық негіздерін айқындау, әдістемесін дайындау және оның тиімділігін тәжірибелік-эксперименттік жұмыстарда дәлелдеу, ғылыми-әдістемелік ұсыныстар беру.

**Зерттеу нысаны:** ЖОО-дағы біртұтас педагогикалық үдеріс.

**Зерттеудің пәні:** қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау әдістемесі.

**Зерттеудің ғылыми болжамы:** *егер,* қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың теориялық-әдіснамалық негіздері айқындалса, оның әдістемесі жасалып, құрылымдық-мазмұндық моделі әзірленсе, *онда* болашақ бастауыш сынып мұғалімдерінің қажеттілік-ынталандырушылық, эмоционалды-құндылықтық, іс-әрекеттік-рефлексивтік компоненттеріне сай түзілетін критерийлері бойынша кәсіби дамуына және болашақ бастауыш сынып мұғаілмдерінің кәсіби іс-әрекетінің нәтижелі болуына мүмкіндік туады, *өйткені* болашақ бастауыш сынып мұғалімдерін кәсіби даярлау қоғам талаптарын қанағаттандырады.

**Зерттеудің міндеттері:**

– қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың теориялық-әдіснамалық негіздерін анықтау;

– «этнопедагогикалық дәстүрлер», «қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау» түсініктерінің мазмұнын анықтау, құрылымын нақтылау;

– қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау үдерісінің құрылымдық-мазмұндық моделін жасау;

– қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау әдістемесін жасау, оның тиімділігін тәжірибелік-эксперимент жұмысы барысында тексеру, ғылыми-әдістемелік ұсыныстар беру.

**Зерттеудің жетекші идеясы:** болашақ бастауыш сынып мұғалімдерін кәсіби даярлауда қазақ этнопедагогикалық дәстүрлері мүмкіндіктерін тиімді пайдалану заманауи педагогикалық іс-әрекетке дайын, практикаға бағдарланған, кәсіби-тұлғалық сапалары дамыған, бәсекеге қабілетті, жасампаз бастауыш сынып мұғалімдерін даярлауға негіз болады.

**Зерттеу көздері:** Қазақстан Республикасының Конституциясы, Қазақстан Республикасының «Білім туралы» Заңы, Бастауыш білім берудің мемлекеттік жалпыға міндетті стандарты, Мектепке дейінгі тәрбие мен оқытудың, бастауыш, негізгі орта, жалпы орта, техникалық және кәсіптік, орта білімнен кейінгі білім берудің мемлекеттік жалпыға міндетті стандарттары, «Біртұтас тәрбие» бағдарламасы, Зерттеу жұмысының тақырыбы мен мақсат-міндеттеріне, зерттеу логикасына сәйкес отандық және шетелдік ғалымдардың, педагогтердің, философтардың, педагогтердің, әдіскерлердің еңбектері мен зерттеулері, бастауыш сыныптардың пәндік оқу бағдарламалары, оқу-әдістемелік кешендері, бастауыш сынып мұғалімдерінің озық іс-тәжірибелері, мерзімдік басылым материалдары және диссертанттың зерттеушілік іс-тәжірибесі қолданылды.

**Зерттеу әдістері**:

*- теориялық әдістер:* зерттеу мәселесіне байланысты философиялық, психологиялық, педагогикалық ғылыми еңбектерге шолу, жинақтау, салыстыру, талдау, контент-талдау, ассоциациялау, құрылымдау, нақтылау және т.б.;

- *эмпирикалық әдістер:* диагностикалау, бақылау, сауалнама жүргізу, тестілеу, модельдеу, ойша эксперимент, тәжірибелік-эксперимент нәтижелерін жүйелеу, салыстырмалы талдау, контент-талдау, нәтижелерді математикалық-статистикалық талдау, сараптау.

**Зерттеу кезеңдері**.

Зерттеу жұмысының **бірінші кезеңінде (2018-2019 жж.)** диссертация тақырыбы бойынша философиялық, психологиялық, педагогикалық аспектілердегі шетелдік және отандық ғылыми еңбектерге, әдістемелік еңбекетрге, ғылыми-зерттеу жұмыстарына талдау жұмыстары жүргізілді. Зерттеу жұмысының теориялық негіздері айқындалды, әдіснамалық тұғырлары түзілді, олардың функциялары анықталды. Зерттеу тақырыбына орай негізгі ұғымдық-категориялық аппаратын анықтауда: «этнопедагогикалық дәстүрлер», «қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау» түсініктерінің мазмұны анықталып, құрылымы нақтыланды. Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың компоненттері, өлшемдері мен көрсеткіштері динамикаланды.

Зерттеу жұмысының **екінші кезеңінде (2019-2020 жж.)** қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың компоненттері, өлшемдері мен көрсеткіштерінің негізінде құрылымдық-мазмұндық моделі дайындалды, қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың әдістемесі: «Тәрбие жұмысының теориясы мен әдістемесі» элективті курсының бағдарламасы дайындалды. Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың бастапқы деңгейін анықтау жұмыстарының мазмұны құрылымдалды.

Зерттеу жұмысының **үшінші кезеңінде** (**2020-2021 жж.)** қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау бойынша тәжірибелік-эксперимент жұмысы ұйымдастырылды. Диагностикалау кезеңінде эмпирикалық әдістердің жүзеге асырылуы қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың бастапқы деңгейін анықтады. Қалыптастыру кезеңінде «Тәрбие жұмысының теориясы мен әдістемесі» элективті курсының бағдарламасы тәжірибеден өткізілді. «Қазақ этнопедагогикалық дәстүрлерінің түсіндірме сөздігі» көмекші құралы дайындалды. Зерттеу нәтижелері бойынша математикалық статистикалық талдау жасалып, қорытындыланып, ғылыми-әдістемелік ұсыныстар әзірленді.

**Зерттеудің ғылыми жаңалығы мен теориялық маңыздылығы:**

 – қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың теориялық-әдіснамалық негіздері анықталды;

– «этнопедагогикалық дәстүрлер», «қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау» түсініктерінің мазмұны анықталды, құрылымы нақтыланды;

– қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау үдерісінің құрылымдық-мазмұндық моделі жасалды.

**Зерттеудің практикалық маңыздылығы:** қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың әдістемесі: «Тәрбие жұмысының теориясы мен әдістемесі» элективті курсының бағдарламасы; «Қазақ этнопедагогикалық дәстүрлерінің түсіндірме сөздігі» көмекші құралы дайындалды. Зерттеу барысында алынған нәтижелер мен жасалған нақты ғылыми-әдістемелік ұсыныстарды, зерттеу материалдарын жалпы білім беретін мектептердің бастауыш сатысында, жоғары оқу орындарындағы болашақ педагогтерді кәсіби даярлауда, педагог мамандардың кәсіби даму ұлттық орталықтарында, басқа да педагог қызметкерлердің біліктілікті арттыру жүйесінде пайдалануға болады.

# Қорғауға ұсынылатын қағидалар:

1. «Этнопедагогикалық дәстүрлер» ұғымы мен «қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау» түсінігінің мәні мен зерттелу жайына талдау жасалып, құрылымына сапалық сипаттамалар берілді. Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың психологиялық, педагогикалық негіздеріне қатысты этнопедагогикалық, этнолингвистикалық зерттеулер талданып, бастауыш сынып мұғалімдерін кәсіби даярлаудың теориялық-әдіснамалық негіздері қарастырылды.

ЖОО-ның білім беру – тәрбие кеңістігінде қазақ этнопсихологиясы мен этнопедагогикасы идеяларын пайдалану мүмкіндіктері мен тәрбиелік әлеуеті айқындалды. Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың әдіснамалық тұғырлары – тұлғалық, құзыреттілік, этномәдени, интегративтілік бағыттары негізделді.

2. Бастауыш сынып мұғалімдерін кәсіби даярлау үлгісінің құрылымдық-мазмұндық компоненттері: оның көрсеткіштері; критерийлері мен даму деңгейлері; қазақ этнопедагогикалық дәстүрлерін меңгеру нәтижелері (рефлексивті, когнитивтік, іс-әрекеттік-рефлексивтік, мінез-құлықтық) анықталды; Бұл көрсеткіштер болашақ бастауыш сынып мұғалімінің өз кәсіби қызметіне деген қажетті негізгі: эмоционалды-құндылықтық, қажеттілік-ынталандырушылық, іс-әрекеттік-рефлексивтік, бағалауыштық-нәтижелілік компоненттерін бастауыш мектептегі педагогикалық жұмыстарда халық даналығы құралдарын шеберлікпен енгізу мен игертуді қамтамасыз ете алды.

3. Болашақ бастауыш сынып мұғалімдерін қазақ этнопедагогикалық дәстүрлері негізінде кәсіби даярлау үдерісі – болашақ мамандарды ұлттық құндылықтарды дәріптеуге бағыттай отырып, оларға өз халқының этномәдениеті бойынша тәрбиелеу мен білім беру теориясы мен әдістемесін меңгеруге бағытталды, осы бағыттағы кәсіби даярлау үдерісі этнопедагогика, этнопсихология құралдары негізінде ұлттық танымды, ойшыл-ғұламалар мен шешендердің ұлттық тіл мен мәдениеті туралы тұжырымдарын терең түсінетін, өз елін, тарихын, ұлттық құндылықтарын мақтаныш ете алатын маманның жеке тұлғалық қасиеттерін дамытуға себеп болды.

4. Болашақ бастауыш сынып мұғалімдерін қазақ этнопедагогикалық дәстүрлері негізінде кәсіби даярлауда алуан түрлі сипаттағы (оқу-ізденушілік және педагогикалық тәжірибе, жағдаяттарды шешу, жоба тапсырмаларын орындау) этнопедагогикалық іс-әрекеті негізінде табысты жүзеге асырылады. Аталмыш процесте болашақ мамандардың этнопедагогика мен этнопсихологияға, этномәдениет пен ұлттық білім беруге деген көзқарасы, этнопедагогикалық білімі мен тәжірибесін кеңейтіп, осы бағыттағы оқыту мен тәрбие беру міндеттерінің тиімді шешімін табуға, рухани адамгершілік құндылықтар, ұлттық мінез-құлық пен сана-сезім, жауапкершілік, әдептілік, адамгершілік және т.б. ұлттық мәдени негіздегі асыл қасиеттерінің дамуына септігін тигізді.

5. Бастауыш сынып мұғалімдерін қазақ этнопедагогикалық дәстүрлері негізінде кәсіби даярлаудың үлгісі төмендегідей ұғымдардың жиынтығын құрады: мақсатты-құндылықты (болашақ маманның қазақ халқының этнопедагогикалық, салт-дәстүрлерінің мазмұнын терең түсінуі; олардың негізінде оқытуға деген қабілетін қалыптастыруда мақсат қоя білуі; этномәдени құндылықтарды игеру мақсатына жетелейтін қазақ этнопедагогикалық дәстүрлерінің мазмұны мен мәнін терең түсінуі; қазақ халқының ұлттық тәрбиесінің нәтижесі этнопедагогикалық білімге деген кәсіби дайындығы болуы құрылымдық-мазмұндық үлгісінің нәтижесі: қазақ этнопедагогикалық дәстүрлері негізінде кәсіби даярлығы қалыптасқан бастауыш сынып мұғалімін дамытуға қол жеткізілді.

6. Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың құрылымдық мазмұнының мәні, мақсаты, заңдылықтары, болашақ маманды кәсіби даярлау үдерісінің кешенді моделі – этнопедагогика құралдарын меңгеру сапасы оқытушы мен студенттің мақсатты өзара әрекет етулеріне тығыз байланысты екендігімен анықталды; болашақ маманды кәсіби даярлаудағы психологиялық, педагогикалық белсенділіктерін: педагог пен ата-аналар қызметінің этномәдени бағыттылығы, жинақталған этнопедагогикалық білім мен іскерлікті игеру деңгейі, оқу жоспарындағы пәндер мен элективті курстарды қаншалықты толық меңгеруіне тікелей байланысты болғандықтан, отбасы және мектептің тиімді қарым-қатынасы кәсіби даярлықтың негізгі факторы ретінде практикалық жұмыс барысында жүзеге асырылды.

**Зерттеудің базасы:** Қорқыт ата атындағы Қызылорда университеті, Болашақ университеті.

**Зерттеудің талқылануымен жариялануы.**

Диссертациялық жұмыстың мазмұны бойынша 16 ғылыми еңбек жарық көрді. Оның ішінде 2 мақала Web of Science және Scopus халықаралық деректер базасы тізіміндегі ғылыми журналдарда, 10 мақала ҚР Ғылым және жоғары білім министрлігі Ғылым және жоғары білім саласында сапаны қамтамасыз ету комитеті ұсынған ғылыми басылымдарда, 2 мақала жақын және алыс шет елдерде өткізілген халықаралық-практикалық конференция материалдарында, 1 мақала басқа да ғылыми баспаларда және 1 көмекші құрал (түсіндірме сөздік) жарияланды.

1. Professional training of future primary school teachers based on Kazakh national identity. Novitas-ROYAL (Research on Youth and Language) Vol. 18(1), 155–168, 2024. Процентиль -34

<https://novitasroyal.org/current-issue/?wpdmc=current-issue>

<https://doi.org/10.5281/zenodo.11058368>

Мақаланы жазудағы докторанттың үлесі-80%. Қосалқы авторлар: Zhailauova M., Makasheva A.P., Jumagulova M.S., Aidarov O., Kassymbekova A.

2. Professional training of future primary school teachers based on ethnopsychological features and ethnopedagogical traditions. Cypriot Journal of Educational Sciences. Volume 17, Issue 9, (2022) P.3067-3077 Процентиль -36

<https://un-pub.eu/ojs/index.php/cjes/article/view/8034>

<https://doi.org/10.18844/cjes.v17i9.8034>

Мақаланы жазудағы докторанттың үлесі-80%. Қосалқы авторлар: Zhailauova M., Abuova A., Koishibaev M., Aidarov O., Maigeldiyeva Zh.

3. Болашақ бастауыш сынып мұғалімінің кәсіби дайындығындағы этнопедагогикалық білім маңызы. Халықаралық ғылыми журнал. Қазақстанның ғылымы мен өмірі. №3/2, 2020. –Б.175-180. ІSSN 2073-333X

<https://www.naukaizhizn.kz/index.php/journal/article/view/79/79>

Мақаланы жазудағы докторанттың үлесі-100%.

4. Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың маңызы. Халықаралық ғылыми журнал. Қазақстанның ғылымы мен өмірі. №6/2, 2020. –Б.201-204. ІSSN 2073-333X

<https://www.naukaizhizn.kz/index.php/journal/article/view/95/95>

Мақаланы жазудағы докторанттың үлесі-85%. Қосалқы автор: М.К.Жайлауова

5. Халықтық педагогиканың өзіндік ерекшеліктері: сыры мен сипаты. Халықаралық ғылыми журнал. Қазақстанның ғылымы мен өмірі. №6/2, 2020. –Б.205-208. ІSSN 2073-333X

<https://www.naukaizhizn.kz/index.php/journal/article/view/95/95>

Мақаланы жазудағы докторанттың үлесі-85%. Қосалқы автор: А.Т.Төлебаева

6. Use of ethnopsychological features and ethnopedagogical traditions of kazakhs in the professional training of future primary class teachers. ҚазҰУ Хабаршысы. «Педагогикалық ғылымдар» сериясы. №1 (78), 2024. –Б.17-26.

<https://doi.org/10.26577/JES2024780102>

Мақаланы жазудағы докторанттың үлесі-85%. Қосалқы автор: М.К.Жайлауова

7. Training of Primary Education teachers taking into account the traditions of pedagogic education in Kazakhstan. Revista Conrado, Recuperado a partir de 20(96), 2024. –P.316-324.

<https://conrado.ucf.edu.cu/index.php/conrado/article/view/3586>

Мақаланы жазудағы докторанттың үлесі-80%. Қосалқы авторлар: Zhailauova M., Abuova A., Kydyrbaeva K., Abdibekova O., Suleimenova B.

8. Professional training of future primary school teachers based on kazakh ethnopedagogical traditions. UNIVERSIDAD Y SOCIEDAD/Have Scientific of the University of Cienfuegos. ISSN: 2218-3620 Volume 16, Number 3, May – Jun, 2024. –P.336-343.

<https://rus.ucf.edu.cu/index.php/rus/issue/view/99>

Мақаланы жазудағы докторанттың үлесі-80%. Қосалқы авторлар: Zhailauova M., Madibayeva S., Tanybergenova S., Baimaganbetova J.

9. Impact of innovative teaching methods on the quality of higher education based on Kazakh Ethnopedagogy. UNIVERSIDAD Y SOCIEDAD/Have Scientific of the University of Cienfuegos. ISSN: 2218-3620 Volume 16, Number 4, July-August, 2024. –P.460-467.

<https://rus.ucf.edu.cu/index.php/rus/issue/view/100>

Мақаланы жазудағы докторанттың үлесі-80%. Қосалқы авторлар: Zhailauova M., Biltekenova G., Madibayeva S., Mukhanova M.

10. Қазақ этнопсихологиялық ерекшеліктері мен этнопедагогикалық дәстүрлері негізінде болашақ бастауыш сынып мұғалімдерін кәсіби даярлау үдерісі. Ясауи университетінің хабаршысы. №4(134). 2024. –Б.489-502.

<https://doi.org/10.47526/2024-4/2664-0686.137>

Мақаланы жазудағы докторанттың үлесі-85%. Қосалқы авторлар: Мошқалов А., Жайлауова М.

11. Influence of digitalization on the vocational training of primary school teachers based on Kazakh national features and ethnopedagogical traditions. Revista on line de Política e Gestão Educacional, Araraquara, v.27, 2024. –P.1-16.

e-ISSN: 1519-9029. <https://doi.org/10.22633/rpge.v28i00.19905>

Мақаланы жазудағы докторанттың үлесі-80%. Қосалқы авторлар: Zhailauova M., Makasheva A., Kydyrbaeva K., Omarova G., Suleimenova B.

12. Қазақстандық студенттердің дәстүрлі және инновациялық құндылықтар трансформациясы: этнопедагогикалық талдау. Л.Н. Гумилев атындағы Еуразия ұлттық университетінің хабаршысы. Педагогика. Психология. Әлеуметтану сериясы, №4(149), 2024. –Б.142-159.

<https://doi.org/10.32523/2616-6895-2024-149-4-142-159>

Мақаланы жазудағы докторанттың үлесі-85%. Қосалқы авторлар: Мошқалов А., Жайлауова М.

13. Этнопсихология и ее место в системе других наук. Современная психология и педагогика: проблемы и решения: Сб.ст.по матер. ХХХІV междунар.науч-практ.конф. №5(33). – Новосибирск: СибАК. 2020. –С.21-27.

<https://sibac.info/conf/pedagogy/xxxiv/178832>

Мақаланы жазудағы докторанттың үлесі-100%.

14. Теоретические основы этнопедагогической подготовки будущего учителя начальных классов. The I International Scientific and Practical Conference «Current trends in the development of modern scientific thought», September 27-30, 2022. Haifa, Israel. –С.299-304. ISBN – 979-8-88796-810-0

<https://isg-konf.com/current-trends-in-the-development-of-modern-scientific-thought/>

Мақаланы жазудағы докторанттың үлесі-85%. Қосалқы авторлар: Жайлауова М.К, Дарибаева С.К, Оразымбетова А.Д.

15. Болашақ бастауыш сынып мұғалімдерін кәсіби даярлауда этнопедагогикалық салт-дәстүрлерді пайдаланудың ерекшеліктері. Международный научно-исследовательский журнал «ЕВРАЗИЙСКИЙ СОЮЗ УЧЕНЫХ». Часть 1. № 3 (60) 2019. –Б.21-24.

<https://euroasia-science.ru/pdf-arxiv/21-24-zhaylauova-m-k-zhyzeev-s-e/>

Мақаланы жазудағы докторанттың үлесі-85%. Қосалқы автор: Жайлауова М.К.

16. Қазақ этнопедагогикалық дәстүрлерінің түсіндірме сөздігі. Көмекші құрал. Қазақ этнопедагогикалық дәстүрлерінің түсіндірме сөздігі / Алматы: «Exlibris» ЖШС, 2024. – 114 б.

Мақаланы жазудағы докторанттың үлесі-70%. Қосалқы автор: Жайлауова М.К.

**Диссертацияның құрылымы.** Диссертация кіріспеден, үш тараудан, қорытындыдан, пайдаланылған әдебиеттер тізімі мен қосымшалардан тұрады.

**Кіріспе бөлімінде** зерттеу проблемасының көкейкестілігі, ғылыми аппараты: мақсаты, нысаны, пәні, ғылыми болжамы, міндеттері, теориялық-әдіснамалық негіздері, зерттеу көздері, кезеңдері, әдістері, зерттеудің базасы, ғылыми жаңалығы мен теориялық мәнділігі, практикалық маңыздылығы, қорғауға ұсынылатын қағидалар тұжырымдалады.

**«Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың теориялық-әдіснамалық негіздері»** деп аталатын бірінші тарауда болашақ бастауыш сынып мұғалімдерін кәсіби даярлауда қазақ этнопедагогикасының тәрбиелік әлеуетін пайдаланудың тарихнамасы және «этнопедагогикалық дәстүрлер» ұғымы мен «қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау» түсінігінің анықтамасы мен даму кезеңдері мен ерекшеліктері қарастырылды**.** Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың әдіснамалық тұғырлары – тұлғалық, құзыреттілік, этномәдени, интегративті бағыттары негізделді.

**«Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлауды модельдеу»** деп аталатын екінші тарауда қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың мүмкіндіктері қарастырылды. Бұл үдерістің құрылымдық мазмұны мен зерттеу бағыттары анықталып, кәсіби даярлаудың компоненттері, көрсеткіштері мен деңгейлері негізделді.

Зерттеу барысында этнопедагогикалық әдіс-тәсілдерді талдау нәтижесінде болашақ бастауыш сынып мұғалімдерін кәсіби даярлаудың құрылымдық-мазмұндық моделі жасақталды. Осыған сәйкес білім мен тәрбиені тәжірибеде іске асырудың көрсеткіштері мен деңгейлері төмен, орташа және жоғары сатыларға жіктелді. *Төмен деңгей* – этнопедагогикалық білімнің жеткіліксіз меңгерілуі, қазақ этнопедагогикалық дәстүрлерінің тәрбиелік әлеуетін терең түсінбеуі. *Орташа деңгей* – этнопедагогика элементтерін бастауыш сынып тәжірибесіне енгізудің маңызын түсіну, кәсіби өзін-өзі талдау дағдыларының қалыптасуы. *Жоғары деңгей* – ұлттық мәдениет, шешендік өнер, этнопедагогикалық дәстүрлер туралы терең білімнің болуы, бастауыш сынып мұғалімнінің моделін және оның практикадағы маңыздылығын түсіну.

Бұл үлгі болашақ мұғалімнің ұлттық мәдениет, этнопедагогикалық ойлау, адамгершілік құндылықтар мен ұлттық мінез-құлық тұрғысынан дамуын қамтамасыз етеді. Кәсіби даярлау барысында мұғалімдер қазақ мәдениетінің құндылықтарын, этномәдени тәрбие технологияларын және халықтық типтік образдарды кезең-кезеңімен меңгертуге бағытталады.

**«Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау бойынша тәжірибелік-эксперимент жұмысы»** деп аталатын үшінші тарауда болашақ бастауыш сынып мұғалімдерін этнопедагогикалық дәстүрлерге сүйене отырып кәсіби даярлау үдерісі қарастырылды. Бұл тарауда болашақ педагогтардың кәсіби тұлғасын қалыптастыру кезеңдері, оның сапалық және білімдік көрсеткіштері, бағалау критерийлері мен зерттеу нәтижелері жан-жақты талданды.

Зерттеу барысында этнопедагогикалық дәстүрлер негізінде болашақ мұғалімдерді даярлау жүйесінің тиімділігі сараланып, оқыту мазмұны ұлттық тәрбие мен мәдени құндылықтарды қамту тұрғысынан кеңейтілді. Оқу үдерісінде халық ауыз әдебиетінің үлгілерін, ұлттық салт-дәстүрлер мен әдет-ғұрыптардың тәрбиелік мәнін, қазақ халқының мәдени мұрасындағы адамгершілік құндылықтарды зерделеу басты бағыт ретінде алынды. Сонымен қатар, ұлттық мінез бен болмысты қалыптастыруда тілдің рөлі, халық шығармашылығының тәрбиелік ықпалы, ұжымшылдық пен туыстық байланыстардың маңыздылығы, қазақ отбасылық тәрбиесінің ерекшеліктері мен қазақ ойшылдарының педагогикалық көзқарастары негізге алынды.

Тәжірибелік-эксперименттік зерттеу нәтижесінде «Тәрбие жұмысының теориясы мен әдістемесі» курсының мазмұны қазақ этнопедагогикалық дәстүрлерін қамтитын тақырыптармен толықтырылып, ұлттық тәрбиеге бағытталған жаңа әдістемелік тәсілдер енгізілді. Сонымен қатар, болашақ мұғалімдердің кәсіби даярлығын жетілдіруге арналған авторлық технологиялар әзірленді. Қазақ этнопедагогикалық дәстүрлерінің мазмұнын жүйелеу және оны білім беру үдерісіне ықпалдастыру мақсатында «Қазақ этнопедагогикалық дәстүрлерінің түсіндірме сөздігі» құрастырылды.

Зерттеу нәтижелері этнопедагогикалық дәстүрлерге негізделген оқыту тәсілдерін қолданудың болашақ мұғалімдердің кәсіби құзыреттілігін арттыруда маңыздылығын көрсетті. Ұлттық құндылықтар мен халықтық тәрбие тәжірибесін білім беру жүйесіне енгізу арқылы болашақ педагогтердің кәсіби даярлығын жетілдіру мен ұлттық сана-сезімін қалыптастыру мүмкіндігі кеңейе түсті.

**Қорытындыда** қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау бойынша тұжырымдаған ғылыми-әдістемелік нәтижелер берілді. Зерттеудің негізгі қағидалары, нәтижелері тұжырымдалды, ұсыныстар берілді, зерттеушілерге арналған зерттеу перспективасы ұсынылды.

**Пайдаланылған әдебиеттер** зерттеу барысында қарастырылған педагогикалық, психологиялық, философиялық және әдістемелік әдебиеттерді қамтиды.

**Қосымшада** зерттеу барысында қолданылған материалдар берілді.

**1 ҚАЗАҚ ЭТНОПЕДАГОГИКАЛЫҚ ДӘСТҮРЛЕРІ НЕГІЗІНДЕ БОЛАШАҚ БАСТАУЫШ СЫНЫП МҰҒАЛІМДЕРІН КӘСІБИ ДАЯРЛАУДЫҢ ТЕОРИЯЛЫҚ-ӘДІСНАМАЛЫҚ НЕГІЗДЕРІ**

**1.1 «Этнопедагогикалық дәстүрлер» ұғымы мен «қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау» түсінігінің мәні мен сипаты**

Қазақ этнопедагогикалық дәстүрлері ғасырлар бойы ұрпақтан-ұрпаққа жалғасып келе жатқан ұлттық тәрбие жүйесінің негізі болып табылады. Бұл дәстүрлер ұлттық мәдениеттің ажырамас бөлігі ретінде тәрбиенің барлық саласында қолданылып, білім беру жүйесінің мазмұнын анықтауға ықпал етеді. Қазақ халқының бала тәрбиесіндегі дәстүрлері оның дүниетанымымен, өмір салтымен, рухани және материалдық құндылықтарымен тығыз байланысты. Бүгінде этнопедагогикалық дәстүрлерге сүйене отырып, болашақ бастауыш сынып мұғалімдерін кәсіби даярлау – ұлттық білім беру жүйесінің маңызды бағыттарының бірі.

Қазіргі білім беру үдерісінде технологиялық жаңашылдықтар мен заманауи әдіс-тәсілдер кеңінен енгізілгенімен, ұлттық құндылықтарға негізделген оқыту мен тәрбиелеу мәселелері әлі де толық шешімін таппай отыр. Әсіресе, болашақ бастауыш сынып мұғалімдерін кәсіби даярлау барысында этнопедагогикалық дәстүрлерді пайдалану қажеттілігі артып келеді. Мұғалімдерді оқыту барысында тек заманауи әдістерді меңгерту жеткіліксіз, олар халықтық педагогиканың негізгі қағидаларын, ұлттық тәрбие әдістерін, қазақ этнопедагогикасының ерекшеліктерін терең түсінуі тиіс.

Қазақ этнопедагогикалық дәстүрлері білім берудің мазмұнын байытуға, оқушылардың рухани-адамгершілік дамуын қамтамасыз етуге мүмкіндік береді. Қазақ этнопедагогикасында тәрбиенің барлық саласы жүйеленген: үлкенді құрметтеу, ата-анаға деген ізет, отансүйгіштік, еңбекқорлық, ұжымдық сананы қалыптастыру, өнер мен білімді игеруге ұмтылу. Бұл құндылықтар бастауыш сынып оқушыларын оқыту мен тәрбиелеу үдерісіне табиғи түрде енгізілген жағдайда ғана, ұлттық мәдениетпен үйлесімді білім беру жүйесін құруға болады.

Болашақ бастауыш сынып мұғалімдерін қазақ этнопедагогикалық дәстүрлері негізінде кәсіби даярлау барысында олардың кәсіби құзыреттілігін қалыптастыруда бірнеше маңызды аспектілер қарастырылады. Оларға қазақ халқының салт-дәстүрлері мен әдет-ғұрыптарының тәрбиелік мәнін меңгеру, халық ауыз әдебиетінің (мақал-мәтелдер, аңыз-әңгімелер, жыраулар шығармашылығы) педагогикалық маңызын түсіну, ұлттық ойындар мен сәндік-қолданбалы өнердің тәрбиелік ықпалын оқыту кіреді. Сонымен қатар, қазақ этнопедагогикасының әдіс-тәсілдерін меңгеру арқылы мұғалімдер бастауыш сынып оқушыларының бойында ұлттық сана-сезімді, отансүйгіштік рухты, адамгершілік қасиеттерді қалыптастыруға бағытталған оқыту үдерісін тиімді ұйымдастыра алады.

Қазақ этнопедагогикалық дәстүрлеріне негізделген кәсіби даярлық болашақ мұғалімдерге оқыту мен тәрбиелеудің халықтық әдістерін тиімді пайдалануға мүмкіндік береді. Бұл ұлттық білім беру жүйесінің маңыздылығын арттырып қана қоймай, бастауыш білім берудегі оқыту тәсілдерін жаңғыртуға, ұлттық мәдениет пен рухани құндылықтарды білім беру жүйесінде кеңінен қолдануға жағдай жасайды. Ұлттық педагогикалық тәжірибені ғылыми негізде жүйелеу және оны заманауи білім беру жүйесімен ұштастыру арқылы болашақ бастауыш сынып мұғалімдерінің кәсіби даярлығын жаңа деңгейге көтеруге болады.

Жалпы, білім беру үдерісін ұлттық дәстүрлер негізінде қалыптастырудың педагогикалық негіздері Ж.Аймауытов, А.Байтұрсынов, М.Дулатов, О.А. Абдуллина, Қ.Ж. Аганина, С.Т. Каргин, Қ.М. Кертаева, А.Қ. Нұрғалиева, Т.С. Сабыров, М.Н. Сарыбеков, Н.Д. Хмель зерттеулерінде қарастырылса, ұлттық сананы дамытуда педагогикалық жаңаша инновациялық бағыттарды қолдану барысын зерттеген С.Ə. Əбдіманапов, Б.Ə. Əбдікəрімов, М.Ж. Жадрина, Ш.Т. Таубаева, М.М. Мұқаметқали сияқты отандық ғалым-әдіскерлердің зерттеулері жалпы этнопедагогика саласында өз қолтаңбаларын қалдырды.

Этнопедагогикалық дәстүрлер – белгілі бір этностың мәдениеті мен тарихи тәжірибесіне негізделген, сан ғасырлар бойы ұрпақтан-ұрпаққа беріліп келе жатқан тәрбие жүйесінің маңызды бөлшегі. Бұл дәстүрлер халықтың дүниетанымы, салт-санасы, әдет-ғұрыптары мен рухани құндылықтарын қамти отырып, жеке тұлғаның қалыптасуы мен әлеуметтенуіне ерекше ықпал етеді.

Ғылыми зерттеу еңбектерінде **«этнопедагогика»** ұғымы бірнеше тұрғыда қарастырылады:

* **Рухани-мәдени құбылыс ретінде** – халықтың ғасырлар бойы жинақтаған педагогикалық тәжірибелері мен оның рухани мұралары.
* **Педагогикалық тәжірибе ретінде** – этностың жас ұрпақты тәрбиелеу жүйесінде пайдаланылатын әдістер мен тәсілдер жиынтығы.
* **Ғылыми-теориялық сала ретінде** – халықтық педагогиканың заңдылықтары мен ұстанымдарын зерттейтін білім саласы.

Зерттеуші ғалымдар этнопедагогиканы халықтың тарихи-мәдени мұрасын сақтаушы және жас ұрпақты ұлттық құндылықтар негізінде тәрбиелеудің тиімді құралы ретінде қарастырады. Осы тұрғыда **этнопедагогикалық дәстүрлер** ұғымы халықтық педагогика тәжірибесінің заңды жалғасы болып есептеледі. Олар жас ұрпақты ұлттық құндылықтар мен рухани мұра негізінде тәрбиелеу үдерісін қамтамасыз етеді.

Этнопедагогикалық дәстүрлерді зерттеу және білім беру жүйесіне енгізу ұлттық тәрбие жүйесінің ғылыми-теориялық негіздерін айқындап, оны заманауи білім беру технологияларымен ықпалдастыруға ерекше мүмкіндік береді. Бұл, өз кезегінде, болашақ бастауыш сынып мұғалімдерінің кәсіби даярлығын жетілдіруге және ұлттық сананы қалыптастыруға бағытталған білім беру үдерісін дамытуға негіз болады. Сонымен, «этнопедагогикалық дәстүрлер» ұғымының анықтамаларына мазмұндық жағынан талдау жасап, топтастырып көрелік (1-кесте).

 Кесте 1 - «Этнопедагогикалық дәстүрлер» ұғымының контент-талдауы

|  |  |  |
| --- | --- | --- |
| № | **Авторлардың аты-жөні** | **«Этнопедагогикалық дәстүрлер» ұғымына берілген анықтамалардың мазмұндық сипаты** |
| 1 | 2 | 3 |
| 1 | ГН. Волков [28] | ...халықтың тарихи қалыптасқан тәрбиелеу тәжірибесін жинақтаған, ұрпақтан-ұрпаққа берілетін құндылықтары мен мәдени нормаларының жүйесі. |
| 2 | С.А.Ұзақбаева [15] | ...халықтың тарихи-мәдени тәжірибесінен туындаған, белгілі бір ұлттың дүниетанымы мен рухани мұрасына негізделген тәрбие жүйесі. |
|  | В.Ф.Афанасьев [45] | ...балалар мен жастардың халықтық өмір салтына бейімделуіне ықпал ететін әлеуметтік құбылыстардың жиынтығы. |
| 4 | С. Қ.Қалиев [7]  | ...белгілі бір этносқа тән тәрбиенің әдіс-тәсілдері мен құралдарының жиынтығы. Олар халықтың өмір салты, дүниетанымы, рухани құндылықтары негізінде қалыптасады. |
| 5 | Қ.Б. Жарықбаев [5] | ...халықтың педагогикалық ойлары мен тәлімдік тәжірибесінің жиынтығы, яғни халықтың өмір сүру салты мен мәдениетіне негізделген тәрбие беру формалары. |
| 6 | Г.С.Виноградов [47] | ...халықтың тарихи қалыптасқан тәрбиелік дәстүрлері мен әлеуметтік нормаларының тұрақты жүйесі. |
| 6 |  |  |
|  | Р.Төлеубекова [11] | ...ұрпақ тәрбиесінде халықтың дәстүрлері мен әдет-ғұрыптарына сүйенетін тәжірибелік білім жүйесі. |
|  |  |  |
| 7 | А.Э.Измаилов [29] | ...этностың мәдени-тарихи тәжірибесіне негізделген тәрбие беру жүйесі, оның басты мақсаты – этномәдени құндылықтарды ұрпаққа сіңіру. |

Кестеде келтірілген анықтамаларды талдау нәтижесінде, этнопедагогикалық дәстүрлер ұғымының бірнеше маңызды қырлары бар екенін аңғаруға болады. Ең алдымен, этнопедагогикалық дәстүрлер халықтың мол тарихи тәжірибесінің сабақтастығын қамтамасыз етеді. Ұрпақтан-ұрпаққа беріліп келе жатқан бұл жүйе ұлттық мәдениеттің сақталуы мен дамуына ықпал етеді. Сондай-ақ, этнопедагогикалық дәстүрлер белгілі бір этностың салт-дәстүрлері, әдет-ғұрыптары, наным-сенімдері және рухани-мәдени ерекшеліктерімен тығыз байланысты. Олар халықтың дүниетанымын, әлеуметтік нормаларын, мінез-құлық ережелерін қалыптастыруда маңызды рөл атқарады. Бұл дәстүрлер тек мәдени мұра ғана емес, сонымен бірге тәрбиелік құрал ретінде тұлғаның рухани-адамгершілік қасиеттерін дамытуға бағытталған. Этнопедагогикалық дәстүрлер арқылы оқушылардың ұлттық сана-сезімі қалыптасып, олардың бойында адамгершілік құндылықтар бекітіледі. Сонымен қатар, этнопедагогикалық дәстүрлер білім беру үдерісінде тәрбиелік мазмұнмен қатар оқыту әдістерінің кешені ретінде қолданылады. Олар болашақ педагогтердің кәсіби даярлығын жетілдіруге, оқыту мен тәрбиелеу үдерісінде ұлттық құндылықтарды тиімді пайдалануға мүмкіндік береді.

Жоғарыда қарастырылған зерттеуші-ғалымдардың анықтамалары мен тұжырымдарын талдай келе, біз зерттеу жұмысымызда «этнопедагогикалық дәстүрлер» ұғымына келесі анықтаманы береміз:

*Этнопедагогикалық дәстүрлер* – ұлттық әдет-ғұрыптар, халықтық сенімдер, ұлттық ойындар, этнографиялық материалдар, халықтық тәлім-тәрбие үлгілері мен көне қолжазбалар негізінде қалыптасқан тәрбие жүйесі.

Олар халықтың дүниетанымы, әдет-ғұрпы, салт-дәстүрлері, ұлттық тәрбие әдістері және педагогикалық тәжірибесінің жиынтығынан тұрады. Этнопедагогикалық дәстүрлер тұлғаның рухани-адамгершілік дамуына, ұлттық сана-сезімінің қалыптасуына, әлеуметтік нормалар мен құндылықтарды бойына сіңіруіне ықпал жасайды.

Этнопедагогикалық дәстүрлердің басты ерекшелігі – олардың тарихи сабақтастығы, этномәдени негізі, тәрбиелік бағыты және практикалық қолданылу мүмкіндігі. Бұл ұғымның аясында тәрбиенің адамгершілік, патриоттық, еңбексүйгіштік, ұжымшылдық сынды маңызды аспектілері қамтылып, оларды оқыту үдерісіне енгізу болашақ мұғалімдердің кәсіби даярлығын арттыруда тиімді құрал болады.

Зерттеу барысында этнопедагогикалық дәстүрлерді ғылыми-әдістемелік негізде жүйелеу, олардың бастауыш сынып мұғалімдерін даярлаудағы рөлін анықтау маңызды міндеттердің бірі болып табылады. Осы орайда, қазақ этнопедагогикалық дәстүрлерінің тәрбиелік әлеуетін білім беру жүйесіне енгізу арқылы болашақ мамандардың ұлттық құндылықтарға негізделген кәсіби даярлығын жетілдіру мүмкіндіктері қарастырылды.

Көптеген зерттеушілер этнопедагогика ғылымы саласында жас ұрпаққа білім берумен бірге саналы тәрбие берудегі ұлттық дәстүрлердің мәні мен маңызына, халық даналығының зор мүмкіндіктеріне көптеген зерттеушілер ерекше тоқталады. Мәселен, К.Д. Ушинский [49], Я.А.Коменский [50], А.С. Макаренко, М.Жұмабаев [51], Ш.Құдайбердіұлы [52], А.Құнанбаев [53], А.Байтұрсынов [54], Ш.Уәлиханов [55] сияқты ғұламалар өз тұжырымдарында халық даналығының тәлім-тәрбиедегі рөлі туралы келелі ой-пікірлер білдірген. Осы аталған ағартушы-ғалымдардың дәстүрін жалғастыра отырып, кейінгі ұрпақты тәрбиелеу мен білім берудегі халықтың мол мәдени мұрасын пайдаланудың маңыздылығын әдіскер-ғалымдар Қ. Жарықбаев, С. Қалиев, З.Ж. Айджанова, Ә.Табылды, С.А. Ұзақбаева, К.Ж. Қожахметова, Қ. Бөлеев, Ж.Ж. Наурызбаев, Р.Қ. Дүйсенбінова, Р. Төлеубекова және т.б. ғалымдар өз зерттеу еңбектерінде тереңірек қарастырады.

Қазақ этнопедагогикасы – халықтың тарихи-мәдени тәжірибесіне негізделген ұлттық тәрбие жүйесі ретінде сипатталады. Этнопедагогикалық дәстүрлер жас ұрпаққа ұлттық құндылықтарды сіңіріп, олардың рухани-адамгершілік қасиеттерін қалыптастыруға зор ықпал етеді. Қазіргі білім беру жүйесінде болашақ бастауыш сынып мұғалімдерін дайындау үдерісінде бұл дәстүрлердің орны айрықша. Болашақ бастауыш сынып мұғалімінің кәсіби құзыреттілігін қалыптастыруда этнопедагогиканың қағидаларына сүйене отырып, ұлттық тәрбие әдістерін қолдану оқыту сапасын арттырып қана қоймай, оқушылардың ұлттық сана-сезімін, мәдени бірегейлігін нығайтуға мүмкіндік береді.

Қазақ этнопедагогикалық дәстүрлерін білім беру жүйесінде қолдану мәселесін зерттеген ғалымдар (Г.Н. Волков, С.А. Ұзақбаева, Қ.Ж. Жарықбаев, С.Қ. Қалиев, К.Қ. Қожахметова, В.Ф. Афанасьев, А.Э. Измаилов) ұлттық тәрбиенің теориялық және практикалық негіздерін айқындап, оның білім берудегі рөлін анықтады. Мәселен, Г.Н. Волков этнопедагогиканы халықтың тарихи-мәдени тәжірибесін жинақтайтын тәрбие жүйесі ретінде қарастырса, С.А. Ұзақбаева халық педагогикасы мен кәсіби білім берудің интеграциясын зерттей отырып, ұлттық дәстүрлердің мұғалімдер даярлығындағы маңызын атап өтеді.

Қазақ этнопедагогикасы жөніндегі зерттеулерді жүйелеу негізінде *«қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау»* ұғымын 2-кестедегідей сипаттауға болады.

**Кесте 2 - «Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау» түсінігінің мәні мен сипаты**

|  |  |
| --- | --- |
| **Этнопедагогикалық дәстүрлер ұғымының мәні** | **Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау** |
| Бағыттары | Сипаты | Білім беру аспектілері | Сипаты |
| **Тарихи сабақтастық** | этнопедагогикалық дәстүрлер ұрпақтан-ұрпаққа беріліп, ұлттың тәрбиелік жүйесінің негізін құрайды. | **Ұлттық құндылықтарды меңгерту** –  | болашақ мұғалімдер қазақ халқының салт-дәстүрлері мен тәрбие жүйесін терең түсінуі керек. |
| **Ұлттық ерекшелік** | әр халықтың этнопедагогикалық жүйесі оның мәдениеті мен дүниетанымына сәйкес дамиды. | **Тұлғалық-бағытталған оқыту** | бастауыш сынып оқушыларының жас ерекшеліктерін ескере отырып, ұлттық тәрбие жүйесін тиімді қолдану. |
| **Адамгершілік құндылықтары** | ұлттық тәрбие жүйесі адамгершілік, еңбексүйгіштік, ізгілік және үлкенді сыйлау секілді қасиеттерді дамытуға бағытталады. | **Практикалық даярлық**  | болашақ мұғалімдерге ұлттық тәрбие негізінде оқыту технологияларын меңгерту. |
| Мәдениет пен салт-дәстүрдің көрініс | этностың тарихи, мәдени, рухани дүниетаным жүйесі. сүру салты, тілі, ділі, діні, салт-санасы мен ұлттық менталитеті | **Этнопедагогикалық әдістерді қолдану** –  | сабақ барысында халық педагогикасының әдістерін (мысалы, мақал-мәтелдер, ертегілер, жұмбақтар, ұлттық ойындар) пайдалану. |

Кестеде берілгендей*, қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау* бірнеше маңызды бағыттарды қамтиды. Олар: тарихи сабақтастық, ұлттық ерекшелік, адамгершілік құндылықтар және мәдениет пен салт-дәстүрдің көрінісі. Бұл бағыттар болашақ бастауыш сынып мұғалімдерінің кәсіби даярлығының мазмұнын айқындап, олардың этнопедагогикалық құзыреттілігін дамытуға негіз болады.

*Тарихи сабақтастық* этнопедагогикалық дәстүрлердің ұрпақтан-ұрпаққа берілуі арқылы білім беру жүйесінің тұрақты дамуын қамтамасыз етәп, болашақ бастауыш сынып мұғалімдерін кәсіби даярлау үдерісінде ұлттық құндылықтарды меңгеруде қазақ халқының тәрбие жүйесін терең түсінуін қажет етеді. Этнопедагогикалық дәстүрлердің тарихи тамыры тереңде жатқандықтан, оларды қазіргі білім беру үдерісінде тиімді қолдану маңызды.

*Ұлттық ерекшелік* білім беру жүйесінің этномәдени сипаттамаларын айқындайды. Әр ұлттың этнопедагогикалық жүйесі оның мәдениеті мен дүниетанымына сәйкес дамитындықтан, болашақ бастауыш сынып мұғалімдері ұлттық тәрбие жүйесін тиімді қолдануы тиіс. Бұл оқушылардың жас ерекшеліктерін ескере отырып, олардың ұлттық сана-сезімін қалыптастыруға ерекше мүмкіндік береді.

*Адамгершілік құндылықтары* ұлттық тәрбие жүйесінің негізін құрайды. Этнопедагогикалық дәстүрлер жас ұрпаққа адамгершілік, еңбексүйгіштік, ізгілік, үлкенді сыйлау сияқты құндылықтарды дарытуға бағытталады. Осыған байланысты болашақ бастауыш сынып мұғалімдерін ұлттық тәрбие негізінде оқыту технологияларын меңгеруі тиіс. Бұл олардың кәсіби қызметінде халықтық педагогиканың әдістерін тиімді қолдануға мүмкіндік береді.

*Мәдениет пен салт-дәстүрдің көрінісі* этностың тарихи, рухани дүниетаным жүйесін қалыптастыруда маңызды орын алады. Қазақ этнопедагогикалық дәстүрлері сабақ үдерісінде халық педагогикасының әдістерін (мақал-мәтелдер, жұмбақтар, ұлттық ойындар) қолдану арқылы бастауыш сынып оқушыларының қызығушылығын арттыруға ықпал етеді. Этнопедагогикалық әдістерді қолдану арқылы оқушылардың танымдық белсенділігі артып, олардың ұлттық мәдениетке деген қызығушылығы күшейеді.

Кестеде қарастырылған бағыттар негізінде қазақ этнопедагогикалық дәстүрлері мұғалімдерді кәсіби даярлаудың теориялық және практикалық негізі ретінде қарастырылады. Этнопедагогикалық білімдерді меңгеру болашақ мұғалімдердің кәсіби шеберлігін жетілдіріп қана қоймай, олардың оқушыларды тәрбиелеудегі құзыреттілігін арттыруға ықпал етеді. Осылайша, этнопедагогикалық дәстүрлерді болашақ мұғалімдердің кәсіби даярлығында кешенді қолдану білім беру жүйесінің ұлттық бірегейлігін нығайтуға және оқыту үдерісін жаңғыртуға мүмкіндік береді.

Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау жүйесі этнопедагогика ғылымының тарихи дамуымен, оның негізгі қағидалары мен тәрбиелік мүмкіндіктерін анықтаумен тығыз байланысты. Осыған орай, зерттеуімізде этнопедагогиканың тарихи негіздерін қарастыру, оның қалыптасу және даму кезеңдерін талдау маңызды болып есептеледі. Бұл мәселені зерттеу болашақ бастауыш сынып мұғалімдерінің кәсіби даярлығының этномәдени мазмұнын тереңірек түсінуге жол ашады.

Этнопедагогиканың тарихи дамуын зерделеу арқылы қазақ этнопедагогикалық дәстүрлерінің бастаулары, олардың қалыптасу ерекшеліктері және қазіргі білім беру жүйесіндегі рөлі анықталады. Сонымен қатар, ұлттық тәрбие мен халық педагогикасы қағидаларын бастауыш білім беру жүйесінде тиімді пайдалану болашақ мұғалімдерді даярлаудың негізгі міндеттерінің бірі ретінде қарастырамыз.

Этнопедагогика тарихына тоқталсақ, қазақ этнопедагогикасында ұлттық тәлімгерлік идеялардың дамуы біздің заманымызға дейінгі дәуірден бастау алды деуге толықтай негіз бар. Ұлттық мәдениет ұлтымыздың ұлт болып қалыптаспай тұрған кездің өзінде жеке ұлыстардың өз ұрпағын тәрбиелеуде белгілі бір ұлттық принциптерге негіздегені белгілі. Жалпы адамзат баласы пайда болған кезден бастап, қазақ халқы өзінің ұрпақ тәрбиесімен айналыса бастаған. Қазақ халқының VI ғасырда Түрік қағанатынан бастау алып, жалғасын тауып келген ғылым мен білім саласы – этнопедагогика. Бастапқы кездегі этнопедагогика бағыты ұрпақ тәрбиесінде ауызша жыр-дастандардан көрінсе, кейінірек қазақтың жазу мәдениетінде (Орхон Енисей, Білге Қаған, Күлтегін, Тоныкөк т.б. көне қолжазбаларында) дамуы арқылы белгілі болған ұлттық ой-тұжырымдарының тарихы ертедегі тастағы қолжазбалардан басталды. Кейінірек қолжазба түрінде немесе баспа арқылы қазіргі ұрпаққа жетіп, этнопедагогиканың арқауы болған – тәлімгерлік ойлар тарихын құрады. Қазақ этнопедагогикасы педагогика, психология, әлеуметтану ғалымдарымен тығыз байланысты, өзінің зерттеу нысаны мен мақсаты бар күрделі ғылыми еңбектерінде қарастырылады.

Қазақтардың этникалық тобына тән дәстүрлер, әдет-ғұрыптар, тіл, өнер және әлеуметтік нормалар жүйесі – *қазақ мәдениетін* құрайды. Қазақтың дәстүрлі мәдениеттінде «халық педагогикасы» және «этнопедагогика» ұғымдарын қарастырған зерттеулер ТМД елдері мен Қазақстанда көп кездеседі. Этнопедагогикада ұлттың этномәдени базасы отбасылық тәрбие [әдістері](https://kk.wikipedia.org/wiki/%D3%98%D0%B4%D1%96%D1%81) арқылы халықтың ұлттық салт-дәстүрі мен ұлттық құндылықтарын ғылыми сипаттағы педагогикалық тәрбиенің бір саласы ретінде дамыту көзделеді. Осы бағытта, ғалымдар Ш.М. Арсалиев, С.А. Ұзақбаева, К.Ж. Қожахметова, Ә.Табылды, С.Я. Ооржак, Х.Д.Хмель т.б. мектептегі біліммен бірге отбасылық тәрбиенің де маңызына тоқталады.

Этнопедагогика ғылымында отбасы - некелесу мен бала тәрбиесі мәселелерінің аспектілерін зерттеуде этнопедагогика ғылымымен тығыз байланысты.

*Отбасылық тәрбие* – бала туған кезден бастап оның жанына ең жақын әлеуметтік ортасы. Балаға дүниеге келген күннен бастап, оған ата-анасы мен отбасы мүшелері оны қоршаған ортасымен, өмірмен, мінез-құлық нормаларымен таныстыра бастайды. Отбасы тәрбиесі баланың келешектегі оның саналы азамат болып өсуіндегі негізгі баспалдақ. Отбасын жанұя деп те атауымыз, ондағы балаға жасалатын қамқорлық пен тәрбиені бойына сіңіретін ең қажет ортасының болуымен байланысты. Отбасынан кейінгі тәрбие беруші баспалдақ – бастауыш мектептегі берілетін тәрбие. Оны жүзеге асырушылар бастауыш сынып мұғалімдері.

*«Отбасы (жанұя)»* ұғымы қазақ халқының әлеуметтік өмірінде ерекше орын алады. Жанұя мүшелері бір-біріне қолдау көрсетіп, өзара махаббат пен құрметке негізделген жағымды психологиялық қарым-қатынастар орнатады. Отбасы – адамның алғашқы әлеуметтік ортасы, онда адам өмірлік құндылықтарды үйренеді. Жанұяның бірлігі мен татулығы қоғамның негізін құрайды [56, б.52].

Тәрбиенің бастауы отбасынан басталғанымен, негізгі ұлттық тәрбие бастауыш мектепте басталады. Этнопедагогика ілімдерін жас ұрпаққа жүйелі түрде беруші – бастауыш мектеп мұғалімдері. Осы ретте, жоғары оқу орындарында болашақ бастауыш сынып мұғалімдерін этнопсихология, этнопедагогика салалары бойынша кәсіби даярлау проблемаларын қарастырып, оны шешудің бірқатар жолдарын ұсынған ғалым-педагогтардың зерттеулерін атап өтуге болады. Солардың ішінде А.О. Измаилов [29], Б.Лихачев [57], Л.Н. Бережнева, И.Л. Бережнева [30], К.Б. Бержанов, Г.Н. Волков [28], Т.Н. Петрова [31], Ш.М. Мухтарова [58], С. Кенжеахметов [59] сияқты зерттеушілер этномәдени білім беру, ұлттық сананы дамыту, музыкалық-эстетикалық тәлім-тәрбие беру проблемаларына қатысты зерттеулер жүргізді.

Болашақ бастауыш сынып мұғалімдерін кәсіби даярлауда ұлттық құндылықтарымыздың қайнар көзі – қазақтың өзінің арғы тарихында, соның ішінде ауыз әдебиеті, әпсана, аңыз-мифтерінде жатқандығына ерекше назар аударылуда. Қазақтың ұлт зиялылары этнопедагогиканың негізгі көзі – ауыз әдебиеті мен фольклордан бастау алатындығын өз еңбектерінде атап өтті. Сондықтан да олар қазақ этнопедагогикасының тамырын тереңнен, яғни, қазақ философиясы мен этнопсихологиясынан тартуды көздеді. Олардың барлығы туған жерге деген махаббат сезімі, ана тіліне деген құрмет, отбасы құндылықтары, т.б. адамзат тәрбиесінің мықты өзегі болып табылатын нысандарды атай келе, осы турасындағы еңбектерінде ұрпаққа терең тәрбие беру мен оқытудың ешкімнен кем түспейтін нұсқаларын жазып шықты.

Мәселен, ұлттық мектептер мақсаты мен нәтижесін М.Дулатов, мазмұнын А.Байтұрсынов, әдістерін Ж.Аймауытов ашып береді. М.Дулатов: «Мектептің мақсаты – тек қана оқыту емес, тәрбиелеу де» және: «...мақсаты – сәби санасына ұлттық рухты құю, ұлттық эгоизмнен ада ана тілін үйрету», тағы да: «... тәрбиелеуші тәрбиеленушіні ұлттық рухта ұлттық ортада, өз ұлтына қызмет ететіндей тәрбиелеуі тиіс», – дейді. А.Байтұрсынов өз кезегінде: «Оқу және жазу, дін, ұлттық тіл, ұлт тарихы, есеп, кәсіп, қолөнер, жағрапия, жаратылыстану» ғылымдарын тәрбие мазмұнына жатқызады. Ал Ж.Аймауытов болса: «Тәрбиеші әдебиет пен тарихты, отанға деген сүйіспеншілікті баланың күнделікті өмір сүру дағдысына айналдыруы тиіс», – деп тұжырымдайды. Сонымен қатар, М.Дулатов: «Осындай ұрпағы бар елдің ұлттық рухы ешқашан жоғалмақ емес», – деп ой түйген [60, 178-б.].

Этнопедагогикалық зерттеулердің дереккөздері халықтың төл тарихымен тығыз өрбіген халық ауыз әдебиеті туындылары мен этнографиялық дереккөздерден, батырлық дастандар мен эпостардан, ұлттық дәстүрлер мен ырым-тыйымдардан, ұлттық ойындар мен мерекелерден, отбасылық тәлім-тәрбие тәжірибелерінен және осыған ұқсас ұлттық құндылықтар кешенінен құралады. Аталған ұлттық құндылықтарда сақталған тәрбиелік мәліметтер жиынтығы ғасырдан-ғасырға жалғасып, ұлттың ауыз әдебиеті мен тәжірибесінде сақталып, осы күнге жетуі құндылықтарымыздың маңызы мен қажеттілігін көрсетеді. Этнопедагогикалық білім өсіп келе жатқан ұрпақтың бойында ұлттық тәрбие мен сананы жаңа бағытта қарастыру ұрпақ бойында әлемдік мәдениетте өз ұлтының, этностың рөлі туралы тусінігін дамытуға көмектеседі [6].

Тақырыбымызға сай «*қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау*» ұғымына тоқталар болсақ, қазақ қоғамында өзінің ұлттық тәрбиесіне, отбасының қағидаларына, ұлттық салт-дәстүрлерге байланысты ұлттық тәрбиенің өзіндік ерекше тұстары бар. Болашақ бастауыш сынып мұғалімдерін кәсіби даярлауда қазақ этносписхологиясы мен этнопедагогикасының тәрбиелік әлеуетін пайдаланудың өзіндік қырлары көптеген факторларды құрайды. Осы мамандарды кәсіби даярлауда этнопедагогиканың негізгі бағыттары мен ұлттық тәрбие өлшемдерін негізге ала отырып, ұлттық идеяларға негізделген білім берудің алғышарттарын жүзеге асыру міндетті.

Осы тұста орыс ғалымы К.Д.Ушинскийдің үш іргелі қағидасын ескере кеткен жөн: 1) ... халықтың өзіндік ерекше мінездер жүйесі бар; 2) адамның жан дүниесінде ұлттық қасиеттер басқаларға қарағанда тереңірек жатыр; 3) әрбір халықтың тәрбиелік идеялары ұлттық идеялармен сусындаған. Мектеп табалдырығын енді аттаған, буыны қатпаған жас балаларға білім беруші ретінде бастауыш сынып мұғалімінің функциялары сан қырлы. Ол жас ұрпақтың тәрбиесінде тәрбиеші ретінде білім мен тәрбиені, ұлттық тілді, ұлттық сана мен ұлттық құндылықтарды жүзеге асырушы. Бастауыш сынып мұғалімдері өзіндік кәсіби даму мен қалыптасу кезеңінде этнопедагогика идеялары мен құралдарын, өткені мен бүгінгісін және келешек бағдарын білуі шарт [49].

Қазақ мәдениетіндегі отбасының рөлі, ол жас ұрпақты ұлттық құндылықтар негізінде жеке тұлғалық дағдылары мен психологиялық тұрақтылығын қалыптастырудың түпқазығын орнықтырушы ретінде маңызы зор. Зерттеуімізде этнопедагогиканың идеялық мәні мен теориялық-әдіснамалық негіздерін және тәрбие мазмұнын қарастырған Г.Н.Волков, С.Қ.Қалиев, М.Мұқанов, Т.Тәжібаев, С.Ұзақбаева, К.Ж.Қожахметова, А.Э.Измайлов және т.б. әдіскерлер еңбектері зерттеу жұмысымыздың негізін сипаттауда басшылыққа алдық.

С.Қалиевтің зерттеуінде қазақ этнопедагогикасының ғылыми-теориялық мәселелері қарастырылады. Ғалым этнопедагогика ұғымдарына ғылыми теориялық негізде анықтамалар бере келе, қазақ этнопедагогикасының ерекшеліктерін, этнопедагогиканың негізгі қағидаларын анықтау негізінде оның ғылыми педагогикамен байланысын ашып көрсетеді. Зерттеуші қазақ этнопедагогикасының ғылым ретіндегі қалыптасуы мен дамуын үш кезеңге бөліп қарастырады:

– XIX ғасырдың екінші жартысындағы ұлттық педагогиканың басталу кезеңі, ондағы белсенді қайраткерлердің рөлі;

– 1920-1930жж. аралығындағы ұлттық педагогиканың қалыптасу кезеңі;

– 1970-1995жж. аралығындағы ұлттық педагогиканың даму кезеңі [46].

Автордың пайымдауынша, қазақ даласында XV-XIX ғасырлар кезеңінде өмір сүрген ақын-жыраулар мен XIXғ. екінші жартысындағы қазақтың демократ-ағартушылары және XXғ. өмір сүрген қазақтың педагог-ғалымдарының этнопедагогика туралы ой-пікірлерін қолдану арқылы тәрбиелеу, ұлттық тарихпен таныстыру, ұлттық тағылымның әсерлі үлгілерінен өнеге алу бүгінгі күнгі жастардың туған елі мен жерін, ұлтын, төл мәдениетін сүйетін саналы, өнегелі, өнерлі, намысты, жауапкершілігі мол, парасатты ұрпақ болып шығуына себеп болады [61, б.33].

Жалпы алғанда, қазақ этнопедагогикасы мен этнопсихологиясыныңдамуы мен қалыптасуында өзіндік тарихи кезеңдері бар. Бұл кезеңдердегі іргелі уақиғалар мен әр ғасырда өмір сүрген ғұлама ойшылдардың идеялары этнопедагогиканың дамып қалыптасуына ғана байланысты емес, сонымен қатар, ұлттық сананың дамуына, бала тәрбиесіне, білім беру мен кәсіби білім беруге де өз әсерін тигізеді. Қазақ этнопедагогиясының дамуы мен ондағы тәлім-тәрбие туралы ойлардың дамуын ғалымдар Қ.Жарықбаев, С.Қалиев, З.Ж. Айджановалардың еңбектеріне сүйене отырып келесі тарихи кезеңдерге бөлдік (Сурет 1). Қазақ этнопедагогикасы мен этнопсихологиясы ұғымдарын халық педагогикасы ұғымы аясында қарастырып, екі бағыттың тарихи даму кезеңдерін бірлестіре қарастыруды жөн көрдік.

**Сурет 1 – Халық педагогикасының даму кезеңдері**

Жоғарыда көрсетілген тарихи кезеңдерге талдау жасай отырып, қазақ этнопедагогикасының дамуы мен қалыптасу ерекшелігін сипаттаймыз. Осы мақсатта С.Қалиевтің «Қазақ этнопедагогикасының теориялық негіздері мен тарихы» атты зерттеуіне талдау жасап көрелік.

Қазақ этнопедагогиканың ұстанымдарының негізі – қоғамдық мәдениеттегі ең асыл деп саналатын мұраларды іріктеп, дәріптеуінде. Олар: үлкенге ізет көрсету, кішіге құрмет жасау; туған-туысқа құрмет білдіру; өзін-өзі ұстау мәдениеті; тазалық пен имандылықты сақтау және т.б. Бұларда тұнып тұрған тәрбие ақыл-ойдың парасаттылығы, имандылықпен жүру, адал еңбек ету, эстетика және дене тәрбиесін дәріптеудің бәрі де саналы ұрпақты тәрбиелеуге бағытталады.

Кесте бойынша сипатталған этнопедагогика кезеңдеріне қысқаша шолу беріп өтелік:

*1-кезең:* Орта ғасырларда адамзат өркениетінің қалыптасуына Ұлы Түркі қағанаты зор үлес қосты және сол дәуірдегі дамыған мемлекет болды. Түрік қағанаты бірте-бірте ыдырап, бөлшектене бастағанда дала халықтары мен тайпалардың бастары қосылды. Ол халықтар арасында тұрақты мәдениет пен ғылымды дамытып, қазіргі түркі тілдес халықтар арасында ортақ мәдениетті қалыптастырды, әлемде үлкен саяси империяның пайда болуына себеп болды. Оларға: Күлтегін батыр, түркі көсемі болып танылған Білге қаған, ақылшы Тоныкөкке салынған құлпытастар жатады. Солар арқылы ұлы Түркі қағанатының сол кездегі халықтарының тұрмыс-тіршілігі мен салт-дәстүрі, мәдениеті мен жауынгерлік жортуылдары көркем тілмен өсиет сөздер үлгісінде айшықталды.

Этнопедагогикалық сипаттағы шығармалар, қисса-дастандар, ертегілер, мифтік көзқарастар, халық өмірімен тығыз байланысты дамып белгілі бір ұстанымдар мен заңдылықтарды қалыптастырды. Сол арқылы жас ұрпақ тәрбие алып, белгілі бір заңдылықтар шеңберінде тәрбиеленеді. Мысалы, жануарлар туралы ертегілер, батырлықты дәріптейтін жырлар, жақсылық пен жамандық туралы әңгімелер, мейірімділік пен ізгілікті сипаттайтын дастандар – халық өмірімен байланысты өрбіген халық педагогикасының туындылары. Қазақ халқының тәлімдік мәні бар ой толғаныстары бесік жырларында мен батырлық эпостарында, ертегілері мен аңыздарында, шешендік сөздер мен айтыс-термелерінде, мақал-мәтелдерінде кездеседі.

Ежелгі түркілер арасындағы ауызекі поэзия дәстүрі IX ғасырда ғұмыр кешкен әнші, сазгер, күйші Қорқыт атаның есімімен жетті. Қобызшының күйлерінде Сырды жайлаған көшпелі тайпалардың әдет-ғұрыптары, тұрмыс-тіршілігі мен наным-сенімдерін бейнейтін мәліметтер бар. Мысалы, *«Ақылсыз балаға ата дәулетінен қайран жоқ», «Анадан өнеге көрмеген қыз жаман, атадан тағылым алмаған ұл жаман», «Қонағы жоқ қараша үйден құлазыған түз артық».* Сонымен қатар Қорқыттың нақыл сөздерінің арасында *«Әйелдің төрт түрі болады: оның бірі – ниеті қара әйел, екіншісі – нысапсыз әйел, үшіншісі – үйдің құты болған әйел, төртіншісі – кесірлі әйел»* деген мәнін жоймай келе жатқан этнопедагогиканың ой тұжырымдары да бар.

*2-кезең:* ұлы Түркі қағанаты IX-X ғасырларда біршама (Қарахан, Қарлұқ, Түркеш, Қыпшақ, Ұйғыр, Хазар, Қимақ және т.б.) мемлекеттерге бөлінген соң, Араб Халифаты империясы Орта Азия мен Қазақстан территориясына үстемдік жүргізді. Осы тұста арабтар ислам дінін уағыздаумен қатар, ғылым мен білімнің таралуына себеп болды. «Шығыстың екінші Аристотелі» атанған ғұлама ғалым Әбу Насыр әл-Фарабидің (870-950жж.) тәлімдік-ұстаздық еңбегі зор. Осы кезеңде бастап ашылған діни медреселер халықтың ғылымы мен білімін көтерді, философия, дінтану, астрология, арифметика, астрономия, медицина секілді ғылым салалары жаңа бағытта дамыды. Оның «Бақытқа жету жолында», «Мемлекет қайраткерлерінің нақыл сөздері», «Азаматтық саясат», «Риторика», «Қайырымды қала тұрғындарының кезқарастары туралы трактат» деп аталатын трактаттарында философиялық, психологиялық, педагогикалық, дидактикалық ой-пікірлері кездеседі. Әл-Фараби мұралары Орта Азия мен Қазақстан халықтарының педагогикалық, этнопедагогикалық, философиялық, ой-пікірлерінің дамуына ықпал етті. Мәдени тарихымыздағы «Диуани Хикмет» кітабы жетпіс жыл бойы діни-мистикалық еңбек ретінде біржақты бағаланып, өзінің ақыл-парасатымен, өсиеттілігімен Шығыс елдерінің ғалымдарын таңдандырды.

Ал, XI ғасырда өмір сүрген ақын, ғалым-философ, тарихшы Қожа Ахмет Яссауидың ғылыми еңбектері белгілі шығыстанушылар А.Вамбери, В.Бартольд, П.Ахмеров, М.Массон және т.б. зерттеулеріндегі адамды тура жолға бастайтын жаратушыға табыну, құдайға тағзым ету, бейкүнә, қиянатсыз, адал жандарды тәрбиелеу тұжырымдамасы және этнопедагогиканың туындыларымен байланысты [5].

Қазақ жерінде XI-XII ғғ. кезеңінде түркі тілінде жазылған этнопедагогикалық трактаттар көп. Солардың бірі – Жүсіп Баласағұнның «Құтты білік» кітабы түркі тілдес халықтар мұрасындағы дүниетану бағытында жазылған алғаш ескерткіш болды. Ол жерде тірліктің мәні – білім екендігі, адамзат баласына білімнің керектігі, ел билеушіге қажетті білім мен асыл қасиеттер, бақыт туралы адамның іс-әрекетінің оңы мен терісі, басқа тілден келетін пайда мен зиян, және т.б. жөніндегі ой-толғамдар, отбасы мен неке салты, өнегелі ұл мен қыздың тәрбиесі, бала мен ата-ана қарым-қатынасы сияқты мәселелер сөз болған. Келесі, Махмұт Қашғаридың «Диуани лұға-ат-түрік» сөздігінде этнопедагогикалық және моральдық-психологиялық мазмұндағы қызықты топшылаулар көптеп кездеседі.

Сонымен бірге, XII ғасырдағы Ахмет Жүйнекидің гуманистік сипаттағы ой-пікірлерінен туындаған «Ақиқат сыйы» кітабында білімді игерудегі этнопедагогика ілімдеріндегі сол замандағы адамдар бойындағы ұнамды, ұнамсыз моральдық-этикалық қасиеттері сипатталады. *«Кәріге де, жасқа да құрмет көрсет», «Бастық болсаң, жайсаң бол»* деген пайдалы кеңестер де ұсынылды. Мысалы, *«Айтар лебізіңді алдымен ойланып ал», «Егер билікке қолың жетсе, мақтанба, асып-таспа*», т.б. ұлағатты тұжырымдар айтылады. Бұл үрдіс XIII ғасырдың басындағы Қазақстан мен Орта Азия жерін Шыңғыс ханның жаулап алуымен Алтын Орда дәуірінде де тоқталған жоқ. Дегенмен, көне мәдениет көздері болып саналатын Отырар, Сығанақ, Исфиджаб қалаларының өртке орануы Қазақстанның мәдени дамуын бірнеше ғасырға кешеуілдетті. 1731 жылы Алтын Орданың ыдырап, қазақ даласының Ресей қол астына қарағанға дейін халықтың экономикасы мен рухани өмірі үлкен күйзеліске ұшырады. Алтын Орда мемлекетінің кезеңінде пайда болған «Бабыр дастаны», Хорезмидің «Мухаббатнама», Саиф Сарайдың «Гүлстан бит турки», «Қырық бір батыр жыры», Құтыптың «Хұсрау Шырын» тәрізді туындылары жас ұрпаққа тәлім-тәрбиелік әсерін берді. Ұлтжандылық пен отансүйгіштік ұлы ойшылдар мен ақындар шығармаларының өзегі болды. Бұл да этнопедагогиканың бір ерекше белгісі болды.

*3-кезең:* XV-XVIII ғғ. аралығында Қазақ хандығы тұсындағы ақын-жыраулар поэзиясында кездесетін ұлттық тәлім-тәрбиелік ойлар Шыңғыс ханның тарихи оқиғаларымен бірлесе өрбиді. Сол кездегі Шыңғыс хан империясы Тоқтамыс, Бату, Жошы, Ақсақ Темір империяларының отарлас елі болған Ресей мен кейін одан бөлініп шыққан Өзбек, Ноғай, Қырым, Татар, Сібір (Көшім), Астрахань хандықтарын отар елдеріне айналдырды. Бірақ осы саяси оқиғалар Қазақ даласындағы әлеуметтік-экономикалық дамуды тежегенімен, алдыңғы ғасырлардан бері қарай қалыптасқан ата-баба өнерін, ғылымы мен білімін, тарихы мен мәдениетінің дамуын тежей алмады. 1470-1718 жж. арасында Қазақ хандығының жаңаша бағыттағы мемлекет ретінде қалыптасуы кезінде еліміз 250 жылдай тәуелсіз болып, дербес өмір сүріп келді. Осы тұста Қазақ халқының ұлттық мәдени, рухани құндылықтарының әдебі мен ұлттық салт-дәстүрлері өркендеді. Қазақтың тәрбие мектебінің өкілдері – ақын-жазушылар мен билерінің ғибрат сөздері, өсиеттері, халық арасында тараған мақал-мәтелдері, ырымдары мен тыйым сөздері, ұлттық салт-дәстүрлері мен әдет-ғұрыптары халық даналығының кейінгі қазынасына айналды. Қазақ ұлты өз рухани дамуы мен қалыптасуы тарихында Дулати, Керей мен Жәнібек, Қасым мен Есім, Хақназар, Тәуекел және Тәуке хандардың; Асан Қайғы, Қазтуған, Ақтанберді мен Әнет жыраулардың; Төле би, Қазыбек би мен Әйтеке билер; Абылай, Әбілқайыр хандардың, Қабанбай, Бөгенбай, Наурызбай, Райымбек, Сырым батырлардың өнегесін әлі күнге дейін сақтап келеді. Қазақ этнопедагогикасының алғашқы бастауы мен іргетасының қалануына Асан Қайғы, Мұхаммед-Хайдар Дулати, Қазтуған, Шалкиіз, Сыпыра, Үмбетей, Бұқар, Доспамбет, Марғасқа Жиембет т.б. көптеген ақындар мен жыраулардың шығармалары рухани негіз болды.

*4-кезең:* Ұлттық тарихымыздағы XVIII ғасыр мен XX ғасырдың 20-шы жылдарына дейінгі аралықтағы Қазақстанның Ресейге қосылуы кезеңіндегі Ресей отаршылдығына қарсы шыққан қазақ даласындағы ұлт-азаттық саяси қозғалыстар мен ағартушылық-демократиялық бағыттар ұлттық тәлім-тәрбиені сақтап қалуға тырысқан ерекше кезең болып белгіленді. Келесі ерекше оқиға –XVIII ғасырдың басындағы Тәуке ханның қазасынан кейін қазақ елінің үш жүзге бөлінуі мен үш ханның сайлануы болды. Айта өтсек, Кіші жүзді Әбілқайыр хан, Орта жүзді Сәмеке хан, Ұлы жүзді Жолбарыс хан билеген тұстағы кезеңде қазақтың ауызбіршілігі әсіреп, «Ақтабан шұбырындыға» ұшырады, ақыры Ресей империясына бодан болуға мәжбүр болды. «Қазақтың көне тарихы» деп аталатын кітапта: «XIX ғасырдың 20-жылдарында Ресей өкіметінің қазақ арасындағы хандық үкіметін жоюуы, ел басқаруды жалпы ресейлік тәртібін жақындатуға тырысуынан білінеді...», - деп айтылады. XIX ғасырдың екінші жартысында Қазақстанның кең байтақ даласына Ресей империясының демократиялық ойлары А.И.Герцен, В.Г.Белинский, А.Н.Радищев, Н.Г.Чернышевский, К.Д.Ушинский, Ф.М.Достоевский, Н.И.Долгополов және Т.Г.Шевченко сияқты зиялы демократтардың жер ауып келуіне байланысты етек алды. Осы тарихи кезеңде қазақ халық ағартушылары мен қоғам қайраткерлері А.Құнанбаев, Ш.Уәлиханов, Қ.Сағырбаев өз әріптестерімен ұлттық ғылым мен өнердің, ұлттық мәдениеттің, философияның негізін дәріптеді. Орыс-қазақ мектептерін ашу туралы мәселелерді насихаттай отырып, Ы.Алтынсарин тәрбие жұмысында қазақ халық ауыз әдебиетінің үлгілерін пайдалануды қуаттады және «Қазақ хрестоматиясын» (1879 ж.) жазып, ұсынды.

*5-кезең:* 1920-1990жж. аралығында кеңестік дәуірдегі қазақ этнопедагогикасының ғылым ретінде дамып, қалыптасуы кезеңде империалистік Ресейдегі саяси-әлеуметтік жағдайлар шиеленіскен кезде орын алды. Қазан төңкерісінен бұрын шыға бастаған «Айқап» журналы, «Дала уәлаяты» мен «Қазақ» газеттері, т.б. басылымдар қазақ халқынын ұлттық-танымдық ерекшеліктері, мәдениеті мен ғылымынан, тарихы мен этнографиясы жөнінде мағлұматтар жариялап отырды. А.Байтұрсынов, Ә.Бөкейханов, М.Дулатов, С.Сейфуллин, М.Жұмабаев және т.б. қазақтың зиялы қауымының өкілдері ұлттық дәстүр мен сана-сезім бойынша тәлім-тәрбиелік идеялардың көрнекті көсемдеріне айналды. Көптеген қазақтардың шұрайлы жерлерін қайтарып беру және жастардың білім алуларына жағдай туғызу, мектептер салу туралы талаптар қойды. Дегенмен, 1917 жылы В.И.Ленин бастаған коммунистік партия Ресей патшасын тақтан құлатқан Қазан төңкерісі Қазақстанды Кеңес Одағының (КСРО) құрамына кіруге мәжбүр етті. Қоғамдағы проблемалардың аса күрделі саласы – сауатсыздық жойылып, электр станциялары, кәсіпорындар, су жолы каналдары салынды. Мектеп, балабақша және арнаулы орта, жоғары оқу орындары ашылып, кеңестік педагогика мен психология ғылымдарының негізі қаланды. Мектепте орыс тілінде білім беру басты рөл атқарғанымен, қазақ мектептерінің оқу-тәрбие жұмыстарына қайшы келген жағдайлар көп болды. Кеңес Одағының педагогикалық тәжірибелері «коммунистік идеологияға» негізделді, «коммунистік тәрбие беру» саяси-педагогикалық диктатуралық жүйеге ұласты.

1937-1938 жылдардағы Сталиндік жаппай қудалаушылық қазақ халқын тек үлкен қырғынға ұшыратып қана қоймай, ұлттық ғылым мен тәлім-тәрбиеге үлес қосушы қазақ зиялыларының құрбан болуына себеп болды. Қазақ халқы жаппай ашаршылық пен қуғын-сүргін құрбандарына айналды. Соғыстан кейінгі жылдары да мемлекеттік басқару мен қоғамдық жиындар, іс қағаздары орыс тілінде жүргізіліп, бұл ұлттық мәдениеттің өсуін тежеді, халық педагогикасындағы ғылыми-зерттеулердің жүргізілуіне шек қойылды. Ұлттық салт-дәстүрлерді дәріптеу тоқтатылып, бастауыш, орта мектеп, білім беру мекемелерінде және балалар мен жастарды тәрбиелеу ұйымдарында білім беру мен тәрбиелеу ісі коммунистік идеология негізінде жүргізілді. Қазақ тіліндегі оқу-тәрбие жұмыстары мен іс-шаралар бойынша әдістемелік құралдар назардан тыс қалды. Дегенмен, М.Жұмабаевтың «Педагогика», А.Байтұрсынов жазған «Сауат ашқыш», «Оқу құралы» және «Тіл құралы», Ж.Аймауытовтың «Тәрбиеге жетекші» және «Психология» атты педагогикалық еңбектері мен зерттеулері, сондай-ақ С.Көбеев, Н.Құлжанова, М.Әуезов, М.Дулатов, Қ.Жұмалиев, Е.Смайылов, М.Ғабдуллин, Ә.Марғұланның шығармалары жас ұрпақтың бойында ұлттық тәлім-тәрбие мен этнопедагогика бағытын қалыптастыруға жол ашты.

1925 жылдан бастап, «Қазақстан мектебі» педагогикалық ғылыми-әдістемелік журналы шығарыла бастады. Журналда мектеп мұғалімдері мен педагог-ғалымдардың еңбектері жиі жарық көрді. Соның негізінде тәрбие саласында педагогикалық ғылыми терминдер қалыптасты. Педагогикалық сипаттағы, психологиялық білімге қатысты оқулықтар ана тілінде шығарыла бастады. Бастауыш және орта мектептегі оқу-тәрбие жұмысының бағдарламалары, әдістемелік нұсқаулықтар ұлттық тәлім-тәрбие ерекшеліктеріне қарамастан, орыс тілінде жазылған еңбектердің аудармалары негізінде қарастырылды [17].

*6-кезең:* 1991 ж. кейінгі тәуелсіз Қазақстанда ұлттық тәлім-тәрбиенің қайта жанданып, өркен жаюы белең алды. 1980 жылдардың ортасында Қазақстанда ұлттық сана-сезімнің оянуына Желтоқсан оқиғасы ықпал етті. Онда ұлттық тіл мен қазақ мектептеріне де қатысты ұсыныстар мен пікірлер айтылды. Этнопедагогиканы жеке бағыт ретінде оқу-тәрбие жұмыстарына енгізудің қажеттігі туралы баспасөз беттерінде пікір білдірген Қ.Жарықбаев, Ә.Табылды, С.Қалиев, С.Ұзақбаева, Қ.Бөлеев т.б. ғалымдар этнопедагогиканың жандануына өз үлестерін қосты. Осылайша ұлттық сана мен рухтың қайта жаңғыру процесі басталды. Тәуелсіздіктің әсерінен қазақ халқының тарихы, мәдениеті, ұлттық дүниетанымы қарастырылған, бұрын жарияланбай келген, не тиым салынып келген туындылар мен шығармалардың беті ашылды.

Тәуелсіздік жылдарында этнопедагогика мен этнопсихологияны оқу-тәрбие жұмыстарына енгізудің теориясы ғылыми тұрғыда белгіленіп, түрлі бағыттардағы пікір алмасулар, мәжілістер, іс-шаралар, мұғалім-ұстаздардың заман талабына сәйкес кәсіби білімдерін жетілдіру мәселелері қолға алына бастады. Білім беру мен ұлттық тәрбие аясындағы мәселелерге деген көзқарастар өзгере бастаған кезде жаңа тың идеялар дүниеге келді. Бастауыш мектеп және орта мектепте, білім беру мекемелерінде, балабақшалар мен арнаулы орта және жоғары оқу орындарында бұрыңғы педагогикалық тәжірибелер орнына ұлттық тәлім-тәрбие қағидаларына негізделіп жазылған «Қазақтың тәлім-тәрбие тарихы» (Қ.Жарықбаев, С.Қалиев), «Елім-ай» (М.Балтабаев), «Қазақтың салт-дәстүрлері» (М.Смайылова, М.Оразаев), «Атамекен» (М.Құрсабаев), «Бал бөбек» (Б.Баймұратова, М.Сәтімбекова), «Кәусар бұлақ» (З.Ахметова) және басқа ғылыми-тәлімгерлік бағдарламалар мен оқу құралдары басылып шықты, оқу-тәрбие жұмыстарына енгізілді. Этнопедагогикалық құралдар арасында профессорлар Қ.Б.Жарықбаев пен С.Қалиевтің студенттер мен орта мектеп мұғалімдеріне арнап дайындаған «Қазақ тәлім-тәрбиесі» оқулығы мен «Қазақтың тәлімдік ой-пікірлер антологиясы» атты оқу құралының орысша-қазақша томдарының маңызы зор. Бұл зерттеулер этнопедагогика саласындағы ұлттық тәлім-тәрбие ісі мен ғылыми зерттеу жұмыстарының алғашқы бастамасы болды [62]. Қ.Бөлеевтің зерттеуіне сүйенсек, этнопедагогика әр кезеңдегі халық даналары мен зиялыларының идеяларымен, халықтың тәлім-тәрбиелік ерекшеліктерімен байланысты қалыптасты [17].

Байқап отырсақ, қазақ халқы ерте кезде арнайы оқу орындары не арнайы мамандар болмаса да, халық ұрпағын ауыз әдебиетін тәрбие құралы ретінде пайдалана отырып, дұрыс бағытта тәрбиелеп келді. Дала дарындарының дуалы ауыздарынан шыққан, халық жадында қалдырып, жаттап, қастерлеп, ғасырлар бойы өркендетіп, қадірленіп, қалыптасып келген, ақыл-санасына сіңген ауыз әдебиетінің ерекше түрлері мен үлгілері халық тәрбиесіндегі мәдени мұра мен қазына болып, сақталып келеді. Оларға халық даналығынан шыққан бесік жырлары, тұсау кесу жыры, ертегілер, жаңылтпаштар, тақпақтар, жұмбақтар, эпостық жырлар мен аңыз әңгімелер болашақта жас ұрпақ пен ұлтымыздың перзенттерін тәрбиелеуде тіл мен ойды дамыта отырып, ұрпаққа саналы тәлім-тәрбие беріп, қанаттандыратын этнопедагогикалық туындылар – болашақ бастауыш сынып мұғалімдерінің алтын құралы десек те болады.

Этнопедагогика – интегративті ғылым саласы болғандықтан, оның басқа да ерекшеліктеріне тоқталу маңызды. Бұл ғылым тек этнопедагогикалық дәстүрлерді ғана зерттеп қоймай, сонымен қатар, белгілі бір этностың мінез-құлық ерекшеліктерін, дүниетанымын, танымдық және эмоционалдық даму заңдылықтарын этнопсихологиямен өзара байланыста қарастырады. Этнопсихологиялық аспектілер этнопедагогиканың құрамдас бөлігі ретінде адамның ұлттық болмысын, рухани құндылықтарын, тәрбиелік ұстанымдарын айқындайды.

Этнопедагогиканың этнопсихологиямен байланысы халықтың дәстүрлі тәрбиелеу тәжірибесінде көрінеді. Халықтың салт-дәстүрлері, дүниетанымы мен ұлттық құндылықтары адамның тұлғалық қалыптасуында маңызды орын алады. Сонымен этнопедагогикалық зерттеулер ұлттық тәрбие жүйесін толық түсіну үшін этнопсихологиялық факторларды ескеруді қажет етеді.

Ұлттық ерекшеліктер тұлғаның ұлттық өзіндік сана-сезімін, мінез-құлық нормаларын, қарым-қатынастық мәдениетін қалыптастыруда шешуші рөл атқарады. Белгілі бір этносқа тән құндылықтар жүйесі, ұлттық мінез ерекшеліктері, сенімдер мен наным-сенімдер тәрбиенің мазмұнын анықтайды. Осыған байланысты этнопедагогикалық білім беру үдерісінде ұлттық қағидаларға сүйену болашақ мұғалімдердің кәсіби даярлығын жетілдіруге мүмкіндік береді [63].

Этнопсихология дегеніміз – түрлі халықтардың әлеуметтік және мәдени-тарихи контекстіндегі психологиялық ерекшеліктерін қарастыратын ғылым саласы. Мәселен, зерттеуші ғалым Л.С. Выготский [64] этнопсихологияны этносаралық қарым-қатынасты жақсартуға, ұлттық бірегейлікті сақтауға және жаңғырту жағдайында ұлттық құндылықтарды дамытуға бағытталған сала ретінде сипаттайды. Ю.А. Сорокин [65] этнопсихологияны этностың психологиялық құрылымы, ұлттық ерекшеліктері, дәстүрлері және мінез-құлықтық айырмашылықтарын қарастыратын ғылым деп анықтайды. Б.Г. Ананьев [66] оны этностың мәдени және әлеуметтік ерекшеліктерін түгел психологиялық ықпалда зерттейтін сала ретінде қарастырады. Қазақ этнопсихологиясын зерттеген Т. Тәжібаев [12] бұл ғылымды қазақ халқының ұлттық мінез-құлықтары мен психологиялық ерекшеліктерін зерттейтін ғылым ретінде сипаттайды. Оның пікірінше, этнопсихология әр халықтың мәдениеті мен тарихи ерекшеліктерін ескере отырып, психологиялық болмысын жан-жақты зерттеуге мүмкіндік береді. Қ.Жарықбаев [5] этнопсихологияны халықтың психологиялық ерекшеліктерін оның ұлттық мәдениеті мен дүниетанымы тұрғысынан зерттейтін сала деп қарастырады. С. Қалиев [7] бұл ғылымды ұлттық тәрбиенің психологиялық негіздерін зерттеумен байланыстырады. М. Мұқанов [67] этнопсихологияны халықтың өмір салты, дүниетанымы мен ұлттық ерекшеліктерін зерттейтін психологиялық ғылым ретінде сипаттайды. Ғалым этнопсихологияның танымдық және эмоционалдық аспектілеріне ерекше назар аударады. Бұл келтірілген анықтамалар этнопсихологияның санқырлы сипатын көрсетіп, оның этностық психологиялық ерекшеліктерді зерттеуде маңызды зор екенін дәлелдейді. Көріп отырғанымыздай, этнопсихология ұғымына анықтама бере отырып, ғалымдар этностар арасындағы сыртқы дүниені қабылдау, олардың басқа этностар арасындағы қызығушылықтары мен ерекшеліктері басқа этностармен арасындағы келісімдердің дамуында әлеуметтік-психологиялық мәселелерді басқаруда маңызды екендігіне назар аударады.

Қазақ этнопсихологиясының дамуы – халқымыздың рухани дүниесін, ұлттық психологиялық ерекшеліктерін зерттеуге бағытталған ғылым саласы. Аталған факторлар ұлттың дамуы этнопсихолгия мен этнопедагогиканың тарихының терең түкпірінде жатқанынын дәлелдейді.

Мектеп тәрбиесіндегі этнопсихология мен этнопедагогика құралдарының мүмкіндіктерін дамытуда болашақ бастауыш сынып мұғалімдерін этнопедагогикалық дәстүрлер бірлестігінде кәсіби даярлау маңызы туралы әлі де болса зерттеулер аздық етеді. Біз қарастырған Қ.Б. Жарықбаев, С.Қалиев, Қ.Бөлеев, К.Ж. Қожахметова, С.А. Ұзақбаева, Ш.Б. Құлманова, Ж.Наурызбай, Р.Қ. Дүйсембинова, Р.К. Төлеубекова сынды ғалымдар еңбектері мен этнопедагогикалық зерттеулерінде бұл мәселеге ішінара болса да көңіл бөлінгені байқалады.

Аталған зерттеулерді талдау нәтижесінде қазақ этнопсихологиясы мен этнопедагогикасының қалыптасу және даму кезеңдерін анықтауға болады. Бұл кезеңдер қазақ халқының тарихи қалыптасқан дәстүрлеріне, наным-сенімдеріне, ұлттық ерекшеліктеріне және мінез-құлық мәдениетіне негізделген. Қазақ этнопсихологиясының дамуы бірнеше тарихи кезеңдерден тұрады, олардың әрқайсысы өз ерекшеліктерімен сипатталады.

Қазақ этнопсихологиясының бастауын халықтың дәстүрлері мен наным-сенімдері құрайды. Ерте кезеңде ұлттық психологиялық ерекшеліктер халық ауыз әдебиеті арқылы қалыптасып, ұрпақтан-ұрпаққа беріліп отырды. Мақал-мәтелдер, аңыздар мен ертегілерде қазақ халқының дүниетанымы, өмірге деген көзқарасы, мінез-құлқы, рухани құндылықтары көрініс тапты. Халықтың батырлық, шыдамдылық, жомарттық сияқты қасиеттері халық шығармашылығында айқын бейнеленді.

Қазақ этнопсихологиясының ғылыми негізделуі XIX ғасырда жүзеге асты. Бұл кезеңде Шоқан Уәлиханов, Ыбырай Алтынсарин және Абай Құнанбаевтың еңбектері ерекше рөл атқарды. Олар қазақ халқының өзіндік психологиялық ерекшеліктерін зерттеп, ұлттық құндылықтарға ғылыми тұрғыдан баға беруге тырысты. Шоқан Уәлиханов өз зерттеулерінде халықтың салт-дәстүрлері мен мінез-құлқының әлеуметтік және мәдени негіздерін сипаттап, қазақтардың тұрмыс-салты мен танымдық ерекшеліктерін талдады.

Кеңестік кезеңде этнопсихологияға социалистік идеология ықпал етті. Бұл дәуірде ұлттық ерекшеліктер көбінесе социалистік тұрғыдан түсіндіріліп, көптеген зерттеулер идеологиялық шектеулерге ұшырады. Дегенмен, белгілі бір дәрежеде қазақ халқының психологиялық ерекшеліктерін зерттеуге бағытталған жұмыстар жүргізілді.

Қазақстан тәуелсіздік алғаннан кейін этнопсихология ғылымы жаңа серпін алды. Елдегі ұлттық сананың жаңғыруы мен тарихи мұраларға деген қызығушылықтың артуы қазақ этнопсихологиясының жаңа қырларын зерттеуге мүмкіндік берді. Бұл кезеңде қазақ халқының ұлттық мінез-құлқы, дүниетанымы, тәрбие дәстүрлері жаңаша тұрғыдан қарастырылып, ұлттық бірегейліктің қалыптасу үдерісі кеңінен зерттеле бастады. Жаңа ғылыми еңбектер қазақтың рухани құндылықтарын, ұлттық ерекшеліктерін, мінез-құлық жүйесін тереңірек талдауға бағытталды.

Қазіргі уақытта қазақ этнопсихологиясы тек ұлттық мәдениет пен салт-дәстүрлерді зерттеумен шектелмей, тұлға психологиясы, оның қоғамдағы орны, ұлттық бірегейлік пен жаһандану үдерісіндегі өзгерістерді қамтитын кең ауқымды салаға айналды. Бүгінгі таңда ғалымдар қазақ этнопсихологиясын басқа халықтардың ерекшеліктерімен салыстыра зерттеу арқылы мәдениетіміздің өзіндік ерекшеліктерін айқындауға ұмтылуда. Осылайша, қазақ этнопсихологиясының тарихи даму кезеңдері оның теориялық және практикалық негіздерінің кеңейіп, білім беру мен тәрбие жүйесінде қолданылу мүмкіндіктерінің артуына ықпал етті.

Қазақ этнопсихологиясын зерттеу ұлттық құндылықтарды сақтап, жас ұрпақты тәрбиелеуде маңызды рөл атқарады. Қазақ халқының этнопсихологиясы мен этнопедагогикасының пайда болуынан бастап, оның даму кезеңдерін теориялық тұрғыдан алғашқылардың бірі болып зерттеген профессор Қ.Б.Жарықбаев ұрпақ тәрбиесінде біршама этнопедагогика құралдарына тоқталады. Ол шешендік өнерді, бата беруді, айтыс өнерін, ақындық пен рухани адамгершілікке тәрбиелеуді ондағы әдіс-тәсілдер жиынтығы ретінде қарастыруды ұсынады. Ғалым «халықтық педагогика», «этнопедагогика» терминдеріне түсініктер бере келе, олардың айырмашылықтарын анықтады. Ғалымның зерттеуінде Қазақстандық ғалымдардың педагогикалық ой-тұжырымдарының қалыптасуы мен даму кезеңдері анықталды. Қазан төңкерісінен кейінгі кезеңдегі педагогиканың қалыптасу барысына жалпы баға берілді. XVIII-XIX ғғ. бірінші жартысында жазылған қазақ ойшылдарының педагогикалық мұралары сипатталды. Қазақстандағы этнопедагогикалық тұжырымдамалардың даму тарихы, қазақ ағартушыларының педагогикалық мұралары талдау тапты [62].

Этнопедагогика ғылымында зерттеу бағыттарымен айналысқан Қ.Жарықбаев, С.Қалиев, Ә.Табылдиев, С.Ұзақбаева, С.Я. Ооржак және т.б. ғалымдар осы ғылым саласының қырларын анықтайды:

– этнопедагогиканың түп-тамыры ерте кезеңнен қалыптасқан сөз-өнер шеберлігі мен ауыз әдебиетінен бастау алса, этнопсихология сол этностың жеке ұлттық тұлға ретінде қалыптасуына қарай дамып келеді;

–этнопедагогика ғылымы сияқты педагогика ғылымынан да бұрын қалыптасқан және ғасырлар бойы халықпен бірге жасасып келеді;

–этнопедагогика педагогикалық теорияның ғылыми зерттеу нысаны, ретінде отбасындағы тәрбиесінің дамуымен бастау алады;

–этнопедагогика халықтың адам дамуына әсер ететін факторларды толық түсіне алмауынан, яғни, а) тұқым қуалаушылыққа сенбеу; ә) балаға жастауынан құран үйрету, білімге баулу; б) қоғамдық орта жөнінде халықтың өз көзқарасының қалыптасуы, мысалы, халық арасында: «Ұлың өссе ұлы жақсымен ауылдас бол, қызың өссе қызы жақсымен ауылдас бол» деген нақыл сөзде анық көрінеді; в) халық балалардың психологиялық ерекшеліктеріне және т.б. мән берген.

Ұлттық мінез, мәдениет пен келісім жас ұрпақты тәрбиелеудегі негізгі факторлар. Осы бағыттағы теориялық, әдіснамалық көзқарастары дәлелденіп, аталған мәселе теориялық тұрғыда негізделуі маңызды. Ұлттық сана, ұлттық таным мен білімнің негізі жас буынның бойында балалық шақтан бастап қалыптасады. Сондықтан, қоғам өміріндегі əлеуметтік-экономикалық өзгерістер бастауыш сынып оқушыларын оқытып тəрбиелеуде, бастауыш мектеп мұғалімдерін кәсіби даярлауда және оларды маман ретінде кәсіби біліктілігін жетілдіру ісінде өзекті мәселелерді алға тартады.

Этнопедагогикалық зерттеудің зерттеу нысаны – тәрбие болса, ал тәрбиенің нысаны – жеке тұлға болып саналады. А.О.Измиалов этнопедагогика ғылымын халық мәдениетінің құрамдас бөлшегі ретінде қарастыра отырып, оны «жүйеден» гөрі «білім мен дағдылар жиынтығы» деп анықтайды. Ғалымның пікірінше, «халық педагогикасы педагогикалық теория ретінде емес, педагогикалық практика түрінде және ұлттың бала тәрбиелеудегі тәжірибесі ретінде қарастырылуы қажет» дегенге саяды [29].

Зерттеу жұмысымыздың нәтижесінде «этнопедагогикалық дәстүрлер» ұғымына жан-жақты талдау жасалып, оның мазмұны, құрылымдық ерекшеліктері және халықтық педагогика жүйесіндегі орны анықталды. Этнопедагогикалық дәстүрлердің қалыптасу тарихнамасы зерделеніп, олардың ұрпақтан-ұрпаққа жалғасқан тәрбие тәжірибесі негізінде дамығаны дәлелденді. Әрбір этностың тарихи, мәдени және әлеуметтік ерекшеліктеріне сәйкес этнопедагогикалық дәстүрлердің өзіндік сипатқа ие екендігі айқындалды.

Зерттеу барысында қазақ этнопедагогикалық дәстүрлерінің ерекшеліктері қарастырылып, олардың болашақ бастауыш сынып мұғалімдерін кәсіби даярлау үдерісіндегі рөлі анықталды. Қазақ халқының ұлттық тәрбие жүйесі, халықтық педагогика құралдары, салт-дәстүрлері мен әдет-ғұрыптарының бастауыш білім беру жүйесіндегі тәрбиелік мәні талданып, олардың оқыту үдерісіне ықпалы негізделді. Осы орайда, этнопедагогикалық дәстүрлердің тарихи сабақтастығы, ұлттық ерекшеліктері, тәрбиелік құндылықтары мен практикалық маңызы айқындалды.

Сондай-ақ, қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау ұғымының мәні мен сипаты жүйеленді. Болашақ бастауыш сынып мұғалімдерінің кәсіби даярлығы мен педагогикалық құзыреттілігін арттыруда этнопедагогикалық дәстүрлердің әдіснамалық негізі нақтыланып, оны білім беру жүйесінде тиімді қолдану жолдары ұсынылды.

Жалпы, зерттеу нәтижелері этнопедагогикалық дәстүрлердің білім беру жүйесіндегі маңызын, олардың болашақ бастауыш сынып мұғалімдерін кәсіби даярлаудағы орны мен мүмкіндіктерін ғылыми-теориялық және практикалық тұрғыдан негіздеуге мүмкіндік берді. Ұлттық тәрбие мен білім беру үдерісінің өзара сабақтастығы, болашақ мұғалімдердің кәсіби құзыреттілігін қалыптастырудағы этнопедагогикалық әдістердің қажеттілігі ғылыми тұрғыда дәлелденіп, зерттеу тақырыбының өзектілігі мен маңыздылығы айқындалды.

**1.2 Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың педагогикалық-психологиялық негіздері**

Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың мәні мен мазмұны ұлттық тәрбиенің этнопедагогикалық зерттеулерде қарастырылғанымен, оның мәні мен мазмұны толықтай анықталмай келеді. Өскелең ұрпақты тәрбиелеу мен білім берудегі халықтық таным мен сананы зерделеуде ғылыми-педагогикалық әдебиеттерді зерттеу нәтижелеріне сүйеніп осы салада теориялық-әдістемелік негіздерін ашуда педагогика ілімінің негізін салушы ойшылдар: Конфуций, Я.А.Коменский, И.Г.Песталоцци, К.Д.Ушинский, Л.Н.Толстой, В.А.Сухомлинский және т.б. педагогтердің ғылыми-педагогикалық еңбектеріне сүйенеміз. Көне заманнан бері қарай ойшыл-ғалымдар бала тәрбиесіндегі, ұстаз мамандығындағы маңызды факторларды атап көрсетеді. Олар халық педагогикасының қағидалары мен ұлттық мүддені бірінші орынға қояды. Ұрпақ тәрбиелеуші ұстаз мамандығына қойылатын талаптар кәсіби білім білікпен бірге адами қасиеттерді біріктіреді.

Болашақ бастауыш сынып мұғалімдерін кәсіби даярлаудың мәні мен мазмұнына дәстүрлі халық тәрбиесінің бай тәрбиелік әлеуетімен қатар, оны балалар мен жасөспірімдер тәрбиесінде жүзеге асырудың жолдарын, әдістері мен құралдарын әзірлеу де кіреді. Бүгінгі мектеп тәрбиесі мен ұлттық білім беру жалпызадамзаттық озық идеялар мен жаһандық интеграциялық процестерге негізделеді.

Болашақ бастауыш сынып мұғалімдерінің этнопедагогикалық бағыт негізінде кәсіби даярлығын қалыптастыруда этнопедагогика құралдарының кейбір мүмкіндіктері көрсетілмей келеді. Келесі ғалымдардың этнопедагогикалық зерттеулерінде бұл мәселеге жанама болса да көңіл бөлінгені байқалады. Біз қарастырған Қ.Б.Жарықбаев, С.Қалиев, Қ.Бөлеев, К.Ж.Қожахметова, С.А.Ұзақбаева, Ш.Б.Құлманова, сынды ғалымдар еңбектерінде осы бағыттағы теориялық, әдіснамалық көзқарастары дәлелденіп, аталаған мәселе теориялық тұрғыда негізделеді және Ж.Наурызбай [9], Р.К.Төлеубекованың [11], Р.Қ.Дүйсембінова [68] зерттеулерінде жоғары оқу орындары мен мектеп тәжірибесінде пайдалануда қолданбалы-әдістемелік ұсыныстар жасалды. Қазіргі цифрландыру дәуіріндегі қазақ мектептеріндегі ұлттық білімнің кемшін болуының себептері мен салдарынан жастардың санасы бұзылып, адамгершілік пен кішіпейілдік сияқты қазақи құндылықтарды жоғалтып жатыр. Оларды жолға қою үшін ұрпақ тәрбиесімен айналысатын мұғалім әлеуетінің сапалық қасиетін дамытуда этнопедагогикалық құралдарды қолдану аса маңызды.

Бастауыш мектеп мұғалімдерінің кәсіби мәндегі сапалық қасиеттеріне педагогикалық мамандықтың моральдық аспектілері, өз іс-әрекетіне деген жауапкершіліктері мен жеке көзқарастары әсер етеді. Педагогтар оқушылардың тәрбиесінде келеңсіз істер мен жағымсыз әдет-қылыққа баруына жол бермеуі керек және жан-жақты тәрбие аясында ұстауы үшін көптеген аспектілерді білуі керек. Бұлардың арасында маңыздылары ата-анамен тығыз қарым-қатынас орнату мен адами моральдық міндеттерді сақтау принципі де бар. Дегенмен, мемлекетіміз ұстаздарға арналған кәсіби мораль мен құқықтық кодекстерді кәсіби ұйымдар көмегімен бірлесе жасауға әлі де болса қол жеткізе алмай отырғаны байқалады. ЮНЕСКО-ның 1967 жылы жарияланған «Мұғалім статусы бойынша нұсқаулар» жинағы бірнеше талаптарды атап көрсетеді. Онда «Ұстаздар одағы кәсіби этика принциптері мен кәсіби әрекет принциптерін ұстануы тиіс, бұндай принциптер кең ауқымда мамандықтың мәртебесін асқақтатып, жалпы танылған принциптер рухында кәсіби міндеттемелерді жүзеге асыруға жол ашады» делінген. Біздің мектептерде де педагогикалық моральдың орнына көптеген өкілетті нұсқаулықтар мен құқықтық жарлықтар жасақталуда. Болашақ ұстаз өзіндік кәсіби біліктілігі мен дағдысын, тәжірибесі мен кәсіби білімін пайдалана алу құқығына ие. Әдетте, еңбек нормалары мен кәсіби құзыретін пайдалана алуы оның алған білімінің деңгейіне байланысты дамиды.

Шын мәнінде, ұстаздың кәсіби моралдың нормалары әлі де болса толықтырулар мен жөндеулерді керек етеді. Себебі, көп жағдайда мұғалімнің шешімі оның моральдік принциптері мен парызын дұрыс орындаудағы жағдайына кеп тіреледі. Қазіргі кезде болашақ бастауыш сынып мұғалімдерін кәсіби даярлауда қазақ этнопедагогикасының тәрбиелік әлеуеті зор. Оның негізгі себебі, бұл бағыттағы тәрбие этнопедагогика ғылымының дамуындағы тарихи кезеңдері мен қалыптасуы ұлттық санамен, халықтық тәрбиенің мол қазынасымен, халық тәжірибесімен, рухани құндылықтарымен тығыз байланысты.

Болашақ бастауыш сынып мамандарын кәсіби маман ретінде даярлаудың мәні мен мазмұны гуманизм идеяларына сүйене отырып, жалпыадамзаттық және жалпыұлттық құндылықтарды біріктіруші принциптілік бағытында болуы шарт. Жаһандық интеграциялық процестердің объективті шындыққа айналуы қазіргі білім беруде А.Коменскийдің идеяларын өзектілігін жоққа шығармайды. Ғалым ұстанған жалпыға бірдей білім беру идеясы – адамзатты өзгертудің бірден-бір құралы ретінде танылды. Оның әйгілі «Пампедия» эссесінде мәдениеттердің өзара әрекеттесуінің педагогикалық аспектісіне үлкен көңіл бөлінеді. Ғалымның тұжырымдамасы бойынша ұлтына қарамастан адамдардың бірдей болмысы жалпыадамзаттық даму пен интернационалдық бірліктің көрінісінен көрінеді. Коменскийдің іргелі пансофизм идеясы – әлеуметтік, діни, ұлттық немесе нәсілдік белгілеріне қарамастан адамзат даналығының өркениет туралы барлық білімдерін жалпылауға негізделді. Я.А.Коменский ана тілін ұлттық рухты сақтаудың құралы деп есептейді. Халықтардың өзара түсіністігі және олардың ынтымақтастығы үшін білім берудің келесі сатысында шет тілдерін үйренуді ұсынды, яғни: «Сауатты адам бірнеше тілді білуі керек, атап айтқанда, жеке өмірінде өзінің ана тілін, халықаралық қарым-қатынасты дамыту үшін көрші елдің тілін білуі керек» [50].

Я.А.Коменскийдің ізімен, неміс педагогы Ф.А.Дистервег жастар тәрбиесінде өз отаны мен халқын, мәдениеті мен өнерін сүйетін патриот ұрпақты тәрбиелеуде басқа халықтардың салты мен мәдени әдет-ғұрыптарына да құрметпен қарауға тәрбиелеуді дұрыс деп есептейді: «өз жеріне деген сүйіспеншілік пен патриотизмнің жат нәрсені менсінбеу мен жек көрушілікке еш қатысы жоқ» [12, б.19]. Ғалым өз идеяларында адамның үшжақты болмысын көрсетеді. Олар: адам белгілі ұлтқа тиесілі болуы; адамдық қабілеттерге дарынды болмыстың болуы; адам қоғам мүшесі болуы. Осының негізінде, А.О.Измаилов білім берудегі үш негізгі міндетті белгілейді, олар: 1) жеке қабілеттерді дамыту; 2) ұлттың өзіндік ерекшеліктерімен танысып, оларға сүйену; 3) жалпыадамзаттық принциппен үндестікте тәрбиелеу [29].

Демек, әрбір мәдениетте ұлттық ерекшелік пен спецификалық деп атауға болатын ұлттық ерекшеліктер бар. Әр ұлттық мәдениет ерекшеліктерінің дамуында екі бағыт ұстанады десек қателеспейміз. Біріншіден, әрбір ұлттың дүниежүзілік мәдениеттің бір бөлігі ретінде дамуы мен қалыптасуында өзіндік қайталанбас ерекшеліктері болады. Екіншіден, халықтың өмір сүруінің қайталанбас тарихи жағдайларының нәтижесінде ұлттық мәдениетінде қалыптасқан рухани өзіндік ерекшеліктерінен көрініс беретін ерекше қалыптасқан құндылықтары бар. Ұлттық ерекшеліктерде әр халықтың қайталанбас дәстүрлеріндегі ғасырлар бойы жинақтаған құндылықтарында бекітілген рухани өміріндегі сапалық сенімділігі жатыр.

Д.С.Лихачевтің зерттеуінде халық өз ішінде мәдени өзара әрекеттесу мәселесінің күрделілігін атап өтеді. Ғалым ұлттық қасиеттерді ерекше етіп, асыра көрсетуге болмайтынын айтады, себебі ұлттық ерекшеліктер басқа халықтарда жетіспейтін қасиеттер емес, олар тек кейбір ұлтқа тән өзіндік ерекшіліктері ғана. Ұлттық ерекшеліктер халықты басқалардан кем немесе артық деп бөлуге алып келмейді. Керісінше, ұлттық ерекшеліктер мен қасиеттер адамдарды жақындастыра түседі. Олар басқа ұлттың өкілдерін қызықтырады, ұлттарды өз ішінде оқшауламайды және бөтен халықтарды ұлттық ортадан алшақтатпайды» [57, б. 26].

Ұлттар арасындағы әмбебап ұстаным– адамгершілік ұстанымы. Ұлт санасындағы моральдік ұстанымдар, жалпы адамзат қабылдаған адамгершіліктің көрінісі, ғаламның өзгермейтін моральдық заңдылықтарының этникалық қабаты. Адамгершілік ақиқаттардың әмбебаптығы адамдарды кемелдікке, жақсылыққа, теңдікке, мейірімділікке жетелейді. Оның бұзылуы қоғамның сөзсіз деградациясына, рухани оқшаулануға және адамзаттың өзін жоғалтуына әкеледі. Қазақтың этнопедагогикалық дәстүрлеріне сүйене отырып, біз тәрбиенің әмбебаптығы қағидаттарына сүйенеміз. Соның негізінде ұлттық тәрбиелік, тәлімгерлік сипаттарды дамыта аламыз. Мысалы, дүниежүзілік моральдық принциптер бір мағынада болады: адам өлтірме, өтірік айтпа, ұрлама, адами құндылықтарды құрметте, және т.б. Қазақтың халық ауыз әдебиетіндегі шығармалары – мифтер, ертегілер, мақал-мәтелдер, нақыл сөздер және басқа жанрлар мен дәстүрлер қоғамдық қатынастардың нормалары жалпы адамзаттық мораль тұтастығының үлгісі ретінде, оның жоғары адамгершілікті тұлғаның ұлттық формасы. Бұл әр халықтың ұлттық байлығы, тәжірибесінен туындаған мол байлығы. Сондықтан, ұлттық-әмбебап моральдық принциптерді ұлттық мәдениеттің өзекті идеясы тұрғысынан қарастырған жөн: ұлттық бірегейлікті сақтауға ұмтылу ұлттық әмбебап әлемді құруға үлес қосады.

Ғалымдар Л.Н.Бережнова, И.Л.Набок, В.И.Щеглов этнопедагогиканың мәні мен мазмұнынында ұлттық мәдениеттің этнологиялық және антропологиялық негіздерін қарастырады. Оларға отандық этнологиялық мектептің қалыптасуы, ұлт, ұлтжандылық, ұлттық мәдениеттің дамуының ерекшеліктері, оның негізгі кезеңдері, қазіргі этникалық топтамалардың жіктелуі, қазіргі этносфераның ерекшеліктеріндегі болмыс туралы білімдер жатады [30]. Авторлардың пікірінше, тәрбиенің мәдениетке-негізделген бағыты аса маңызды. Мәдени кеңістік адамның күнделікті өмір сүру ортасы ретінде көп өлшемді және өзгермелі болып келеді. Жеке тұлғаның мәдениетінің дамуы мен қалыптасуы оның бойындағы даралық пен рухани байлықтар мен оның өмір сүру ортасының әлеуметтік-мәдени жағдайларымен байланысты қалыптасады және анықталады. Тұлғаның мәдениетін қалыптастыратын әлеуметтік факторларға қарым-қатынас нысандары, рухани құндылықтар, этникалық салт-дәстүр, өнер туындылары, шығармалар, сыртқы факторлар, адам мен қоғам өміріндегі маңызды оқиғалар және т.б. жатады. Белгілі бір мәдени кеңістіктің мазмұны мен сапасына мәдени-ағартушылық білім маңызды орын алады. Білім беру мен білім алудағы мәдени стратегиялар мәдениет пен білімді бірлестікте дамыту мақсаттарына сәйкес келеді.

Ғалымдар К.Б.Бержанов, С.Мусин өз еңбектерінде этнопедагогиканың тарихындағы мәдениеттанушылық көзқарастар ретінде этнопедагогикалық құбылыстар мен кең ауқымды әлеуметтік-мәдени және жергілікті мәдени жағдайларды ескеруді ұсынады. Тұлға – мәдениеттің маңызды субъектісі ретінде оның қоғамда өзін-өзі жүзеге асыруымен және мәдени шығармашылық қабілетінің болуымен ерекшеленеді [4, б.7-8]. Жалпы, тұлға мәдениеті –мәдени білім мен оның құрамдас компоненттер жиынтығын құрайды. Бұл дегеніміз, мәдениет адам қызметіндегі бұрыннан игерілген және іске асырылған тәжірибелері ретінде қызмет етеді.

Тұлға мәдениеті мен тәрбие бала өмірге келген кезден басталады. Тәрбиенің баланың жас кезінен басталатынын ескерсек, ол арнайы бала тәрбиесімен айналысатын қоғамдық орындар, балалар бақшасы мен бастауыш мектепте бастау алады. Қазіргі кезде ұрпағын бесікке бөлеген, өлең-жырлар мен әңгіме-дастандар, ертегілер мен тақпақтарды үйрететін ата-аналар азайып барады. Сондықтан, ұлттық тәрбие мен халықтық салт-дәстүрге негізделе отырып, этнопедагогика ғылымының мазмұны мен құрылымын бастауыш мектеп бағдарламасында пайдалану маңызды бағыт болып саналады. Этнопедагогика халық тарихнамасымен тікелей байланысты, себебі ол халықтың санасында, мінез-құлқында сандаған ғасырлар бойы қалыптасып, өзіндік ерекшеліктерімен анықталды. Этнопедагогика халық өміріндегі болған өзгерістерге байданысты бірде қарқынды дамыса, бірде құлдырап күйзеліске ұшыраған кезеңдері болды.

Бұл көзқарас Г.Н.Волков, Т.Н.Петров, А.Б.Панькиннің «Этнопедагогикаға кіріспе» деп аталатын еңбегінде былай өрбиді: «этнопедагогика ғылымына қатысты мәселелер мәдени көзқарастар негізінде қарастырылады, олар адамға деген көзқарастың өзгеруіне ықпал етеді, сондықтан, отандық білім беруді жаңғырту процестеріне сәйкес түсіндірілуі керек».

Отандық білім беру оқыту жүйесін құру арқылы ұйымдастырылған өзіндік шынайылығымен анықталуы шарт. Этнопедагогика мен этнопсихология ғылыми пәндер ретінде ұлттық этникалық ерекшеліктерді, тұлғаның өзін-өзі тануы арқылы арнайы ұйымдастырылған оқу-тәрбие жұмыстарының процестерін, қоғамның нақты мәдениетінің көрінісін сипаттайтын салалар. Пәндер өзіндік ерекшеліктері: ұлттық дәстүрлер негізіндегі ұлттық мәдени тәрбие үрдістерімен анықталады. Сондықтан, тәрбие жүйесіндегі оқушының жеке ұлттық ерекшеліктерін есепке алмай қарауға болмайды [59, б.10].

Болашақ бастауыш сынып мұғалімдерін кәсіби даярлау үдерісінде қазақ халық даналығы мен этнопедагогикалық дәстүрлері негізіндегі мәні мен мазмұнын анықтауда оның интеграциялық сипатына қайта тоқталамыз. Ш.М.Арсалиевтің этнопедагогикалық процестердегі интеграциялық тәсілді қолданудағы келесі ережелерін ескере кетеміз. Жалпы, интеграциялық бағытты қуатты әдіснамалық құрал ретінде әлемдік дағдарыстан шығуда пайдалану маңызды. Осы тұста, ғалым ұстанған 8 ереженің бірнешеуін мысалға келтіре кетейік:

1. Этномәдени құбылыстардың дамуы интеграциялық көзқарастарға сәйкес тұлғаның өзін-өзі жетілдіруі мен оның даму кезеңдеріне оң әсер беру керек;

2. Этнопедагогикада интегралдық тәсілді пайдаланудың төрт деңгейлі талдауы – жалпы ғылыми, философиялық, ғылыми-әдістемелік және деңгейлік тәсілдер интеграциясын құрайды. Яғни, аталған ережелерді жүзеге асыруда ақпараттық қоғамның даму кезеңінде технологиялық, этникалық, әлемдік мәдени және білім беру процестерінің даму қарқындылығының сәйкес емес болуынан туындайтын қазіргі білім берудегі дағдарыстардан шығуға мүмкіндік береді [62, б.102].

Сондай-ақ, зерттеу мәселесін шешуде «білім», «этнопедагогикалық білім», «таным», «құндылық» түсініктерін нақтылауымыз қажет. Білім беру ісі мен тәрбиелеудегі интеграциялық (кіріктірілген) тәсілдерадамдардың жалпылама тәжірибесін байқататын білімді қажет етеді. Алайда, белігілі бір әрекетті орындауда тек қана білімнің болуы жеткіліксіздік етеді. Біліммен қоса, білік пен дағдылар адамның әрекетіне әрқашан да әсер етуші факторлар.

Педагогика классиктері мен қазіргі зерттеушілер, Ш.Х.Арсалиев [71], Қ.Ж.Қожахметова [72] еңбектерінде этнопедагогиканың мазмұны халықтық біліммен айқындалатынын көрсетеді. Этнопедагогиканың анықтамасы бойынша оның мазмұны сан алуан білімдерді шоғырландыратынын көрсетеді.

Алдымен, этнопедагогика ғылымының ұстанымдарына тоқталамыз. Ұлттық білім беру мазмұнындағы «*білім*» ұғымын анықтаған кезде түсініктерді пайдалану, этнопедагогика мен этномәдениет дамуының тарихи-педагогикалық сипатын, педагогиканың философиялық тұжырымдарын және философиялық мәселелерді зерттеулер негізінде қарастыру керек [72, б.72]. Этнопедагогика педагогиканың пәндік саласына жатады, бірақ әлеуметтік тұрғыдан этнопедагогика тарихи, философиялық, этнографиялық, мәдениеттанушылық, әлеуметтанушылық, т.б көзқарастар мен пәндік салаларды қамтиды. Этнопедагогика жеке тұлға білімінің барлық салаларын қамтитын күрделі ғылым саласы.

Білім ұғымына ғалымдар түрлі қырынан жан-жақты талдау жасап келді. Білім сапасының құрылымы және қалыптасуындағы мәселелерді философияда зерттей келе, С.А.Ұзақбаева өз анықтамасында былай сипаттама береді «...тарихи қалыптасқан нақты ғылыми білім жүйесі жаңа білімнің пайда болуы үшін қажетті және маңызды негіз болып табылатынын атап өту керек...» [73, б.62]. Ал, К.С.Садыков ғылыми зерттеудің нәтижесінде пайда болатын объективті білімнің толық бола алмайтынын анықтайды. Білім бірқатар проблемалардың, «шешімі жоқ нүктелердің» болуын алдын-ала болжайды. Білім ғылыми коммуникацияларды арнайылап жүйелі түрде ұйымдастыруды, арнайы зерттеулерді, пікірталастар мен зерттеушілер арасында пікірі алмасу қарым-қатынасының басқа да түрлерін ұйымдастыруда талап етеді [74, б.113–114].

Бұл дегеніміз, білім жаңа гипотезалар мен нәтижелерді тұжырымдауда, талқылауда, олардың белгілі бір стандарттар мен шындыққа сәйкес бағалануын және зерттеудің жүйелі әрекеттерін талап етеді. Мысалы, адамзат баласының білім нәтижелері, құрылыстар салу, металлургия, тау-кен және т.б. өндірістерін құру, ауруларды емдеу, мемлекеттік басқару ісін ұйымдастыру, тауар өндірісі сияқты толып жатқан ғылыми жаңалықтарды құруға септігін тигізді.

Ш.М. Мухтарова «Білім – күш» дей келе, «білімнің адам мен жалпы адамзат өміріндегі өзін қоршаған әлемдегі өзін-өзі танудағы өз қызметіне қатысты іс әрекетін ұйымдастыруына қажетті құрал» деп анықтайды. Білім нәтижесінде халықтар арасындағы және табиғи құбылыстар әлеміндегі көптеген мәселелердің шешімін табуға қол жеткізілді. Адам білімінде моральдық, материалдық және рухани іс-әрекеттердің мыңдаған жылдық тәжірибелер жинақталған [58].

Сол сияқты, П.С.Гуревичтің сипаттамасына сүйенсек, адам білімі оның шығармашылығы мен интеллектуалдық танымын дамытуға деген қажеттілігінен туындайды. Адам өз әлемінің, ортасының қалай жұмыс істейтінін зерттеуге, ондағы заңдылықтарды білуге, өмір сүру динамикасын түсінуге тырысады. Білімге құштар болу – адамдық қажеттілік. Жер бетіндегі кез келген тіршілік иесі әлемді сол қалпында қабылдайды» [75, б.207–229].

Көп білім болу – толыққанды адамның қалыптасқанын білдірмейді, сонымен бірге, адам қоғамда өмір сүргендіктен, сол ортаның заңдылықтары мен ережелерін сақтауы тиіс. Оның қоғам принциптері мен орта мәдениетінің принциптерімен жүріп, ортақ құндылықтарын сақтап, дәріптеуі маңызды. Егер жеке адам ешкіммен санаспаса, қоғамға пайда әкелмесе, онда оның білімі бір жақты ғана болып қалады.

Осы ретте, Ж.Асанов зерттеуінде «Білім мәдениеттің өзіндік ошағына айналды, адамдардың айналадағы дүниені қабылдауына ұдайы ықпалын тигізуде» деп тұжырымдама беріледі. Зерттеуші жалпы білім әлемінің бай және алуан түрлі екендігін айта келе, адамдардың білім туралы айтқан немесе жазған кезде, олардың тек ғылыми білім туралы айтатынына мән береді [76, б. 265].

Білім мен ғылым бір-бірімен тығыз байланысты ұғымдар. Олардың белгілі бір нақты өлшемдері жоқ. Бірақ олардың белгілі бір кезеңде, белгілі бір жаста анықтаушы көрсеткіштері мен деңгейлері бар. Жалпы, этнопедагогикалық зерттеулердің теориялық-әдіснамалық негіздерін түсінуге «білім» ұғымын қолдану осы ғылым саласында өз мәніне қайшы келмейді. Этнопедагогикалық білім адамның рухани байлығы мен этностық ерекшілігін сипаттаушы білімдер жиынтығы.

Өз кезегінде, М.Б.Насырова ақиқат пен білім ұғымдарын анықтайды. Білімді қоғам мен адам туралы ғылымдарды қолдануда, білім нәтижелері мен әрекеттеріне байланысты туындайтын мәселелерді шешуде маңызды [33, б.72]. Осы бағытта, Г.В.Нездемковская этнопедагогикалық білімнің пайда болуының объективті ғылыми-практикалық алғышарттарына мыналарды жатқызады: әлеуметтік-экономикалық, антропологиялық, этнологиялық, мәдени, тарихи-педагогикалық және т.б. принциптер [77, б.73].

Сондай-ақ, «Білім дегеніміз не?» деген сауалға таным теориясындағы педагогикалық, философиялық негіздемелер, оны ғылыми-теориялық түсіну процесінде «таным» мен «ғылыми таным» ұғымдарының маңызды екендігін байқатады. М.Х.Мальсагованың анықтамасында «таным» аналитикалық философиядағы білімнің қабылданудағы іс-әрекет нәтижесі және ол адамның дүниені тану табиғатына тән әлеуметтанушылық, психологиялық, тарихи және мәдениеттанушылық салаларды қамтитын күрделі ерекшелік [32, б. 76].

Этнопедагогиканың мазмұнын ғылыми-теориялық тұрғыдан түсіну этнопсихологиядағы «таным» құбылысымен өзара байланысты. Оны талдауға көптеген ғалымдардың еңбектері арналған. Мысалы, А.Л. Никифоровтың айтуынша «білім ерекше танымдық әрекеттің нәтижесі, ол кенеттен пайда болмайды». Білім адамға сенімділік береді және бір салаға мақсатты күш салудың нәтижесінде қалыптасады. Кенеттен басқа келген бір ой мәселенің шешімін табуға әрекеттен туындауы мүмкін, бірақ оның сол бағытта білімге айналуы үшін біраз уақыт пен кейде ұзақ күш-жігер қажет етеді [78, б. 70].

Заманауи қоғамда білім ұғымының ауқымы кеңейіп, анықтамалары да толыға түсуде. Педагогика ғылымында 1990 жылдардан бастап этнопедагогикалық білімдер әртүрлі аспектілерге қатысты мәселелерді қарастыра бастады. Әсіресе, этнопедагогиканың таным теориясы мен білім философиясында жасалған білім ұғымына жүгіну біршама жаңа пікірлер мен тұжырымдарды алып келді. Осы бағытта, этнопедагогикалық білім – «этнопедагогиканың жетекші ғылыми тұжырымдарының бірі», яғни, «...*этнопедагогикалық білім* – белгілі бір этникалық қауымдастықтың мәдениеті туралы білімі; шындық пен әлемнің жалпы этникалық бейнесі туралы білімдер жиынтығы» [77, б.73].

Этнопедагогикалық білім туыстық қарым-қатынастың күрделі мәні мен мазмұнын үйлестіруші жүйеге айналды. Этностардың дәстүрлі ұлттық тәрбиесінің мазмұн-мақсаты, әдістері мен құралдары туралы білімдер кешені. Әтноәлеуметтік рөлдер мен олардың этникалық қауымдастық субъектілері арасындағы қатынастарды реттеуші. Адамзаттың этногенез процестері, мәдени генезис процестері және өркениеттің мәдени әртүрлілігінің қалыптасуы қатар жүрді. Сан алуан этникалық қауымдастықтар олардың арасында мәдениет пен әлеуметтік тәжірибелерді халыққа білім берудің әртүрлі жүйелері мен әдістемесі ретінде дамытады.

Этнопедагогикалық білімдер кешені фольклорды, көне қолжазба жинақтарын, салт-дәстүрлерді, әдет-ғұрыптар мен жоралғыларды, шежірелерді, ілімдерді, әлеуметтік-публицистикалық және педагогикалық мақалаларды, балаларды оқыту мен тәрбиелеу бойынша нұсқаулықтарды мен мемлекеттік құжаттар мен этнографиялық, экспедициялық материалдарды, көрнекті мемлекет қайраткерлерінің, гуманитарлық ғалымдар мен педагогика ғылымының классиктерінің ғылыми еңбектерін білуді сипаттайды.

Жоғары анықтамалардан байқағанымыз, жалпы білімнен этнопедагогикалық білімнің айырмашылығы бар. Этнопедагогикалық білім арнайы саланы қамтиды. Бұл ретте, Г.В.Нездемковскаяның анықтаған этнопедагогикалық білім мазмұнындағы келесі ұғымдар атауға болады:

– этникалық топтардың субъектілері арасындағы қарым-қатынасты реттеу механизмі;

– дүниенің жалпы этникалық бейнесі мен шындығы, дәстүрлі этномәдениеттің ерекшелігі және өзара байланысы;

– генетика туралы ойлар;

– әдет-ғұрыптар, салт-дәстүрлер, этикет пен адамның адамгершілік мінез-құлқықты реттеуші қоғамдық пікірлер;

– адам білімі туралы идеалдар мен рухани-адамгершілік құндылықтар;

– тіл мен дін туралы тұжырымдар;

– еңбек –адам болмысының негізі ретінде;

* жер –адамзаттың мекені ретінде;

– отбасы мен қоғамдағы мінез-құлық нормалары мен ережелері;

– адам – табиғаттың бір бөлшегі ретінде;

– ата-бабалар культі туралы пікірлер;

– ұрпақтар сабақтастығы;

– отбасындағы тұрақты құндылық жүйесі;

* отбасындағы қарым-қатынас жүйесі;

–этноәлеуметтік орта мен этноәлеуметтік пікірлер;

– адамға, ортасына, отбасы мүшелері мен басқа адамдарға деген қарым-қатынас [77, б. 10].

Этнопедагогикада отбасы құндылықтарын дамыту, дәстүрлерді сақтау мен насихаттау қоғамның тұрақтылығын қамтамасыз етеді. Құндылықтар белгілі бір қоғамда қалыптасады және құндылықтар әр этностарда, отбасында әртүрлі сипатта немесе қабылдау формаларында болуы мүмкін.

*Құндылық* дегеніміз – қоғамның немесе адамның рухани, моральдық, материалдық маңыздылығы бар қасиеттері мен ұғымдары. Құндылықтар арқылы қоғамның негізгі қағидалары мен нормалары анықталады. Қазақ халқының құндылықтары ұлттық мәдениет, дәстүрлер, отбасылық байланыстар, білім мен еңбек сияқты маңызды аспектілерді қамтиды. Құндылықтар ұрпақтан-ұрпаққа беріледі және халықтың рухани байлығын көрсетеді [56, б.72].

Түйіндей келгенде, этнопедагогикалық білім мазмұнын түсінуді ғылыми-әдістемелік қамтамасыз ету бірнеше деңгейде жүзеге асырылады. Оның деңгейлері мен көрсеткіштерін қайта қарастыра отырып, этнопедагогикалық білім мазмұнын дамытудың келесі маңызды аспектілері жүзеге асырылуы керек:

1) этнопедагогикалық білімнің анықтамаларын табу;

2) халықтың эмпирикалық тәрбиелік тәжірибесіндегі этнопедагогикалық білімнің элементтерін анықтау;

3) этнопедагогикалық білімдердің (антропологиялық, әлеуметтік-экономикалық, мәдени-этнологиялық, тарихи-педагогикалық және т.б.) пайда болуының объективті ғылыми-практикалық алғышарттарын жүйелеу;

4) этнопедагогикалық білім – халықтық және этномәдени теориялық зерттеулердің синтезі ретінде түсіну;

5) этнопедагогикалық білім мазмұнындағы ұғымдарды салыстыру;

6) этнопедагогикалық білімнің заңдылықтарын, оның нысандарын анықтау;

7) этнопедагогикалық білім мазмұнына кіретін ұғымдарды талдау және синтездеу;

8) этнопедагогикалық білім мазмұнын этникалық мәдениет туралы біліммен байланыстыра түсіну;

9) әртүрлі халықтардың мәдениетіндегі этнопедагогикалық білім мазмұнын және олардың танымдық және тәрбиелік мәнін салыстырмалы талдау.

Сонымен, этнопедагогика саласындағы зерттеулер білім беруді этнопедагогизациялау үдерісінде этнопедагогикалық білімді меңгерудің маңызы бар екенін көрсетеді. Этнопедагогикалық білімнің мазмұнын түсінуді ғылыми-әдістемелік қамтамасыз ету мәселелерін шешуде болашақ мамандардың ғана емес, педагог-зерттеушілердің де этнопедагогикалық білімдерін дамытуға ықпал етеді. Олар этнопедагогика принциптеріне сүйене отырып, ұлтжанды ұрпақты тәрбиелеуге мүдделі. Ұлтжандылық пен ұлтшылдық – қарама-қарсы құбылыстар. Ұлтшылдық деп ұлттық алауыздықты, жаттықты білдірсе, ұлтжандылық – өзіндік сана арқылы жеке және топтық мүдделерден жоғары көтере отырып, ұлттық прогрестің қажеттіліктерінен қалыптасатын ынтымақтастық үлгісі.

Этнопедагогикалық білімнің жалпы педагогикамен өзара тығыз байланысы бар, яғни, мәдениеттану, этнография, психология және басқа ғылымдармен пәнаралық тығыз байланыс этнопедагогика мазмұнының тереңдігін, ауқымының кеңдігін және толықтығын дәлелдейді. Ғалымдар мен әдіскерлердің әдіснамалық зерттеулерін талдай отырып, «этнопедагогикалық білім» ұғымына төмендегідей анықтамалар беруге болады:

– этнопедагогиканы пән ретінде түсіну, ондағы халық даналығы мен шығармашылығын, этномәдени дәстүрлердің, әдет-ғұрыптардың астарындағы сырын білу;

– этнопедагогиканың пайда болуы мен дамуына байланысты оның негізгі бағыттарын білу, ғылым жүйесіндегі орнын анықтау, ғалымдардың ол туралы әртүрлі көзқарастарын білу;

– халықтың жас ұрпақты тәрбиелеу жөніндегі ұрпақтан-ұрпаққа беріліп келе жатқан озық білімі мен тәжірибесін топтастыру;

– білім беру үдерісінде мәдениет пен тәрбие туралы түсініктерді мен ұлттың этникалық ерекшеліктерді жалпыадамзаттық принциптерге сай негіздей отырып, қазіргі кезеңдегі заманауи білім берудің мақсаттарына жетуге қажетті этникалық құндылықтарды қолдану.

Ұлттық және этнопедагогикалық ерекшеліктерді елемеушілік қоғамда ұлттық бірегейлік сезімін жоғарылатуға, этноцентристік тенденциялардың күшеюіне, этникалық қауымдастықтардың ұлттық-мәдени құрамдас коспоненттеріне баса назар аударуда кері нәтиже беретіні байқалады. Ұлттық сипаттағы білім беру жүйесі рухани байлықтары мен асыл қазынасының өлшемдері мен нәтижелерін, этнопедагогика құралдарын қолдану кезінде оның әртүрлі басымдықтарын белгілей отырып, болашақ азаматтарды жеке тұлға ретінде қоғам арасындағы қарым-қатынасты дамыту мен оңтайландыруға бағытталады. Және бұл бүкіл қоғамның өркендеуі үшін маңызды фактор. Осыдан әлем халықтарының ұлттық тәрбие дәстүрлерін зерттеуге ұмтылуы, олардың «жалпыдан – ерекшеге» деп аталатын диалектикасын құруда әмбебап жүйені қолдауы көрінеді [79].

Көне заманнан беру қарай ұлттың этнопсихологиялы ерекше мінез-құлқы, көркем шығармашылығы мен белгілі бір қағидаларын дүниеге келтірген педаог-ағартушылар, ұстаз-тәрбиешілер көп болған. Болашақ мамандардың кәсіби даярлығында этнопсихология және этнопедагогика құралдарын оқушылардың өскен ортасы ерекшеліктеріне қарай қолдану өте тиімді. Ұлы Абай айтқандай: «Адамның адамшылығы – ақыл, ғылым, жақсы ата, жақсы ана, жақсы жолдас, жақсы ұстаздан болады». Қазақ этнопедагогикасының өзіндік ерекшеліктері, нақыш-белгілері мен ерекше қолтаңбасы қалыптасқандығын оның бастау көзі – халық фольклорындағы шығармалар айғақтайды. Халық тәрбиесіндегі дәстүрлі ұстанымдар елдің мақсат-мұраты, ой-арманы, тілектері бар педагогикалық ой-пікірлері ретінде ұрпақтан-ұрпаққа ауызша беріліп, ұлттық тірбиенің қазынасын толықтырып отырды [52].

Аталған принциптерді жүзеге асырып, қазақ ұлттық құндылықтарын меңгерген ұрпақты тәрбиелеуде этнопсихология мен этнопедагогиканың озық тәжірибелерін пайдалануда пәннің тарихынан бастап, эстетикалық тәрбиеге дейін қолдануды оқыту әдістемесінің өзегі ретінде қарастырамыз. Қазақ халқының этнопедагогикалық ой-тұжырымдарының тарихи дамып қалыптасуы жөнінде Қ.Б.Жарықбаевтың, этнопедагогикадағы эстетикалық тәрбие ісі туралы С.А.Ұзақбаеваның зерттеулерін негізге аламыз. Ал, С.Қ.Қалиев, Ж.Ж.Наурызбай этнопедагогиканың ғылыми-педагогикалық негіздері жөнінде зерделей отырып, этностық-мәдени білімді ғылыми-педагогикалық негізде қарастырған болатын. Сол секілді қазақ этнопедагогикасы теориялық-әдіснамалық негіздерін және ондағы көптеген мәселелерді К.Ж.Қожахметова зерттеді. Аталған ғалымдар анықтамаларына сүйене отырып, халықтық педагогика құралдарының жіктемесін төмендегідей көрсетеміз (Сурет 1).

**Сурет 1- Халықтық педагогиканың құрылымдық жіктелімі**

1-суретте берілген жіктемені талдасақ, болашақ бастауыш сынып мұғалімдерін кәсіби даярлауда қазақ халқының төл шығармашылығының айтарлықтай рөл атқаратынын айқындаймыз. Болашақ бастауыш сынып мұғалімдері үшін халық шығармашылығы тәрбие мен білім берудің басты құралы мен әдіс-тәсіліне айналдыра отырып, олардың көмегімен мұғалімдердің ақыл-ойын, өз еңбегіне оң көзқарасы мен дүниетанымын, ұлттық сезімі мен көркемдік-эстетикалық талғамын қалыптастыруды жетілдіруге мүмкіндік бар.

Тұжырымдай келе, қазақ этнопедагогикалық дәстүрлері негізінде білімнің негізгі сипаттамаларына мыналар жатады:

1. *Отбасылық құндылықтар*: тәрбие негізгі моральдық және этикалық нормалар берілетін отбасында басталады.

2. *Ауызша дәстүр*: ертегілер, мақал-мәтелдер, әндер және халық даналығы білім мен тәрбие сабақтарын беруде маңызды рөл атқарады.

3. *Әдет-ғұрыптар мен рәсімдер*: үйлену тойлары мен сүндеттелу сияқты арнайы рәсімдер әлеуметтік сәйкестікті қалыптастыру және мәдени құндылықтарды беру үшін өте маңызды.

4. *Тәлімгерлік*: білімді аға буыннан жас ұрпаққа жеке мысалдар мен кеңестер арқылы беру.

5. *Ұлттық ойындар және дене шынықтыру*: дәстүрлі ойындар мен спорт физикалық дағдыларды, командалық рухты және мәдени ерекшеліктерді дамытады.

6. *Этика және мораль:* құрмет, адалдық, еңбекқорлық және әлеуметтік жауапкершілік негізінде тәрбиелеу.

Сонымен бірге жоғары оқу орындарында болашақ мұғалімдерді этнопедагогикалық даярлау мәселесі табиғи түрде туындайтыны Ш.М.Арсалиев [71], К.Ж.Қожахметова [80], А.Сейдімбектің [81] және т.б. еңбектерінде зерделенеді. Жалпы, этнопедагогикалық зерттеулердің теориялық-әдіснамалық негіздерін қарастырғанда, этнопедагогикалық білім мазмұны өте ауқымды. Ғылыми-педагогикалық әдебиеттерге талдау жасау барысында этнопедагогикалық білім теориялық біліммен этнопедагогикалық әрекетке байланысты білімдер жиынтығы ретінде қарастырылатыны байқалады. Этнопедагогиканың ғылым ретінде дамуы кез келген басқа да ғылымдар сияқты алғашқы кездегі этнопедагогикалық ойлардың ең қарапайым саналатын этнопедагогикалық теориялық-әдіснамалық тұжырымдар мен негіздемелердің пайда болуымен басталды [34, б. 2].

А.Сейдімбектің этномәдени пайымдауларында қазақтың дәстүрлі мәдениетіне, фольклоры мен этнографиясына байланысты көптеген тұжырымдар кездеседі [81]. А.Сейдімбек – қазақтың дәстүрлі мәдениеті, фольклоры мен этнографиясына терең үңілген көрнекті ғалым және жазушы ретінде, оның пайымдауынша, қазақ фольклоры – ұлттың рухани негізі. Халқымыздың батырлар жырынан бастап мақал-мәтелдері, аңыздары мен ертегілері, қазақтың тұрмыс-салты, киім-кешегі, құрал-саймандары мен ұлттық ойындары сияқты толып жатқан этнографиялық элементтердің қай қайсысы болмасын ұлттық мәдениеттің ажырамас бөлігі ретінде ұлттық бірегейлікті сақтап қалуда үлкен рөл атқарады. Яғни, олардың құрамында халықтың өмірлік қағидаттары, моральдық құндылықтары мен эстетикалық ұстанымдары бейнеленеді. Алайда, жас ұрпаққа білім беруде халықтық этнопедагогиканың мән-мазмұнын, этнопедагогиканың теорияларлық негіздерін, этникалық-мәдени құндылықтарды жеке тұлғаның бойына сіңірудің жолдарын табуда қиыншылықтар өте көп кездеседі.

Бастауыш мектепте тәрбие жұмысын ұйымдастыру кезінде бірнеше қиыншылықтар анықталады:

а) Оқу белгілі бір уақытта, сабақ кестесі бойынша басталады және аяқталады. Ал, тәрбие жұмысының уақытын бастауыш сынып мұғалімі тек оқушылар мен басқа да субьектілердің бос кезін ескере отырып, өзі белгілейді. Мектепте тәрбие жұмысын ұйымдастыру оқу үдерісін ұйымдастырумен салыстырғанда уақыт бөлу жағынан едәуір қиындық тудырады.

б) Оқу үдерісінде әр пәннің жеке бағдарламасы бар болса, тәрбие жұмысының бағдарламасы жалпылама құрастырылады. Бұндай форма тәрбие жұмысы жоспарын нақты орындауға мүмкіндік бере бермейді.

в) Болашақ бастауыш сынып мұғалімі сыныптағы тәрбие жұмысының жалпы мазмұнына ыңғайлап, тақырыптарды өзі таңдайды. Тәрбиелік іс-шара материалдарын сұрыптап алып, өз бетінше инсценировка мен жоспарлар жасайды. Бұл, біріншіден, бастауыш сынып мұғалімінің көп уақытын алады, екіншіден, жан-жақты, көп еңбекті талап ететін күрделі үдеріс. Бұл бастауыш сынып мұғалімінен сан салалы білім мен мәдениетті, шеберлік пен дағдыны, педагогикалық іскерлік пен тәжірибені қажет етеді [74].

Сонымен бірге, ата-бабаларымыз ежелден өз ұрпағын жақсы адам, абзал азамат етіп тәрбиелеуде этнопедагогика қағидаларын ерекше қастерлеп, ұрпақтан-ұрпаққа сақтап келген. Егемендік алған мемлекетіміздің болашақ ұрпақтарың сана-сезімін ерте замандағы ата-бабалар жолымен сабақтастыра тәрбиелеу – қазіргі күннің ең көкейтесті мәселесі. Болашақ бастауыш сынып мұғалімдерінің бойындағы халқымыздың ғасырлар бойы қастерлеген қадір-қасиеті, адамгершілік пен кішіпейілділік мінезі, еліне деген сүйіспеншілік, инабаттылық пен ата-мекеніне деген елжандылық, әр ісіне жауапкершілікпен қарау сияқты асыл қасиеттерді жас ұрпақтың бойына сіңіру – заман талабынан туындаған күрделі мәселе.

Этнопедагогикалық білім педагогика мен психология тарихында өзінің тереңдігімен, кеңдігімен ерекшеленеді. Этнопедагогикалық білімді игеру болашақ маман үшін осы саладағы ғылыми еңбектерді талдау және олардың идеяларын өзінің практикалық әрекеті мен тәрбие үдерісінде қолдану нәтижесінде ғана жүзеге асады. Жалпы, жоғары білім беру жағдайында бастауыш сынып мұғалімдерін кәсіби даярлауда білім беру мазмұнындағы ұғымдарды талдау мен олардың анықтамаларын білу, олар үшін негізгі ойларды терең түсінуге себеп болады. Ғылым саласы мазмұнындағы негізгі принциптер мен білімді игеру олардың кәсіби даярлығын шыңдай түседі. Сондықтан келесі тараушада болашақ бастауыш сынып мұғалімдерін кәсіби қазақ этнопедагогикалық дәстүрлері негізінде даярлаудың әдіснамалық тұғырлары қарастырылады.

**1.3 Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың әдіснамалық тұғырлары**

Зерттеу жұмысының әдіснамалық тұғырлары мен ұстанымдарын анықтау ғылыми талдаудың маңызды кезеңдерінің бірі болып саналады. Яғни, әдіснамалық тұғыр белгілі бір құбылысты, процесті немесе педагогикалық жүйені тану мен қайта құру барысында қолданылатын ұғымдар, идеялар, үлгілер мен тәсілдер жиынтығын түсінуге мүмкіндік ашады. Ғылыми-зерттеу әдіснамасы зерттелетін мәселенің теориялық және практикалық негіздерін жүйелі түрде қарастыруға, оны жан-жақты зерделеуге жағдай жасайды. Бұл туралы Ш.Т.Таубаева, Н.В.Кузьмина, В.П.Беспалько, М.А.Данилов, Н.Д.Хмель және басқа да ғалымдардың еңбектерінде кеңінен қарастырылған.

Бұл параграфтың негізгі мақсаты – қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың әдіснамалық тұғырларын анықтау. Болашақ бастауыш сынып мұғалімдерін кәсіби даярлауда олардың бүкіладамзаттық құндылықтармен бірге, ұлтжанды ұрпақты тәрбиелеуге деген бастамашылдық оларға этнопедагогика негіздерін білуді жүктейді. Болашақ бастауыш сынып мұғалімдерін қазақ этнопедагогикалық дәстүрлері туралы біліммен қаруландыра отырып, жалпыадамзаттық принциптер мен жалпы гуманизм идеясын басшылыққа алу маңызды. Мәдениет арқылы халық өзінің рухани мұрасын сақтап, оны келесі ұрпаққа жеткізеді. Этнопедагогиканы немесе оның жекелеген элементтерін бастауыш білім беру үдерісіне ендірудің тиімділігі оның мәнін этнопедагогикалық білім беруді ұйымдастыруға әсер ететін халық мәдениетімен тығыз байланыстыра түсінуге тікелей қатысты. Мәдениет қоғамның дамуына, адамдардың өзара түсіністігіне және рухани байлығына ықпал етеді.

Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау болашақ маман игеруі тиіс білім, білік, дағдыларын және оның негізгі көрсеткіштері мен деңгейлерін анықтаумен сипатталады. Этнопедагогикалық зерттеулер өзара байланысты бірқатар ұғымдарды қамтиды. Оларға этникалық мәдениет, дәстүрлі мәдениет, ұлттық тәлім-тәрбие, этномәдени дәстүрлер, этнопедагогиканың факторлары, құралдары, тәсілдері, әдістері және т.б. жатады. Әдіснамалық ұстанымдар сан алуан әдіснамалық тұғырлар мен принциптер шеңберінде жүзеге асырылады. Этнопсихология және этнопедагогика саласында этнопедагогикалық білімнің терең тамыры бар екені көрсетіліп, білім берудің дамуының қазіргі кезеңіндегі мазмұнын кеңейтуге негіз бола алады. Әдіснамалық тұғырдан алғанда ғылым және білім философиясы ғылым мен білімнің жаңа парадигмасын саналы түсіну, ғылым және білім әдіснамасы, ғылым және білімді үздіксіз дамыту үдерістері негізінде жасалады.

Соңғы уақытта И.С.Кон [82], А.Г.Комарованың зерттеулерінде анықталған этнопедагогиканың негізгі бағыттарына тоқталайық. Ғалымдар этнопедагогиканы интегративті (кіріктірілген) пән ретінде қарастырады. Өйткені бұл пән бірнеше пәндердің кірігуімен жүзеге асады және нәтиже береді. Дегенмен, С.А.Ұзақбаева, К.Ж.Қожахметова [73], А.С.Магауова [83] және т.б. ғалымдардың этнопедагогикалық дереккөздеріне талдау жасай отырып, соңғы уақытта этнопедагогиканың теориясы мен әдістемесі қарқынды дамып келе жатқанын көруге болады.

Ғылыми әдебиеттерге шолу жасасақ, «тұғыр» деп ғылыми-педагогикалық әрекеттің қандай да бір үдерісіндегі элементті немесе жеке әрекетті атаймыз. Ал, «әдіснамалық тұғыр» деп белгілі бір педагогикалық-психологиялық мәселелерді зерттеуде қолданылатын ұстанымдардың, әдістер мен тәсілдердің жиынтығы қарастырылады. «Тұғыр» дегеніміз – педагогика ғылымындағы пайдаланатын нақты бір тәсіл мен элемент. «Әдіснамалық тұғыр» ұғымы аталмыш бір тұғырды зерттеушінің ғылыми-педагогикалық әрекеттің бүкіл кезеңінде пайдалануымен анықталады. Зерттеудегі «тұғырлар жиынтығы» оларды қолданудағы дәйектілік пен логиканы анықтаса, біздің жағдайымызда, этнопедагогикалық зерттеу жүргізудің технологиясын анықтайды. Этнопедагогикалық зерттеулердегі аксиологиялық, жүйелік, жүйелік-әрекеттік, кешенділік, біртұтастық, әрекеттік, әлемдік қоғамдастықтарды интеграциялау сияқты алғышарттарды анықтау, зерттеудің тұғырларын анықтайды.

*Тұлғалық тұғырдың* философиялық, психологиялық, педагогикалық қырларын Аронсон Эллиот, А.Г.Асмолов, М.С.Каган зерттесе, А.Құсайынов, Г.Қ.Нұрғалиева, Ш.Т.Таубаева, А.А.Булатбаева және т.б. зерттеушілер педагогикалық зерттеулерінде әдіснамалық тұғырлардың мазмұнын айқындайды. Ғалымдар бүкілдүниежүзілік тәжірибелерге сүйене келе, педагогикалық зерттеулерде қолданылатын әдіснамалық тұғырлардың мазмұнын нақтылайды. Ш.Т.Таубаева [44, б.384] әдіснамалық тұғырларды анықтау бағытында жүргізген зерттеулерінде педагогика мен мәдениеттану бағытындағы тұғырлар жүйесін: тұтастық, жүйелік, кешенділік, қажеттілік-ынталандырушылық, іс-әрекеттік-рефлексивтік, тарихилық, антропологиялық, аксиологиялық, психологиялық, мәдениеттанымдық, ақпараттық, инновациялық, технологиялық, өркениеттік, мәндік, әлеуметтанушылық, типологиялық, акмеологиялық, этнопедагогикалық, аксиоматикалық, этнографиялық, болжамдық және т.б. деп бөліп көрсетеді.

Аталған тұғырлар еліміздің стратегиялық бағдарламаларынан туындайды. Оларға ұлттық идентификациялау; толеранттық; шығармашылдық қабілет пен креативті ойлау, цифрландыру, жаһанданудағы конфессияаралық пен дипломатиялық келісім; бейбітшілік пен өркениеттің дамуы, көпмәдениеттілік және т.б. жатады. Мәдениеттанымдық тұғырдың мәні конфессияаралық көпмәдениеттілік пен дипломатиялық келісімді көздейді. Ал, тұлғалық тұғыр көпмәдениеттілікті, толеранттық пен шығармашылық қабілеттілікті, креативті ойлауды, бейбітшілікті қажет етеді. Аталған стратегиялар мен тұғырлар тығыз байланысты өрбиді және әрбір стратегия тұғырлардың мазмұнын толықтырады.

Әдіснамалық тұғырлар білім беру жүйесіндегі ұлттық-мәдени аспектілерді ескеруге, педагогикалық процесті кешенді түрде ұйымдастыруға бағытталады. Зерттеу барысында болашақ бастауыш сынып мұғалімдерін қазақ этнопедагогикалық дәстүрлері негізінде кәсіби даярлаудың әдіснамалық негіздері саналатын *тұлғалық, құзыреттілік, этномәдени және интегративті тұғырлар* аясында қарастырылады. *Тұлғалық тұғыр* студенттің тұлғалық ерекшеліктерін ескеріп, оның өзіндік дамуын қамтамасыз етсе, *құзыреттілік тұғыр* мұғалімнің кәсіби дағдыларын қалыптастыруына негізделеді. *Этномәдени тұғыр* ұлттық құндылықтар мен мәдени мұраны білім беру үдерісіне енгізуді мақсат етсе, *интегративті тұғыр* білім берудің түрлі аспектілерін үйлестіруге, этнопедагогикалық дәстүрлер мен заманауи педагогикалық тәсілдерді біріктіруге мүмкіндік береді. Сондықтан аталған тұғырлар жүйесі болашақ мұғалімдердің ұлттық білім беру жүйесінде кәсіби қалыптасуын қамтамасыз етіп, олардың педагогикалық қызметін жаңа сапаға көтереді.

*1. Тұлғалық тұғыр* – болашақ бастауыш сынып мұғалімінің білім беру мен тәрбие жұмыстарының ерекшеліктеріне байланысты оның көпқырлы, көпфакторлы үдерістерге сай болуымен және оның тұлғасының өзін-өзі тануы мен өзін-өзі жетілдіру үдерісінде оған қолдау көрсету, кәсіби құзыреттілігінің болуымен сипатталады. Тұлғалық тұғыр – егемен еліміздің тізгінін берік ұстайтын, жан-жақты, қабілетті, білімі терең жетілген білікті, парасатты, рухани адамгершілігі мол кәсіби маман даярлауды көздейді. Қазіргі ғаламдық, экономикалық, әлеуметтік өзгерістер жастар арасында батысқа еліктеушілік пен мәдени қақтығыстарға жол беруде. Осы аталғандардың бәрі тәрбиеге байланысты этнопедагогика мазмұнындағы «тәрбие» ұғымы өзінің ерекше орны бар феномен екенін көрсетеді. Осы тұрғыда алғанда тәрбие – этнопедагогика мазмұнынындағы негізгі компоненттердің бірі.

Білім берудегі *тұлғалық тұғыр* – білім беру мен тәрбиелеудегі әрбір білім алушының тұлғасын ең жоғары құндылық нәтижесі ретінде қабылдау. Педагогикалық сөздіктерде «тұлғалық бағдар тұғыры» болашақ бастауыш сынып мұғалімінің білім алушыны тәрбиелік ықпалдың саналы, жауапты субъектісі ретінде қабылдайтын бірізді қатынасы ретінде анықталады. Бұл тұғыр бойынша мұғалім әрбір білім алушыны объект ретінде емес, керісінше, оны белсенді позицияға қойып, білім алушы тұлғасын субъект ретінде қабылдауы қажет, яғни әрбір білім алушының жеке дара тұлға екені ескеріліп, оның құндылығын басты мәселе ретінде қарастырған абзал. Бұл идеяның негізгі мақсаты – білім алушыға құрмет көрсете отырып, оның өзін-өзі жеке тұлға ретінде сезінуіне, өзіндік санасын, өзін-өзі жүзеге асыра алуына, өз күшіне деген сенімділікті арттыруына, тұлғалық әлеуетін дамытуына жағдай жасау. Білім беру үдерісінің тұлғаны дамытуға бағдарлануы білім алушылардың білімді меңгеру арқылы нақты нәтижелерге қол жеткізе алатындығын басты назарға алады.

Этнопедагогикалық дәстүрлердің тәжірибелік-бағдарлы мазмұнында білім берудегі педагогикалық ұстанымдар мен элементтерді енгізудің негізгі мақсаттарының бірі – қазақ дәстүрлері негізінде тәрбиелеу екендігі көрсетіледі. Қазіргі көпмәдениеттілік жағдайында мәдени субъектілердің мұрасының маңызды элементтерінің бірі – мәдениет туралы білім. Н.С.Чернякованың анықтамасында дәстүр әлеуметтік-мәдени тәжірибенің бір ұрпақтан екінші ұрпаққа берілуі ретінде белгілі бір мәдениеттің өмір сүруі мен дамуындағы негізгі жолы екендігі анықталады [58, б. 60–63].

Кейбір зерттеулерде қазіргі қоғамда этностың ерекшелігіне қызығушылықтардың болуы, әсіресе білім беру мен тәрбие ісінде және білім беру жүйесінде этнопедагогикалық білімнің маңыздылығының күннен-күнге артып келе жатқаны байқалады. Осы бағытта кәсіби маманның құзыреттілігін дамытудың негізгі бағыттары мен тұғырлары қарастырылып келеді. В.Ю.Штыкарева болашақ мұғалімнің кәсіби этнопедагогикалық құзыреттілігінің критерийлері ретінде эмоционалды-құндылықтық, когнитивтік және іс-әрекеттік-рефлексивтік компоненттерді анықтады. Олардың мазмұны этнопедагогикалық білімдердің сипатын көрсетеді [85, б.124]. Өз кезегінде, Е.В.Бережнова «Бүгінгі таңда педагогиканың мәселелерін басқа ғылымдардан дербес бағытта қарастыру педагогикалық зерттеудің жаңа бағытын ашуда маңызды» деп түйіндейді [30, б. 26].

Этнопедагогикалық тәрбиенің нәтижесін анықтау, тексеру, бағалау– өте күрделі үдеріс, себебі тәрбие – болашаққа ұмтылатын нәтижелі іс-әрекет. Бастауыш сынып мұғалімінің тәрбие жұмысын ұйымдастырушылық қабілеті жоғары болған кезде ғана, ол жеке оқушыға ықпал етеді, оқушылар ұжымының қарым-қатынасын жолға қояды және жалпы ортақ іске жұмылдырады. Осы орайда бастауыш сынып мұғалімінің этнопедагогикалық тұлғалық тұғырын дамытудың міндеті – мұғалімді тәрбиені кешенді жүргізуде оған бір жақты келуден, жүйесіздіктен құтқарады.

*2. Құзыреттілік тұғыр* – білім беру мен тәрбие мақсаттарын анықтау, тәрбие үдерісін ұйымдастыру мен оның нәтижелерін бағалауда, болашақ маманның құзыреттіліктерін қалыптастыру мен табысты әлеуметтенуін қамтамасыз ететін ортақ ұстанымдардың жиынтығы. «Кәсіби құзыреттілік» ұғымы кәсібиліктің жоғары деңгейін бейнелеуде қолданылады. Ғылыми зерттеулерде кәсіби құзыреттілік мәселесі танымдық, мотивациялық, технологиялық, мінез-құлықтық, құндылық бағдарлардың біртұтас жүйесі ретінде қарастырылуда.

Жоғары білім беру үдерісінде болашақ бастауыш сынып мұғалімдерінің кәсіби құзыреттіліктері практикалық іс-әрекетте де және өз бетінше ізденіс нәтижесінде қалыптасатыны туралы пікірлер көп кездеседі. «Құзыреттілік» ұғымын ғылыми айналымға алғаш рет XXғ. ортасында Н.Хомский енгізген болатын. Құзыреттілік болашақ маманның өзінің жеке және қоғамның өркендеуіне жауапкершілігін сезінуі, оған даярлығы мен қабілет деңгейінің кәсіби сапасы ретінде сипатталады. Болашақ бастауыш сынып мұғалімдерінің сапасы ретінде «құзыреттілік» түсінігін маманның кәсіби мақсаттарға жетуде ішкі және сыртқы ресурстарды тиімді іске асырудағы даярлығы деп анықтауға болады. Сыртқы ресурстар деп кәсіби білім, дағды, іскерлік, іс-әрекет тәсілдерін атасақ, ішкі ресурстар деп психологиялық тұлғалық ерекшеліктер мен құндылықтарды атаймыз. Болашақ бастауыш сынып мұғалімдерінің кәсіби құзыреттілігін қарастыруды А.Адольф, С.А.Ұзақбаева, К.Ж.Қожахметова, А.Магауова, К.Жанпеисова және т.б. еңбектеріне сүйене отырып, талдаймыз.

«*Кәсіби құзыреттілік*» дегеніміз – маманның белгілі бір әлеуметтік немесе мазмұндық функцияларын табысты орындаудағы жеткілікті білім деңгейін және оның тәжірибесін анықтайтын білімдер мен дағдылар кешені. Болашақ бастауыш сынып мұғалімдерінің кәсіби дағдысы мен құзыреттілігін дамытуда жалпыға ортақ педагогиканың алғышарттарын білумен қатар, оқыту пәнінің мақсат-міндеттеріне сай білім беру үдерісін жүйелі ұйымдастырудағы әртүрлі кәсіби құзыреттіліктер мен қабілеттерді игерумен анықталады. Оның қатарына маманның әлеуметтік, когнитивтік, коммуникативтік, зерттеушілік, этнопедагогикалық және т.б. құзыреттіліктері мен дағдылары кіреді. Болашақ бастауыш сынып мұғалімі қазақ этнопедагогикалық дәстүрлерін әрдайым ескеруі қажет. Осыған орай болашақ бастауыш сынып мұғалімдері қазақ этнопедагогикалық дәстүрлерін білуі және оны практикада қолдану шеберлігі аса маңызды. Себебі бастауыш сынып оқушысы белгілі бір этнос мүшесі ретінде өз этносының негізгі заңдылықтары мен ережелеріне, қағидалары мен түсініктеріне бағына отырып, білім алуы шарт.

Кәсіби маманды даярлау үдерісі болашақ бастауыш сынып мұғалімінің кәсіби іскерлігі, ізденімпаздық талғамы, танымдық ойлауы мен шығармашылық қабілеттері этнопедагогиканың тағылымдық ерекшеліктерін ескере отырып, дамытуға құрылуы шарт. Сондықтан кәсіби құзыреттілік мазмұнында мұғалімнің оқыту мазмұнын таңдаудағы шеберлігі мен ұлттық тәрбие берудің этнопедагогикалық және формалары мен әдістерін меңгеру мен бала тәрбиесінде пайдалану шеберлігіне орай құрылуы маңызды. Осы бағытта, оқыту нәтижелерін анықтауда зерттеушілер «кәсіби құзыреттілік», «кәсіби дағды», «кәсіби біліктілік» терминдерінің анықтамаларын ұсынуда [86: б. 421].

– болашақ педагогтардың құзыреттілігін қалыптастыру әдістемесі Қ.Бөлеев [17], К.Ж.Қожахметованың [80] зерттеулерінде қарастырылады;

– педагог-психологтың тұлғалық қасиеттерінің негізінде педагогикалық қызметті орындау формасы түріндегі құзыреттілік мәселесі А.Н.Көшербаеваның [87] зерттеуінде кездесті;

– кәсіби құзыреттілікті қалыптастыру мәселесі – Э.Ф.Зеер [88], В.А.Сластенин [89], Е.В.Яковлевтердің зерттеулеріне арқау болды;

– «құзырет» және «құзыреттілік» түсініктерінің анықтамалары А.В.Хуторской [90], Г. К. Джонисованың [26] еңбектерінде нақтыланды;

– болашақ мамандардың кәсіби құзыреттілігін қалыптастырудың алғышарттары С.С.Савельева, Н.А.Зимина, Л.М.Репетаның [91] зерттеу нысаны болды;

– бастауыш сынып мұғалімдерін кәсіби даярлау мәселесі Ш.Х.Құрманалинаның зерттеуінде анықталды [92];

– жоғары оқу орны жүйесінде болашақ мамандардың кәсіби құзыреттілігі жайында Б.Т.Кенжебеков сөз етті [93];

– болашақ педагог маманның әлеуметтік құзыреттілігі туралы Г.Ж.Меңлібекованың зерттеуінде айтылады [94];

– жоғары оқу орындарында болашақ педагогтардың кәсіптік құзыреттілігі Л.К. Көмекбаева [40], М.В.Семенованың [95] зерттеулерінде зерделенді;

– студенттердің жалпы мәдени құзыреттілігі мен жеке жетістіктері жөнінде Ш.Т.Таубаева [44], Р.Т.Алимбаева, A.У.Мартаева [38], К.А.Жолдасбекованың [96] зерттеулерінде тереңірек зерттелді.

Қазіргі заманда бәсекеге қабілетті және жоғары білікті бастауыш сынып мұғалімдерін даярлаудың сапасын арттыру оның практикадағы тәжірибесі мен кәсіби даярлық кезеңін тиімді ұйымдастырумен тікелей байланысты. Жоғары білім беру үдерісіндегі құзыреттілік тұғыр бастауыш сынып мұғалімдерінің кәсібилігін жетекші (негізгі), пәндік және арнайы құзыреттіліктерін қамтамасыз етуге бағытталады. Арнайы құзыреттіліктерде диагностикалық, әлеуметтік, дамытушылық әрекеттер қарастырылады. Сонымен қатар бастауыш сынып мұғалімі тек пән жетекшісі міндетін атқармайды, оның функциясына оқыту мен тәрбиелеу үдерісінен басқа да тәрбиелік, психологиялық бағыттағы іс-әрекеттер қамтылады. Аталған ұғымдар болашақ маманның білімі мен санасын, кәсіби іскерліктері мен дағдыларын қалыптастыруда қолданылып жүр. Қазіргі жоғары оқу орындарының кәсіби білім беруде «құзыреттілік» термині белгілі бір әлеуметтік және кәсіби маманды даярлауға байланысты қолданылады. Маманның өз мамандығы бойынша кәсіби білімді игерудегі білігі мен кәсіби даярлық деңгейі оның арнайы білімі мен кәсіби дағдыларын және құзыреттілікті игеруге бағытталуы маңызды. Болашақ бастауыш сынып мұғалімдерін кәсіби даярлауда олардың өз қызметіне адалдығы, шәкірт игілігі үшін қамқорлық танытушылық деңгейінің жоғары болуы, кәсіби шеберлік пен білімді игеруі олардың ЖОО-да алған білімдері негізінде өлшенеді. Құзыреттілік маманның пән бойынша білім берудегі мәселелерді шешудегі түсінігінің болуымен, білім мен дағдының өзара үйлесімділігімен сипатталады.

*3. Этномәдени тұғыр* – белгілі бір қоғамда қоғам мен халықтың белгілі тарихи даму дәрежесінен, адамзат игілігі ретінде ұлттық салт-дәстүрлерді ұрпақтан-ұрпаққа берілуінен, материалдық және рухани байлықтың жиындығын құрайды. Болашақ бастауыш сынып мұғалімдерін даярлаудағы әтномәдени тұғыр, маман бойындағы этномәдени білімнің болуымен түсінідріледі. Қазақ халқының ұлттық-мәдени мұраларында мемлекет құраушы ұлттың дүниетанымы, болмысы мен бітімі, тілі мен ділі көрініс тауып, ұлттық мәдениет бойынша қрпақты қоғамға лайықты етіп тәрбиелеу, білімді қызмет ету, жетілдіру, адамдардың бір-біріне деген мейірімділік қарым-қатынасы, әділеттілік, шыншылдық, білім, ғылым, өнерге деген материалдық жағдайдың болуы. Аталғандардың барлығы этномәдени құзыреттіліктің құрамына енеді.

А.Г.Комарованың болашақ мұғалімдердің этномәдени құзыреттілігін дамыту үдерісіне қатысты аса маңызды тұжырымдамаларын ескеру маңызды. Әдіскер этнопедагогика құралдарды «білім беру мазмұнында мотивациялық және құндылық қатынасын өзгертуге, әдістемелік білімді кеңейтуге, оның шығармашылық әлеуетін дамытуға қажетті дағдыларды жетілдіруге бағытталған мұғалімнің кәсіби өсуінің тұтас үдерісі» деп түсіндіреді. Зерттеуші этномәдени білім мазмұнының құрамдас элементтері ретінде салт-дәстүр, ұлттық болмыс, әдет-ғұрып, халық шығармашылығы, материалдық мәдениет, әдебиет, фольклор, тіл секілді белгілерді қамтитын үлгісін жасақтаған. Сонымен бірге ғалым ұсынған модельде ұлттық тілдің басты орын алатыны байқалады [97].

Сонымен қатар еліміздегі «этномәдени білім беру» түсінігі туралы зерттеулердің тағы бір бағыты – білім беру мазмұнындағы этномәдени компоненттің басымдылығы байқалады. 21 ғасырдағы Қазақстанда өмір сүріп жатқан жас ұрпақты этнопедагогика негізінде оқыту мен тәрбиелеуде этнопедагогика құралдарын пайдалану – маңызды этнопедагогикалық жаңа тенденциялардың бірі. Ғалымдар жаңаша сипаттағы қауым мен мемлекеттің алдына «ұлттың қайталанбас болмысынан, мәдени ерекшелігінен айырылып, бет-бейнесі жоқ, стандартталған халық массасына айналуына жол бермеуді» өзекті мәселе ретінде алға қояды. «Қазақстан Республикасының этномәдени білім беру тұжырымдамасында этномәдени білім беруді «жеке тұлғалардың ұлттық, мәдени және тілдік ерекшелігін және этникалық топтардың бірегейлігін сақтауға және бір мезгілде басқа мәдениеттердің құндылықтарын меңгеруге бағытталған білім беру моделі» деп түсіну керек. Ж.Ж.Наурызбай берген анықтамада этномәдени білім беру мазмұны мен оның өзара бірлестіктегі үшжақты сипаты көрініс табады. Олар: «этномәдени білім беру – этномәдени тәрбие беру – этномәдени ағартушылық» үлгілері [9, 42 б.].

Осы бағытта, «*этномәдени білім беру»* дегеніміз – бір кезеңде әлемдік мәдениет құндылықтарын меңгере отырып, жеке тұлғаның этномәдени ерекшелігін ескеруге бағытталған тәрбие беру ісі» [9].

Болашақ бастауыш сынып мұғалімдерінің кәсіби құзыреттілігіне олардың этнопедагогикалық білімді жетік меңгеруі маңызды фактор «этномәдени білім – этнопедагогикалық әрекеттегі этнопедагогикалық категориялар, оның принциптері мен құндылықтары туралы теориялық білімдер [98, б.25]. Бұлар дәстүрлі педагогикалық мәдениеттің мән, мазмұны туралы білімдер ғана емес, сондай-ақ, мұғалімнің этнопедагогикалық толыққанды даярлығына қажетті саналатын басқа да пәндер саласындағы білімдер кешені. Оларға мыналар жатады:

– «этнопедагогика» мен «халық педагогикасы» ұғымдары мен категорияларын білу;

– жалпыадамзаттық мәдениет пен этносқа тән ұлттық мәдениеттің ерекшеліктерін білу;

– этнопсихология мен этнопедагогиканың алғышарттары мен ережелері, құралдары мен тәсілдері, этнопедагогиканың мазмұны мен жетекші факторлары, түрлері мен формалары;

– белгілі бір аймақтағы әртүрлі этностардың этнопсихологиясы мен мәдени мұраларының қайнар көздерін білу;

– ұлттық таным, әдет-ғұрыптар мен салт-дәстүрлердің ерекшелігі туралы білу;

– туыстас халықтардың мәдениеті мен тарихы туралы, олардың дүниетанымы мен қоршаған табиғатқа қарым-қатынасы туралы түсініктердің болуы;

– жас баланың жеке тұлғалық және ұлттық бірегейлікті көрсететін таным формаларын түсіну;

– танымал елдердегі және өз аймағындағы демографиялық жағдайлар, әлемдегі әлеуметтік, этникалық өзгерістер туралы білімі болуы;

– этникалық мінез-құлық нормалары мен тәрбиенің этнопедагогикалық негіздерін білу;

– өзінің және оқушылалар оқитын өлкедегі басқа да халықтардың шығу тегі туралы этнографиялық білімінің болуы;

– туыстас халықтардың әдет-ғұрып, ұлттық әдептілік, тұрмыс-тіршілік, болмыс туралы тарихи-этнографиялық білімінің болуы;

– білім берудегі этнопедагогикалық ерекшеліктер туралы білімінің болуы;

* тәрбие үдерісінде қалыптасқан әлеуметтік-мәдени ортаның, мәдениеттің этнопедагогикалық ерекшеліктерін білу;

– көршілес тұратын халықтардың салт-дәстүрлерін, дүниетанымын және эстетикалық құндылықтарын, олардың шындықты түсіну және қабылдаудағы ерекшеліктерін ұғыну,

– педагогикалық аймақтану және діндер мен нанымдардың әртүрлілігі туралы білімі болуы [37].

Р.Қ.Дүйсембінова мен Р.К.Төлеубекованың зерттеулерінде этнопедагогиканың анықтамасы беріліп, пәннің зерттеу көздері көсетіледі. Этнопедагогикада қолданылатын «дәстүр» ұғымына түсінік берсек, ол белгілі бір ұлттың ортақ нормалары мен ерекшеліктері. Дәстүрдің бала тәрбиесіндегі маңызды зор, себебі бала ата-баба дәстүрлерінің озықжетістіктерін меңгереді. Дәстүрлер негізінде бала тәрбиелеу ұлттық ерекшеліктерді өз білімінде қолдану мен оның озық жетістіктерін дамытуға септігін тигізеді. Қазақтың ата салты болып саналатын – дәстүрін қазіргі өмір ағымы мен тынысына сәйкес пайдалану аса маңызды. Жеке тұлғаны дамыту мен жетілдіруде этнокомплекстік тәрбиенің негізіне дәстүрлі рухани-адамгершілік құндылықтар тәрбиесінің психологиялық-педагогикалық негіздері ашылады.

Көптеген ғалымдардың зерттеулеріне сүйенсек, этнопcихология мен этнопедагогиканың теориялық және әдіснамалық негіздері бойынша педагогика ғылымы әдістемесіндегі интегративті бағыттар қолданылады. Осы ретте, ғалымдар С.А.Ұзақбаева мен К.Ж.Қожахметова этнопедагогикалық қарым-қатынас теориясы мен заңдылықтарын белгілеуде ақпаратты жинақтау әдістерін қолдануды ұсынады. Мысалы, этнопедагогикалық зерттеулерде археологиялық материалдар, фольклорлық шығармалар, жазба ескерткіштерін зерттеу әдістері мен жалпытанымдық зерттеулер, социологиялық әдіс, тарихи-педагогикалық талдау әдісі, салыстырмалы әдістер, этнопедагогикалық құбылыстарды теориялық тұрғыдан зерттеу әдістері мен педагогикалық эксперимент әдісі және т.б. кеңінен қолданылады.

*4. Интегративті тұғыр* педагогикалық процестің әртүрлі аспектілерін біртұтас тұтастықта қарастыруды көздейді, бұл жаңа сапалы нәтиже, жаңа жүйелі және тұтас білім береді. Педагогикалық білім берудегі интегративті тұғырды келесі ғалымдар қарастырады, атап айтсақ: М.К.Жайлауова [56], Р.Қ.Дүйсенбінова [68], Ж.А. Жұмабаева [69], С.А.Узакбаева [84], З.А.Хусаинов [99], және т.б.

*Интеграция* – ақпарат, білім, ғылымдар арасындағы байланыстарды орнатудың, сондай-ақ олардың тұтастығы мен біртұтас құрылымын қамтамасыз етудің, диалектикалық бірлікте барлық компоненттерді қамтитын жалпы және көп қырлы процесі. Жалпы ғылыми құбылыс ретінде интеграция ұғымының мазмұнына толығырақ тоқталайық. Француз тілінен алынған «integration» – интеграция – қосу, тарту, ену, біріктіру дегенді білдіреді. 17 ғасырда Дж.Бернулли (1654-1705) математика саласына енгізген «интегралдық» термині кейіннен «интеграция» ұғымы бірқатар гуманитарлық ғылымдарда: философияда, психологияда, педагогикада және т.б. қолданыс тапты.

Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың интеграциялық тұғыры маман даярлау үдерісін этнопедагогика мен этнопсихологияның бірлестігінде қарастыруымызды қажет етеді. Бұл кезекте, этнопедагогика ғылымы жеке пән ретінде ұлттық [тәрбиенің](https://kk.wikipedia.org/wiki/%D0%A2%D3%99%D1%80%D0%B1%D0%B8%D0%B5) мақсаты мен міндеттерін шешуді көздейтін педагогика саласы. *Этнопедагогикалық дәстүрлер* – сан ғасырлар жинақталған ұлттық [тәрбие](https://kk.wikipedia.org/wiki/%D0%A2%D3%99%D1%80%D0%B1%D0%B8%D0%B5) мен ұлттық көзқарастар аясында білім мен тәрбие беруде этнопедагогика құралдары арқылы шәкірттің іскерліктері мен дағдылар жиынтығының эмпириялық педагогикалық білімдер кешені ретінде сипатталады.

Қазіргі бастауыш білім беру жүйесінде этнопедагогикалық білімді талдауға арналған теориялық және эмпирикалық материалдарды талдау арқылы жүзеге асырылуы керек. Этнопедагогикалық білім мазмұнын терең түсіну және баланың бойында этнопедагогикалық мәдениетті қалыптастырудың ғылыми-әдістемелік негіздерін білу және оны қамтамасыз ету этнопсихологиядан гөрі, этнопедагогикалық зерттеулерде тереңірек қарастырылып келеді. Қ.Бөлеевтің «Болашақ мұғалімдерді оқушыларға ұлттық тәлім-тәрбие беруге кәсіби дайындау теориясы және практикасы» атты зерттеуінде қазақ педагогикасының тарихында тұңғыш рет қазақ мектептерінде оқушыларға ұлттық тәрбие беру ісіндегі бастауыш мектеп мұғаімдерінің кәсіби даярлығының теориялық негіздері жүйеленді. Зерттеуде қазақ этнопедагогикасының мәні, мазмұны зерттелініп отырған объектілерге қатысты қарастырылады. Онда оқушыларға ұлттық тәрбие беруге бастауыш сынып мұғалімдерін даярлаудың мәні мен мазмұны, негізгі терминдердің анықтамалары, қазақ ұлттық мектебін құрудың маңыздылығы, тәрбие берудегі ұлттық ерекшеліктер анықталып, қазіргі қазақ мектептеріне мұғалімдерді даярлауда арнайы оқу бағдарламаларына нұсқаулар ұсынылды. Зерттеудің ерекше тұсы – қазіргі тәрбие беру мен адамгершілік ұғымдарына ғылыми тұжырымдамалардың жоқтығын және ұлттық тәрбиені дамыту бағыттарының әлі шешімін таппай отырғанын дәлелдеді.

Ғалым Р.К.Төлеубекованың зерттеуінде қазақ этнопедагогикасындағы мектептің рөлі қарастырылады және оқу-тәрбие үдерісіне дәстүр сабақтастығын ендірудің әдіснамалық-теориялық негіздері мен оның функционалдық мүмкіндіктері сипатталады. Бастауыш мектеп жағдайында халық дәстүрлерін меңгертуге мұғалімдерді кәсіби даярлау жүйесі айқындалып, қазақ этнопедагогикасының дәстүрлерін оқу-тәрбие үдерісіне сатылап ендіру жүйесі ұсынылады [11].

Қазіргі кезеңде этнопедагогика теориясын келесі принциптерге сүйене отырып талдау басшылыққа алынуда:

– тарихи этнопедагогиканы зерттеудегі өркениеттік көзқарас (Т.Н. Петрова, М.А.Николаева) [31];

– этнопедагогиканың этнологиялық, антропологиялық, мәдени негіздері (И.Л. Набок, Л.Н. Бережнова, В.И. Щеглова) [30];

– этнопсихология мен этнопедагогиканың жүйелік принципі (Г.Н. Волков [28], Е.Р. Хакимов [100]);

– мәдени, аксиологиялық, тарихи-генетикалық көзқарастар және жүйелік принципі (К.С. Садықов [101], А.С. Шаалы [102]).

– этнопедагогиканы зерттеудегі кооперативтік көзқарас (З.А. Хусаинов [99], Г.Н. Волков [28]);

– этнопсихология мен этнопедагогиканың теориялық негізі ретінде интеграциялық принциптер (Ш.Х. Арсалиев) [71];

Этнопедагогикалық интеграциялар мен этномәдени зерттеу бағытын ұстана отырып, бастауыш сынып мұғалімдерін кәсіби даярлаудағы келесі тұғырлардың маңыздылығы анықталды (Кесте 3).

**Кесте 3 –Болашақ бастауыш сынып мұғалімдерін кәсіби даярлаудың әдіснамалық тұғырлары**

|  |  |  |  |
| --- | --- | --- | --- |
| **№** | **Этнопедагогикалық зерттеулердің тұғырлары** | **Зерттеуші ғалым-әдіскерлер** | **Анықтамасы** |
| 1 | 2 | 3 | 4 |
| 1 | этнопедагогиканың теориясы мен әдістемесіндегі *тұлғалық тұғыр* | Г.Н. Волков, Е.Р. Хакимов, К.С. Садықов, А.С. Шаалы, Р.К. Дүйсембинова, Ш.И. Джанзақова, Ш.Х.Құрманалина, А. Оразбекова, С.А.Ұзақбаева, Г.Ж. Меңлібекова және т.б. | Тұлға - білім беруде басты субьект. Тұлғалық тұғыр білім беру үдерісінде жеке тұлғаның өзіндік болмысын, қызығушылықтарын, қажеттіліктерін, жеке ерекшеліктерін, қабілеттерін, рухани және ұлттық құндылықтарын ескеру негізінде ұйымдастырылатын педагогикалық тәсіл. Мақсаты – ұлттық салт-дәстүрлерге, әдет-ғұрыптарға сүйене отырып, жеке тұлғаны тәрбиелеу, ұлттық және жалпыадамзаттық құндылықтарды үйлестіру. |
| 2 | этнопедагогика және этномәдениет құралдары арқылы жастарды тәрбиелеу және оқытудағы *этномәдени тұғыр* | И.Л. Набок, Л.Н. Бережнова, В.И. Щеглова, З.А. Хусаинов, М.В.Семенова, Ш.Т. Таубаева, Т.А. Сыроватская, К.А.Жолдасбекова және т.б. | Этномәдени тұғыр негізінде жастарды ұлттық мәдениет пен этнопедагогика құндылықтарына сай тәрбиелеу және оқытудың мақсаты – жастардың ұлттық болмысын, рухани-адамгершілігін дамыту және өз халқының тарихына, салт-дәстүрлеріне, тілі мен мәдениетіне, отбасына құрметпен қарап бағалауға және насихаттауға үйрету. Этномәдени құндылықтар арқылы жастардың мінез-құлқын, дүниетанымын және моральдық бағдарларын дамыту, мәдени-әлеуметтік ортада үйлесімді өмір сүруін қамтамасыз ету. |
| 3 | мұғалімнің этнопедагогикалық даярлығы мен кәсіби *құзыреттілік тұғыры*  | Ж.Асанов, Қ. Б. Бөлеев, Л.Қ. Бөлеева, К. Е. Ибраева, Н. М. Көшеров, А.С. Мағауова, Б. Ж. Мұқан және т.б. | Білім беру үрдісінде этникалық және мәдени ерекшеліктерді ескере отырып, оқушылармен тиімді қарым-қатынас жасауға және олардың жеке ерекшеліктерін дамытуға бағытталған мұғалімнің кәсіби сапалары мен дағдыларының жиынтығын құрайды. Ұлттың құндылықтары, дүниетанымы, мінез-құлық үлгілер, танымдық ерекшеліктерді зерттей отырып, әртүрлі мәдениеттер арасындағы диалогқа жағдай жасау отырып мәдени толеранттылық қалыптастыру. |
| 4 | этнопедагогикалық аспектілер және *интегративті тұғыр* | Ш.Х.Арсалиев, М.А.Николаева, Қ.Жарықбаев, С. Бердибаева, М. Мұқанов, М.А. Асылханова т.б. | Бұл тұғыр білім беру мен тәрбиелеу үдерісінде ұлттық, мәдени ерекшеліктерді біртұтас кешен ретінде қарастырады, оларды үйлесімді түрде біріктіретін ғылыми-әдістемелік негізге сүйенеді. Мақсаты– болашақ бастауыш сынып мұғалімдерінің тұлғалық, рухани және зияткерлік дамуын қамтамасыз ету. |

Ғылыми-педагогикалық әдебиеттерде ұсынылған ұлттық сананы қалыптастыру арқылы жас ұрпақты тәрбиелеудегі және әлеуметтендірудегі рөлі мен маңызын отбасы жағдайында және мектептерде ендіру ісін зерттейтін педагогикалық білім саласы дамып келе жатқанын көрсетеді. Сондай-ақ, бастауыш мектептен бастап, этнопедагогикалық білім беру мен тәрбиелеудің маңызы артып келеді. Екіншіден, қазақ мәдениеті контекстіндегі отбасылық тәрбие – отбасы құндылықтарын, баланың дағдылары мен психологиялық тұрақтылығын қалыптастырудағы тәлім-тәрбиесіне негізделеді. Баланың мінез-құлқының тұрақты түрде қалыптасуындағы маңызды фактор ретінде отбасы ата-баба құндылықтары принциптеріне негізделуі – табиғи нәрсе. Халықтың ықылым заманнан келе жатқан «*Ұяда не көрсең, ұшқанда соны ілесің*» деген тұжырымының халық тәжірибесінде орныққан көріністеріне мысалдар өте көп.

Тәрбие мазмұнына қатысты ұғымдар мыналар: білім мазмұны, мақсаты, міндеті, «отбасы – мектеп – орта – қоғам» сияқты ұғымдардың бірлестігі. Сыртқы әлеуметтік күштердің әсерін пайдалануда, тәрбиеге талап қоюда, аталғандардың бірлігін сақтау мен тәрбие әдістерін дұрыс таңдау, оны тиімді пайдалану маңызды. Тәрбие – ұзақ үдеріс, себебі адам өмір бойы тәрбиеленеді және адам өмірінде тәрбие сатылы сипатта болады (Сурет 2).

**Сурет 2- Этнопедагогикалық тәрбие берудің сатылары**

2-суреттегі этнопедагогикалық тәрбие жұмысы мазмұнының бір орталыққа жинақталуы тұлғаның жасына, тәрбиесі мен білім деңгейіне байланысты бірте-бірте күрделене түсуі, белгілі бір қасиеттің бірнеше рет қайталануы мен толықтырылып түсіндірілуі барысында байқалады. Жалпы, тәрбиенің екіжақты, белсенді үдеріс екендігін ескерсек, мұғалімнің тәрбиелік ықпалын тәрбиеленушінің ішкі ойы мен өзін-өзі тәрбиелеу әрекетінің табиғи үйлесімділік табуы және ұштасуы тәрбие жұмысының нәтижелі болуын қамтамасыз етеді. Тұлға бойында жалпы педагогикалық теория мен мораль теориясының бірлестігінде оған қойылатын негізгі міндеттердің бірі – кәсіби мамандану үдерісін дамыту. Бастауыш сынып мұғалімінің кәсібі өз мамандығының бай рухани-адамгершілік мазмұны болуымен ерекшеленеді. Сонымен қатар ғылыми-әдістемелік құралдарды, анықтамалықтар, сөздіктер, библиографиялық құралдарды құрастыру жатады.

Қазақ мектептерінде ұлттық тәрбиені дамытуға сәйкес жан-жақты білім берудегі талаптар мен нұсқаулар жасақталуда. Қазіргі ұстаздың алдында болашақ дәстүрлі өркениетті демократиялық мемлекет құратын жас буын бойындағы құнды адами қасиеттерді қалыптастыруда жан тазалығы мен тән сапаларын оң тайландыру жолдарын қажет етуде. Болашақ бастауыш сынып мұғалімінің жеке тұлға ретінде қалыптасу үдерісінде оның моральдық және рухани-адамгершілік принциптерін қалыптастыру көзделеді.

Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау - бұл қазақ халқының мәдени, тарихи және әлеуметтік ерекшеліктерін ескеретін педагогикалық білімді, іскерлікті және дағдыларды қалыптастыру үдерісі. Бұл дайындық болашақ бастауыш сынып мұғалімдерінің ұлттық дәстүрлерді, әдет-ғұрыптар мен құндылықтарды ескере отырып, этнопедагогикалық принциптерді білім беру үдерісіне тиімді интеграциялау қабілетін дамытуға бағытталған. Осы анықтаманың негізгі аспектілері:

1. Мәдени ерекшеліктерді есепкеалу: болашақ бастауыш сынып мұғалімдерін даярлау қазақ халқының мәдениеті мен дәстүрлерін білуге және құрметтеуге негізделуі тиіс, бұл неғұрлым тиімді білім беру ортасын құруға мүмкіндік береді.

2. Этнопедагогиканы оқу үдерісіне интеграциялау: болашақ бастауыш сынып мұғалімдері оқушылармен эмоционалды және мәдени бірлікті қамтамасыз ету үшін сабақтар мен тәрбие жұмыстарын ұйымдастыруда этнопедагогикалық принциптерді қолдана білуі керек.

3. Кәсіби құзыреттілікті қалыптастыру: мәдениетаралық қарым-қатынас дағдыларын, педагогикалық икемділікті және оқытуда креативті тәсіл қабілетін дамытуды қамтиды.

4. Әлеуметтік жауапкершілікті дамыту: болашақ бастауыш сынып мұғалімдері балалардың бойында бірегейлікті және патриотизмді қалыптастыруға ықпал ете отырып, олардың тамырын, дәстүрлері мен мәдениетін құрметтеуге тәрбиелеуге дайын болуы керек.

5. Өзгерістерге төзімділікті шыңдау: дайындық этникалық ерекшеліктерді құрметтей отырып, білім берудегі заманауи қиындықтарға бейімделуге ықпал ететін элементтерді қамтуы керек. Осылайша, бұл дайындық балалардың үйлесімді дамуына ықпал ете отырып, көпұлтты және көпмәдениетті ортада тиімді жұмыс істей алатын жоғары білікті мамандарды тәрбиелеуге бағытталған.

Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың әдіснамалық тұғырлары – ұлттық білім беру жүйесінде болашақ мұғалімдерді ұлттық мәдениетке және рухани құндылықтарға негізделген кәсіби құзыреттілікті қалыптастырудың маңызды бағыты болып табылады. Бұл әдіснама мұғалімдерге қазақ халқының дәстүрлі құндылықтарын, ұлттық психологиялық ерекшеліктерін меңгере отырып, оларды оқу-тәрбие үдерісінде тиімді қолдану мүмкіндігіне маманды даярлауға мүмкіндік береді.

Ұлттық дәстүрлердің негізгі қағидаларына сай оқыту мазмұнын оқу бағдарламасына енгізу арқылы болашақ мамандар танымдық, мінез-құлықтық және әлеуметтік дамуына оң әсер ететін ұлттық тәрбиелеу әдістерін игереді. Біз анықтаған тұғырлар мұғалімдердің жауапкершілігін, мәдениетаралық түсінігін және өз халқының дәстүріне негізделген тұлғалық дамуын жетілдіре отырып, болашақ маманның ұлттық санасын қалыптастыруға ықпал ететіні теория жүзінде анықталды. Бұл, өз кезегінде, Қазақстанның білім беру саласында ұлттық бірегейлік пен мәдени мұраға құрмет көрсетуді нығайтуға және білім сапасын арттыруға мүмкіндік береді.

Қорыта келгенде, қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың негізгі әдіснамалық тұғырлары: тұлғалық, құзыреттілік, этномәдени және интегративті бағыттарды басшылыққа аламыз. Бастауыш сынып мұғалімі бастауыш білім беру үдерісі этномәдениеттанумен, этнопедагогикалық дәстүрлермен тығыз байланысты болғандықтан өскелең ұрпақтың ұлттық нақышта білім алуын, аймақтық және мәдениетаралық білімі болуына негіз қалайды. Болашақ бастауыш сынып мұғалімдеріне жоғары педагогикалық білім беру мазмұнындағы этникалық компоненттің қалыптасу үдерісінде этнопедагогикалық білімнің алатын орнын анықтау маңызды. Ұлттық білімнің интегративті сипатта болуы оның ғылыми-әдістемелік білім саласындағы кең өрісімен, этнопсихология, этноконфликтология, этнология, этноәлеуметтану, этносаясаттану, тарих, дінтану, этноэкология және т.б. ғылым салаларымен өзара әрекеттесуіне жағдай жасайды.

# 2 ҚАЗАҚ ЭТНОПЕДАГОГИКАЛЫҚ ДӘСТҮРЛЕРІ НЕГІЗІНДЕ БОЛАШАҚ БАСТАУЫШ СЫНЫП МҰҒАЛІМДЕРІН КӘСІБИ ДАЯРЛАУДЫ МОДЕЛЬДЕУ

**2.1 Қазақ этнопедагогикалық дәстүрлері болашақ бастауыш сынып мұғалімдерін кәсіби даярлау құралы ретінде**

Қазақ этнопедагогикалық дәстүрлері болашақ бастауыш сынып мұғалімдерін кәсіби даярлаудың негізі ретінде мұғалімдерге ұлттық құндылықтарды білім беру үдерісінде тиімді қолдануға, балалардың психологиялық ерекшеліктерін ескеруге және тәрбие жұмыстарын дұрыс жүргізуге мүмкіндік береді. Оқу барысында осы принциптер мен әдіс-тәсілдерді енгізу болашақ мұғалімдердің кәсіби біліктілігін арттыруға және ұлттық мәдениетті жаңғыртуға ықпал етеді. Жалпы, болашақ педагог үшін этноәлеуметтік және этномәдени процестерді білу – көпұлтты қоғамдағы мұғалімнің заманауи кәсіби функцияларының бірі. «Этнопедагогикалық» және «этнопедагогикалық тәрбие беру» ұғымдары этнопедагогика ғылымына кіріктірілген этноәлеуметтік, этномәдени білімдерді меңгеру үдерісін, практикасы мен нәтижесін қамтиды.

Этнопедагогикалық білім беру ғылыми-педагогикалық білімнің пәнаралық саласы ретінде пәндер бірлестігінде орындалатын іс-әрекеттер жиынтығын құрайды. Пәнаралық зерттеулерде зерттеу тәжірибесінің проблемасы ретінде және оның нәтижелерін басқа пәндермен бірлестікте шешу негізінде қарастырылады. Пәнаралық зерттеулер әртүрлі пән өкілдерінің бірнеше объектілерді әр жақтан зерттеудегі пәндердің өзара әрекеттесуінен орын алатын ғылыми-зерттеу әрекетін ұйымдастыру тәсілі [8, б. 3].

Болашақ педагогтерге «ұлттық тәрбие беру» компонентінің құрылымына ұлттық-аймақтық компонент кіреді. Бірқатар зерттеушілер этнопедагогикалық тәрбие беру құрамында «этномәдени», «этноөңірлік», «этнопедагогикалық», «этникалық» компоненттерді қарастыра отырып, болашақ мұғалімді ұлттық педагогика негізінде кәсіби даярлаудың ең маңызды компоненттері ретінде таниды. Демек, халықтық педагогика негізіндегі кәсіби даярлық болашақ бастауыш сынып мұғалімінің кәсіби біліміндегі маңызды компонент ретінде өзінің нәтижелігімен бағаланады және оның нәтижесі – мұғалімнің кәсіби құзыреттілігі болып табылады.

Теориялық әдістемелер мен дереккөздерде тәрбиенің «этникалық құрамдас бөлігі» ұғымы қолданылып жүр. Болашақ бастауыш сынып мұғалімдерін даярлау үдерісінде қолданылып жүрген «этнопедагогикалық компонент», «ұлттық компонент», «этномәдени компонент», «ұлттық-аймақтық компонент» деген ұғымдарға этнопедагогикалық білім беруде өз дәрежесінде анықтамалар берілмей келеді. Себебі, бұл ұғымдар ғылымда орын алып отырған пәнаралық байланыстарға сәйкес күрделене түсуде. Этнопедагогика мәселелерін басқа пән мәселелерімен бірлестікте қарастырмау мүмкін емес.

Е.В.Бережнованың пікірінше, пәнаралық зерттеулерге деген ғалымдардың ұмтылысы қазіргі заманғы құбылыстар мен іс-әрекеттердің күрделілілігі мен оларды зерттеудегі проблемалардың шешімін табу жолын жеңілдетуге деген құлшыныстан пайда болып отыр. Бұл бағыттың педагогика ғылымының келешегін анықтауда, болжам жасауда маңызы зор, өйткені уақыт өткен сайын тәрбие үдерісі күрделене түсуде және жаңа мәселелерді алға қоюда [30].

Жалпы қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау үлгісінің мазмұнында бірнеше компоненттер қарастырылады. Олардың ең алғашқысы «*этномәдени компонент*» екендігі даусыз. И.С.Конның берген анықтамасы бойынша «этномәдени компонент – ұлттық салт-дәстүрлерді, әдет-ғұрыптарды, ұлттық мәдениет құндылықтарын бойына сіңіруді тәрбие үдерісіне енгізуді білдіреді» [82].

Педагогика ғылымы мен мәдениеттану кеңістігінде жеке тұлғаға білім беру мазмұнында «этномәдени білім беру» ұғымымен қатар «*этномәдени оқыту*» термині де жиі қолданылады. Білім берудің барлық деңгейінің мемлекеттік жалпыға міндетті білім беру стандарты бойынша білім беру ұйымдарында оқу мен тәрбиені бірге ұйымдастыру мен басқаруда әлеуметтік-мәдени, демографиялық, аймақтық, этникалық ерекшеліктерді ескеру жиі айтылып жүр. Бұл бағыт білім берудегі мемлекеттік және аймақтық мүдделер мен қажеттіліктерді тиімді үйлестіру сияқты міндеттерді айқындайды.

Ф.Т.Кущетерованың пайымдауынша, қазіргі білім беру жүйесінде этномәдени компоненттің басымдығы, оны пайдалана отырып, қазіргі заманның көптеген өзекті мәселелерінің шешімін табудың мүмкіндігі күтілетінін жазады. Оларға: этностың рухани мұрасын сақтау, ұлттық бірегейлікті дамыту, көпэтносты мемлекеттің азаматын ұлттық теңдікке тәрбиелеу, жеке тұлғаны әлемдік және ұлттық мәдениет жүйесіне кіріктіру және шынайы отансүйгіш тұлғаны қалыптастыру және т.б. жатады [103, 12 б.].

Этнопедагогикалық зерттеу нәтижелері бағыттарын дамыту Қазақстан Республикасының әлемдік білім беру кеңістігіне ену жағдайында толеранттылық пен тәжірибелік даярлығына негізделген болашақ бастауыш сынып мұғалімінің көпмәдениетті тұлғасын қалыптастыру мәселесін теориялық тұрғыдан қамту қажеттілігі туындады. Оған тек этнопедагогика ғана емес, сонымен бірге, этнопсихология да ықпал ете алады, өйткені олардың ортақ салааралық байланыстары мен зерттеу мәселелері бар. Бұған дәлел – этнопедагогикадағы жалпыға ортақ адамгершілік құндылықтар болуымен қатар, оның белгілі бір этностың ерекшеліктерін зерттеуінде.

М.Х.Балтабаевтың зерттеуінде мәдени білім берудің стратегиялық доминанттары «тарихи этномәдени мұраны түсінуден, дәстүрлер мен сабақтастықты нақты әлеуметтік көріністерде сақтаудан» көрінеді [16, 7 б.].

Этномәдени оқыту компоненті студенттер арасындағы кең және жүйелі танымдық, гуманистік, саяси және мәдени, экологиялық ойлау дағдыларын қалыптастыру; ұлттық тәрбие беру, болашақ маманды көпмәдениетті және көптілді тұлға ретінде қалыптастыру; педагогикалық, эстетикалық білім беру, кәсіптік үздіксіз білім беру мазмұнын меңгерту және т.б. іс-әрекеттерді қамтиды.

Берілген анықтамаларға сүйене отырып, біз «этномәдени компонент» ұғымының негізін «этномәдениеттің» пәнаралық категориясы ретінде қарастырамыз. Н.М.Көшеров білім берудің этномәдени бағытына берген анықтамасында оқу-тәрбие үдерісіндегі бұл бағыттың этносаралық диалог пен түсіністікті, басқа халықтың мәдени ерекшелігін құрметтеуді және басқа ұлттың өкілдеріне төзімділікпен қарауды дамытуға бағытталған ерекше мәдени сипатына мән береді [19, б. 35].

Білім берудің «этномәдени бағыты» терминінің ерекше мазмұндық сипатына оның білім берудің мақсаты мен міндеттерін, мазмұны мен білім беру технологияларын қолдану және білім беру деңгейінің қандай дәрежеде екенін көрсететін интегративті сипаттамасының болуы А.Мағауова [83], Ш.Таубаева [44], Т.А.Сыроватская еңбектерінде берілген. Этномәдени оқыту – жеке тұлғаны этникалық топтың субъектісі және қазіргі әлемдік өркениет жағдайында өзін-өзі анықтауға қабілетті көпұлтты мемлекеттің азаматы ретінде дамытуға және әлеуметтендіруге бағытталған.

Этнопедагогикаға деген плюралистік көзқарастар әрбір халықтың педагогикалық мәдениетін өзіндік ерекшелігіне қатысты зерттеуді көздейді. Этномәдениеттің концептуалды-терминологиялық тезаурусында білім беруді кеңейту жаңа терминологияны енгізу арқылы жүзеге асады. Сонымен, М.Мұқанов «этномәдени коннотация» ұғымын ғылымға енгізе отырып, оны әлеуметтік құбылыс деп анықтайды және қазіргі білім берудің этномәдени ерекшеліктеріне назар аударады [36].

Қ.Жүкеш, К.Жампейісова, Т.Балықбаев, Н.Хан сияқты бірқатар ғалымдар этномәдени білім берудегі «этномәдени компонентті» тәрбие берудің басым бағыты ретінде қарастырады. Олардың пікірінше, этномәдени білім беру ұлттық білімді дамытуға ғана бағытталмайды, сонымен бірге тәрбие ісі ерекшеліктерді де есепке алуды көздейді [104].

Мамандарды этнопедагогикалық бағытта даярлау мәселесін орыс және отандық педагогика ғалымдары гуманистік бағытта қарастырады. Ф.Т.Кушетерованың пікірінше, этнопедагогикалық білім тұлғаның бойында әдептілік, адалдық, әділдік, ашықтыққа, тыңдауға және талқылауға дайын болуға, өзін құрметтеуге және адамдарға деген достық қарым-қатынасын дамытуға бағытталуы керек» [103]. С.А.Ұзақбаева мен Қ.Ж.Қожахметованың берген анықтамалары бойынша, «этнопедагогикалық білім беру» компоненті «болашақ мамандардың этнопедагогиканың ғылыми негіздері туралы білім жүйесін меңгеруі, шығармашылықпен пайдалана білуі мен осы бағыттағы тиісті дағдыларды меңгеру үдерісінің нәтижесі» болып есептеледі [73].

Ресей ғалымдары С.Л.Рубинштейн [105], Л.С.Выготский [64], Т.В.Поштарева [106] жалпы орта білім мазмұны теориясында этнопедагогика мен этнопсихологияның мәні мен мазмұнын білім берудің негізі ретінде қарастырады. Ғалымдар этномәдени білім беру компонентінің өзара тығыз байланыстағы төрт элементтін бөліп көрсетеді:

– халық тарихы, мәдениеті, діні, тілі, әдет-ғұрыптары мен салт-дәстүрлері туралы білімдер жүйесі. Бұл білімдер жүйесі болашақ мұғалімдердің оларды меңгеруде өзіндік ұлттық санасын қалыптастыруды қамтамасыз етеді, қажетті біліммен қаруландырады.

– қазіргі әлеуметтік-мәдени жағдайда болашақ мұғалім мамандарының халық шығармашылығын пайдалана отырып, оны оқу-тәрбие процесінде шығармашылықпен оқыту тәжірибесінің дамуын қамтамасыз ету;

– болашақ мұғалім мамандарының ұлттық мәдениетін меңгеру, сақтау және білім алушыларға жеткізудегі қабілетін қамтамасыз ету үшін нақты іс-әрекеттердің түрлерін негізге ала отырып, олардың интеллектуалдық- практикалық қабілеттер жүйесін, танымдық, құндылықты еңбек ету дағдыларын дамыту;

– қоршаған ортада эмоционалды-еріктік қатынас тәжірибесі білім және дағдымен бірге болашақ мұғалімдердің сенімі мен оның бойындағы құндылықтар жүйесін қалыптастыру.

С.А.Ұзақбаеваның зерттеуінде мектепке дейінгі және бастауыш мектеп жасындағы балалармен педагогикалық колледж студенттерінің жұмысындағы этнопедагогикалық кәсіби даярлығының ерекшелігі қарастырылады және ғалым «этнопедагогикалық даярлық» ұғымына анықтама береді. Ғалымның пікірінше, бастауыш сынып мұғалімдерінің халықтық педагогика негізіндегі даярлығы мәселесін зерттей отырып, олардың кәсіби даярлығында зерттелетін пәннің құрылымына этнопедагогикалық компонентті органикалық түрде үйлесімді етіп енгізуді маңызды деп санайды [86].

Көптеген еңбектерде «этнопедагогикалық даярлық» немесе мұғалімдердің «кәсіби даярлығы» деген термин кездеседі. Бұл термин болашақ бастауыш сынып мұғалімдерін кәсіби даярдаудың ең маңызды жүйесі ретінде этнопедагогикалық даярлықты үздіксіз қалыптастасатын процесс болуы керек. Аталаған үдерісті бақылау мен тұтастай кәсіби даярлыққа қатысты интеграциялық қасиеттер қалыптасуы үщін педагогикалық мамандықтың көпқырлы сипаты есепке алынуы шарт. Бұлардың бәрі этнопедагогикалық тәрбиені қалыптастыруда маңызды.

С.Т.Иманбаева мен Ш.М.Майғаранова «Әлеуметтік қызметкердің этнопедагогикалық даярлығы» деп аталатын еңбектерінде «этнопедагогикалық тәрбие дегеніміз – белгілі бір аймақтың экономикалық, әлеуметтік-мәдени жағдайы мен даму ерекшеліктерін ескере отырып, аймақтық-ұлттық компонеттердің бірлескен жиынтығы» деп тұжырымдайды [107].

Ғалымдар, Г.Н.Волков [28], А.С.Шаалы [102], Ф.Б.Асилбаева [20], Ә.Сытдыковтың [108] зерттеулерінде «этнопедагогикалық компонент» ұғымын ашатын этнопедагогикалық кәсіби даярлаудың қажеттілік-мотивациялық критерийінің көрсеткіштерінің бірі ретінде «мектеп мұғалімінің эталондық үлгісіндегі этнопедагогикалық компонентті» ерекше атап көрсетті. Оның көмегімен этнопедагогикалық білімді табысты жүзеге асыру үшін қажетті интеграциялық этнопедагогикалық білім мен дағдыларды дамыту керек деп түсіндіреді.

Зерттеуші Ә.Сытдыков қазіргі жағдайда пәндердің барлық циклдерінің этнопедагогикалық құрамдас бөлігін, әсіресе оның жеке тұлғаның өзін-өзі дамытуға, өзін-өзі жетілдіруіне және өзін-өзі қорғауына әсер ету тұрғысынан айтарлықтай кеңейту қажет екенін көрсетеді [108].

Сондай-ақ, жоғары оқу орнының білім беру кеңістігінде болашақ мұғалімді кәсіби даярлаудың дидактикалық негіздеріне арналған В.Ю.Штыкареваның диссертациясында білім мазмұнының этнопедагогикалық құрамдас бөлігі кең түрде айқындалған, атап айтқанда: «этнопедагогика тәжірибесі ретінде белгілі бір этностың мәдениеті, оның ішінде мәдениет пен білімнің ұлттық-аймақтық аспектілері қарастырылуы шарт» деп көрсетілген [85]. Бұдан шығатын қорытынды, ұлттық білім беруде этнопедагогикалық компонент ең маңызды белгі болып табылатынын аңғаруға болады.

Этникалық тәрбиенің салыстырмалы тәжірибесін зерттеу контекстінде Қ.Б.Сейталиев этнопедагогикалық компонентті «тәрбиенің ұлттық құрамдас бөлігі» деп қарастырады. Ұлттық мектептегі тәрбиенің гуманитарлық құрамдас бөлігі ретінде білім берудің ұлттық компоненті жүйесіне жаратылыстану пәндері кірмейді, өйткені аталған ғылымның ұлттық сипаты болмайды [14, 45 б.].

Осыған орай, этникалық топ субъектісін қалыптастыруда білім берудің этникалық компонентінің гуманитарлық бағыты жетекші рөл атқаратынын атап өткен жөн. Жаратылыстану пәндері де халық танымының дидактикалық мүмкіндіктерін пайдалана алады. Біздің зерттеуімізде «этникалық компонент», «этнопедагогикалық тәрбие беру» және «этномәдени білім беру» ұғымдарының арақатынасы нақтылауды қажет етеді. Жоғарыда келтірілген анықтамадан аймақтық белгілердің этнопедагогиканың құрамдас бөлігі болып табылатынын аңғаруға болады.

Соңғы кезде педагогикалық әдебиеттерде жиі қолданыста жүрген «білім беруді этнопедагогизациялау» ұғымы «этнопедагогикалық тәрбие беру» ұғымымен тең келеді. Бұлар оқу-тәрбие үдерісіне этнопедагогикалық компоненттерді енгізуде ұлттық тәрбиені дәріптеуді қарастырады. Этнопедагогизация «халықтар мен елдердің бай этнопедагогикалық мұрасын жүйелі түрде зерттеу, зерделеу, дамыту және қолданудың тұтас үдерісі» деп анықталады [13].

Сонымен, біз қарастырған «этномәдени білім беру», «этнопедагогикалық тәрбие беру» ұғымдары этнопедагогика, этнопсихология, этникалық және көпмәдениеттіліктің гуманитарлық пәндердің бірлестігінде шешілуі тиіс мәселелерді қамтиды. Этномәдени білім беру, тәрбиелеу мен оқытудың мақсаты – өз халқының мәдениетін, тарихын, тілін, географиясын, әдебиетін меңгерту арқылы басқа көршілес этностардың осы аталған ерекшеліктерінен хабардар болу негізінде жас ұрпақтың ұлттық өзіндік санасын қалыптастыру мен ұлтаралық қарым-қатынас мәдениетіне тәрбиелеу.

Қазіргі заманғы білім беру жүйесінде этнопедагогикалық ұстанымдар ұлттық құндылықтарды дәріптеу мен сақтаудың негізгі тірегі болып табылады. Болашақ бастауыш сынып мұғалімдерін кәсіби даярлау үдерісінде этнопедагогикалық дәстүрлердің алатын орны ерекше. Осы тұрғыдан алғанда, болашақ бастауыш сынып мұғалімдері тек пәндік білімді ғана емес, ұлттық құндылықтарға негізделген тәрбиелік компоненттерді меңгеруі тиіс. Этнопедагогикалық білім беру жүйесі мұғалімнің кәсіби даярлығында бірнеше маңызды бағыттарды қамтиды. Бұл бағыттарға халықтық педагогика элементтерін қолдану, ұлттық тәрбиенің теориялық және практикалық негіздерін меңгеру, сондай-ақ оқыту процесінде этнопедагогикалық әдістерді тиімді пайдалану жатады.

Осы тұрғыдан алғанда, Қазақстан Республикасында ұлттық тәрбие беру мен оны білім беру мазмұнына жүйелі түрде ендіру мақсатында **«Біртұтас тәрбие» бағдарламасы** дайындалды. Бұл бағдарлама оқыту мен тәрбиені өзара кіріктіруді көздей отырып, білім беру үдерісін ұлттық құндылықтармен толықтырып жетілдіруге бағытталған. Бағдарламаның басты мақсаты – жас ұрпақтың бойында ұлттық сана-сезімді, рухани-адамгершілік қасиеттерді қалыптастыру, сондай-ақ оларды әлеуметтік және мәдени ортаға бейімдеу.

«Біртұтас тәрбие» бағдарламасы этнопедагогикалық дәстүрлерді сақтауды ғана емес, сонымен қатар оларды жаңаша форматта дамыту мен білім мазмұнына ықпалдастыруды көздейді. Бағдарлама аясында мұғалімдер тәрбиенің әртүрлі әдістерін, оның ішінде халықтық педагогиканың озық тәжірибелерін қолдана отырып, оқу-тәрбие процесін тиімді ұйымдастыруға мүмкіндік алады. Осылайша, бұл бағдарлама болашақ бастауыш сынып мұғалімдерінің кәсіби даярлығының сапасын арттыруда маңызды рөл атқарады.

Бұл бағдарлама заманауи педагогика, этнопедагогика, тұлғаға бағытталған оқыту теориялары негізінде құрылған. Оның мазмұнында ұлттық және жалпыадамзаттық құндылықтар, мәдени бірегейлік, ұлттық сана-сезімді қалыптастыру мәселелері қарастырылады.

**Сурет 2 – «Біртұтас тәрбие» бағдарламасының ғылыми-теориялық негіздері**



Жоғарыдағы суретте көрсетілгендей, «Біртұтас тәрбие» бағдарламасын біз бірнеше ғылыми-теориялық бағыттарға бөліп қарастырдық. Бірінші бағыт – құндылыққа бағытталған білім беру, оның басты мақсаты – білім мен тәрбиенің бірлігін қамтамасыз ету. Бұл бағыттың ғылыми негіздерін Ш.А. Амонашвили мен К.К. Қожахметова еңбектерінен көруге болады. Екінші бағыт – этнопедагогика, яғни ұлттық дәстүрлер мен құндылықтарды білім беру процесіне енгізу. Бұл бағыт Г.Н. Волков пен Қ.Б. Жарықбаевтың зерттеулеріне сүйенеді. Үшінші бағыт – тұлғаға бағытталған педагогика, оның негізгі міндеті – оқушылардың жеке қабілеттерін дамыту. Бұл салада К. Роджерс пен А. Маслоу еңбектері ерекше орын алады. Төртінші бағыт – дамытушы білім беру, мұнда бала тұлғасын жан-жақты дамыту мәселесі қарастырылады. Л.С. Выготский мен Ж. Пиаже еңбектері осы бағыттың теориялық негізін қалыптастырған.

Аталған ғылыми бағыттар «Біртұтас тәрбие» бағдарламасының құрылымдық негізін айқындайды және білім беру жүйесінде тәрбие мен оқыту үдерісін тиімді ұйымдастыруға мүмкіндік береді.

 Бағдарлама тәрбие жұмыстарын **жеті негізгі бағыт** бойынша қарастырады:

**Сурет 3 – «Біртұтас тәрбие» бағдарламасының негізгі бағыттары**

****

Кестеде көрсетілген бағдарламаның негізгі бағыттары *ұлттық сана-сезім, қоғамдық келісім, құқықтық мәдениет, еңбек тәрбиесі және экологиялық тәрбие* сынды маңызды аспектілерді қамтиды. Бұл бағыттар оқушылардың тәрбиелік әлеуетін арттырып, олардың рухани және әлеуметтік дамуына зор ықпал етеді.

Бұл бағдарлама жалпы білім беретін мектептер жүйесінде тәрбие жұмысын ұйымдастыруға бағытталған кешенді модель болғанымен, ол болашақ бастауыш сынып мұғалімдерін кәсіби даярлау үдерісіндегі этнопедагогикалық дәстүрлердің тереңдетілген қолданысын толық қамтамасыз ете алмайды. Бағдарламаның негізгі мақсаты – мектептегі тәрбиелік жұмыстардың жүйелілігін қамтамасыз ету және ұлттық құндылықтарды білім беру процесіне ықпалдастыру болса, ал біздің зерттеуіміз оның жоғары педагогикалық білім беру жүйесінде, яғни болашақ бастауыш сынып мұғалімдерін этнопедагогикалық дәстүрлер негізінде кәсіби даярлау үдерісінде қолданылуын зерттеуді қажет етеді.

Жоғары оқу орындарында болашақ бастауыш сынып мұғалімдерін этнопедагогикалық дәстүрлер негізінде кәсіби даярлау белгілі бір әдіснамалық негіздерді қажет етеді. **«Біртұтас тәрбие» бағдарламасында** мұғалімдерді даярлаудың жалпы тәрбие бағыттары қарастырылғанымен, онда этнопедагогикалық дәстүрлерді болашақ бастауыш сынып мұғалімдерін оқыту үдерісіне тереңдетіп енгізу, болашақ мамандардың кәсіби құзыреттілігін қалыптастыру механизмдері толық қамтылмаған. Сондықтан зерттеуіміз болашақ бастауыш сынып мұғалімдерінің кәсіби даярлығын қазақ этнопедагогикалық дәстүрлері негізінде жетілдірудің ғылыми-әдістемелік моделін қалыптастыруға бағытталады.

Бұл зерттеу бағдарламаның мазмұнын тереңдетіп, оны қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау үдерісіне тиімді енгізудің ғылыми-тәжірибелік негіздерін әзірлеуге мүмкіндік береді.

 Болашақ сынып мұғалімдерінің кәсіби даярлығында этнопедагогикалық білім мен ұлттық тәрбие мазмұнын тереңдете отырып, олардың ұлттық құндылықтарды меңгеруіне, педагогикалық үдерісте тиімді қолдануына жағдай жасау аса маңызды. Бұл тұрғыда, этнопедагогикалық дәстүрлер болашақ бастауыш сынып мұғалімдерінің кәсіби құзыреттілігін арттырудың негізгі құрамдас бөлігі ретінде қарастырылады. Мұғалім даярлау жүйесінде этномәдени, этникалық және этноөңірлік компоненттерді оқу үдерісіне енгізу арқылы олардың ұлттық бірегейлік пен мәдени-тарихи ерекшеліктерді сақтау қабілеті қалыптасады.

Этникалық және этномәдени компоненттерді білім беру үдерісіне енгізу болашақ бастауыш сынып мұғалімдерінің ұлттық сана-сезімі мен рухани-адамгершілік қасиеттерін дамытудың тиімді жолдарының бірі болып табылады.

Жоғары кәсіби білім берудің мазмұнындағы этникалық компонентті этнопедагогикалық білім беруге қатысты этномәдени білім, оқыту мен тәрбие берудің негізі ретінде қарастыруға толық себеп бар. Бұл тұжырым жалпы білім беру мазмұнындағы этникалық компонент ретінде этноұлттық мәдениет элементтерінің жиынтығын оқытуда маңызды. Жалпы, этникалық компонентке келесі интеграциялық білім жүйелері жатады: ана тілі мен әдебиеті, отандық тарих, өнер мен қолөнер, география, қоршаған ортаны қорғау, еңбекке баулу және т.б.

Этномәдени білім беруді аймақтандыру барлық уақытта өзекті болып келеді және ол этнопедагогикалық білім беру мазмұнындағы этникалық компонентті енгізуді немесе күшейтуді көздейді. Өз еңбегінде К.Қ. Құнантаева этномәдени білім беру мәселесінің өзектілігі туралы пікір білдіре отырып, «этникалық компонентке бет бұру рухани жаңғыру жұмысын кеңейтуге мүмкіндік береді» деп қорытады. Ол аймақтандыру принципін оқу-тәрбие процесіне жергілікті ұлттық-тарихи материалдарды жүйелі және дәйекті түрдегі енгізу ретінде қарастырады [109].

Осы ретте, С.Ғаббасовтың аймақтандыру принципі бойынша жалпы және абстрактілі білімді дамыту мақсатында этномәдени білім беруде таныс ортаны пайдалану керек [110]. Бұл принцип білім берудегі әлеуметтік-экономикалық, мәдени-тарихи және табиғи-географиялық материалдарды игеруді дамытуға байланысты жалпы ережелерді нақтылауға мүмкіндік береді

Қ.Бөлеев [111] пен А.А.Бейсембаева [112] этникалық компонентті «белгілі бір халықтың ерекше өмір салтын, олардың сенімдерін, этикалық құндылықтарын, өмірлік басымдықтарын, этникалық топтың психологиялық ерекшеліктері» деп анықтайды. Жоғары педагогикалық оқу орындарындағы оқыту мен білім берудегі этно-өңірлік ерекшеліктер проблемасын Н.С.Сайлауова бастауыш білім беру сатысында қазақ халық дәстүрлерін тәрбие құралы ретінде пайдалану жеткілікті түрде зерттелмегенін көрсетеді [21]. Мұның бәрі ата-ананың, мұғалімнің, ортаның және баланың өзінің қажеттілін ескере отырып, мақсатты түрде жүйелі, бірізді жұмысты ұйымдастырумен шешіледі

Сондықтан, этнопедагогикада этноөңірлік компонент мұғалімнің кәсіби біліктілігін арттыруда маңызды мәселе болып табылады. Себебі, педагог аймақтық құзыреттілігін дамытпаса, өз аймағы туралы білімі болмаса, өз отанының құндылықтарын бағаламаса, сүймесе, оның толыққанды этномәдени, этнопедагогикалық білімді бере алуы күмәнді.

Жалпы алғанда, жоғары педагогикалық білім берудің мазмұнындағы этникалық компоненттің құрамдас элементі ретінде этноөңірлік компонентке ықпал етеді. Жоғарыдағы анықтамадан болашақ мұғалімдерге этномәдени білім беруде аймақтық этникалық ерекшеліктердің маңыздылығын көреміз.

А.Е.Берикханова [113], Қ.Жарықбаев [62], Ш.М.Майғаранова [114], Г.К.Ахметова [115] және т.б. ғалымдардың еңбектерін талдау барысында жоғары білім беру мазмұнындағы 3 негізгі компонентті анықтадық:

1. этномәдени компонент;

2. этникалық компонент;

3. этноөңірлік компонент.

Сонымен, жоғары білім беру мазмұнындағы «этникалық компонент» тұжырымдамасы әлі қалыптаспағаны байқалады. Біз өз зерттеуімізде «этноөңірлік компонент» терминін аймақтың мәдени-тарихи, өңірдің табиғатына қатысты және басқа да географиялық, экологиялық ерекшеліктерін көрсететін тұтас гуманитарлық құбылыс ретінде қарастырамыз. Бастауыш сынып мұғалімінің этноөңірлік ақпаратты игеруі, оның сол өлкенің географиясы, табиғаты, ерекше атаулары, тарихи ескерткіштері, тарихи тұлғалары туралы білімдер жиынтығын құрайды.

Этномәдени білім беруде экологиялық білім беруді қарастырған ғалымдар арасында Ш.Джанзақованың еңбегі оқушылардың экологиялық мәдениетін қалыптастыру мен салауатты өмір салтының байланысын зерттеуге бағытталған. Мұнда автор экологиялық білім беру мен тәрбие жұмыстары арқылы оқушыларды салауатты өмір салтына бейімдеуді қарастырады [8, б. 49]. Осы бағытта, экологиялық мәдениетті қалыптастыруды салауатты өмір салтының маңызды бөлігі ретінде қарастыруымыз керек. Бұл ұғымды мектептегі тәрбиелік жұмыстың негізгі бағыттары ретінде көрсетіп, оқушылардың экологиялық санасын дамытудың адамзаттың болашағы үшін маңызды компонентке жатқызамы. Жеке тұлғаның ұлттық өзіндік санасы мен мәдени толеранттылығын қалыптастыру білім берудің этноөңірлік ерекшеліктерінің мәні мен мазмұнын түсінуге қатысты ғалымдардың дәлелдемелерімен толық келісе отырып, оны республика жағдайында пайдалану қолайлы болады деп есептейміз.

*Этноөңірлік компонент* – бұл белгілі бір аймақ бойынша этникалық, тарихи, мәдени және географиялық ерекшеліктер туралы ақпаратты білім беру мазмұнына енгізу арқылы оқушылардың ұлттық сана-сезімі мен мәдени бірегейлігін қалыптастыруға бағытталады. Бұл тәсіл оқушылардың туған жеріне деген сүйіспеншілігін арттыру мақсатында ұлттық мәдени құндылықтарды сақтауға, кейінгі ұрпаққа жеткізуге бағытталады. Этномәдени құндылықтарды сақтау мәселесі этникалық бағдарланған білім беру жүйесімен байланысты қарастырылады. Ж.Ж.Наурызбайдың ұсынған үлгісінде география және экология, тіл мен әдебиет, қоғам және тарих, мәдениет және өнер, дене шынықтыру және әскери-патриоттық тәрбиені оқытатын оқу пәндерінің бірлестігіндегі кіріктірілген курстарды қамтиды [9, 133 б.].

Этноөңірлік компонент аясында туған өлкенің табиғи ресурстарына қатысты тақырыптар қарастырылады. Мысалы, аймақтағы өсімдіктер мен жануарлар дүниесі, су көздері, тарихи мұралар, ескерткіштер, тарихи кешендер, пайдалы қазбалар. *Мысал*: Қазақстанның оңтүстік өңірінде «Қызыл кітапқа» енген Сырдария қаязының экологиясы туралы оқу материалдары. Салт дәстүрлерген қатысты мысал: Батыс Қазақстандағы қымызмұрындық дәстүрін сипаттайтын этнографиялық деректер немесе қазақ тілі сабағында белгілі бір диалектлерді, аймақтық сөйлеу мәдениетін талдау әр аймақтың этномәдени ерекшеліктерін білуде маңызды. Сонымен қатар, әр өңірдің белгілі тарихи тұлғаларын, қолөнер шеберлерін, суретшілерін, әнші-композиторларын білу, олардың шығармашылығын талдау әтномәдени білім берудің негізгі компоненті.

Маман даярлау үлгілеріне «этноөңірлік компонент» ұғымын енгізу ресейлік зерттеушілердің болашақ педагогтерді ұлттық, өңірлік және әлемдік мәдениеттің тасымалдаушылары ретінде этномәдени ортаға ендіруді қамтамасыз ететін тарихи-мәдени, әлеуметтік-философиялық, психологиялық-педагогикалық білімдер жүйесін оқытуға бейімдеуге қатысты құрылады. Этноөңірлік компонентте этникалық тобы мен оның этномәдени ортасын қарастыруда, басқа халықтардың этномәдени кеңістігіне енуіне жағдай жасайды [116, 117]. Бұл анықтама білім берудің этникалық құрамдас бөлігі ретінде білімнің кең саласын қамтиды деген қорытынды жасауға мүмкіндік берді. 3-суретте этнопедагогикалық кәсіби даярлық барысында білім берудің этникалық компонентін қалыптастырудың ғылыми бағыттар тізбегі берілген.

**Сурет 3 – Болашақ бастауыш сынып мұғалімдерін даярлауда этникалық компонентті қалыптастырудың интегративтілік бағыты**

*Этноөңірлік* компонентке табиғи-климаттық ерекшеліктермен бірге өлкенің мәдени, ұлттық, тарихи ерекшеліктерін оқыту өскелең ұрпақтың өз еліне деген жауапкершілігін, сүйіспеншілігін оятуға бағытталады. Осы компонентті жүйелеу арқылы мұғалімдер жас ұрпақтың патриоттық, азаматтық және ұлттық өзіндік сана-сезімін тәрбиелеуге жетелейді. Этноөңірлік компонент – жоғары білім беру мазмұнындағы этникалық компоненттің құрамдас бөлігі ретінде маңызды. «Білім беру мазмұнындағы этникалық компонент» деген тұжырымдамаға келетін болсақ, ғылыми-педагогикалық әдебиеттерде берілген анықтамаларды талдау негізінде оны ұлттық-мәдени, ұлттық құндылықтарды жаңғыртудың алғышарты мен жетекші құралы ретінде қарастыруға мүмкіндік бар. Этноөңірлік компонетке қатыстып тапсырмалар мен тақырыптар арқылы қазақ халқының көшпелі өмір салтының психологияға әсерін талдауға болады. Мысалы: *Көшпелі өмір салты қазақтардың қандай танымдық ерекшеліктерін қалыптастырды? Табиғатқа жақын өмір сүру қазақ халқының дүниетанымына қалай әсер етті? Осы ерекшеліктерді қазіргі қоғамда қолдануға бола ма?*

Жоғары білім беру жүйесінде маман даярлау үдерісінде этникалық компонентті қалыптастырудағы мәселелерді зерттеуде этноөңірлік компоненттің өзіндік ерекшелігіне сипаттама берген жөн. Қоғам дамуындағы инновациялық процестерге бағытталған этнопедагогикалық білім беру оқушыларды этносаралық қарым-қатынас мәдениетіне, толеранттылыққа тәрбиелейді және оларды мәдени шектен шықпауға, зорлық-зомбылық жасамауға баулиды. Этномәдени білім өскелең ұрпақтың жаһандық санасының дамуына ықпал етеді. Қоғамда болашақ бастауыш сынып мұғалімдердің бойында толерантты көзқарасты қалыптастыруда кәсіби – маңызды айқын көрінетін этнопедагогикалық даярлықты дамыту маңызды фактор. Сонымен қатар, түрлі халықтардың педагогикалық мәдениетін дәстүрлі құндылықтарға біріктіретін негізгі орталық – адамгершілік құндылықтар болып табылады. Жеке тұлғаның кемелдікке жетуінде адамгершілік пен рухани байлығы біздің заманымыздың көптеген жаһандық мәселелерін шешудің кілті бола алады. Қоғам мен ондағы халықтың, жеке тұлғаның рухани-адамгершілік байлығын ұлттық мәдениет құралдарын, оның арасында фольклор, әдеби туындылар, музыка, шығармашылық өнер, сәндік-қолданбалы өнер және т.б. салалары бастауыш мектепте қаланады. Сондықтан бастауыш сынып оқушыларына сабақ беретін мамандарға ұлттық ерекшеліктерге негізделген өзара әрекеттесу құралдары мен тәсілдерін тиімділікпен пайдаланудың маңызы ерекше.

Бұл зерттеуде *этноөңірлік компонент* Қазақстан сияқты көпэтносты қоғамда жоғары білім мазмұнына этноөңірлік компонентті енгізу мәселесін теориялық түсінудің өзектілігі бірқатар факторлармен анықталады:

– әлемде болып жатқан интеграция және жаһандану процестерін игеру;

– аймақтың ұлттық ерекшелігі мен этностың өмір сүру құрылымын, әлеуметтік ортамен қарым-қатынасын зерттеу құралы ретінде қарастыру және білім беруді аймақтандыру;

– білім беру саласындағы ұлттық құндылықты қасиеттер мен ерекшеліктерге көңіл бөлу;

– қоғамдық өмір сүру орталықтары ретінде мектеп, колледж мен университеттердің әлеуметтік-мәдени мәртебесін көтеру және т.б.

Қазіргі цифрлық технология кезеңінде және қазіргі білім беру кеңістігінің жаһандануының күшеюі жағдайында этностардың дәстүрлі мәдениетін сақтап қалу мәселесі күннен күнге айқындала түсуде. Білім берудегі ұлттық мәдени сана компонентін қалыптастыру бастауыш білім сатысынан басталатыны белгілі. Ұлттық мәдениет этнопедагогика даналығының ізін жалғастырушы ілімдер мен тағылымдар арқылы жастардың санасына «мәдени білікті» толықтыру да педагог-ағартушылар тарапынан айтылып жүр. Сондықтан қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың үлгісі жоғары білім берудегі пәндердің оқу бағдарламаларының негізгі компоненттері және құзыреттілік нәтижелерінің бірі болуы шарт.

Жоғары педагогикалық білім беру мазмұнындағы этнопедагогикалық бағыттағы этникалық компоненттің соңғы этнопедагогикалық зерттеулерде кездесетін белгілі бір этностың (қазақ, татар, башқұрт, тәжік, орыс, т.б.) этнопедагогикасын зерттеу үлкен үлес қосады. З.М.Балгимбаева [118] этнопедагогикалық білім берудің негізін отбасы құндылықтарынан іздесе, Г.К.Нұрғалиева [23], Э.А.Урунбасарова [119] этнопедагогика әдіснамасын «этнопедагогиканың шығуы, халықтың дүниетанымдық ұстанымдары, оның негізгі құрылымы туралы білімдердің біртұтас жүйесі және зерттеу жұмысының сапасын бағалау, логикалық талдау әдістері» ретінде қарасырады.

Г.С.Аяпбергенованың еңбегінде жоғары оқу орындарында болашақ мұғалімдерді этнопедагогикалық дәстүрлер негізінде кәсіби даярлау үдерісі этнопедагогикалық дәстүрлерді енгізу бағытында қарастырылады. Ол төмендегі іс-әрекеттердің жүйелі түрде орындалуына бағытталуы керек:

1) халықтық идеялардың озық дәстүрлері туралы білімді меңгерту;

2) практикалық сабақтарда білімді бекіту және тереңдету;

3) этнопедагогика, этнопсихология идеяларын пайдалану кезінде жобалық зерттеу жұмыстарын жүргізу;

4) этнопедагогикалық дәстүрлерді жаңғыртуда озық тәжірибелерді зерделеу және ағартушы ғалымдардың педагогикалық тұжырымдамалары мен әрекетінің нәтижелерін талдау және бағалау;

5) тәжірибе барысында оқыту дағдыларын жетілдіру [120].

Осы бағытта, қазақ этнопсихологиясының қазақ халқының ойлау жүйесі, мінез-құлқы, эмоциялық ерекшеліктері мен тұлғалық қасиеттерінің зерттейтін сала екенін ескерсек, бұл сала педагогикалық іс-әрекетке тікелей әсер етеді. Себебі мұғалімдер қазақ балаларының мінез-құлқы мен эмоциялық жағдайларын ескеріп, олардың қажеттіліктеріне сай оқыту мен тәрбие әдістерін таңдауға мүмкіндік алады. Келесі кестеде болашақ мұғалімдерге ескеруге шартты этнопсихология, этнопедагогика құралдарын пайдаланудың тиімділігін көрсетуді мақсат еттік.

Этнопедагогиканы жас ұрпаққа ұлттық тәлім-тәрбие беру құралы ретінде қолдану үшін маман даярлау үлгісі мен бағдарламаларына күрделі өзгерістер керек. Егемен еліміздің мәдениетін дәріптейтін, бойында этнопедагогикалық білімге негізделген қасиеттері қалыптасқан ұлағатты ұстаздарды тәрбиелеу – бастауыш сынып мұғалімдерін даярлаудағы басты міндеттің бірі болып отыр. Жоғары оқу орнында болашақ педагог мамандарды даярлауда «Тәрбие жұмысының теориясы мен әдістемесі» курсының алатын рөлі зор. Пәннің мазмұнын қарастыруда бірнеше оқу құралдарына талдау жасалды. Атап айтсақ, К.Оразбекова [121], Г.К.Шолпанқұлова [122], Р.К.Төлеубекова [11], С.Ж.Пірәлиев, С.Т.Иманбаева [123], А.И.Гарбер, М.В.Демиденко, С.К.Бердибаева [124], С.Әбенбаев [125] және т.б. әдіскер-ғалымдар пәннің ұлттық тәрбие берудегі мазмұнын кеңейтті.

Пән мазмұны мен құрылымы ұлттық тәрбиенің принциптері мен бағыттарын қарастыра отырып, этнопедагогиканың ұстанымдарына негізделеді. С.Қалиевтің еңбектерінде педагогиканың берік ұстанымдары, оның негізгі қағидалары төмендегідей жіктеледі [7]:

1. Келешек ұрпақты арлы, абыройлы, ақылды, намысшыл азамат болуға даярлау. Халық жас ұрпақты тәрбиелеуді ықылым заманнан сәбидің алғаш дүниеге келген күнненнен бастаған. Халық даналығы бойынша «*Тәрбие тал бесіктен басталады»* дей отырып, оның ата-анасының алдына зор міндеттер жүктеген.

2. Әрбір жасөспірімді жас кезінен еңбексүйгіш, адал, елгезек азамат етіп тәрбиелеу ертеден қалыптасып келген бесік жыры, тұсау кесер жыры, тілек айту, бата беру сияқты салт-дәстүрлерде көрініс табады. *«Еңбек етсең, емерсің*» *«Еңбек етсең ерінбей, тояды қарның тіленбей», «Еңбек бәрін жеңбек»* деген адал еңбек ету қағидаларында тұнып тұрған жастар тәрбиесіндегі қажырлы еңбекпен жетістіктерге жету туралы ойларды сіңіру қоғамда да, отбасында да маңызды істермен ұштасқан.

3. Денсаулықты сақтау, салауатты өмір салтын ұстану. Халық этнопедагогикасында *«Тәні саудың* – *жаны сау», «Бірінші байлық* – *денсаулық»* деген халық даналығының ой-тұжырымдары денсаулық пен рухани байлықты материалдық байлықтан жоғары қоюды үйреткен. Сәбиді туылған күнінен бастап, тұзды суға шомылдыру, дене күтіміне тәрбиелеу, бесікке салу, тазалыққа тәрбиелеу, құйрық маймен сылау, мезгілінде тамақтандыру, уақытылы ұйықтату сияқты әдеи-құрыптардың бала денсаулығы үшін жасалған қамқорлық пеніс-әрекеттер екендігі белгілі.

4. Халық даналығында рухани адамгершілік пен жауапкершілік қасиеттерді жастайынан баланың бойына сіңіру, баланы ізгілікке, адалдыққа, адамдыққа тәрбиелеуде ар-ожданды қастерлеу негізгі қағидалар болып есептеледі. Оған мысал халық даналығы құралдарының бірі – мақал мәтелдерде кездеседі: *«Атаңның баласы болма, адамның баласы бол»*, *«Адам болып туған соң, адам болып өлу ләзім», «Жаным – арымның садағасы»* деп, адамгершілік қасиетті адамның биік үлгісі ретінде санаған.

5. Отансүйгіштік пен елжанлылық–халық тәрбиесінің ықылым заманнан келе жатқан басты қағидаттарының бірі. *«Отан отбасынан басталады», «Ел үшін еңбек ет», «Отан үшін отқа түс, күймейсің», «Отанын сатқан оңбайды»* деп пайымдаған ата-бабалармыздың даналығы отбасындағы отанның, елдің мақсат-мүддесін, намысын қорғау мен Отанына қызмет етуге отбасы тәрбиесіндегі өзекті принциптерді сақтап келген.

6. Халық даналығында «*Шынықсаң, шымыр боласың*» деп, ата-бабамыздан келе жатқан ұлттық ойындарымызды дәріптеу және оларға жаттықтыру арқылы баланы жастайынан дене тәрбиесіне баулыған. Ел мен жерді қорғайтын, адал еңбек ететін азамат болып өсу үшін жан мен тәнді төзімділікке, күштілікке шынықтыру кажет. Сондықтан бала тәрбиесінде еңбек етумен бірге дене шынықтыруға үлкен мән берілген.

7. *«Өнерлі өлмейді»,«Білекті бірді жығады, білімі мыңды жығады»,* деп түйіндейтін дана халқымыз «тіршіліктің тұтқасы мен өмірдің шамшырағы» деп өнер мен білімді насихаттаған. Қазақ халқы *«Білім* – *таусылмас кен, өнер* –*өлмес мұра*» деп, өнерді жоғары бағалаған. Қазақ этнопедагогикасының құралдары – өлең-жырларында, аңыз-әңгімелерінде, ертегілерінде, қисса-дастандары мен мақал-мәтелдерінде білімді адамның күшті тұстарын үнемі айтып отырған.

8. Қоршаған ортаны, Жер-ананы, жан-жануарларды, табиғатты аялау. Адамның өмірі мәңгі табиғат құшағында өтеді, сондықтан ата-бабалармыз өз ұрпағын табиғи ортаны құрметтеп, аялауға тәрбиеледі. Бұл туралы халық ауыз әдебиетінде сан алуан жұмбақтар, өлең-жырлар, ертегілер, аңыздар шығарылған. Этнопедагогиканың негізгі ұстанымдары мен бағыттарын анықтауда көптеген оқу құралдарын пайдалана аламыз. Бұл біз жоғарыда сөз еткен экологиялық білімді берудегі маңызды компонент.

Жоғарыда айтылған халықтық педагогика құралдарының нысандарына Ы.Алтынсариннің [126] ағартушылық құралдарынан бастап, Ш.Құдайбердіұлы [52], А.Құнанбаев [53], М.Дулатов [127], Ж.Аймауытов [60], М.Жұмабаевтың [51] таңдамалы шығармаларын білім беру мен тәрбие ісіндегі берік ұстанымдары мен тұжырымдары қазақ халқынының ежелден келе жатқан дәстүрлерін дәріптеуде құнды еңбектер бола алады.

Қазақтың этномәдени білім беру құралдарының арасындағы ерекшесі - ата-бабаларымыз сөз қадіріне мән беріп, өзінің *ауызекі поэтикалық шығармашылығында* тәлімдік-тәрбиелік ой-пікірлердің мол қазынасы мен бастауы ретінде өсиет сөздерді, мақал-мәтелдерді, айтыс өнері мен шешендік сөздерді жиі қолданып келді. Бұл үдерісті біз де жалғастыра отырып, оларды жас буынды тәрбиелеудің басты құралы ретінде ұсынамыз. Мәселен, ауыз әдебиетіндегі *мақал-мәтелдерді* тілге тиек ете отырып, олардың мазмұнындағы терең мағынасын мұғалімнің жеке тұлғасын қалыптастыруда тәлім-тәрбиелік мәнде ерекше оқыту құралдары ретінде пайдалануға мүмкіндік бар. Мақал-мәтелдерде халықтың өмір шындығы, тұрмыс-тіршілігі көрініс табады. Олар қоғам өміріндегі адамның мінез-құлқын танытады, әлеуметтік құбылыстарды дәл баяндайды және солар арқылы терең ғибрат пен үлгі-өнеге үлгісін ұсынады.

Сондай-ақ, ұстаздың өне бойындағы адамгершілік қасиеттер туралы айтылғмәтелдер мен ан мақал-ұлағатты сөздердің шығу тарихы талай ғасырға тереңдеп енетін асыл мұралар ретінде болашақ мұғалімдерді оқу-білімге шақырады, адалдық пен шындыққа уағыздайды, жауапкершілікке, адамгершілікке, кішіпейілділікке баулиды. Мысалы: *«Үлкенге құрмет, кішіге ізет», «Азамат туы ар болар, әділдік соған нәр болар», «Балаға байқап сөйлесең, ақылыңа көнер, байқамай көп сөйлесең, көрсетер бір өнер», «Адамдықтың нұры бол, адалдықтың құлы бол», «Білекті бірді жығар, білімді мыңды жығар», «Жаным – арымның садағасы», «Ұлық болсаң, кішік бол», «Ана алдында аласа бол, ар алдында биік бол», «Ережеден өнеге артық»* т.б.

Көлемі қысқа, мазмұны нұсқа, мағынасы терең, тілі көркем философиялық мәнге бай бұндай даналық пайымдауларды мұғалімдердің ұлағатты тәрбие ісінде қолдануы оқушыларды биік адамгершілікке, шыдамдылыққа және парасаттылыққа баулитыны шүбә келтірмесі анық. Айтар ойы ұтқыр мен мазмұны терең мақал-мәтелдер мен қанатты сөздер халықтың рухани мұрасы ретінде білім берудегі негізгі ұстанымдар мен қағидаларына негіз болады. Мысалы: *«Елдің келешегі ұстаздың қолында», «Ұстазы жақсының ұстамы жақсы», «Ұлылардың бәрі де ұстаз»* деген мақал-мәтелдерде ауыз әдебиетінің мол қазына-байлығы жатыр. Мақал-мәтелдер – халқымыздың бүкіл тыныс-тіршілігінің алуан түрлі тұстарын қамтиды және адамгершілік, имандылық, еңбек пен ақыл-ой кешенін, терең эстетикалық тәрбиенің мазмұны мен мақсатын, әдіс-тәсілдерін ашып көрсете алған халықтың мол тәжірибесінің нәтижесі.

*Айтыс* – халық фольклорында кең тараған жанрлардың бірі ретінде «сөз жарысы» дегенді білдіреді. Айтыс халқымыздың музыкалық дарынын, сөз тапқырлығын, қиыннан қиыстыратын шеберлігін, халықтың мақсат-мүддесін жоқтайды, ой-арманын жеткізеді, туған жерге, халыққа, өнерге деген сүйіспеншілік сезімдерін айқын танытады. Айтыстың түрлеріне қайым айтыс, жұмбақ айтыс, әдет-ғұрып айтысы, қыз бен жігіт айтысы және т.б. жатады және олардың өзіндік стилі, мәдениеті мен формалары да бар. Айтыс өнерінің қыр-сырын білу және оны сабақ барысында пайдалану болашақ мұғалімдердің ой-өрісін шыңдайды, тілін ұштай отырып, сөйлеу тілінің мәдениетін арттырады. Айтыс өнерін оқыту кезінде Жиренше шешен, Әйтеке би, Төле би, Қазыбек би сияқты есімдермен байланыстыра отырып, шешендік өнерді таныту маңызды. Айтыс өнері мұғалімді ұтқыр сөз тауып, қисынды ойлар айтуға жетелейді. Болашақ мұғалімнің сөйлеу мәнеріне, кәсіби шеберлігіне және оның педагогикалық іс-әрекетіне маңызды құрал ретінде қолдау бола алады.

М.В. Ломоносовтың «Кімде-кім өзінің сөзімен тыңдаушыларына білім берсе, көңілін көтерсе, оларға жағымды әсер етсе, жақсы шешен – сол. Білім беру – шешеннің міндеті» деген пікірі арқылы шешендік өнердің тағылымдық мүмкіндіктерін оқыту мен тәрбиеде пайдалануды ұсынады [128].

Қазақ фольклорының болашақ мұғалімдердің кәсіби даярлығында тәлімдік-тағылымдық маңызы зор бағытының бірі – *эпостық шығармалар.* Эпостық шығармалар халықтың тарихи дамуындағы түрлі оқиғаларға байланысты туындаған көптеген тақырыптарды қамтиды [129]. Эпостық жырлар студенттерді этнопедагогикалық дәстүрлер арқылы өз халқының тұрмыс-тіршілігімен таныстыра отырып, философиялық, данышпандық ойлар мен өткір сөздердің мән-мағынасын сезінуге, терең ойлауға, сөз қадірін білуге, дұрыс шешімдер қабылдауға үйретеді.

Мысалы: Саққұлақ бидің өсиет сөздері қазақ халқының өмір сүру қағидалары мен ұлттық құндылықтарын дәріптейтін ұлы мұрасы болып саналады. Оның сөздері ел мен жерді қорғау, бірлік пен ынтымақты сақтау, отбасы тәрбиесін ұлықтау идеяларын кеңінен насихаттайды. Шоқан Саққұлақ шешенді қонаққа шақырып, оған тосын сұрақ қояды: *«Ақсақал біреу жолдан адасса, кімнен ақыл сұрайды?». Сонда Саққұлақ пен Шоқанның арасында келесі диалог орын алады:*

*- Шырағым, көнеден сұрайды.*

*- Көне адасса, кімнен сұрайды?*

 *- Көне адасса, көргендіден сұрайды.*

 *- Көргенді адасса, кімнен сұрайды?*

 *- Көргенді адасса, көптен сұрайды.*

*- Көп адасса, кімнен сұрайды?*

*- Көп адасса, көп оқығаннан сұрайды.*

*- Көп оқыған адасса, кімнен сұрайды?*

*- Көп оқыған неге адассын!*

Саққұлақ би өзінің келесі өсиет сөзінде былай толғайды:

*Адамның басшысы - ақыл.*

*Жолдасы – кәсіп.*

*Қорғаны – сабыр.*

*Қорғаушысы – мінез.*

*Жетекшісі – талап.*

*Шолғыншысы – ой.*

Қазақ эпостарындағы осындай шешендік асыл сөздері мен батырлардың ел қорғаудағы ерліктері арқылы отаншылдық бағыты жастарға білім беру құралдары ретінде қолданылса, қиын-қыстау жағдайлардағы нақты тарихи оқиғалар арқылы еңбектен қашпау, ата-ананы қадірлеу, табиғатқа, отанға деген сүйіспеншілік т.б. адамгершілік қасиеттер дәріптелер еді.

Тағы бір жайт, бастауыш сынып мұғалімі үшін қазақтың *сәндік-қолданбалы* өнерін бастауыш сынып оқушыларына үйрету де ұрпақ тәрбиесінің жетекші құралы болуы шарт. Қолданбалы өнер туындыларын әлеуметтік тәрбиеде эстетикалық құндылықтар ретінде пайдалана аламыз. Қолөнер туындыларын әр заманның талғамын сипаттауда халқымыздың пайдаланған кәсібі, бұрынғы өмірі, өткені мен бүгінгі мәдениеті, ұлттық дәстүрлерідің сабақтастығында қолдану мүмкіндігі зор. Қолданбалы өнер туындыларына тән ерекшеліктерге – қолөнер туындылары, кесте тігу, ою-өрнек құрастыру, балшықтан пішіндер жасау, дәстүрлі бейнелеу өнерінің түрлері болашақ мұғалімге оқушылардың көркем өнерге қатысты түсінігін, жоғары талғамын дамытуға, көркемдік-эстетикалық сезімін қалыптастыруға, оны келешек ұрпаққа жеткізуге мүмкіндік тудырады.

Қазақ халқының *музыкалық шығармашылығын* – ғасырлар сынынан өткен халқымыздың ән-жырлары мен күйлерін болашақ маман бойында өз халқының өнер туындыларын қадірлеу құралы ретінде пайдалана аламыз. Халық музыкасы мен ән-күйлері – болашақ ұстаз тәрбиесіндегі өте маңызды құралдар. Көрнекті орыс ғалымы Д.В. Лепешевтің пікірінше, «Қазақтың бай қазынасы – ән-күйлері – шындықты көркемдеу мен бейнелеудегі шынайы нәзіктігімен, алтындай тазалығымен, өмірге құштарлығымен және шынайылығымен ерекшеленеді. Халық шығармалары терең философиялық синтезге толы, асқақ адамгершілікті толғайды және адамды ерекше әсерге бөлейді» [130].

Музыканы болашақ мұғалімнің эстетикалық талғамын қалыптастыруда пайдалана отырып, оқушыларды өнер туындыларында бейнеленген әсемдікті саналы түрде қабылдауға үйретеді және олардың шығармашылық қабілеттерін дамыта алады. Музыка оқушының сезіміне, көңіл-күйіне оң әсер береді, оның табанды, әдепті, ынтымақшыл, мейірімді, төзімді болуына септігін тигізеді.

Этнопедагогика құралдарының ең ауқымды саласы – *салт-дәстүрлер мен әдет-ғұрыптар.* Халық санасында әдет-ғұрыптар қоғам заңы болып есептіледі, ұлттық сананы, өнеге мен тағылымын, тәрбие ережесін дамытады. Әдет-ғұрып, салт-дәстүрлерге: *сырға салу, келін түсіру, қыз ұзату, босаға майлау, құдалық жасау, бесікке салу, көрімдік беру, қырқынан шығару, құрсақ шашу, әмеңгерлік, ерулік, қалауын беру, бастаңғы жасау, жарапазан айту, жиенқұрық, айттау, қызойнақ, қазан шегелеу, құйрық-бауыр, бас тарту, төстабақ, енші беру, сүйінші, табылдырық аттау* т.б. толып жатқан ерекшеліктер жатады. Философиялық сөздікте: «*әдет-ғұрып* – белгілі бір жағдайларға байланысты қайталанып отыратын үйреншікті мінез-құлықтар мен іс-қимылдар. Оларға көпшілікке ортақ еңбек ету әдістері, тұрмысқа және отбасына байланысты адамдар ара-қатынасының сол қоғамда кең тараған түрлері, дипломатиялық және діни салттар, тап, тайпа, халық өмірінің ерекшеліктерін бейнелейтін және түрліше қайталанып отыратын іс-әрекеттер жатады» [42, б.54].

«*Дәстүр* дегеніміз – тарих барысында қалыптасып, атадан-балаға жалғасып келе жатқан салт-сана, әдет-ғұрыптар, қоғамдық тәртіп, заң, мұрат пен игілік, мінез-құлық қалыптары және т.б. қоғамдық, ұлттық немесе жекелеген әлеуметтік-мәдени мұра элементтері» деген анықтамалар берілген [131].

Демек, *салт-дәстүр* – әр ұлттың, халықтың тұрмыс-тіршілігіндегі әдет-ғұрыптарына, наным-сенімдеріне, діни сеніміне сай ғасырлар бойы жинақталып келген, ұрпақтан-ұрпаққа берілген асыл мұрасы. Әрбір салт-дәстүрдің өзіне тән ерекшеліктері мен орындалу ережелері бар. Салт-дәстүрлер арқылы адамдар өздерінің өмір сүру салтын, дәстүрлерін сақтап қалады. Салт-дәстүрлер халықтың бірлігін, ынтымақтастығын және рухани байлығын нығайтады [56, б.92].

Дәстүрлеріміздің көптеген түрлері рухани іс-әрекет көрінісі ретінде халықтың санасына сіңіп, міндетке айналып кеткен. Мысалы, *сәлем беру, ас беру, асату, базарлық, қонақасы беру, байғазы, құран оқыту, шек беру, шекпен жабу, киім беру, топырақ салу, жаназа шығару, көрісу, жоқтау, көңіл айту, қазаны естірту, жұмалық, айттық, ілу, қымызмұрындық, наурыз көже, асар, қол ұшын беру, сыбаға, төркіндеу, сәлемдеме, саумалық, сарқыт, кәде, жыртыс, жылу, ат тергеу, аманат айту, үй көрсету, киіт кигізу, селт еткізер, сірге жияр, қалжа* және т.б.

Бұл бөлімдегі қарастырылған бастауыш сынып мұғалімдерін кәсіби даярлауды этнопсихология мен этнопедагогика әдіснамасының бірлестігінде дамытуда көптеген салт-дәстүрлерді білу жастар бойында ұлттық сананы тұрақты қалыптастырар еді. Болашақ бастауыш сынып мұғалімдері білуі тиіс осындай салт-дәстүрлердің кейбіріне тоқталып өтелік.

*«Қымызмұрындық»* – бие байлап, алғашқы қымыз ішу тойы. «*Көппен көрген ұлы той*» деп, алғашқы қымызды «көпке бұйырсын» деген оймен берілетін дәстүр. Бұл дәстүр бойынша тойға көрші-қолаң мен тума-туыстар қымыз ішуге шақырылады. Бұл дәстүр арқылы халқымыздың қонақжайлылығы мен мәрттігі көрініс табады. Ақсақалдар бата береді, үй иесіне рақметін айтады. Бұның өзі – қазақтың қонақжай халық екендігінің көрінісі.

*«Ерулік»* және «*қоныс той*» – елге жаңа көрші үй көшіп келсе, сол ауылдың байырғы тұрғындары «ерулік» береді, ас пісіреді, табақ тартады. Бұны қоныс тоймен шатастырмау керек, ерулік көшіп келгендерге берілсе, қоныс тойды көшіп келгендер береді. Бұндай салт-дәстүрлер – жаңадан қоныс тепкен көршілерді өз ортасына тарту мен сыйласудың үлкен белгісі. Қазіргі кезде бұл салтты ұстанатындар азайып бара жатыр.

*«Қол ұшын беру»* (асар). Ел арасында көпшілік жұмылған іске өз үлесін қосу – азаматтық парыз, борыш, міндет іспеттес. «*Жақсы істің басына, жақсы келер қасына*» деп, жұмыс істеп жатқан жерді көрген-естіген адам арнайы келіп, көмек көрсетеді, қолғабыс тигізеді. Бұндай жерде қол қусырып қарап тұру мейірімсіздік, тәрбиесіздік және білімсіздік боп саналады.

*«Төркіндеу»* (төркінге бару). Ұзатылып кеткен қызды төркін жұрты арнайы шақыруын төркіндеу деп атайды. Бұндай жағдайда кеткен қызды қонаққа шақыру, құрмет көрсету, қалаған затын беру, риза етіп аттандыру –төркіннің парызы, себебі тұрмыстағы қыз – өз жұртына әрқашан қонақ. Ал төркінге шақырусыз жиі бару қыздың қадірін кетіреді деп есептеген. Төркіндеу – әрбір қыздың парызы болғанымен, айында-жылында бір-ақ рет төркіндеп баруға қақысы болған.

Жоғарыда сипатталған салт-дәстүрлер астарында терең мән-мағына, тағылым мен тәрбие, ізгілік пен адамгершілік және тағы басқа қасиеттер бар. Сондықтан, қазақтың әдет-ғұрыптары мен салт-дәстүрлері болашақ мұғалімді кәсіби даярлауда этнопедагогика құралдарын оқыту мен тәрбиелеуде парасаттылық, кішіпейілділік, адамгершілік, сыпайылық, инабаттылық сияқты қадір-қасиеттерге тәрбиелеу құралдары ретінде бастауыш мектепте кеңінен қолдануға мүмкіндік береді. Бұндай салт-дәстүрлерді, әдет-ғұрыптарды меңгеруде олардың озық үлгілерін жаңартып отыру, бүгінгі күннің ұстазының кәсіби даярлығын қалыптастыруда басты құралларға айналдыру – біздің басты міндетіміз.

Этнопсихологияның келесі тәрбие құралдары – дін мен діни ілімдер. Ол имандылық, қайырымдылық, әдептілік, шыдамдылық сияқты адамзат баласына тән жоғары қасиеттерді тәрбиелейді. «*Иманды ұстаз – ибалы шәкірт тәрбиелейді*» деп халық бекер айтпаған. Қ.М.Кертаева өз зерттеуінде «Қазақ халқының рухани мұраларының бөлінбес бөлшегі ретінде ұрпақ тәрбиесінде маңызды орын алатын тәрбие құралының бірі – *дін, діни ілімдер»* деп пікір білдіреді*.* Олармен болашақ ұстаз-мамандарды таныстырудағы түпкі мақсат – халқымыздың сенім артқан ислам дінін ұстаздың бойындағы асыл адамдық қасиеттер негізінде жоғары рухани деңгейде тәрбиелеу» [132].

Ұлы ағартушы Ы.Алтынсариннің еңбектерінде көбіне еңбексүйгіш бол, жат мінезден аулақ бол, кішіге қамқор бол деген уағыздары бар. «Мұсылманшылық тұтқасы» еңбегінде «Ахлық, яғни адамдарға тиісті мінез тұрғысында», «Иман турасында» деген тарауларда болашақ мұғалімдердің мінез-құлқын қалыптастыруда діннің маңызы туралы да айтылады. Мәселен: «Аят пен хадисте білдірілген жақсы мінез жетпіс сегіз түрлі. Бұларды мақтаулы, игілікті мінез-құлықтар деп атайды. Олар: адалдық, имандылық, ақкөңілділік, әділеттілік, жауапкершілік, сыпайылық, кеңпейілділік, кішіпейілдік және т.б. [126].

Қорыта келгенде, қазақ этнопедагогикалық дәстүрлері негізінде кәсіби даярлаудың артықшылықтары мен мүмкіндіктеріне төмендегілерді жатқызамыз:

- *Ұлттық құндылықтарды сақтап, жаңарту****:*** Болашақ мұғалімдер қазақ халқының ұлттық мәдениеті мен дәстүрлерін сақтап, оларды білім беру процесінде жаңаша түрлендіре алады.

- *Жеке тұлғалық қасиеттерді дамыту****:*** Этнопсихология негізінде болашақ мұғалімдер ұлттық психологияның ерекшеліктерін ескере отырып, балалардың жеке тұлғалық қасиеттерін дамытуға бағытталған әдістерді қолданады.

- *Қоғамдық жауапкершілікті арттыру****:*** Қазақ этнопедагогикасы ұлттық тәрбие мен білім беру мәселелерін әлеуметтік тұрғыдан қарастырады, бұл мұғалімдерге қоғам алдындағы жауапкершілікті сезінуге мүмкіндік береді.

Түйіндей келе, сан ғасырлар бойы халықтың өзімен бірге жасасып келе жатқан, ата-бабадан мирас болып қалған, өмір сынынан екшеленіп өткен, этнопедагогика құралдары арқылы болашақ бастауыш сынып мұғалімін кәсіби даярлауға болады деп қорытындылаймыз. *Этнопедагогика құралдарына* ауызекі поэтикалық шығармашылық, салт-дәстүрлер және әдет-ғұрыптар, музыкалық шығармашылық, ғұлама ойшылдардың, ақын-жыраулардың педагогикалық, этикалық көзқарастары, діни философиялық ілімдер жатады. Бұлардың бәрі этнопедагогикалық дәстүрлер негізінде білім берудің негізгі құралдары бола алады.

Болашақ бастауыш сынып мұғалімдеріне қажетті қасиеттер мен оқыту нәтижелерін дамыту үдерісі ұлттық білім беру бағытында жүзеге асырылуы тиіс. Ұлттық рухани құндылықтарды қалыптастыратын халықтық педагогика құралдарына салт-дәстүрлер мен көркем шығармалар, фольклор туындылары, қисса-дастандар сияқты толып жатқан тарихи еңбектер жатады.

**2.2 Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың мүмкіндіктері**

Қазақстан Республикасындағы педагогикалық кадрларды кәсіби даярлаудағы басым бағыттарды анықтау білім беру жүйесіндегі қарқынды өзгерістермен және жаңашылдықтармен тығыз байланысты. Бұл прогресс бастауыш мектеп оқушыларына деген қажеттіліктермен ұштасып жатқан білім беру процесіндегі өзгерістерге де қатысты. Бұндай өзгерістер жаңа ақпараттық технологиялардың қарқынды дамуымен және ұлттық білім беру үлгісіне көшумен сипатталады. Жаңа Қазақстандағы кейінгі өзгерістерге сай бастауыш сынып мұғалімдерін кәсіби даярлаудың өзектілігі шешімін табуы үшін мұғалім маманының қазіргі білім берудегі рөлі, тиімді әдіснамасы айқындалуы шарт. Кәсіби маман ретінде білім берудегі педагогикалық-психологиялық аспектілерін меңгеріп қана қоймайды, ол қазақ ұлттық педагогиканың озық тәжірибесін пайдалануды да есепке алуы тиіс. Бастауыш мектептегі жаңа үлгідегі мұғалімдерді жаңа технологиялармен, тиісті біліммен қаруландыру ісі оның жаңа оқыту әдістемесін терең меңгеруімен ғана шектелмейді. Бұл бастауыш мектепте білім беру ісіне жаңа бағытта қарайтын бастауыш сынып мұғалімдерін кәсіби даярлау форматын өзгертуге әкелді.

Халықтық педагогика посткеңестік кезеңдегі ТМД елдерінде қарқынды дамып қалыптасқаны белгілі. Қазақстан мектептеріндегі этникалық білімнің негізі ретінде ұлттық дәстүр, этнопедагогика идеяларына негізделе отырып адамзаттың бүкіл дамуы кезеңдерінде қолданылды. 20 ғасырдың 60-жылдары педагогикалық білімнің бір саласы ретінде этнопедагогиканың ғылыми-әдістемелік негіздерін Г.Н.Волков қарастырған болатын [28].

Маман даярлау әдістемесін Қазақстан және ТМД елдерінің әдіскер-ғалымдары: Г.Н.Волков, Қ.Жарықбаев, С.Қ.Қалиев, Қ.Ж.Қожахметовалар этнопедагогиканы мәдени-ағартушылық құбылыс ретінде педагогикалық білім мен жалпы ұлттық тәрбие мазмұнының этникалық компоненті ретінде қарастырады. Этникалық білім беру принциптері бойынша ұлттық дәстүрді мәдени сәйкестік, интеграциялық бағыт, тәжірибеге бағытталушылық сияқты субъективтілік принциптері жиі қолданылады. Н.М.Көшеровтің зерттеуінде ұлттық тәлім-тәрбиенің дәстүрлермен өзара байланысын ғылыми тұрғыдан талданып, нақты педагогикалық тәжірибелер қорытылып, педагогикалық жетістіктерге салыстырмалы талдау нәтижелері ұсынылды [19].

Ұлттық нақышта әдістерін анықтауда олардың кейбіреулері (салыстырмалы-тарихи әдіс және социологиялық әдіс, халықтық зерттеулер) этносоциология, этнопсихология ғылымдары бойынша қолданылады. Және бұл этнопедагогиканың интегративті сипатын растайды. Осы бағытта, бастауыш білім мен тәрбие беру контекстінде болашақ мұғалімдерді даярлауға бағытталған этнопедагогикалық еңбектерге талдау жасап көрелік. А.С.Магауова, өзінің зерттеу еңбегінде этнопедагогиканың адамзат мәдениетінің құрамдас бөлігі ретінде қарастыра отырып, оның құрылымдық құрамдас бөлшектеріне сипаттама береді [83, б. 11].

Болашақ мамандар үшін этнопедагогикалық білім мен дағдылар жүйесін қалыптастырудағы этнопедагогикалық білімнің дидактикалық негіздері мәселесі Ж.Асанов зерттеуінде қарастырылып, этнопедагогикалық дәстүрлер негізінде оқыту үдерісін құрудың құрылымдық үлгісі жасалды [76, б.52].

Сондай-ақ, еліміздің тәуелсіз мемлекет мәртебесіне ие болуы, қазақ тілінің мемлекеттік тіл құқығына көтерілуі, білім беру мен мемлекеттік жастар саясаты туралы заңдардың қабылдануы тәрбие мәселесіне жаңаша қарауды талап етеді. Өкінішке орай, көлеңкелі істерімен қоғамға жат қылық танытып жүрген көптеген жастарымыздың арасында ұлттық тәлім-тәрбиенің дұрыс бағытта болмауынан туындап отырған құбылыстар көп екендігі белгілі. Бұндай ұлтымызға жат қасиеттерден арылтудың негізгі жолы – уақыт тезінен өтіп келе жатқан ұрпақ тәрбиесінің дәстүрлі құралы – этнопедагогикалық білім мен тәрбие беру үдерісінде қолдану.

Қазақстандық ғалым Ш.Т.Таубаева өз зерттеулерінде этнопедагогикалық қызметті түрлендіру мақсатында зерттеушіге қажетті әдістемелік білімдер жүйесін қарастырады. Зерттеуші этнопедагогикалық білім құрылымын: ережелері мен заңдылықтарын, негізгі ұғымдарын, теориялары мен принциптерін, болжамдарын, әдістері мен категорияларын, негізгі ұғымдары мен терминдерін жіктеп берді [44, бб.150-153].

Педагогикалық білімді дамыту, оны қабылдау мен бағалау процесін сипаттаушы ұғымдардың әдістемелік қамтамасыз етілуі этнопсихология және этнопедагогика ғылымынының концептуалды-терминологиялық базасын жүйеге келтіреді, этнопедагогикалық аксиология, неология, праксеологияны зерттеуде білім аясын кеңейтуге терең мүмкіндіктер жасайды.

Сол сияқты Қ.Б.Бөлеевтің диссертациялық еңбегінде болашақ мұғалімдерге халықтық педагогика құралдары – қазақ ағартушылары мен ұстаздары үшін этнопедагогикалық мұрасын мектеп оқушыларын ұлттық тәрбиелеуде қолданудың тиімділігіне назар аударады [17].

Жалпы мектептің оқу-тәрбие үрдісіне қазақ этнопедагогикалық бағытты енгізудің теориялық-тұжырымдамалық негіздері мен қазақ этнопедагогикасының мүмкіндіктерін тиімді пайдаланудың алғышарттары Ш.Узакбаеваның, Ж.Асановтың, Қ.Б.Бөлеевтің Р.К.Дүсембинованың диссертациялық зерттеуінде оқу процесіндегі негізгі мазмұны мен кезеңдері арқылы зерделенді. Этнопедагогикалық этномәдени зерттеулер саласындағы қазақ еңбектерін талдау негізінде біз төрт негізгі бағыттар анықталған.

Ал, жоғары оқу орындарында маман даярлау процесіндегі этнопедагогикалық білім берудегі проблемаларды С.А.Узакбаева, К.Ж.Кожахметовалардың «Концепция этнопедагогического образования студентов высшей школы» атты зерттеулерінде толығырақ көрсетіледі. Жоғарыда аталған ғалымдардың еңбектеріндегі болашақ педагог мамандарды даярлау мен тәрбиелеудің мақсаты, міндеттері, мазмұны, алғышарттары мен даму келешегі оларды кәсіби даярлаудағы этнопедагогикалық білім берудегі ұлттық өзіндік сананы, өз халқының мәдениетіне, тіліне, тарихына, салт-дәстүріне жауапкершілікпен қарауды қалыптастыру басты назарға алады [133, б. 31].

Қазақ этнопедагогикасының зерттелуіне қатысты іргелі еңбектердің арасында Қ.Ж.Қожахметованың «Казахская этнопедагогика: методология, теория, практика» деп аталатын монографиясында қазақ этнопедагогикасының ғылыми дәрежесі негізделеді. Еліміздегі этнопедагогикалық зерттеулерге талдау жасай отырып, зертеуші қазақ этнопедагогикасына – қазақ этносының теориясының, философиясының, этнографиясының, этнопсихологиясының, мәдениет теориясының мәселелерін тоғыстыратын педагогика ғылымының ерекше саласы ретінде баға береді. Қ.Ж.Кожахметова құрастырған құрылымдық-логикалық үлгісінде қазақ этнопедагогикасы ғылымының категориялық аппараты жан-жақты көрінеді. Этнопедагогика пәнін «қазақ этникалық тәрбие жүйесінің негізі және оның біртұтас білім беретін дербес оқыту пәні ретінде жеке тұлғаның отбасы мен адам өміріндегі үздіксіз жүзеге асырылатын жүйесі» деп қарастырады [18, б.238–239].

Осы бағыттағы этникалық педагогиканың әдістемесін қарастыра отырып, пәннің әдістемелік негіздерін, ғылыми және трансформациялық қызметін, білім беру қызметіндегі этнопедагогикамен байланысты жүйелілік принциптеріне талдау жасалған Ш.И.Джанзакованың ғылыми пән ретінде этнопедагогика мазмұнына бірнеше бөлімдерді ұсынуы пәннің зерттеу ауқымын кеңейте түседі. Зерттеуші этнопедагогика пәнінің даму тарихына (тарихи мәселелерін, даму кезеңдері бойынша тарихи тұлғаларға, этнопедагогикалық тарихи-ғылыми зерттеулерге) сипаттама береді. Салыстырмалы этникалық педагогиканың әлемдік этнопедагогикалық тұжырымдамаларын, шетел ғалымдарының этнопедагогика бойынша ғылыми зерттеулерін, аймақтық этнопедагогиканың даму тарихын, этнопедагог кадрларды даярлау мәселелерін кешенді түрде қарастырады [8].

Ал, Л.К.Болееваның зерттеуінде орта мектеп мұғалімдерін этнопедагогикалық негізде кәсіби даярлау үдерісіне терең талдау жасалды. Зерттеуші болашақ педагог мамандардың кәсіби жұмысын жетілдіру институтындағы оқу-тәрбие үдерісінің мүмкіндіктерін аша отырып, этнопедагогикалық білім берудің әдістемесін ұсынды [85]. Осы бағыттағы Н.М.Көшеровтың еңбегі болашақ бастауыш сынып мұғалімдеріне этнопедагогикалық білім беру мен тәрбиелеу ісінің мазмұны мен әдістерін дамытуға бағытталады. Этникалық білім берудің қазіргі жай-күйі мен оны жетілдірудің бағыттары мен тиімді жолдарына теориялық талдау жасалады. Осы негізде болашақ мұғалім мамандардың бастауыш мектепте білім беру мен тәрбиелеудегі этнопедагогикалық білім берудің критерийлерін ұсынады [19].

Соңғы жылдардағы ғылыми әдебиеттерде этнопедагогтар мен этнопсихологтардың ұлттық тәрбие тәжірибесін зерттеуде арнайы және жалпы этикалық мәселелер жөніндегі екі көзқарасты бөліп көрсетілгені байқалады. Олардың мәні этностардың тәрбиелік тәжірибесіндегі айырмашылықтарға қатысты мәдени-спецификалық көзқарастар тұжырымдамасы этномәдени жүйе шегінде және әрқилы этникалық топтар мәдениетіндегі білім берудің жалпы зерттелетін әмбебап көзқарастарының негізінде қалыптасып дамып келеді.

Мұғалімдердің тапшылығы мен олардың кәсіби білімінің жеткіліксіз болу туралы мәселелердің қатарын зерттеген М.А.Таджик, Д.А.Шаматов, Л.Н.Филиппова сияқты ғалымдардың зерттеу еңбектерінде еліміздегі белгілі бір пәндер бойынша көптеген проблемаларға қатысты ойлар тұжырымдалады [134]. Мысалы, мұғалімдердің көпшілігінің зейнетке шығуға жақындауы, жас мамандардың білім беруден басқа саланы таңдауы, ер мұғалімдер санының аздық етуі сияқты факторлар кездеседі. Осы мәселелердің қатарына бастауыш сынып мұғалімдер санының жетіспеушілігі мен мамандарды кәсіби даярлаудың кемшілігі деп атауға болады.

У.С. [Джусупов](https://www.researchgate.net/scientific-contributions/Dzhusupov-U-S-2245764707) және басқалардың зерттеулері бойынша қазақ халқының басқаларға ұқсамайтын құндылықтары білім беруде басты назарда болуы керек [135]. Осы бағытта, маманның кәсіби жеке құндылықтары мен оның жеке қасиеттерінің арасындағы диалектикалық тығыз байланыстың болуы – бүгінгі күні толыққанды, өзі ісіне жауапкершілік санасы жоғары, құзыретті маман-педагогтардың тұлғалық сипатына ерекше талаптар қойып отыр. Оның өз ісіне адалдық, шындық, белсенділік, іскерлік, қарапайымдылық, тәртіп, білімділік және т.б. талаптар қоя білуі де маңызды.

Ұстаздық қызметтіне қажетті дағдылар мен іскерліктер жиынтығына: мақсаттылық, танымдық-зерттеушілік дағдылар мен шығармашылық, жеке және ұжымдық қарым-қатынаста сенімділік, білім беру үдерісін жаңа бағытта реттеуге ептілік пен ұйымдастырушылық техникаларды білу және оқыту нәтижелерін болжау, талдау және бақылау-бағалау және т.б. жатады.

А.Маслоу ұсынған «тұлғаның өзіндік маңыздылығы» теориясына тоқталып өтеміз. Мұғалімнің өзін жан-жақты дамыту, білімін жетілдіру жүйесін ғалым келесідей болжайды: жан-жақты болуға талпыныс, өзіндік білім жетілдіру, яғни, маман ретінде биік белестерге ұмтылуда барлық адам бойында кездесе бермейтін қасиеттерді жинақтау [136, б.110].

Көп адамдарда бұл қасиеттер мансаптық өсуге тырысушылық, ұмтылыс, еліктеу түрінде сипат алады. Мұғалімнің өз кәсібінде өзін-өзі жетілдіруі, еңбек жолын дамытуда өз бойындағы қабілеті мен біліктілігін үнемі дамытуы және ынта-жігерін үздіксіз ұштай беруге міндетті.

Аталған жалпы талаптарға қоса, Г.М.Кусаинов педагогикалық деонтологияның ғылыми негіздерін зерттей отырып, ұстаздың мінез-құлқының басты қасиеттерін және іс-әрекет стилін, педагогтық сипат туралы 3 негізгі пікірлердің мазмұнына тоқталады:

* оның біріншісі: балаға деген сүйіспеншіліктің болуы;
* өз қызметіне деген жауапкершілік сана-сезімі;
* терең білім мен ізденіске деген ұмтылысы [137].

Бұл талаптар мұғалімнің кәсіби жауапкершілікті алумен қатар, өз кәсібіне шынайы адалдық сезімін дамыту мен педагогикалық парыздылық мазмұнын білуге әкеледі. Мұғалімнің өз мамандығына өз парызы ретінде қарауы оның жеке тұлғалық мінез-құлқы мен сана-сезіміне әсер етеді. Ұстаздық жолында көптеген шешімдерді қабылдауда мамандықтың жан-жақты тетігін білуге, қажетті материалдарды, әсіресе, этнопедагогика құралдарын ұтымды қолдануға машықтанады. Маманның бойындағы арнайы кәсіби даярлықтың аталған компонеттері ұлттық педагогиканы оқытуда да негізгі ұстанымдар. Бұл туралы К.Ж. Қожахметова, Ш.Т. Таубаева, Ш.Джанзақова өз зерттеулерінде анықтаған ұрпақ тәрбиесіндегі этнопедагогиканың озық дәстүрлерін пайдалануды тұлға бойындағы қажет саналатын саналы қадір-қасиеттердің құрылымдық өлшемдері ретінде сана, сенім, сезім мен мінез-құлық дағдыларының бірлестігі қалыптасатынын болжайды [138].

Осы бағыттағы сана, сенім мен сезім ұғымдарына берілген анықтамаларды қарастырып көрелік. «Сана» дегеніміз – объективті шындықты идеалды түрде бейнелеудің ең жоғарғы формасы ретінде адамның жан қуаттылығының жиынтығы. Моральдық сананы адам санасында адамгершілік принциптер шеңберінде бейнеленуі, адамдардың арасындағы қарым-қатынастар мен қоғамға деген қатынасты реттеуші мінез-құлық нормасына айналады. Идеялық мазмұны тұрғысынан қарастыратын болсақ, жеке адамның санасы – қоғамдық сананың көрінісі ретінде маңызды фактор.

Психолог-ғалымдар, Қ.Жарықбаев [62], И.К.Аманова [39], М.К.Аманова, В.А.Сластенин [139] анықтауынша, сана – түйсік мүшелері арқылы объективті дүниенің мазмұнын, мән-жайын, ұғымын білуде белсенді қызмет атқаратын психологиялық процестердің (ойлау, сезіну, қабылдау, түсіну және т.б.) нәтижесі.

Қоршаған орта мен табиғи және табиғи емес құбылыстар адам қажеттеріне сай келу-келмеуінен пайда болатын психикалық үрдістің формасы ретінде «*сезім»* компоненті жетіледі. *Сезім* дегеніміз – адам әрекетінде орын алатын моральдық ұғымдарды өз әрекеттерін орындауға құлшыныс болып қана қоймайды, сонымен қатар жағымды істерге айналады. Сезімнің ерекшелігі –әлеуметтік өмірдің алуан түрлі салаларына жеке адамның эмоционалды қарым- қатынасын реттеуде адамға жағымды және жағымсыз көзқарастардың қалыптасуына себеп болуы. Сезім өзінің тарихи-әлеуметтік сипатын ала отырып, адам өмірін өз ортасымен және қоғаммен байланыстырады. Мұғалімнің сезімдері маман ретінде жұмыс жасау барысында қоғами сипат алады, оның сезімінің мазмұны қоғамдық болмыстарды белгілеп отырады.

*Сенім* дегеніміз – тұлғаның өз еркі мен сезімін қозғай отырып мақсат-мүддесін, бағыт-бағдарын жүйелеуші әрекет. Сенім адамның әрбір іс-әрекетінің бағыт-бағдары мен принципшілдігіне сай анықталады. Жеке адамның өз сенімділік дәрежесі оның мінез-құлқын және іс-әрекетінің нәтижесін анықтайды. Адамзат тарихындағы сүйіспеншілік, адамгершілік, жауапкершілік қасиеттерінің ұлы қозғаушы күші – сенімнің нәтижесі болып табылады [39].

Адам мінезінің қалыптасуы да қоғамдық болмыспен және әлеуметтік ортамен тығыз байланысты. *Мінез* дегеніміз – адамның өмірлік бет алысын, өзіндік іс-әрекеті мен тәжірибесінің айырмашылығын сипаттаушы сапалы өзгешеліктерінің жиынтығынан құралады. Моральдық жағынан қарастырғанда тәрбиеленген мінез-құлық оның басқа ортадағы байланысының тұрақтылығымен сипатталады [140].

Мәселен, инабаттылық, ізгілік, адамдарға қамқорлық, көпшілік пікірлермен санаса білу, өз міндетін орындауда жауапкершілік сана мен адалдықтың болуы мінездің сапалылық көрсеткіштері. Мінез тума қасиетке жатпайды, ол жүре келе қалыптасады деген пікірлер кездеседі. Жауапкершілік объективті талаптар жиынтығын біріктіруші болғандықтан, халықты белгілі бір тәртіп пен ереже нормаларын орындауды міндеттейді. Адам мінезін моральдық жағынан тәрбиелеу, толықтыру және оның салмақты, бірқалыпты болуына сыртқы факторлар әсер етеді.

Ә.Табылды [141], Б.Жарықбаев, С.Қ.Қалиевтің [140] еңбектерінде қазақ халқының тәлім-тәрбиелік антологиясында жеке адамдардың моральдық мінез-құлықтары мен сана-сезімдерін реттеуші ретінде жауапкершілікке ерекше мән беріледі. Жауапкершілік сана жеке адамның іс-әрекетін, тәртібін жалпы адами мүдде мен әлеуметтік бірлікке бағындыруы қажет. Сондықтан болашақ мұғалімнің кәсіби даярлығының мазмұны да осы аталған сезім, сана, сенім және жауапкершілік ұғымдарымен анықталады.

Этнография, этнопсихология, педагогиканың интегративті принциптері бойынша бірнеше принциптерге тоқталып өтуіміз керек, олардың қатарына келесілер жатады:

1. Г.Н.Волков негіздеген этнопедагогиканың интегративті құндылықтарын жоғары педагогикалық білім мазмұнының этникалық компоненті ретінде қарастыру. Оның жоғары педагогикалық білім беру мазмұнындағы этникалық компоненттің этнопедагогикалық бағыты оның негізгі элементтерінің, атап айтқанда, этнопедагогиканың факторлары мен құралдары ретінде ұлттық тіл, төл тарих, салт-дәстүр, фольклор немесе халық ауыз әдебиеті және т.б. тәрбиелік ерекшелігімен және әлеуетімен анықталады [28, б.59]. Ұлттық тәрбиенің этникалық сипатына оның құрылымдық элементтері гуманистік идеялар негізінде қамтылады және тұлғаны этнос субъектісі тұрғысында қалыптастырудың тиімді тәрбиелік әлеуетіне ие.

2. Университет деңгейінде болашақ бастауыш сынып мұғалімдерін кәсіби даярлауда білім берудің мазмұнында этникалық құрамдас компоненті этнопедагогикалық бағыттылыққа байланысты туындаған көпмәдениетті ортада басқа халықтардың этномәдени ерекшелігін түсінетін, этностың мәдени мұрасын бағалай білетін, татулық пен келісімді ұйымдастыра білетін, басқа ұлттарға қатысты дау-жанжал жағдайында бейбітшілік пен келісімге келе алатын, өзге ұлттың мәдени мұрасын бағалай білетін, адамгершілік қағидаларды есепке алатын рухани бай тұлғаны тәрбиелеу басты принциптер.

3. Болашақ бастауыш сынып мұғалімдеріне педагогикалық білім беру мазмұнындағы этникалық құрамдас компонент этнопедагогикалық бағыттылық принципін тұжырымдау үшін тарихи зерттеулерде «*Ұлтсыз дәстүр жоқ; салт-дәстүрсіз тәрбие жоқ; тәрбиесіз руханият жоқ*» деп дәлелденген этнопедагогиканың шартты ережелеріне сүйене отырып қалануы керек.

Қазақстан Республикасында этнопедагогика әдістемесінің негізгі дамытушылық бағыттарына зерттеушілердің оның ұлттық бірегейлікті, этносаралық қарым-қатынас мәдениетін, патриотизмді, толеранттылықты қалыптастыру механизміндегі рөлін дәріптейтін еңбектер құрайды, сондай-ақ, бұл саланы жеке тұлғаның заманауи әлеуметтенуінде пайдаланудағы зор мүмкіндіктерін ашумен байланыстырылады.

С.А. Ұзақбаеваның зерттеуінде этнопедагогика «тәрбие мен білім беру саласындағы халық бұқарасының тәжірибесі, іскерліктері, білімдері мен дағдыларының жиынтығы» деп қарастырылады. Ғалымның пікірінше, тәрбие құралдары ретінде халықтың тарихи-этнографиялық дереккөздері мен ауызекі халық шығармашылығы бойынша педагогикалық зерттеулер, тәрбиенің этнопедагогикалық дәстүрлеріне жасалған талдаулар жатады [84, б. 61].

Осы тұрғыда, оқушының психологиялық және жас ерекшеліктерін ескере отырып, ойындарды пайдалану, еңбек арқылы оларға ана тіліне деген эстетикалық тәрбие беру, ұлттық қолөнерге, ұлттық мәдениетке құрметпен қарауға баулу маңызды. Эстетикалық тәрбие беруде этнопедагогика отбасындағы қарым-қатынастарды, эстетикалық тәрбие беру құралдарына қазақтың ауызекі шешендік өнерін, музыкалық шығармалар, қолөнерін және этнопедагогикалық тәрбие дәстүрлерін пайдалану басты назарда болуы тиіс

Осы бағытта, этнопедагогикалық ерекшеліктерді ескере отырып, бастауыш мектеп мұғалімін даярлаудың құрылымдық-кешендік үлгісі жасақталуы тиіс. Халықтық этникалық-әлеуметтік бірлігінің мәні жөніндегі идеяны таныстыру этнопсихология, әлеуметтік педагогика мен этнопедагогиканың өзара байланысында айқындалады.

В.П. Беспалько [157], В.А. Сластенин [89], И.Ф. Исаев, Е.Н. Шияновтардың пікірінше мектеп бағдарламасын білім беру үрдісіне әзірлеу процесінде әрбір оқушының жеке психологиялық ерекшеліктері мен мүмкіндіктеріне қарай жекелеген әдіс-тәсілдерді таңдау мен қолдануды маңызды саналады. Болашақ бастауыш сынып мұғалімі білім беру үдерісінде педагогикалық-психологиялық жұмысты ұйымдастыруға қажетті деп саналған әдіс-тәсілдерді таңдауы мен оқушылармен жүргізетін жұмыстарының тиімділігін қамтамасыз етудегі заманауи, инновациялық әдістер мен технологияларды (арнайы және дәстүрлі әдістер) меңгеруі қажет. Ол үшін әртүрлі мамандықтарға арналған оқу-әдістемелік бағыттарды көрсететін педагогика, психология бойынша әдістемелік оқыту құралдары мен дереккөздері қажет.

 Қазіргі кезде бастауыш білім беруде оқытудың дәстүрлі әдістері мен заманауи технологияларды және цифрлық білім беру құралдарын интеграциялаудың маңызы өсіп отыр. Әр маман өзінің білім беру саласына баса назар аудара отырып, балалардың жас ерекшеліктері мен психологиялық мінез-құлық ерекшеліктеріне орай қандай технологиялар мен әдіс-тәсілдер тиімді болатынын ойланып, қолданғаны дұрыс [158]. О.Осова, Т. Вакалюк, В. Панченко, С. Дидковская, В. Концедайло анықтамаларында заман талабына сай қазіргі мұғалімнің сапалы кәсіби даярлығы және кәсіби құзыреттілігін тиімді қалыптастыруда цифрлық технологиялардың үлкен ықпалы бар. Бұндай кәсіби іс-әрекетті орындауда және білім беру процесін өз бетінше ұйымдастыруда мұғалім өзінің қажеттілік-ынталандырушылық қасиеттері мен кәсіби біліктіліктерін бірлесе қалыптастыруы тиіс [159].

Болашақ бастауыш сынып мұғалімдерінің әдістемелік кәсіби даярлығын мақсатты түрде қалыптастыруды қамтамасыз ету үшін жалпы оқыту нәтижесін бақылаудың негізгі міндеттерін белгілеуіміз керек. Осы ретте, И.Б.Мадин, Л.Д. Столяренко, С.И. Самыгин жоғары оқу орындарында болашақ мұғалімдердің кәсіби құзіреттіліктері мен даму деңгейін бағалауда арнайы бағдарламалар мен оқыту үдерісінің нәтижелері арқылы жүзеге асырылатынын айтады. Болашақ бастауыш сынып мұғалімдерін кәсіби даярлау деңгейін анықтаудың оқытудың оң нәтижелерінің өзгерісі есепке алынады және зерттеу нәтижесінің мониторингі мен қорытындысын анықтауда арнайы қалыптасуы мүмкін білімдер мен дағдылар кешені бақылауда болу тиіс [158].

Қазақ халқының дәстүрлері оның көркемдік мәдениетіне көркем шығармалармен бірге, діни-философиялық, музыкалық-эстетикалық тәрбие бағыттары да да дамып қалыптасты. Жалпы, халықпен бірге жасасып келе жатқан объективті тарихи құбылыстар ретінде дәстүрлі халық мәдениетінің мазмұны мен тәрбие үдерісінің нәтижелері болып саналатын жеке тұлғаның тәрбиелілігі арасындағы ішкі байланыстарды және заңдылықтарды ашады.

Осы бағытта, М.Х.Балтабаев халықтың тәрбиенің құралдары ретінде халық аспаптары, халық әндері мен би өнері, сәндік-қолданбалы аспаптар, ауызекі поэтикалық өнер мен халық ауыз әдебиетінен бастау алған тәрбие үдерісінің әдіснамалық негіздері ретінде анықтайды. Әдіскер бастауыш сынып оқушыларына ұлттық көркем мәдениеттің ықпал етуші фактор ретінде музыкалық-эстетикалық тәрбиенің маңызын ғылыми-әдістемелік тұрғыдан негіздейді. Ғалымның зерттеулерінде бастауыш сынып оқушыларын халық музыкасы арқылы тәрбиелеудің мүмкіндіктері олардың психо-физиологиялық ерекшеліктерімен байланыстырылады. Атап айтсақ, қабылдау, ес, зейін, қиял, сезім, ерік, дауысқа қатысты дене мүшелерінің ерекшелігін ескере отырып, есту, тыныс алау мүшелерімен бірге оқушылардың музыкалық қабілеттерінің (ырғақ, есту, музыкалық ес) аса маңызды функцияларын есепке алу маңызды [16].

Кіші жастағы балалардың жоғарыда аталған сезім мүшелерінің кіршіксіз таза, әрі тез қабылдауын айта отырып, автор оқушыларға халық музыкасының белгілі бір өлшемдерін, көркемдігін балалардың өмір тәжірибесіне үйлесімді және жас ерекшеліктеріне сай болуы ескерілуі керек. Мұғалімге қойылатын талаптардың тізімінде мұғалімнің өз пәні мен теориялық ғылымды игеруі, пәнді оқыту әдістемесінің ерекше тұстарын білуі, педагогика мен психологияның алғышарттарын меңгеруі маңызды деп есептейміз. Педагогикалық мораль мен этика мұғалімнің өзін-өзі ұстауы, өз тәртібі мен әдебіне, жеке мінез-құлқына, басқалармен қарым-қатынас жасау мәдениетіне қойылатын көптеген талаптар мен қағида-ережелердің үлгілік-мазмұндық тұжырымдар жиынтығының жүйесін қамтиды.

Осыған орай, К.Ж.Қожахметова, М.К.Демеуова жіктеген талаптарды 3 негізгі топқа бөліп көрсетуге болады, олар: мұғалімнің өз жеке басының ізгілікті қасиеттері; кәсіптік маман даярлаудағы терең, тиянақты білімдер жиынтығы және жаңа және дәстүрлі педагогикалық технологияны игеруі мен қолдану шеберлігі.

Ұстаз ұрпақты тәрбиелейді, білім береді, оқушылардың рухани болмыс-бітімін және мінез-құлқын қалыптастырады. Бастауыш сынып мұғалімінің *ұ*стаздық борышы – жауапкершілікті, өз шәкірттерінің алдында тұрған міндеттерді түсінумен шектелмейді. Ол өзінің кәсіптік борышымен қатар өзінің ішкі қасиеттері мен моральдық сапасын дамытуы тиіс. Ұстаз шәкірттің жанашыры, болашағын болжаушы, қамқоршысы, өмірге бейімдеуші, ұлттық дәстүрлерді айқындап көрсетуші құдіретті тұлға. Сондықтан бастауыш сынып мұғаліміне жүктелетін міндет пен артылатын жауапкершілік өте үлкен.

Осы бағытта,кәсіби мамандарды даярлаудағы мүмкіндіктерді арттыруға себеп болатын әдіс-тәсілдер жиынтығына тоқталамыз (Кесте 6). Тиімді әдіс-тәсілдер ретінде сыни тұрғыдан ойлау, жобалау, кейс-стади, пікірсайыс сияқты маманның кәсіби құзыретін дамытуға бағытталған әдіс-тәсілдер кешеніне тоқталамыз.

**Кесте 6 – Этнопедагогиканы оқытудағы тиімді әдістер**

|  |  |  |  |
| --- | --- | --- | --- |
| № | **Оқыту әдістері** | **Авторлар** | **Сипаттамасы** |
| 1 | 2 | 3 | 4 |
| 1 | Сыни тұрғыдан ойлау | **С.** **Тәжікенова [142],** **М.** **Сейталиев [143]** | Сыни тұрғыдан ойлау әдісі білім алушының жеке және топтық жұмыстар арқылы мәселені шешуге, өз пікірін дәлелдеуге, ақпаратты талдауға, және қабылданған шешімді бағалауға бағытталған. |
| 2 | Жобалау әдісі | **А.** **Құдиярова [144]** | Жобалау әдісі білім алушының оқыту процесінде жеке және топ болып жұмыс істей отырып, нақты мәселелерді шешуге қатысуын қамтамасыз етеді. Бұл әдіс зерттеу, шығармашылық және мәселе шешу дағдыларын дамытуға ықпал етеді. |
| 3 | **Кейс-стади әдісі**  | **З.** **Әбілова [145]** | Сындарлы оқыту әдісі білімді қабылдау және оны қайта құру процесіне негізделеді. Мұғалімдер мен оқушылар өзара әрекеттесіп, жаңа білімді белсенді түрде құрады, ақпаратты талдап, бағалап, оны өмірде қолдану жолдарын іздейді. |

5-кестеде көрсетілген қазіргі заманауи оқыту әдістері кең ауқымды, түрлі педагогикалық және психологиялық принциптерге негізделуі маңызды. Оларды кеңінен қолдану қ**азақ этнопедагогикасының дәстүрлерін тиімді пайдалануда болашақ мұғалімдер даярлауда дәстүрге айналуда.** Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлауда сыни тұрғыдан ойлау, жобалау, кейс стади әдістері маңызды рөл атқаратыны белгілі. Бұл әдістер мұғалімдерге ұлттық құндылықтар мен педагогикалық дәстүрлерді қазіргі білім беру жүйесіне тиімді енгізуге, өзара ынтымақтастықты нығайтуға және білім алушылардың шығармашылық қабілеттерін дамытуға мүмкіндік береді. **Оларға жеке тоқталып өтуді жөн санаймыз:**

*Сыни тұрғыдан ойлау әдісі* - студенттердің ақпаратты терең талдау, оның маңыздылығын түсіну, шешімдер қабылдау, танымдық ойлау қабілеттерін дамытуға мүмкіндік береді. Бұл әдіс болашақ мұғалімдерге қазақ этнопсихологиясы мен этнопедагогикасына негізделген мәселелерді шешуге көмектеседі.

*Жобалау әдісі* - болашақ мұғалімдерге ұлттық құндылықтарды оқу процесінде қолдануды үйретуге мүмкіндік береді. Жобалау арқылы студенттер нақты педагогикалық жобалар бойынша жоспарлы түрде ғылыми жұмыс жасап, қазақ халқының мәдениетін, дәстүрлерін және т.б. тақырыптары бойынша іөзденістер жасап, оларды оқу үдерісінде қолданудың жолдарын іздейді. **«Қазақ халқының салт-дәстүрлері» тақырыбы бойынша кез келген тақырыптағы жобаның мақсаты:** Қазақ халқының салт-дәстүрлерін зерттеп, олардың қазіргі қоғамдағы орнын анықтау. **Жоба кезеңдері**не **тақырыпты таңдау, зерттеу жүргізу,** қ**оғамға әсерін талдау,** н**әтиже шығару жатады.** Жоба нәтижесінде студенттер салт-дәстүрлер туралы фильм немесе презентация әзірлейді, қоғамда ұлттық мәдениеттің маңыздылығын көрсету жолдарын ұсына алады.

Этнопедагогикалық білім беру мазмұнында оның негізгі бағыттарына келесі басымдықтарды негіздеуге болады. Болашақ маманның этнопедагогикалық білімді пайдалануға мотивациясын анықтайтын ең маңызды реттеуші фактор болып табылатын тұлғаның құндылықты бағдарларын меңгертуді этностың, жалпы ұлттың, ұлттық менталитеттің құндылықтарының жүйесі мен қазіргі әлемдік өркениеттегі прогрестің ерекшеліктеріне сай жаңа технологиялар арқылы дамыту маңызды [86, б.69].

Л.К.Бөлеева этнопедагогикалық білімді меңгеру үдерісінде оның көмегімен мектептегі педагогикалық іс-тәжірибе барысында болашақ бастауыш сынып мұғалімдерінің этнопедагогикалық білімдері мен дағдыларын қалыптастыруға болатынын дәлелдеді. Аталған дағдыларды меңгеру нәтижесінде мұғалімдер жүйелі түрде оқушыларға ұлттық тәрбие беруге, этнопедагогика, этнопсихология құралдарын мектепте іс жүзінде пайдалану қамтамасыз етілетініне наза аудару керектігін айтады және пікірсайыс, кейс стади сияқты әдістердің тиімділігіне тоқталады [85, б. 18].

***Пікірсайыс әдісі -***болашақ мұғалімдер мен студенттердің арасында өзара пікір алмасуы мен диалогтық қарым-қатынасын ұйымдастырады. Бұл әдістің негізінде студенттердің сыни тұрғыдан ойлауын дамытуға қадам жасалады және сол арқылы ұлттық дәстүрлерді және педагогикалық құндылықтарды талқылауға мүмкіндік береді.Келесі тақырып *«Ұлттық дәстүрлер мен педагогикалық құндылықтар қазіргі білім беру жүйесінде сақталуы тиіс пе?»* бойынша қатысушылар 2 топқа бөлінеді:

1. Қолдаушылар тобының қатысушылары (ұлттық дәстүрлер мен этнопедагогикалық құндылықтарды сақтау керек дегендер)

2. Қарсы пікірдегі топтың қатысушылары (ұлттық дәстүрлер мен этнопедагогикалық құндылықтардың қазіргі білім беру жүйесінде орын алмайтыны туралы пікір білдіретіндер).

Бұндай пікірсайыс білім беру жүйесінде ұлттық дәстүрлер мен этнопедагогикалық құндылықтардың сақталуын және осы бағыттағы жаңашылдықты енгізу арасындағы тепе-теңдікті қалай сақтауға болатындығы туралы ойларды дамытуға және өз ойларын ұштастыруды жетелейді.

***Кейс-стади әдісі* - э**тнопедагогика мен этнопсихология тақырыптарын талдау негізінде болашақ мұғалімдер өздеріне берілген кәсіби мәселелерді шешу үшін нақты өмірден алынған жағдайларды талдай алады. Бұл әдіс арқылы студенттердің практикалық біліктілігін ғана емес, олардың шығармашылығын, ақпаратпен жұмыс істеу қабілетін, сыни ойлауын арттыруға болады. Келесі *«Қазақ отбасының психологиялық ерекшеліктері мен қазіргі қоғамдағы өзекті мәселелер»* деген тақырып бойынша кейс-стади әдісін қолданып көрелік.

Тапсырма: *Қазақ отбасында дәстүрлі қоғамдағы бала тәрбиесі мен отбасы ішіндегі қарым-қатынастарға үлкен мән берген. Үлкендерді сыйлау, жанұяның жауапкершілігі мен ынтымағын сақтау, ұрпақтар арасындағы байланысты нығайту – негізгі құндылықтар болған еді. Алайда, қазіргі қоғамда бұл құндылықтар өзгеріп кетті, отбасындағы рөлдер мен міндеттер қайта қарастырылған. Бір отбасының психологиялық жағдайы зерттеп көріңіздер: үлкен әке мен ана балаларын дәстүрлі түрде тәрбиелеуге тырысады, бірақ балалар өздерінің жеке қалаулары мен заманауи көзқарастарын алға тартады. Бұл жағдай отбасындағы психологиялық шиеленістерге алып келеді, себебі екі ұрпақ арасындағы психологиялық ерекшеліктер мен тәрбиелеу әдістері сәйкес келмейді.*

*Сұрақтар:*

*1. Қазақ отбасының дәстүрлі психологиялық ерекшеліктері мен қазіргі қоғамның талаптары арасында қандай айырмашылықтар бар?*

*2. Қазіргі балалар мен ата-аналардың арасындағы түсінбеушіліктердің себептері қандай?*

*3. Ұрпақтар арасындағы психологиялық қайшылықтарды шешу үшін қандай әдістерді қолдануға болады?*

Аталғанмәселені шешу мақсатында ата-аналар мен балалар арасында ашық диалог ұйымдастырған жөн. Тренингтер мен психологиялық кеңес беру сессиялары арқылы дәстүр мен заманауи психологиялық әдістерді үйлестіруге болады. Сонымен қатар, жастардың психологиялық ерекшеліктерін ескере отырып, ата-аналарға ұрпақтар арасындағы айырмашылықтарды түсінуге көмек көрсету маңызды.

Осы тұста, мұғалім мамандығының ерекшелігі – оның өз мамандығына және оқушыларға сүйіспеншілікпен қарауы, өз кәсібін құлшыныспен атқара отырып, этнопедагогика принциптерін терең меңгеруі, жауапкершілікті сезінуі. Себебі олардың кәсіби даярлығында сана, сезім, сенім сияқты негізгі қасиеттерімен бірге іс-әрекетінің стилі мен ерекше құндылықтарының болуын міндеттейді. Білім берудің кәсіби міндеттерінде кәсіби шеберлік, адалдық, қамқорлық, білімді болу мен жауапкершілік құндылықтары аса маңызды. Қазақ ұлттық этнопедагогикалық дәстүрлері негізінде болашақ бастауыш сынып мұғалімдерін кәсіби даярлау барысында оқыту үдерісін тиімді ұйымдастырудың оңтайлы үлгісі мен әдістемесін ұсыну өзекті мәселе. Бастауыш сыныптардаоқыту мен тәрбиелеу үдерісінде ұлттық рухани құндылықтар, дәстүрлер мен ұлттық тәрбиенін негізгі принциптерін басшылыққа алған жөн.

Біз анықтаған тұлғалық қасиеттер тізбегі жалпыадамзаттық талаптарды қамтиды. Дегенмен, білім беру компоненті ұлттық білім берудің мазмұнын толық аша алмайтыны туралы пікірлер де кездеседі. Бірқатар ғалымдар этнопедагогикалық мәселелерді болашақ бастауыш сынып мұғалімдерін даярлаудың ең маңызды бөлігі деп есептегенімен, бұл үдерісте мұғалімдерді кәсіби даярлаудың басқа да бағдарламаларын мен курстарын жетілдіру қажеттігін жазады. Бұл бағытта ғалымдар құзыреттілікке-бағытталған білім беру мазмұнын ұсынады [146].

Қазақ этнопедагогикасы қазақ халқының білім беру және тәрбиелеу жүйесі мен дәстүрлері, оның ішінде ұлттық құндылықтарды оқыту мен тәрбиелеудің әдіс-тәсілдерін қамтиды. Бұл білім саласы бастауыш сынып мұғалімдерінің кәсіби даярлығына негіз бола алады. Қазақ этнопедагогикалық дәстүрлеріне негізделген болашақ бастауыш сынып мұғалімдерін кәсіби даярлау процесі келесі бағыттар мен әдіс-тәсілдерді қолдануды қажет етеді (Кесте 7).

**Кесте 7 - Болашақ бастауыш сынып мұғалімдерін кәсіби даярлауда қазақ этнопедагогикасы құралдары мен әдістері негізінде оқытудың мүмкіндіктері**

|  |  |  |  |
| --- | --- | --- | --- |
|  | **Негізгі бағыттары** | **Сипаты** | **Кәсіби даярлықтың әдіс-тәсілдері** |
| 1 | 2 | 3 | **4** |
| Этнопсихология мүмкіндіктері | **Ұлттық ерекшеліктерді ескеру** | Баланың психологиялық дамуы мен мінез-құлқында ұлттық ерекшеліктерді ескеру мұғалімнің оқыту әдістерін тиімді пайдалануына көмектеседі. | **Сыни тұрғыдан ойлау****Кейс-стади әдісі** |
| **Эмоциялық интеллекті дамыту** | Этнопсихология балалардың эмоциялық жағдайын түсінуге және оларды қолдау әдістерін енгізуге бағытталған. | **Жобалау әдісі****Кейс-стади әдісі** |
| **Қазақ мәдениеті мен тәрбие жүйесін қалыптастыру** | Қазақ халқының мәдениетін, салт-дәстүрлерін терең білу және оларды оқу үдерісінде қолдану мұғалімдерге кәсіби құзыреттіліктерді арттыруға көмектеседі. | ПікірсайысЖобалау әдісі |
| Этнопедагогикамүмкіндіктері | **Ұлттық тәрбие негіздері** | Қазақ этнопедагогикасында бала тәрбиесіне, отбасы мен қоғамдағы рөлдерге ерекше назар аударылады. Аталған құндылықтар болашақ мұғалімдер үшін тәрбие жұмысының түп қазығы болып табылады. | **Сыни тұрғыдан ойлау****Кейс-стади әдісі** |
| **Әдептілік пен жауапкершілік** | Қазақ этнопедагогикасы ұрпақтан ұрпаққа берілетін этикалық нормалар мен жауапкершілікті тәрбиелеуге бағытталған. Бұл мұғалімдерге балаларға тәрбие беру кезінде адалдық, әділдік, қайырымдылық сияқты ұлттық құндылықтарды ұстануға мүмкіндік береді. | **Сыни тұрғыдан ойлау**Жобалау әдісі |
| **Ұлттық ойындар мен дәстүрлерді пайдалану** | Этнопедагогика ұлттық ойындар, халық ауыз әдебиеті мен өнер түрлерін педагогикалық мақсатта қолдануды ұсынады, бұл балалардың шығармашылық қабілеттерін дамытуға ықпал етеді. | **Сыни тұрғыдан ойлау**Жобалау әдісі |

Қазақ этнопедагогикасының негізгі ұстанымдарына аталған мүмкіндіктерді ұлттық құндылықтарды жаңа технологиялар көмегімен енгізудің маңыздылығы басым. Жалпы этнопедагогиканы оқытудағы оқыту құралдарын мұғалімдердің кәсіби құзыреттілігін арттыру үшін ұлттық дәстүрлерді тиімді қолданудың әдістемесін құрастыруға көмектеседі. Сыни тұрғыдан ойлау мен жобалау әдістері болашақ мұғалімдерді кәсіби даярлау үдерісінде маңызды рөл атқарады. Себебі, бұндай әдістер студенттердің мотивациясын арттырады, танымдық белсенділігін шыңдайды.

Бүгінгі таңда білім беру жүйесіне Қазақстан сияқты көпэтносты мемлекетте өмір сүретін белгілі бір этностардың өзіндік ерекшеліктеріне нұсқан келтірмеу принципімен және төл ұлттық мәдениетімізді сақтауды әлемдік мәдени мұраларға жүгіну міндеті этникалық компонентті енгізу арқылы шешілуде. Жоғары педагогикалық білім беру мазмұнындағы этникалық компонент этностың өзіндік санасының дамуымен генетикалық тұрғыдан шартталған білімнің гуманитарлық кешені болып табылады. Осы кезекте, бастауыш білім беру мазмұнының бір бөлігі ретінде оны құрылымдау принциптерінің жиынтығына негізделген дидактикалық бірліктердің жиынтығымен ұсынылады. Көпэтносты қоғамдағы бастауыш сынып мұғалімі мамандығының ерекшелігі алдыңғы ұрпақты тәрбиелеудің ізгілікті тәжірибесін пайдалануға, этнопедагогика идеяларын, тұлғаны қалыптастыруда этникалық принципті іске асыруға бағытталуында. Этникалық принцип білім беру мазмұнындағы этникалық құрамдас бөліктің гуманистік парадигмасының негізі болып табылады. Бүгінгі таңда бастауыш мектеп жеке тұлғаның сана-сезімін қалыптастырудың негізгі факторы ғана емес, сонымен қатар жеке тұлғаның қалыптасуының принципі ретінде әрекет етуі тиіс. Қазақ этнопедагогикалық дәстүрлері негізінде болашақ мұғалім мамандарын кәсіби даярлаудың құрылымдық-мазмұндық моделін жасауда негізге алынды.

**2.3 Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың құрылымдық-мазмұндық моделі**

Жоғары оқу орындарында болашақ бастауыш сынып мұғалімдерін кәсіби даярлау бойынша оқу бағдарламаларында этнопедагогика принциптері басшылыққа алынып келеді. Кәсіби маман даярлаудың қазіргі кездегі негізгі әдістерінің бірі – кәсіби маман тұлғасын модельдеу. Модельдеуді әдіснамалық негізде қарастыру мақсатында бірқатар әдіскер-ғалымдардың еңбектеріне сүйенеміз:

– болашақ мұғалімдерді даярлаудағы теориялық қағидалар туралы еңбектер (Т.А. Сыроватская, О.И. Можаева, Н.М. Көшеров, А.С. Шилибекова және т.б.) [80];

– этнопедагогиканың этномәдени құралдары негізінде білім мен тәрбие берудің тың идеялары мен ғылыми қағидаттары жөніндегі тұжырымдар (Қ.Жарықбаев, С.Қалиев [147], С.А. Ұзақбаева [73], К.Ж. Қожахметова [80], Ж. Наурызбай [9], Р.Қ. Дүйсембінова [68], Ш.М. Мухтарова [148] және т.б);

– Н.Сәрсенбаев [61], Н.Жанділдин [98], Қ.Жүкеш [104] және Г.Б. Арынова [149] сынды ғалымдардың еңбектерінде ұлттық психология мен этнопедагогика саласында білім беруші ұстаздардың кәсіби білімін дамытуда ұлттық сананы қалыптастыруда маңызды орын алады;

– педагог бойында рухани адамгершілік қасиеттерді қалыптастыру мен педагог мамандығын ізгілендіру парадигмасына негізделген тың идеялар мен ғылыми тұжырымдар жөніндегі зерттеулер (Р.Төлеубекова [11] , Ш.М. Мухтарова [58], А.А. Бейсенбаева [112], П.И.Пидкасистый [150] және т.б.);

– болашақ мұғалімдерді адамгершілік бағытта даярлаудың психологиялық, педагогикалық пәндер кешенін дамыту мүмкіндіктерін қарастырған еңбектер (Қ. Бөлеев [17], К.С. Садыков [74], З.А. Хусаинов [99], А.С. Шаалы [102] т.б.).

– педагогикалық іс-әрекеттің әр түрін модельдеу тәжірибесі бойынша (С.А. Ұзақбаева [15], Л.Н. Бережнова [30], Ж.А. Жұмабаева [69] ) Д.М. Джусубалиева [151]) еңбектер.

Этнопедагогика ғылымы пән ретінде Г.Н.Волков анықтаған ұлттық тәрбие мақсатына сай қызмет етіп қана қоймайды, сонымен бірге «ұлтты құтқару педагогикасы» ретінде бүкіл адамзатты дегредациядан құтқару қызметін атқарады. Этнопедагогиканы оқыту – бұл тек белгілі бір этникалық топ өкілдерінің ғана өзіне тән ерекше тәжірибесін оқыту емес. Бұл пәннің ерекшелігі – жалпы ұлттық көрініс беретін формалары мен алғышарттары болуы және мазмұны бір-біріне ұқсас жалпыадамзаттық тәрбие беру дәстүрін де қамтуы. Осы ретте Г.Н.Волков этнопедагогиканың әмбебаптығына сипаттама бере келе, оны дисперсиялық этнопедагогика деп те атайды [28].

Пәннің «пансофизм» бағыты білім туралы халық даналығы мен тәжірибесін жалпылауда этнопедагогикалық диалог пен мәдениеттер арасындағы қатысымды халықтар арасындағы әмбебап рухани-адамгершілік құндылықтары мен этносаралық әмбебап талаптарды ұсынады. Бұндай талаптар көпұлтты қауымдастық пен әлеуметтік-саяси топтар арасында шиеленіскен жағдайларды тудыруы мүмкін. Әлемдегі көптеген мемлекеттердің тұрғындары этникалық біркелкі емес болуы этникалық-мәдени қақтығыстарды болдырмауға, өзара әрекеттесуге ұмтылысқа, түрлі нәсілдердің бейбіт және қатар өмір сүруіне байланысты этносаралық қарым-қатынастарды бейбіт жолмен орнатуды реттейді.

Этнопедагогикалық білім берудің мазмұнын анықтауда Ж.Асанов, Л.К.Болеева, Қ.Ж.Кожахметова, С.А.Ұзақбаева және т.б. ғалымдардың зерттеулерінде білімділік центризмге дейін төмендемейді, ол антропологиялық көзқарастар бойынша мұғалімнің кәсіби тұтас тұлғасын қалыптастыруға бағытталуы керек. Н.М. Көшеров білімнің интегративті саласы ретінде, этнопедагогикалық білім этноәдіснаманың бастауында тұр деп тұжырымдайды [19]. Н.Сәрсенбаев ұлттық психологияның құрылымын зерттей отырып, оны ұлттық әдет-ғұрып және дәстүр, ұлттық сезім, ұлттық мінез-құлық компоненттері арқылы сипаттаған [61].

Сондықтан, бастауыш қазақ мектебінің мұғалімінің кәсіби құзыретін дамытудағы бірден-бір компонент - ол оның ұлттық санасын қалыптастыру деп айтуға негіз бар. Маманның кәсіби компоненттеріне ұлттық санаға қатысты көптеген пәндер бойынша білім, біліктері де кіреді.

Осы ретте, С.А.Ұзақбаеваның пайымдауынша, қазіргі этнопедагогика ғылымының әдіснамасы өзіне қатысты пәндермен, атап айтсақ, этнопсихология, этноәлеуметтану, этнофилософия, этномәдениеттану, жалпы педагогика сияқты іргелі теориялардың интеграциясын біріктіреді. Осы бағытта, энопедагогика – оқыту әдістемесінің құрамдас бөліктерінің бірі ретінде көптеген мәселелерді алға тартады [73, б. 10].

Осы орайда, этнопедагогикалық білім берудің негізгі компоненті деп этникалық компонентті атауға болады. Этникалық компонентке берілген бірнеше анықтамаларды қарастырып көрелік. Этникалық компонентке аумақ халқының шаруашылығындағы, табиғи ерекшеліктеріндегі ұлттық маңызы зор құндылықтар жүйесі мен салт-дәстүрлерін көрсететін этносқа қатысты білімдер, сол аймақтағы мамандардың кәсіби даярлық деңгейіне қойылатын нормалар мен талаптардың жиынтығы кіреді.

«*Этникалық компонент* дегеніміз – белгілі бір халықтың адамгершілік-эстетикалық идеяларды өмір сүру процесінде пайдалану дағдыларын, олардың этномәдени жетістіктерін ұлттық-мәдени сипатын және әлеуметтік-тарихи құндылықтарының жүйесін және эмоционалдық-құндылық қатынас тәжірибесін білу» [13]. С.Қалиевтің анықтамасында да «этникалық компонент» білім беру мазмұнындағы белгілі бір ұлттың төл мәдениетін, ұлттық тарихын, ұстанған дінін, салт-дәстүрі мен әдет-ғұрпын ашатын мазмұнның құрамдас бөлігі ретінде қарастырылады [7].

Жоғарыда келтірілген анықтамалардан көріп отырғанымыздай, этникалық компонент білім берудің барлық деңгейінің мемлекеттік жалпыға міндетті білім беру стандартында әлеуметтік пәндер аясында қарастырылады. Сонымен бірге зерттеушілердің этникалық компонентке берген анықтамасына қатысты әртүрлі көзқарастар бар. Кейбір ғалымдар ұғымның ұлттық мазмұнына тоқталса, басқалары оның аймақтық элементіне айрықша көңіл бөледі. Қ.Б.Жарықбаев пен С.Қ. Қалиевтің сиппатауынша этникалық компонентті мәдени және этникалық ерекшелік ретінде болмыстың объективті жағдайларына бейімделуі, тұлғаның әлеуметтенуі процесіндегі тұлғаның қалыптасуына тікелей әсер етеді [140].

Этникалық компонент бойынша әдебиеттерге жасалған талдаудан байқағанымыз, аталмыш компонент ұлттық мінез-құлықтың моральдық нормаларын, ұлттық мәдениеттің аймақтық бірегейлігін, маманның халықтық дәстүрлердің сақталуына құндылықты қатынасын, оны жастар бойында дамытуға ықпал ететін білім берудің аймақтық және көпэтносты қоғамның тұрақты дамуын қарастырады. Мысалы, Н.Жанділдин ұлттық психологияның құрылымын ұлттық мінез-құлық, ұлттық тағам, ұлттық сана-сезім (әдет-ғұрыптар мен дәстүрлерді қамтитын) компоненттері арқылы қарастырған [98]. Сол сияқты, Қ. Жүкеш ұлттық психологияның құрамында ұлттық мінез-құлық, ұлттық өзіндік сана-сезім, ұлттық қажеттілік және мақсаттарды сезіну сияқты компоненттер болуы тиіс деп есептеген [104].

Жалпы, зерттеу үдерісінде этникалық компонент ұғымы білім беру стандарттарында қарастырылатын ББ деңгейлерін жетілдіру мен оның мазмұнын анықтаудағы мәселелерде әртүрлі қарама-қайшылықтар бар екенін көрсетеді.

Қазақстан Республикасында білім беру жүйесін дамытудың негізгі бағыттары қоғам талаптарына сай жан-жақты дамыған тұлғаны дамытуды, нәтижеге бағдарланған сапалы және бәсекеге қабілетті білім берудің барлық деңгейінің сабақтастығын қамтамасыз етуді талап етеді. Білім алушылардың білімі мен дағдыларын дамыту мақсатында оқу бағдарламаларын үнемі жаңартып отыру керек. Бұл туралы ғалымдар Е.В. Бондаревская [131], В.С. Кукушин [152], А.В. Мудрик [153] тұлғаға-бағдарланған білім беру негізінде оқыту тұлғаның бойында құндылықтарды дамытуға негізделуін ұсынған болатын.

Сондай-ақ, отандық ғалымдар Е.З. Батталханов [154], Д.С.Құсайынова [132], Қ.Б. Бержанов [4] мектеп оқушыларын адамгершілік, отансүйгіштік, парасаттылық санада тәрбиелеудің маңызына аса мән беру – болашақ ұлт бойында этномәдени сананы қалыптастырудың негізі екендігін атап көрсетті.

Этнопедагогика ғылымы өзара тарихи өте бай, кең ауқымды, мазмұны терең, тағылымдық мәні мен мағынасы бар ұлттық білім мен тәрбиенің құралы бола отырып, мақсаты мен мазмұны жағынан бір біріне тығыз байланысты. Олардың мазмұынын халқымыздың сан ғасырдан бері жинақтаған, атадан балаға берілген өмірлік мұрасы құрайды. Ізгілікке, жауапкершілікке, адамгершілікке, рухани мінез-құлық нормаларына, әдептілікке бастай отырып, этнопедагогиканың құралдары қоғамның этномәдени қазынасын толықтырады және болашақ маман бойында кәсіби моральдық принциптерімен үйлесім тауып жатқан білім мен тәрбиеге негіз болады. Бұл ғылымдардың нәтижелері келешек ұрпақты өнегелі азамат етіп тәрбиелеуге бағытталып жинақталған ауқымды тәжірибесінен құралады және озық тағылымдарының нәтижесі. Психологиялық-педагогикалық дағдылар мазмұнында сан түрлі педагогикалық жүйелердегі кең көлемді оқу-тәрбиелік міндеттерді шешудегі табыстылықты анықтайтын негізгі білімді меңгеру кәсіби іс-әрекеттері қарастырылады. Олардың қатарына В.А.Крутецкий келесілерді жатқызады:

–оқушылармен, әріптестерімен, ата-аналармен оңтайлы педагогикалық қарым-қатынас орнату білігі;

– оқушылардың жеке қабілеттерін білу, оларды ескере отырып, оқу-тәрбие үдерісін құру шеберлігі;

–оқушылардың білім сапасын бағалаудың әртүрлі нысандарын болашақ мұғалімнің меңгеру сапасы;

– педагогикалық ұжымда қолайлы микроклиматты құру белсенділігі;

–белгілі бір кәсіптік-педагогикалық талаптарды сақтау міндеті;

–оқу-тәрбие үдерісінің жан-жақты тұлғалық бағытын жобалау мүмкіндіктері [132, б. 102].

 Білім беру бағдарламалары құрамында таңдау пәндерімен қатар міндетті пәндер мазмұнындағы педагогикалық, психологиялық тақырыптар үнемі қарастырылып отырады. Бұл жөнінде А.С. Магауова болашақ бастауыш сынып педагогтарына «Жалпы психология» курсын оқыту барысында «белгілі бір халықтың психикасының этникалық ерекшеліктерінің қалыптасуы мен даму процесіне сол дәуірдің әлеуметтік-экономикалық және тарихи дамып қалыптасуының ерекшеліктері әсер еткендігі туралы негізгі әдістемелік ұстанымды меңгеруі өте маңызды» деп есептейді [83].

Білім беру мазмұнындағы этникалық компонент, ең алдымен, гуманитарлық ғылымдар саласында өз көрінісін табуда. Соңғы уақытта білім беру саласында интеграциялық процестермен қатар белгілі бір әлеуметтік-мәдени және этникалық ортада тұлғаның дамуына үлкен қызығушылықты көрсететін тенденциялар пайда болды. М.Ғабдуллин еңбектеріндегі отанын, отбасын сүю туралы принциптер басшылыққа алынып, білім беру жүйесінде этноөңірлік ерекшеліктерді ескеру өскелең ұрпақты Отанын сүю, отбасының және халқының тарихи-мәдени мұрасын қастерлеу рухында тәрбиелеуді қамтамасыз ететін маңызды факторлардың біріне айналып отыр [3].

Бұл білім берудің интегративті қатынастарын көрсетеді. Бастауыш сынып мұғалімдерін қазақтың этнопедагогикалық дәстүрлері негізінде дамыту көптеген компоненттерді біріктіретін интегративті сипаттағы күрделі процесс. Оның кәсіби әрекетінде ұлттық сана, ұлттық тарих, ұлттық салт-дәстүр, ұлттық рухани құндылықтар сияқты толып жатқан ұлттық ерекшеліктер мен білімдер жиынтығы қарастырылуы керек.

Жоғарыда ұсынылған тұжырымдарды талдай отырып, бастауыш сынып мұғалімдерінің кәсіби әрекетіндегі этнопедагогикалық бағытты дамыту үлгісінің компоненттерін, мазмұны мен білім көрсеткіштерін анықтай алдық (Кесте 9).

 **Кесте 9 – Бастауыш сынып мұғалімінің кәсіби әрекетін дамыту үлгісі**

|  |  |  |
| --- | --- | --- |
| **№** | **Мазмұны** | **Білім көрсеткіштері** |
| 1 | 3 | 4 |
| 1 | әдістемелік бағыт | этнофилософия, этносаясат, этноәлеуметтану, этнопсихология, этнология, этнография, конфликтология және т.б. этноәлеуметтік білімдерді қамтиды. Этноәлеуметтік білімдер мен оны алу әдістерінің интеграциясы этноәлеуметтік – этносаралық – жаңа ғылыми бағытты қамтиды.  |
| 2 | жүйелілік бағыт | Бұнда әлеуметтік-экономикалық біліммен бірге рухани-адамгершілік құндылықтар да қамтылады. Бұл бағыт бойынша этномәдениетте этностың өмірі туралы білімдер жүйесі, ұлттық болмыстың барлық элементтері этномәдени білім берудегі біртұтас жүйелі этномәдени білімді біріктіреді. |
| 3 | этнопедагогикалық пәнаралық бағыт | интеграциялық білімдер ретінде тұлғаның ұлттық өзіндік санасын қалыптастыруға, ал кәсіптік педагогикалық білім беруде болашақ мұғалімдердің этнопедагогикалық құзыретілігіне бағытталған этнопедагогикалық дәстүрлерінің ерекшеліктері туралы кіріктірілген білімдер жүйесін қамтиды. |

Жоғарыда берілген үлгіні құрастырудағы мақсатымыз – бастауыш сынып мұғалімінің кәсіби әрекетін дамытудың негізгі компонеттері мен кәсіби білім беру мазмұнын және білім нәтижелерін анықтау. Бастауыш сынып мұғалімдерін кәсіби даярлау үшін үш компонентті біріктіруде этнопедагогиканың негізгі принциптері мен ережелерін басшылыққа алдық.

І компонент – әдістемелік деңгей бойынша этнопедагогиканың жеке этноәдіснамасының болуын ескереді. Этноәдіснама этнография мен әлеуметтік антропология әдістерін этникалық процестерді зерттейтін қоғамдық ғылымдардың әдістемесіне айналдыратын әлеуметтанудағы теориялық және әдіснамалық бағыт ретінде қарастырылады.

ІІ компонент бойынша этномәдениет білім беру мазмұнындағы этникалық құрамдас бөлікке кіретін этнопедагогика мен этнопсихология, этнология, этнография, этнолингвистика, т.б. ғылыми білім салаларын оқыту курстарының жүйесі ретінде қарастырылады. Сонымен бірге, этномәдениет әдістемелік әрекетті басқара отырып, жоғары педагогикалық білім беру мазмұнындағы этникалық компонентті құрылымдауда негізгі тірек рөлін атқарады.

Біз құрастырған үлгінің III компоненті бойынша «білім, білік, дағды» жүйесіндегі этнопедагогикалық білімдер жоғары мектеп оқытушысы мен студентінің этнопедагогикалық білімінің бастапқы буыны болып табылады. Ол пәнаралақ бағытта көптеген пәндерді біріктіре отырып, білім нәтижелері мен бағалау критерийлерін болжайды.

Жалпы, модельдеу тәсілі - таным мен білім объектісін саналы талдау мен үлгілеудегі кеңінен танылған түрі ретінде педагогтер арасында таныс ұғым. «Модель» (латын тілінен *modulus* – үлгі, өлшем) деген мағынада белгілі бір нысан мен оған қатыстық мәндерді көрсететін көрнекі құралды (шартты бейне, сызба, т.б.) білдіреді [152].

Жалпы модельдеудің педагогикада бірнеше формалары кездеседі. Біздің тақырыбымыз бойынша модель көп құрылымды, көп өлшемді модельдеу үлгісінің теориялық әдісін басшылыққа ала отырып, болашақ бастауыш сынып мұғалімін кәсіби даярлауда этнопедагогика құралдары негізінде жасақталды. Себебі, болашақ бастауыш сынып мұғалімдерін кәсіби даярлауда қарастырылатын кәсіби ұстанымдар мен талаптар, білімдер жиынтығы мен білім нәтижелерін практикада жүзеге асыру дәрежесімен өлшенетін процесс. Ұлттық бірегейлік пен бірізділікті қалыптастыру тек қана бір реттік әрекет болмайды. Оның ұзақ процесс екенін ескере отырып, халқымыздың ұлттық мәдениетін, тіпті материалдық және рухани сипатын меңгерудің жүйесі ретінде қарастыруымыз керек [150]. Осы бағытта, этнопедагогикалық білімдер кешені бірінші және екінші компоненттерге әдістемелік жағынан тәуелді болғанымен, жоғары педагогикалық білім беру мазмұнында бастауыш сынып мұғалімдеріне этникалық компонентті құрылымдаудың иерархиясында білім беру фнкцияларының педагогикалық негіздемесі ретінде болашақ бастауыш сынып мұғалімдерін кәсіби даярлау моделінің компоненттерін анықтай алдық.

Біз қарастырған педагог мамандығының сипаттамалары мен этнопедагогикалық принциптеріне сай, модель болашақ бастауыш сынып мұғалімдерін даярлаудың біртұтас тұлғалық-құрылымдық ерекшелігінің *қажеттілік-ынталандырушылық, эмоционалды-құндылықтық, іс-әрекеттік-рефлексивтік* компоненттерін құрайды.

Модельдің мақсаты мен міндеттерін қарастыруда оның принциптері мен қағидалардын, әдістері мен құралдардын, сабақ түрлері мен оқыту нәтижелерінен тұратын кешенді құрылымын жаңа бағытта құрастыру маңызды. Ұлттық білім мен тәрбиенің негізгі компоненттеріне ұлттық ұстанымдар, ана тілі мен ұлттық тәлім-тәрбиенің сипаты, оған жас ұрпақты тәрбиелеу мен бейімдеуді этнопедагогикадан іздестірген дұрыс деп есептейміз. Ұлттық тәлім-тәрбиенің ғылыми-әдістемелік негізінде этнопедагогиканың кеңінен пайдаланылып жатқан әртүрлі материалдарын, ұлттық құндылықтары мен тәрбие құралдарын сұрыптап, бастауыш мектептің тәрбие үдерісінде ұтымды пайдалана алсақ, жоғарыда сипатталған қадір-қасиеттер негізінде отаншыл ұрпақты тәрбиелеуге болады.

*Қажеттілік-ынталандырушылық компонент* – кәсіби маман даярлаудың талаптарына сай орындалатын маманның кәсіби әрекеттің маңызын терең түсінуі, педагогикалық қызметке жауапкершілік қарым-қатынасы, биік адамгершілік сапалық (мейірімділік, шыншылдық, адалдық, сүйіспеншілік, әдептілік және т.б.) қасиеттерімен сипатталады. Бұнда келесі іс-әрекеттер маңызды болып саналады:

– этика-кәсіби нормаларға сай қазақ халқының адамгершілік тәрбиесін меңгеруге әрекеттену белсенділігі;

– өз ісіне деген сүйіспеншілік қарым-қатынас пен балалар әлеміне қызмет етуге деген қызығушылығының болуы;

– болашақ маманның кәсіби жауапкершілік сезімі, жеке тұлғалық қасиеттері, педагогикалық қабілеті мен шеберлігі;

– халықтық педагогика құралдарына деген жағымды көзқарасы.

Аталған компоненттер болашақ бастауыш сынып мұғалімдерін кәсіби даярлаудың өлшемдерін анықтауда этнопедагогикалық құндылықтар негізінде болашақ маманның даму деңгейін бағалауда, оның тұлғалық бейнесін сипаттауда маңызды.

*Эмоционалды-құндылықтық компонентке* – ұстаз кәсібіне сәйкес педагогика, этнопедагогика саласындағы теориялық білімдер кешені қарастырылады. Оның негізгі көрсеткіштеріне:

–этнопедагогика тұжырымдары мен ұлттық салт-дәстүрлер жөніндегі білімдер кешенін басқару;

* этнопедагогикалық білімнің жүйелілік принциптерін білу;

– педагогикалық этиканың негізгі ұстанымдары мен этнопедагогиканың теориялық негіздемелері бойынша білімділік;

– оқыту үдерісінде этнопсихология және этнопедагогиканың құралдарын жүзеге асыру теориясын және технологияларын білу.

*Іс-әрекеттік-рефлексивтік компонентке* бағытталған практикалық іскерліктер, әдіс-тәсілдер мен дағдылар кешенді түрде қалыптасады*.* Болашақ педагогтердің теориялық білімін тәжірибеде қолдану шеберлігі, оқу-тәрбие үдерісіндегі мақсаттар мен міндеттерге сай әрекет етуі, этнопедагогикалық қағидаларға негізделген оқыту мен тәрбиелеу ұстанымдарына сәйкес қарым-қатынас орната білуі, жаңа әдістерді тиімді қолдану дағдылары, педагогикалық және тәрбиелік білім беру қабілеттері маңызды болып табылады, олар:

– педагогикалық үдерісте этнопедагогикалық білім мен тәрбие беру мақсатындағы іс-әрекеттерді жүйелі ұйымдастыру білігі;

– теориялық білім пен практиканы ұштастырудағы кәсіби шеберлігі;

– жаңа педагогикалық технологиялар мен оқыту техникаларын игерудегі шеберлігі;

– оқу-тәрбие үдерісін ұйымдастырудағы кәсіби ұстанымдарды меңгеру шеберлігі мен дағдылары және т.б.

Болашақ бастауыш сынып мұғалімдерін кәсіби даярлауда оның принциптері, құрылымдық-мазмұндық өлшемдері мен көрсеткіштері олардың педагогикалық әрекетінің ерекшеліктерін көрсетеді, педагогтерге жоғары білім берудегі этникалық компоненттің функцияларын анықтайды. Бұл бастауыш сынып мұғалімдерін кәсіби даярлау үлгісінің мазмұнындағы этнопедагогикалық бағыттылық шарттары оның дидактикалық, педагогикалық және тәрбиелік мүмкіндіктерін анықтауға себеп болады.

Үлгіге сәйкес бастауыш сынып мұғалімдерін даярлау негізгі 3 бағыт бойынша компоненттерді қамтуы керек. Олар: әдістемелік бағыт, жүйелілік бағыт және этнопедагогикалық пәнаралық бағыт. Аталған бағыттар болашақ бастауыш сынып мұғалімдерін этнопедагогикалық бағытта даярлаудағы білім мазмұны мен көрсеткіштерін анықтауға септігін тигізеді. Болашақ бастауыш сынып мұғалімін кәсіби даярлау моделінің құрылымында 3 негізгі компонент: қажеттілік-ынталандырушылық, эмоционалды-құндылықтық, іс-әрекеттік-рефлексивтік компоненттер бойынша өлшемдер мен көрсеткіштер маман бойындағы тұлғалық, құзыреттілік, қабілеттіліктерін дамытуға бағытталады (Кесте 10).

**Кесте 10** – **Этнопедагогика құралдарының негізінде болашақ бастауыш сынып мұғалімдерін кәсіби даярлауды үлгілеудің компоненттері, өлшемдері мен көрсеткіштерінің сипаттамасы**

|  |  |  |
| --- | --- | --- |
| Компоненттер | Өлшемдер  | Көрсеткіштер  |
| Қажеттілік-ынталандырушылық | Маман бойындағы тұлғалық қасиеттері, тұлғалық жауапкершілік сезімі, этнопедагогикалық білімі және қабілеті мен түсініктер болу  | - этика-кәсіби нормаларға сай қазақ халқының адамгершілік тәрбиесін меңгеруге әрекеттену белсенділігі;- өз ісіне деген сүйіспеншілік қарым-қатынас пен балалар әлеміне қызмет етуге деген қызығушылығы;- халықтық педагогика құралдарын танып-білуге, оны кәсіби даярлануда қажет деп тануы;- этнопедагогикалық дәстүрлер негізіндегі туындайтын кәсіби-тұлғалық ойларды түсінуге ынтасы. |
| Эмоционалды-құндылықтық | Этнопедагогика теориясы, педагогикалық этика туралы білімі– педагогикалық этиканың негізгі ұстанымдары мен этнопедагогиканың теориялық негіздемелері бойынша білімділік; | – этнопедагогика тұжырымдары мен ұлттық салт-дәстүрлер жөніндегі білімін басқаруы;- этнопедагогикалық білімнің кәсібилікте құндылығын білуі;- этнопедагогикалық дәстүрлерін меңгеруге, ұстануға өзіндік жауапкершілік сезімі;- этнопедагогикалық дәстүрлер негізінде эмоционалды тұрғыдан дербестігі мен табандылығы. |
| Іс-әрекеттік-рефлексивтік | Педагогикалық үдерісте этнопедагогика идеяларын сауатты қалыптастырудағы іс-әрекетке икемділігі Кәсіби ұстанымға сәйкес оқу-тәрбие жұмысын ұйымдастырумақсатына жетудің дербестігі мен табандылығы | – педагогикалық үдерісте этнопедагогикалық білім беруді жүйелі ұйымдастыру білігі;– этнопедагогикалық дәстүрлер негізінде теориялық білім пен практиканы ұштастырудағы өзін-өзі білімдендіру әрекеті;– жаңа педагогикалық технологиялар мен оқыту техникаларын игерудегі шеберлігі;**-**педагогикалық үдерісте этнопедагогика идеяларын жүзеге асыру іскерлігі. |

Біздің пайымдауымызша, педагогикалық қарым-қатынас, іс-әрекет, мінез-құлықтағы сапалық қасиеттерді сипаттайтын белгілерге баса назар аударылуы керек. Болашақ бастауыш сынып мұғалімдерін кәсіби даярлаудың өлшемдері мен көрсеткіштерін бағалаудағы 3 негізгі: жоғары, орта, төмен деңгейді олардың кәсіби дамуының нәтижелерін бағалауда қолдануға болады.

*Төмен деңгейдегі* болашақ мамандар этнопедагогика құралдарын пайдалануда этнопедагогикалық шарттардың, ұлттық рухани құндылықтардың, қазақ халқының рухани, ұлттық дәстүрлерін, оның мәні мен маныздылығын білу қажет деп есептемейді және оқу үдерісін ұйымдастыруда ұлттық құндылықтар мен кәсіби даярлығын байланыстыруды жетік түсінбейді. Теориялық білімі төмен және білім беруде рухани құндылықтар туралы ой-пікірлері шашыраңқы, тәжірибесі аз, өз тәжірибесі мен біліміне өздігінен баға бере алмайды және этнопедагогикалық әрекеттің мақсатын түсінбейді.

*Орта деңгейде* болашақ мамандар этнопедагогика құралдарының педагогикалық ұстанымдарын және теориялық білімді ішінара меңгерген, ұлттық рухани құндылықтарын, қазақтың салт дәстүрлерінің мәні мен маныздылығы жағынан түсінеді, халық даналығын, құндылықтарын сұрыптай алады, педагогикалық шеберлікті жетілдіруге ұмтылысы орташа, өз бетінше баға бере алмайды, теориялық білімді жүзеге асыру іскерлігі мен дағдысы орташа.

*Жоғары деңгейде* этнопедагогика құралдарын ұлттық рухани құндылықтар негізінде және қазақ этнопедагогикалық дәстүрлерінің мазмұны мен маныздылығын жете түсінеді және оны жақсы қабылдайды; педагогикалық кәсіби шеберлікті жетілдіруге ұмтылысы айқын; этнопедагогика ғылымының мақсаты мен міндеттерін, тәрбиелік мүмкіндіктерін терең меңгерген, ұлттық құнды материалдарды оқу-тәрбие ісінде саналы түрде шығармашылықпен пайдалана алады; теориялық білімін практикада жүзеге асыруда іскерлігі толыққанды қалыптасқан; кәсіби шығармашылық нормаларды белгілеуде қажетті ұлттық құндылықтарды нақты өлшемдері негізінде сұрыптай алады.

Біздің құрастырып отырған моделіміздің (Сурет 4) ерекшелігі оның мазмұндық-құрылымдық мазмұнына 3 негізгі теориялық-әдістемелік, мазмұндық әрекеттік, нәтижелі блоктар бойынша кәсіби даярлаудың мақсаты, тұғырлары, принциптері, оқыту құралдары, сабақ формалары, оқыту әдістері мен кезеңдері, кәсіби даярлау компоненттері, өлшемдер мен көрсеткіштері, және нәтижелері кешенді түрде қарастырылды. Модельдің негізгі мақсаты – қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау. Модельдеу әдісін қарастырған Ресейлік Н.И.Болдырев, В.Богословский, Л.И.Выготский, М.Н.Скаткин және т.б. ғылымдар зерттеулерінде қолданылса, қазақ этнопедагогикасында модельдеу Ж.Наурызбай, К.Қожахметова, Ж.А. Жұмабаева, А.Д.Ансабаеваның зерттеулері үлгіні құрастыруда ептігін тигізді.

**Болашақ бастауыш сынып мұғалімдерін қазақ этнопедагогикалық дәстүрлері негізінде кәсіби даярлау моделі**

***Мақсаты*:** қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау

**Теориялық-әдістемелік блок**

**Тұғырлар:** тұлғалық, құзыреттілік, этномәдени, интегративті

**Принциптері:** жүйелілік, бірізділік принципі, біртұтастық, кешенділік, сабақтастық принциптері

 **Мазмұндық-әрекеттік блок**

**Оқытудың дәстүрлі және заманауи әдіс-тәсілдері:** проблемалық, жоба, кейс әдістері, пікірсайыс, сыни тұрғыдан ойлау, АКТ, цифрлық технологиялары

2. «Қазақ этнопедагогикалық дәстүрлерінің түсіндірме» сөздігі

**Оқыту құралдары:**

Оқу-әдістемелік кешен мен пән силлабусы:

1. Курс «Тәрбие жұмысының теориясы мен әдістемесі».

2. «Қазақ этнопедагогикалық дәстүрлерінің түсіндірме» сөздігі.

поэтикалық, музыкалық материалдар

5. Қазақ ойшылдарының және қазақ зиялыларының педагогикалық идеялары

**Сабақ формалары:** интерактивті дәріс, онлайн және офлайн сабақтар, визуалды дәріс, семинар-тренинг, поблемалық дәріс, тәрбиелік іс-шаралар, дөңгелек үстелдер

**Кезеңдері**

***Бағалау***

*оқу бағдарламасын даярлау, тәжірибеде қалыптастыру*

***Қалыптастыру***

*әдістер мен технологияларды меңгеру, оқыту әдістемесін құру*

***Анықтау***

*теориялық негіздерін қалыптастыру, мотивацияны дамыту*

**Нәтижелі блок**

**Кәсіби даярлау компоненттері**

,

**Нәтижелі көрсеткіштері мен өлшемдері**

***Эмоционалды-құндылықтық:*** *Этнопедагогикалық көзқарас* – халықтық педагогика қағидаларын құрметтеу. *Рухани-адамгершілік бағдар* – ұлттық мәдениет пен құндылықтарға сүйену. *Эмоционалды қатысу* – этнопедагогикалық білім беру процесіне атсалысу.

***Іс-әрекеттік-рефлексивтік:*** *Практикалық қолдану* – этнопедагогикалық әдістерді тиімді пайдалану. *Зерттеушілік қабілет* – ғылыми-зерттеу жұмыстарын жүргізуге ынта. *Рефлексия* – кәсіби әрекетін бағалау және жетілдіру.

***Қажеттілік-ынталандырушылық:***  *Мотивация* – этнопедагогикалық білімге қызығушылығы мен ынтасы. *Тұлғалық құндылықтар* – ұлттық тәрбие жүйесінің маңыздылығын түсіну. *Кәсіби бағдар* – этнопедагогикалық білімді меңгеруге ұмтылысы.

**кәсіби даярлық деңгейі**

жоғары

төмен

орта

**Нәтиже: Қазақ этнопедагогикалық дәстүрлері негізіндегі кәсіби даярланған болашақ бастауыш сынып мұғалімі**

**Сурет 4 - Болашақ бастауыш сынып мұғалімдерін қазақ этнопедагогикалық дәстүрлері негізінде кәсіби даярлау моделі**

Біз құрастырған үлгіге сәйкес болашақ бастауыш сынып мұғалімдерінің кәсіби даярлығын этнопедагогика материалдары негізінде қалыптастыру үлгісі этнопедагогика ғылымдары мен тәжірибедегі тұжырымдамалық негіздерді ескере отырып, жасақталуы оқыту үдерісінде тиімді нәтижелер алуға бағытталуы шарт. Үлгі болашақ бастауыш сынып мұғалімдерін кәсіби даярлауда этнопедагогика құралдарын бастауыш сынып оқушыларын оқыту мен тәрбиелеудегі әдіснамалық негіздерін ескере отырып құрастырылды. Зерттеу барысында анықталған өлшемдер мен көрсеткіштер негізінде болашақ бастауыш сынып мұғалімдерін кәсіби даярлаудың үш деңгейлі бағыттары жоғары, орта, төмен болып белгіленді. Болашақ бастауыш сынып мұғалімдерін кәсіби даярлау моделінің құрамдас бөліктері өзара тығыз байланысты және олардың жеткілікті дамуы мен қалыптасуы, қазақ этносының өзіне тән ұлттық мінезін, этностардың өзіне тән психологиялық ерекшеліктерін білуі, болашақ мұғалімдердің этнопедагогика құралдары негізінде нақты қалыптасқан кәсіби даярлығы деңгейінің көрсеткішін анықтауға септігін тигізеді.

Қазіргі әлеуметтік-экономикалық күрделі жағдайда педагогтардың алдында жаңа күрделі мәселелер қойылуда. Бұрыннан да бар шәкірттердің білім сапаларының төмен деңгейін дамытуға қоса, білім мен тәрбие арасындағы алшақтықтар, рухани байлықтың жұтаңдауы, ана тілі мен ұлттық құндылықтарды сақтау мақсатында оқыту мен тәрбиеде жаңа мәселелердің шешімін табу көптеген мәселелердің шешімін табуды алға тартады. Жаһандану үдерісінің даму кезеңінде ұлттық құндылықтар тасада қалып, жас ұрпақты басқа ұлттық құндылықтарды меңгеруге тырысушылықты үдете түсті және жастарды батысқа еліктеуге апара жатыр. Осы мәселеде болашақ бастауыш сынып мұғалімдерінің кәсіби даярлығын жаңаша сипатта жандандыру күтіледі. Аталған мәселелердің шешімін табу үшін бастауыш білім мен тәрбие ісінің талаптарын қайта қарастыруды және жаңа үлгідегі мамандарды даярлауды алға тартады. Жастарды тұлға ретінде дамытуда бастауыш сыныптан бастап тәрбие ісін қолға алуымыз керектігі айтпай-ақ аңғарылады.

Жоғарыда айтылғандарды қорытындылай келе, педагогикалық әрекетте келесі шарттар ескерілгені жөн деп санаймыз:

1. Мұғалімнің жеке тұлғасының қасиетіне өзінің кәсіби міндеттерін нәтижелі орындауы мақсатында ол өз оқушылары алдында аса абыройлы болуға тырысуы керек. Атақ-абырой, бедел мен сый-құрмет оның қызметтік жолындағы сенімділік, жауапкершілік пен ерен еңбектің нәтижесінде келеді. Бұл оның өз кәсібін шеберлікпен меңгеруіне байланысты және арнайы кәсіби-педагогикалық сапалық қасиеттерді құрайтын шыдамдылық, мейірімділік, ұстамдылық, парасаттылық, жауапкершілік сияқты сапалық қасиеттеріне қарай жоғары адами әлеуметтік құндылықты қасиеттері маңызын арттыра түседі. Әлеуметтік құнды сапалық қасиеттерді оқушыларды тәрбиелеу ісі мен білім беруде іске асыру және жеке қасиетін жетілдіру маңызды фактор. Білімді терең игеріп қана қоймай, моральдық сенімге тәрбиелеуші - педагог мамандар үздіксіз білім беруде еңбекті және мәдениетті кәсіби шеберлікпен шыңдау кезінде оқушылардың сеніміне жол табады.

2. Оқушылар күнделікті мектеп қабырғасында бірнеше сағат отырған кезде өз ұстаздары ұсынған білімді меңгеріп қана қоймайды, олардың өзіндік жеке мінез-құлықтары мен даралық қасиеттеріне еліктейді. «Ұстазға қарап шәкірт тәрбиеленеді» демекші, оқушы ұстаз бойындағы жақсы қасиеттерін өздеріне көшіреді. Ұстаз бойындағы интеллектуалдық қасиеттер мен рухани-адамгершіліктің жағымды қасиеттері оқушылардың сана-сезіміне ерекше әсер береді. Шәкіртке ұстаз кез келген қолайлы немесе қолайсыз іс-әрекеттерімен де үлгі болады. Кез келген іс-әрекет оқушының тұтас болмысы мен жан-дүниесіне әсер етуі мүмкін. Сондықтан, бастауыш сынып мұғалімдері өздерін тек үлгі аларлықтай ұстауы керек және тек жағымды бағыт-бағдар беріп, оқушыға зиянды әсер беретін барлық әс-әрекеттер мен іс-шараларды болдырмауға тырысуы қажет.

3. Ұстаздың кәсіби міндеттерін атқаруда әдіс-амалдарды еркін таңдаудағы біліктілігі оның алдында тұрған міндеттер, оларды шешуде өз іс әрекетін үнемі өзгертіп отыруды қажет етеді. Педагогикалық жағдаяттар үнемі өзгерістер үстінде болады, оларға деген жаңаша талаптар, көзқарастар мен шешімдер мұғалімдерді үнемі ізденіс үстінде болуға шақырады, жаңа әдіс-тәсілдермен танысып отыруды міндеттейді. Мұғалімдерге моральдық нормалармен бірге, оны әр түрлі жағдайларда оңтайлы шешім табуда қолдана алуы маңызды. Ол үшін қазақ ұлтының ерекшеліктерін білудің маңызы аса зор. Мұндағы этноспихологиялық ерекшеліктер этникалық қауымдастықтың мәдени ерекшеліктерін зерттеуге бағытталған мәдени зерттеу кезінде мәдениеттану мен этнологияның мәліметтерін негізге алады.

**4. Мұғалімнің әр шешімінің дұрыстығы мен сапасын ешкім қадағалап отырмайды. Оған моральдік принциптерді үйренуге арнайы бағдарлама немесе нұсқаулық пен ережелер жоқ. Сондықтан мұғалімдер өз іс-әрекетіне жауапкершілік алып, кәсіби бағытта өз ісінің шебері бола алуы керек. Олардың сыныпты басқаруы мен әр оқушыға қарым-қатынасы моральдық принциптерге құрылады. Этноспихологияның негізгі принциптеріне сай, этносаралық, топаралық қатынастардың этникалық сана мен өзіндік сана сезімін зерттеу шынайылыққа, адалдыққа және адами құндылықтар заңына сай құрылуы шарт.**

**5. Ұстаздар ұжымына қажетті құқықтық нормалармен қоса, негізсіз міндеттемелер артылатыны туралы көптеп айтылып жүр. Бұндай талаптар мен іс-шаралардың заңды-заңсыздығын басқаруда ұстаздың** өз кәсіби моралін білуі көмектеседі. Білім берудегі басқа да этномәдени көзқарастар, экологиялық білім, қоғамдық ортаға және әлемге деген көзқарасты тәрбиелеудегі міндеттерді ұстазға жүктей беру дұрыс емес. Бұл жерде ата-ананың да бала тәрбиесіндегі рөлі басым болуы керек. Ата-аналардың ұстаздардан көп нәрсе талап етуі, бала тәрбиесі мен мектептің тәрбие ісіне араласпауы секілді көп фактілер ұстаздардың қосымша уақытын алады. Шамадан тыс қосымша жұмыстар мен жүктемелер ұстаздар қауымына өз нақты кәсіби міндеттерін атқаруға кедергі келтіреді. Ұстаздар алдына міндеттелген осындай шамадан тыс көп негізсіз іс-шаралар мен талаптардан қорғау мақсатында кәсіби этика мен моральдың лайықты нормалары мен стандарттарын жүйелеу керек.

Кәсіби-педагогикалық моральдық нормалар тиімді жұмыс атқарушы әрбір педагогтің санасы мен сенімінде орын алады. Педагогтер арасында орын алған педагогикалық жағдаяттар кәсіби моральдың мазмұнын анықтау мақсатында білім беру үдерісінде халқымыздың мол тәжірибесі нәтижесінде жинақталған, тәрбиелік бай мұрасына сүйенуіміз керек. Педагогттердің моральдық этикасы мен нормаларына сай өз кәсіби болмысы мен мінез-құлқының ережелерін білуі олардағы ұстаз моделінің қалыптастырушы стандарттары болып есептеледі. Өз мамандығына деген сүйіспеншілік ұстаздарды жоғары шеберлік шыңына өрлеуіне, өз еңбегінен ләззат алуына, өз ісінің жемісін көруіне қарай өсе беретіні белгілі.

Сонымен, бастауыш сынып мұғалімдерін кәсіби даярлау қазақ этнопедагогикалық дәстүрлері негізінде қалыптасатыны сөзсіз. Оның іргелі негізгі қасиеттері мен іс-әрекет стиліне, педагогтік үлгісіне келесі міндеттерді жүктейміз. Олар: *кәсіби міндетке деген адалдық, кәсіби шеберлік пен білімділік, шәкірт игілігі үшін қамқорлық танытушылық*. Олардың бір-біріне тәуелді және бірін-бірі толықтыратын ерекшелдіктеріне сипаттама бере кетейік:

*1. Мұғалімнің кәсіби міндетін адалдықпен атқаруы.* Кәсіби адалдықты ұстану мұғалімнің қоғамда, өз шәкірттерінің алдында тұрған міндеттерін терең түсінуінде ғана емес, оны іс жүзінде шебер қолдануында жатыр. Жалпы адами құндылықтармен қатар, ұлттық идеяны жүзеге асыруда моральдық борыш пен жауапкершіліктің мұғалім санасында қалыптасуы жеке адамгершілік қасиеттердің пайда болуына әкеледі. Өз жұмыс нәтижелерін өзі бағалау, өзіне сыни тұрғыдан қарау, өз жеке білімін үздіксіз жетілдіруде ұстаз мамандығының лайықты нәтижесі көрінеді. Ұстаз өз мамандығын жетік меңгермеген жағдайда, жауапкершілігін сезінбесе бұндай нормалар сақталмайды және өскелең ұрпақтың тәрбиесіне үлкен зиянын тигізеді, себебі ұстаздан үлгі алатын оқушылардың моральдық және интеллектуалдық дамуы шектеледі және тежеледі. Ұстаздың өз кәсібі мен жұмысына адалдығы – ұстаздық парызын, кәсібіне адалдығын және шыншылдығын ұстануы – ұстаз этикасының негізі болып есептеледі. Сондықтан, педагогикалық мамандықты таңдауға және игеруге саналы түрде келу ұстаз алдына қойылатын көп міндеттердің шешімін өз бетінше табуға септігін тигізеді.

*2. Кәсіби шеберлік пен білімділік.* Кәсіби білімсіздік қоғам үшін қауіпті және балалардың біліміне кері әсерін тигізеді. Мұғалім білімінің саяздығы қоғам қасіреті. Ол мектептегі интербелсенді технологиялар мен әдістерді қолдана алмауышылықты да туғызады. Керісінше, мұғалімнің кәсіби шеберлігі мен ұдайы білімін жетілдіріп отыруы барлық педагогикалық жүйенің тиімділігін арттырады, білім ортасын дамытады. Кәсіби шеберліктегі жетіспеушіліктер жас мамандарда жиі кездеседі. Олардың кәсіби тұрғыда қарқынды жетілуі жас мамандарға арналатын тәжірибелік курстарға, теренинг-семинарларға қатысуына, ұжым мүшелерімен педагогикалық-психологиялық мәселелерді талқылауына арнаулы және психологиялық-педагогикалық білімдерін ұштауына және кеңейтуіне себеп болады. Бұл әрекеттерді іске асыруда халық даналықтарына құлақ түруі де абзал. Бұл ретте ұстазға жалпы ұлттық құндылықтар мен дәстүрлі тәрбие нормаларын ескере отырып, өз білімін жетілдіруі маңызды.

Білім алушыларға деген шыдамдылық, шынайы құрмет, оптимизм, қамқорлық, кішіпейілдік, ширақтық сияқты құнды мінез-құлық ерекшеліктері педагогтің кәсіби әрекетінде өмір бойы жинақтала береді. Бұндай сапалық белгілерге керағар ұсақтық, бос сөзділік, ашуланғыштық, кекшілдік, өкпешілдік сияқты жағымсыз мінез-құлық факторлары кәсіби шеберліктің жоғары деңгейіне жетуді тежейді.

*3. Ұстаздың шәкірт игілігі үшін қамқорлық танытушылығы.* Педагогтерге қойылатын кәсіби мораль талаптары қатарында олардың жекелеген оқушылардың игілігі мен қамқорлығы үшін еңбек етуі маңызды фактор саналады. Олардың қатарына: шәкірттің жеке тұлғасына талдау жасау, сыныптағы жағдайын білу, жанұясындағы және басқа балалармен өзара қарым-қатынасын бақылап отыру жатады. Болашақ бастауыш сынып мұғалімдерінің кәсіби мінез-құлқы мен болмысына сыйласымды көзқарастың көріністері: олардың тарапынан оқушылар үшін шыдамдылық, қамқорлық, мейірімділік пен жанашырлық сияқты құнды қасиеттерден көрінеді. Қамқорлық танытатын іс-шаралар қатарына оқушылармен өзара байланыста достық қарым-қатынас пен сенімділікті орнатуы тиімді нәтиже береді. Этнопедагогикада *«Өнеге күші өлшеусіз», «Тәрбие - тал бесіктен», «Адам өз ортасына қарап өседі», «Ағашты қалай қарай қисайтсаң, солай қарай өседі», «Он рет өсиет айтқанша, бір рет өнеге көрсет*» деген қағидалар шәкірт игілігіне бағытталуы маңызды.

Осы бағытта, бастауыш сынып мұғалімдері кәсіби-педагогикалық білімін үнемі жетілдіріп, оқыту мен тәрбиені бір мезетте жоспарлауды үйренуі шарт. Бастауыш сынып мұғалімдерін халық даналығы мен этнопедагогика санатында даярлау үдерісін жаңаша сипатта қарастыруымыз, болашақ педагог тұлғасын кәсіби тұрғыда дамытудың алғышарты ретінде сипатталады. Бастауыш сынып мұғалімдерін кәсіби ортаға бейімдеуде олардың бойында өз ұлтымызға тән және маңызды адами қасиеттерді, атап айтқанда: мейірімділік, өзі ісіне жауапкершілікпен қарау, жас буынның бойында адамгершілік сананы қалыптастыру білім мен тәрбие берудің өз деңгейінде ұйымдастырылуына және білім беру жүйесін жаңаша қарастыруға себеп болады. Ғаламның қарқындылықпен өзгерістерге ұшырауы бастауыш сынып мұғалімінің кәсіби болмысының принциптеріне маңызды өзгерістер енгізуде.

Ғасырлар бойы қалыптасқан, халықпен бірге жасасып келе жатқан рухани игілігімізді және ұлттық санамыздағы әдептілік, инабаттылық, парасаттылық, жауапкершілік жолдарын үйрентуде ұстаз еңбегі өлшеусіз. Халық даналығы ұрпақ тәрбиесіндегі күн сәулесіндей әсерлі, жанды жалындатып, қиялды қияндатып, ақыл-сананың айшықты көріністерін бейнелеген қасиетті, де киелі мұра ретінде этнопедагогиканың өзегі болды. Жалпы, этнопедагогика ғылымының түйіні мен шешуші кілті этнопедагогиканың құралдары тәрбие саласындағы іс-әрекеттік-рефлексивтік, ғылыми, әдістемелік негіздегі материалдарды оқыту бағдарламасына енгізудің алғышарттарын қарастыру - кезек күттірмейтін мәселе. Қазақ даналығында *«Ел санатымен танылып, өнерімен теңеседі, ұрпағымен жалғасады*» - деген сөз бар. Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың мәдениетаралық аспектіде даму перспективалары мен жаһандану үдерістерін зерттеу аса қажет. Осы бағытта болашақ бастауыш сынып мұғалімдерін кәсіби даярлаудың теориясы мен тәжірибесінде педагогика, әдістеме принциптерін қолданудың маңызды компоненттері ретінде этномәдени, этноөңірлік компоненттер алға шығады.

Ұлттық білім беру мен тәрбиенің іргетасы бастауыш мектепте қаланады. Осыған байланысты, қоғамдағы өмір сүру ережелері мен өмірлік құндылықтар туралы білімнің негізін қалыптастыратын бастауыш сынып мұғалімдерінің рөлі ерекше. Бастауыш мектепке жаңадан келген оқушыларды тәрбиелеуде оларға қойылатын талаптар мен нормаларды ескере отырып, этнопедагогикалық білім берудің теориясы мен практикасын интегративті түрде қарастырудың маңыздылығы айқындалды.

Этномәдени, этноөңірлік білімдерге өлкенің табиғи-климаттық ерекшеліктері мен ұлттық-мәдени, тарихи ерекшелігін көрсететін этноаймақтық білімдер жүйесі жатады. Олардың мазмұны өскелең ұрпақтың азаматтық, патриоттық және ұлттық ерекшеліктерін тәрбиелеуге бағытталған. Бастауыш сынып мұғалімдеріне жоғары педагогикалық білім беру мазмұнындағы этникалық компонентті құрылымдаудың бұл жолы оны білімнің көп деңгейлі интеграциясы ретінде қарастыруға мүмкіндік береді.

Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау мүмкіндіктері – ұлттық құндылықтарды оқыту үдерісінде қолдануға бағытталған маңызды аспект. Бұл тәсіл болашақ мұғалімдерге халқымыздың бай мәдени мұрасын, дәстүрлі тәрбиелеу қағидаттарын және ұлттық мінез-құлық сипаттарын меңгеруге мүмкіндік береді, бұл олардың оқыту шеберлігі мен кәсіби құзыреттілігін арттырады.

Этнопедагогикалық дәстүрлерді оқу бағдарламасына енгізу болашақ мұғалімдерге мәдениетке негізделген тәрбиенің мәнін түсінуге және оны балалардың бойына сіңіруге жағдай жасайды. Бұл мүмкіндік мұғалімдердің оқушыларды тәрбиелеуде халықтық педагогика элементтерін қолдануын арттырады, оқушылардың өз мәдениетін құрметтеуге және ұлттық дәстүрлерге сай тәрбие алуға ықпал етеді.

Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың әдіс-тәсілдері ұлттық рухани құндылықтарды сақтау және дамытуға бағытталған педагогикалық үдерістің негізін құрайды. Біз анықтаған үлгіде берілген компонеттері мен әдіс-тәсілдер кешені болашақ мұғалімдердің тек кәсіби біліктілігін емес, сонымен қатар, олардың этномәдени құзыреттілігін қалыптастыруға мүмкіндік береді.

Этнопедагогикалық дәстүрлерге негізделген әдіс-тәсілдер болашақ мұғалімдерді оқыту барысында халық педагогикасының элементтерін пайдалануға жағдай жасайды. Атап айтқанда, халық ауыз әдебиетінің туындылары, ұлттық ойындар, дәстүрлі әндер, мақал-мәтелдер, қазақ халық ертегілері мен аңыздарын оқу үдерісінде қолдану бастауыш сынып оқушыларын ұлттық сана-сезімге, рухани құндылықтарға тәрбиелейді. Сонымен қатар, дидактикалық және тәрбиелік әдістерді біріктіре отырып, бұл тәсілдер оқушылардың дүниетанымын кеңейтіп, оларды мәдениет пен тілге жақындатады.

Қазіргі бастауыш мектепке қойылатын талаптарға сәйкес болашақ бастауыш сынып мұғалімдерін даярлаудың теориялық негіздері мен алғышарттарын сипаттау кезінде этнопедагогикалық бағыттардың бірлестігін басшылыққаалдық.Зерттеу барысында қазақ ұлттық этнопедагогикалық дәстүрлері негізінде болашақ бастауыш сынып мұғалімдерін кәсіби даярлау үдерісін тиімді ұйымдастырудың теориялық негіздеріне талдау жасалды, оларды кәсіби даярлаудың негізгі бағыттары, мәні мен мазмұндық сипаты, компоненттері мен құрылымдық-мазмұндық моделі ұсынылды. Анықталған өлшемдер мен көрсеткіштерді негізге ала отырып, болашақ бастауыш сынып мұғалімін кәсіби даярлау моделі аталған компоненттерді жүйелі түрде оқыту үрдісінде қолданудың мазмұндық құрылымын анықтай алдық.

Қазақ этнопедагогикалық дәстүрлері негізінде әзірленген әдіс-тәсілдер болашақ мұғалімдердің педагогикалық шеберліктерін арттырып қана қоймай, олардың ұлттық мәдениет пен құндылықтарды жеткізуші ретінде қалыптасуына ықпал етеді. Бұл тәсілдер қазіргі білім беру жүйесінде ұлттық мұраға негізделген білім беруді жүзеге асырып, рухани жаңғыруға бағытталған тиімді оқыту үлгілерін дамытуға мүмкіндік береді.

Нәтижесінде, қазақ этнопедагогикасына негізделген мұғалімдерді даярлау жүйесі болашақ мұғалімдердің тұлғалық сапаларын жетілдіріп, олардың кәсіби біліктілігін дамытады. Бұл жүйе мұғалімдерді тек білім беруші ғана емес, мәдени құндылықтарды жеткізуші және ұлттық руханиятты нығайтушы тұлға ретінде қалыптастыруға ықпал етеді.

|  |
| --- |
| **3 ҚАЗАҚ ЭТНОПЕДАГОГИКАЛЫҚ ДӘСТҮРЛЕРІ НЕГІЗІНДЕ БОЛАШАҚ БАСТАУЫШ СЫНЫП МҰҒАЛІМДЕРІН КӘСІБИ ДАЯРЛАУ БОЙЫНША ТӘЖІРИБЕЛІК-ЭКСПЕРИМЕНТ ЖҰМЫСЫ** |

**3.1 Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау диагностикасы**

Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау үдерісін тиімді жүзеге асыру үшін олардың кәсіби құзыреттілігі мен этнопедагогикалық біліктілігін жан-жақты бағалау ерекше орын алады. Диагностикалау болашақ бастауыш сынып мұғалімдерінің этнопедагогикалық білімін, ұлттық тәрбие құндылықтарын меңгеру деңгейін, кәсіби даярлығының сапасын анықтауға мүмкіндік береді.

Зерттеуші-ғалымдар этнопедагогикалық даярлық диагностикасының тиімділігі білім беру мазмұнын ұлттық құндылықтармен байланыстыру деңгейіне, болашақ мұғалімдердің кәсіби шеберлігін қалыптастыру әдістеріне және олардың тұлғалық-этикалық қасиеттерін дамытуға тәуелді екенін атап көрсетеді. Бұл бағытта С.Л. Рубинштейн [105], Л.С. Выготский [64], К.Д. Ушинский [106], Г.Н. Волков [28], С.А. Ұзақбаева [50], К.Ж. Қожахметова [45], А.Э. Измайлов [29] және басқа да ғалымдардың зерттеулері негізге алдық.

Ғылыми зерттеулерге сүйене отырып, болашақ бастауыш сынып мұғалімдерінің этнопедагогикалық даярлығын диагностикалау үшін келесі негізгі әдістерге назар аудардық:

1. *С.Л. Рубинштейннің тұлғаны іс-әрекет арқылы дамыту теориясы.*

С.Л. Рубинштейннің тұжырымдауынша, тұлғаның кәсіби дамуы іс-әрекет барысында қалыптасады, сондықтан мұғалімдерді даярлау үдерісінде олардың этнопедагогикалық білімін, эмоциялық-құндылықтық көзқарасын және практикалық іс-әрекетке бейімділігін анықтау ерекше маңызды [105].

1. *Л.С. Выготскийдің мәдени-тарихи даму теориясы.*

Л.С. Выготский болашақ мұғалімдерді даярлауда ұлттық мәдени ортаның, этномәдени білімнің маңызын атап көрсетіп, олардың кәсіби дамуын бағалау үшін "жақын арадағы даму аймағы" әдісін ұсынады. Бұл әдіс болашақ маманның қазіргі білім деңгейі мен болашақ даму мүмкіндіктерін анықтауға бағытталған [64].

1. *К.Д. Ушинскийдің халықтық педагогика қағидалары.*

К.Д. Ушинский ұлттық тәрбие жүйесін білім беру үдерісіне енгізудің қажеттілігін атап өтіп, болашақ мұғалімдердің этнопедагогикалық білім деңгейін анықтауға арналған сауалнама, сұхбат, этнопедагогикалық жағдайларды талдау әдістерін қолдануды ұсынады [106].

1. *Г.Н. Волковтың этнопедагогикалық білімді бағалау әдістері.*

Г.Н. Волков этнопедагогиканы халықтық педагогиканың ғылыми негізі ретінде қарастыра отырып, болашақ мұғалімдерді даярлауда этнографиялық зерттеулер мен этнопедагогикалық білімді бағалау тестілерін қолданудың маңыздылығын атап өтеді [28].

1. *С.А. Ұзақбаеваның ұлттық тәрбие жүйесін диагностикалау әдістері.*

С.А. Ұзақбаева болашақ мұғалімдердің этнопедагогикалық біліктілігін бағалау үшін педагогикалық шеберлікті бағалау, эмоционалды-құндылықтық рефлексия, ұлттық тәрбиелік ұстанымдарды меңгеру деңгейін анықтау әдістерін ұсынады [50].

1. *К.Ж. Қожахметова мен А.Э. Измайловтың этнопедагогикалық білім беру диагностикасы.*

Бұл ғалымдар этнопедагогиканы білім беру үдерісіне енгізу мәселелерін зерттей отырып, болашақ мұғалімдердің кәсіби даярлығын бағалау үшін педагогикалық эксперимент әдісін, этнопедагогикалық сауалнаманы және ұлттық құндылықтарды меңгеру деңгейін анықтау тестілерін қолдану қажеттілігін баса көрсетеді [45, 29].

Аталған әдістер болашақ бастауыш сынып мұғалімдерінің кәсіби даярлығын диагностикалау барысында олардың этнопедагогикалық білім деңгейін үш негізгі көрсеткіш бойынша бағалауға мүмкіндік берді:

*Жоғары деңгей* – этнопедагогикалық білімді меңгерген, ұлттық тәрбие дәстүрлерін оқу үдерісінде тиімді қолдана алатын, кәсіби шеберлігі жоғары мұғалімдер.

*Орта деңгей* – этнопедагогикалық білімдері бар, бірақ оны тәжірибеде қолдануда белгілі бір қиындықтарға тап болатын мұғалімдер.

*Төмен деңгей* – этнопедагогикалық білімдері жеткіліксіз, ұлттық құндылықтарды меңгеру және оларды педагогикалық үдерісте қолдануда әлсіздік танытатын мұғалімдер.

Диагностикалау нәтижелері болашақ бастауыш сынып мұғалімдерінің кәсіби құзыреттілігін арттыру жолдарын айқындауға мүмкіндік берді. Сонымен қатар, оларды этнопедагогикалық біліммен қамтамасыз ету және ұлттық тәрбие құндылықтарын меңгерту үдерісін жетілдіруге бағытталған жаңа әдістерді енгізу қажеттілігін көрсетеді. Қазақ этнопедагогикалық дәстүрлері негізінде кәсіби даярлықты жетілдіру болашақ мұғалімдердің ұлттық білім беру жүйесіндегі рөлін нығайтып, олардың кәсіби шеберлігін дамытуға ықпал етті.

 Тәжірибелік эксперименттің кезеңдерінің өзара тиімді құрастырылуы зерттеу нәтижесінің сенімділігін, педагогикалық, этнопедагогикалық және оқыту әдістемесін талдау, тұжырымдау, сипаттау, салыстыру сияқты әдістерді қолдануымызға себеп болды. Эксперименттік зерттеу пәнаралық, жүйелілік, акмеологиялық, тұлғалық және белсенділік принциптерінің интеграциясында орындалды. Сонымен қатар зерттеудің мақсаты мен міндеттерін шешуде эмпирикалық зерттеудің сауалнама әдісі мен эксперимент нәтижелерін сандық және сапалық талдау әдістерін басшылыққа алдық. Эксперименттік тәжірибелік жұмыс кезеңдері мен олардың сипаттамасы келесі 12-кестеде берілді. Кестеде қазақ этнопедагогикалық дәстүрлері негізінде болашақ бастауыш сынып мұғалімдерін даярлау шеңберінде қазақ этнопедагогикалық дәстүрлерін қолдану тәжірибесі сипатталады.

**Кесте 12- Эксперименттік зерттеу кезеңдерінің сипаттамасы**

|  |  |
| --- | --- |
| **Кезеңдер** | **Мазмұны** |
| 1 | 2 |
| *I кезең**Анықтау кезеңі* | Эксперименттік-тәжірибелік зерттеудің мақсаты қойылып, фокус топтар анықталды, тәжірибелік эксперимент жоспарланды. Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау жоспары мен әдістемесі бойынша эксперименттік бағдарлама дайындалды. |
| *II кезең**Қалысптастыру кезеңі* | Тәжірибелік топтарға арналған курс бағдарламасы алдын ала таңдалып алынған әдістер, оқыту технологиялары бойынша қазақ этнопедагогикалық дәстүрлерін қолдану негізінде ұйымдастырылды. Курс бағдарламасындағы тақырыптар толықтырылып, қазақ этнопедагогикалық дәстүрлері негізінде құрылған силлабус, проблемалық тапсырмалар, жоба тақырыптары, мақсатты топтың кәсіби даярлығын қалыптастыруға арналған жаттығулар кешені жасалды. |
| *III кезең**Бақылау кезеңі* | Экспериментке қатысты деректер мен зерттеу нәтижелерін қорытындылау мақсатында сыни тұрғыдан ойлау, проблемалық тапсырмалар қолданылды. Зерттеудің негізгі қорытындылары тұжырымдалып, нәтижелері анықталды. |

 Тәжірибелік-эксперимент жұмысының анықтау кезеңі болашақ бастауыш сынып мұғалімдерінің қазақ этнопедагогикалық дәстүрлерін меңгеру деңгейін бағалау және олардың кәсіби даярлығын жетілдіру бағыттарын анықұтауға бағытталды.

 Анықтау кезеңінде болашақ бастауыш сынып мұғалімдерінің этнопедагогикалық құзыреттілігін, олардың ұлттық құндылықтарға деген көзқарасын, сондай-ақ этнопедагогикалық әдістерді кәсіби қызметте қолдану дайындығын бағалау мақсатында бірнеше диагностикалық әдістер қолданылды.

Зерттеу барысында болашақ бастауыш сынып мұғалімдеріне Сауалнама (этнопедагогикалық білім деңгейін анықтау); Бақылау (студенттердің оқу процесіндегі белсенділігін қадағалау); Тестілеу (этнопедагогикалық білім мазмұнын меңгеру деңгейін бағалау); Әңгімелесу (ұлттық құндылықтарға деген тұлғалық көзқарасты анықтау); Шығармашылық жұмыстарды талдау (рефераттар, ғылыми жобалар, эсселер) әдістері қолданылды.

 Сауалнамаға Қорқыт Ата атындағы Қызылорда университетінің 6В01303 – «Бастауыш оқыту педагогикасы мен әдістемесі» мамандығының 2- курс студенттері қатысты. Сауалнамаға қатысқан студенттердің жалпы саны – 124. Эксперимент тобы – 64 студент, Бақылау тобы – 60.

 Тәжірибелік-эксперимент жұмысы барысында болашақ бастауыш сынып мұғалімдерінің этнопедагогикалық білімін бағалау үшін келесі компоненттер қарастырылды:

1. *Қажеттілік-ынталандырушылық компоненті* – қазақ этнопедагогикалық дәстүрлерін меңгеруге деген қызығушылық деңгейі.
2. *Эмоционалдық-құндылықтық компонент* – студенттердің ұлттық құндылықтарға деген көзқарасы, рухани-адамгершілік ұстанымдары.
3. *Іс-әрекеттік-рефлексивтік компонент* – студенттердің этнопедагогикалық әдістерді кәсіби қызметінде қолдану деңгейі.

Анықтау кезеңінде 5-суреттегі этнопедагогикалық білім мен ұлттық тәрбие мәселелерін зерттеген ғалымдардың әдістері негізге алынды.

**Сурет-5. Анықтау кезеңінде негізге алынған ғалымдардың әдістері.**

** Бұл әдістер болашақ бастауыш сынып мұғалімдерінің этнопедагогикалық даярлығын кешенді түрде бағалауға және этнопедагогика құралдарын кәсіби даярлықта тиімді қолдану жолдарын айқындауға мүмкіндік берді.

 Тәжірибелік-эксперимент жұмысының айқындау кезеңі болашақ бастауыш сынып мұғалімдерінің қазақ этнопедагогикалық дәстүрлерін меңгеру деңгейін бағалау мақсатында қажеттілік-ынталандырушылық, эмоционалдық-құндылықтық және іс-әрекеттік-рефлексивтік компоненттері бойынша бірнеше кезеңде жүзеге асырылды. Әр компонент бойынша жүргізілген зерттеу болашақ бастауыш сынып мұғалімдерінің этнопедагогикалық білімін, ұлттық құндылықтарға деген көзқарасын және оларды кәсіби қызметте қолдану деңгейін анықтауға мүмкіндік берді.

 *Қажеттілік-ынталандырушылық компонентін анықтау* болашақ бастауыш сынып мұғалімдерінің қазақ этнопедагогикалық дәстүрлеріне деген танымдық қызығушылығы мен білім деңгейін айқындау мақсатында сауалнама жүргізілді. Сауалнама құрылымы бойынша К.Ж. Қожахметова, С.Ұзақбаева, Қ.Жарықбаев және Ж.Наурызбай еңбектерінде қарастырылған этнопедагогикалық білімді бағалау әдістеріне сүйендік.

 Сауалнаманың мақсаты – эксперименттік-тәжірибелік жұмыс алдында болашақ бастауыш сынып мұғалімдерінің қазақ этнопедагогикалық дәстүрлері жайлы білімдерін тексеру. Сауалнамада төмендегі сұрақтар қарастырылды:

*1.Отбасылық құндылықтарға не жатады?*

*2.Рухани құндылықтарға не жатады?*

*3. «Қонақжайлылық» дегенді қалай түсінесің?*

*4. «Әлеуметтік жауапкершілік» дегенді қалай түсінесің?*

*5.Қазақтың қандай ұлттық ойындарын білесің?*

*6.Қазақтың қандай дәстүрлерін білесің?*

*7. «Еңбекқорлық» дегенді қалай түсінесің?*

*8.Өз тәжірибеңде қазақтың қандай дәстүрлерін пайдаландың?*

*9. «Ұжымшылдық» дегенді қалай түсінесің?*

*10.Қазақтың әдет-ғұрыптарын ата.*

Сауалнама нәтижелері болашақ бастауыш сынып мұғалімдерінің қазақтың дәстүрлі құндылықтары мен этнопедагогикалық негіздері туралы танымдық деңгейін бағалауға мүмкіндік берді. Сауалнамаға қатысқан болашақ бастауыш сынып мұғалімдері қазақтың отбасылық құндылықтары, рухани-адамгершілік қасиеттері, ұлттық дәстүрлері мен әдет-ғұрыптары туралы білімдерін көрсетті.

Отбасылық құндылықтар туралы сұраққа қатысушылардың басым бөлігі «өзара қолдау және қамқорлық» (40%), «үлкендерді құрметтеу» (34%), «отбасылық дәстүрлерді сақтау» (17%), «ынтымақтастық, достық, махаббат, сыйластық» (14%) деп жауап берген. Бұл көрсеткіштер болашақ мұғалімдердің ұлттық құндылықтарды түсіну деңгейінің жоғары екенін айғақтайды, әсіресе, құрмет пен қолдау, отбасылық дәстүрлерді сақтау ұғымдары қазақ этнопедагогикасындағы тәрбие жүйесінің негізгі қағидаларымен ұштасады.

Рухани құндылықтарға қатысты сауалнама нәтижелері студенттердің «адамгершілік» (38%), «дін, мораль және этика» (29%), «мәдени мұралар» (21%), «қоғамда жақсылық жасау, ізгілік» (12%) ұғымдарын басымдықпен атағанын көрсетті. Бұл болашақ мұғалімдердің этнопедагогикалық білімін қалыптастыруда рухани-адамгершілік құндылықтардың маңыздылығын терең түсінетінін аңғартады.

Қонақжайлылық дәстүріне қатысты жауаптардың ішінде «қонаққа құрмет көрсету» (29%), «көмек көрсету және ашықтық» (37%), «мәдени дәстүр» (26%), «басқа» (8%) деп бөлінген. Бұл студенттердің қонақжайлылықты адамгершілік қасиет және ұлттық дәстүрдің бір бөлігі ретінде қабылдайтынын білдіреді.

Әлеуметтік жауапкершілік туралы түсініктер әртүрлі сипатта көрсетілді: «қоғамға көмек көрсету, пайда әкелу» (35%), «қоғамдағы еріктілік» (29%), «экологиялық сана мен білім» (24%), «басқалар» (12%). Бұл болашақ мұғалімдердің әлеуметтік жауапкершілікті қоғамдық пайдалы әрекеттермен байланыстыратынын көрсетеді.

Қазақтың ұлттық ойындары бойынша жауаптарда «асық ату» (42%), «көкпар» (33%), «тоғызқұмалақ» (16%), «басқалар» (9%) деп көрсетілді. Бұл көрсеткіштер болашақ мұғалімдердің ұлттық ойындарға деген қызығушылығы жоғары екенін және олардың мектептегі тәрбие жұмысында қолданылу мүмкіндіктерін білетінін аңғартады.

Қазақтың дәстүрлері туралы сұраққа студенттердің 30%-ы беташарды, 25%-ы үйлену тойын, 18%-ы сүндет тойды, 27%-ы басқа дәстүрлерді (құдалық, қыз қуу, асық ату, көкпар тарту және т.б.) атаған. Бұл студенттердің дәстүрлермен таныс екенін, алайда олардың кейбірінің маңыздылығын толық түсінбеуі мүмкін екенін көрсетеді.

Еңбекқорлық ұғымы бойынша студенттердің 38%-ы «төзімділік пен шыдамдылық», 32%-ы «жауапкершілік», 21%-ы «мақсатқа ұмтылу», 9%-ы «басқа» (қажеттілік, адалдық және т.б.) деп жауап берген. Бұл олардың еңбекқорлықты тек еңбексүйгіштік қасиет ретінде ғана емес, жекетұлғалық даму мен кәсіби жетістікке жетудің маңызды факторы ретінде қарастыратынын көрсетеді.

Қазақ дәстүрлерін тәжірибеде қолдану көрсеткіштеріне сәйкес, 25%-ы беташарды, 35%-ы үйлену тойын, 22%-ы сүндет тойды, 18%-ы басқа дәстүрлерді (құдалық, бесік жыры, тілашар және т.б.) пайдаланған. Бұл студенттердің дәстүрлермен тек теориялық тұрғыда емес, тәжірибелік тұрғыда да таныс екенін көрсетеді.

Ұжымшылдық туралы сұраққа 37%-ы «бірлік және қолдау», 34%-ы «қоғамға көмек көрсету», 16%-ы «мәдени орта», 13%-ы «басқалар» деп жауап берген. Бұл студенттердің ұжымшылдықты қоғамдық бірлік және көмек көрсету мәдениетімен байланыстыратынын айғақтайды.

Қазақтың әдет-ғұрыптары бойынша сауалнама нәтижелері 35%-ы қонақ күту дәстүрін, 25%-ы амандасу, 20%-ы үлкендерге құрмет көрсету, 20%-ы басқа әдет-ғұрыптарды (беташар, құдалық, сүндет той, бесік той, тілашар және т.б.) атаған. Бұл студенттердің қазақтың дәстүрлі әдет-ғұрыптарына деген қызығушылығы бар екенін көрсетеді, алайда кейбір дәстүрлердің мәні мен маңыздылығын түсіну деңгейі әртүрлі болуы мүмкін.

Зерттеу нәтижелері болашақ бастауыш сынып мұғалімдерінің қазақ этнопедагогикалық дәстүрлерін теориялық тұрғыда жақсы меңгергенін, алайда кейбір дәстүрлер мен құндылықтардың тәжірибелік маңыздылығын түсіну деңгейі әртүрлі екенін көрсетті. Отбасылық құндылықтар, рухани-адамгершілік қасиеттер, әлеуметтік жауапкершілік пен ұлттық дәстүрлерге қатысты білім алушылардың жауаптары олардың қазақ этнопедагогикалық дәстүрлеріне қызығушылығы бар екенін, бірақ бұл білімнің тереңдігі мен қолдану тәжірибесі әртүрлі деңгейде екенін байқатты.

Сондықтан, болашақ бастауыш сынып мұғалімдерін этнопедагогикалық дәстүрлер негізінде кәсіби даярлау барысында қазақтың ұлттық мәдениеті мен рухани құндылықтарына негізделген білім мен тәжірибені бірдей үйлестіретін әдістерді қолдану маңызды. Қазақ этнопедагогикалық дәстүрлерін меңгеру деңгейін жетілдіру үшін оқыту бағдарламаларына ұлттық құндылықтарды, дәстүрлерді және этнопедагогикалық әдістерді жүйелі түрде енгізу қажеттілігі туындайды.

Жоғарыдағы сауалнама сұрақтарына қатысты жауаптардың пайыздық үлесін талдау нәтижесі болашақ бастауыш сынып мұғалімдерінің қазақ этнопедагогикалық дәстүрлері туралы білімдері орташа екендігін көрсетеді. Болашақ бастауыш сынып мұғалімдерінің қазақтың салт-дәстүрлерінің ішінде көбінесе күнделікті өмірде жиі көріп жүргендерін атауы студенттерге терең этномәдени білім керек екендігін аңғартады. Келесі атаулар студенттерге етене таныс екендігі және маңызды дәстүр екендігі байқалды:

1. «Отбасылық құндылықтар» басқаларды қолдау мен үлкендерді құрметтеу ретінде қазақтың салт-дәстүрлері арасындағы ең маңызды элементтер.
2. «Рухани құндылықтар» ретінде дін, этика мен мораль жетекші ұғымдар екендігі байқалады.
3. «Қонақжайлылық» басқаларға көмек пен құрмет көрсетудің негізгі аспектілері ретінде қарастырылады.
4. Жастар үшін «әлеуметтік жауапкершілік» көбінесе еріктілік және қоғамға көмек көрсету деген мағынаны білдіреді.
5. Ұлттық ойындар арасында асық ату мен көкпар ең танымал ойындар екендігі анықталды.
6. Беташар мен үйлену тойы - ең танымал дәстүрлер.
7. Еңбекқорлық пен жауапкершілік - болашақ бастауыш сынып мұғалімдері үшін ұқсас түсініктер.
8. Респонденттер тәжірибесінде той» мен беташар – жиі қолданылатын дәстүрлер.
9. Ұжымшылдық – бірлік пен қоғамға көмек көрсетудің басты элементтері.
10. Әдет-ғұрыптар арасында «қонақ күту» мен «амандасу»қазақтың дәстүрлерінің негізі болып есептеледі.

 Айта кететін мәселе, сауалнама барысында респонеденттердің жауаптарының арасында халық ауыз әдебиеті шығармалары, қазақтың қолөнері, тігін өнері, сәндік-қолданбалық өнер, музыка өнері мен музыкалық аспаптар, мақал-мәтелдер, көркем әдебиет, ұлттық тарих және т.б. туралы жазылған жауаптар өте аз кездескенін атауға болады. Бұл студенттерге қазақтың этнопедагогикалық білімін терең үйретуде жүйелі әдістеме мен оқыту тақырыптарын топтастыру қажеттігін алға тартады. Диагностикалық эксперимент кезіндегі зерттеу нәтижесі мен сауалнама нәтижелерінен шығатын қорытынды, болашақ бастауыш сынып мұғалімдеріне халқының ұлттық дәстүрлері мен этнопедагогика қазақ этнопедагогикалық дәстүрлері туралы терең білім берілуі керек. Бұндай этномәдени білім, әсіресе, бастауыш сынып мұғалімдеріне аса қажет. Оларды қазақ этнопедагогикалық дәстүрлері жайлы білімдермен қаруландыра отырып, бастауыш сынып оқушыларының тәрбиелік, білімділік қажеттіліктерін өтеуге даярлау қажеттігі келесі бөлімде қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау әдістемесін құрастырудың негіздемесі болды.

 Келесі диагностикалық әдістеме шығармашылық жұмысқа негізделіп құрылды – болашақ бастауыш сынып мұғалімдеріне *«Менің өмірімдегі қазақ этнопедагогикалық дәстүрлері»* атты тақырыпта шығарма жазу тапсырылды. Бұл әдіс болашақ бастауыш сынып мұғалімдерінің қазақ этнопедагогикалық дәстүрлерін қалай қабылдайтынын, олардың өміріндегі маңыздылығын және болашақ кәсіби қызметінде қолдану мүмкіндіктерін анықтауға бағытталды. Сонымен қатар, кейбір болашақ бастауыш сынып мұғалімдерінің қазақтың этнопедагогикалық дәстүрлерін қолдануға не себепті қызығушылық танытпайтынын немесе оларды күнделікті өмірде неге сирек пайдаланатынын айқындау маңызды болды.

 Зерттеу барысында этнопедагогикалық құндылықтарды меңгеру деңгейін бағалау үшін К.Ж. Қожахметова ұсынған *«Ұлттық тәрбие және этнопедагогикалық білімді бағалау»* әдісі қолданылды. Бұл әдіс студенттердің этнопедагогикалық білімін, ұлттық құндылықтарға деген қатынасын және этнопедагогикалық әдістерді кәсіби қызметте қолдану деңгейін бағалауға мүмкіндік берді. Сонымен қатар, С.Ұзақбаеваның *«Халық педагогикасы негізінде мұғалімдерді даярлау»* әдісі пайдаланылды. Бұл әдіс арқылы болашақ бастауыш сынып мұғалімдерінің этнопедагогикалық дәстүрлерді игеруі мен олардың кәсіби қызметіндегі орнын анықтау үшін сауалнама және бақылау әдістері қолданылды.

 Болашақ бастауыш сынып мұғалімдерінің қазақ этнопедагогикалық дәстүрлерін түсіну деңгейін анықтау мақсатында бірнеше диагностикалық сұрақтар ұсынылды. Атап айтқанда:

* Қазақ этнопедагогикалық дәстүрлері болашақ бастауыш сынып мұғалімдерін кәсіби даярлаудың қай сатысында тиімді енгізілуі керек?
* Қазақ этнопедагогикалық дәстүрлерін меңгеруді оқыту мен тәрбиенің қандай формаларында жүзеге асырған дұрыс?
* Болашақ мұғалімдерге қазақ этнопедагогикасы саласындағы қандай білімдер мен әдіс-тәсілдер қажет?

 Сондай-ақ, зерттеуде Л.С. Выготский ұсынған *«Мәдени-тарихи даму теориясы»* этнопедагогикалық білімнің тұлғаның мәдени дамуына тигізетін әсерін бағалауда маңызды теориялық негіз ретінде пайдаланылды.

 Аталған диагностикалық әдістер қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау үдерісіне тікелей ықпал етті. Нәтижесінде, болашақ бастауыш сынып мұғалімдерінің этнопедагогикалық дәстүрлерді қаншалықты меңгергені және олардың болашақ кәсіби қызметінде осы дәстүрлерді қолдануға деген ұстанымы айқындалды.

 Зерттеу нәтижелері көрсеткендей, болашақ бастауыш сынып мұғалімдерінің қазақ этнопедагогикалық дәстүрлерін меңгеруге деген қажеттілік деңгейлері төмендегідей бөлінді:

* *Жоғары деңгей* – зерттеуге қатысқан студенттер арасында бұл деңгей анықталған жоқ (0%).
* *Орта деңгей* – эксперимент тобының 40,2%-ы, бақылау тобының 50,8%-ы қазақ этнопедагогикалық дәстүрлеріне қызығушылық танытып, белгілі бір деңгейде оларды меңгеруге ұмтылатынын көрсетті. Бұл студенттер дәстүрлі тәрбиенің маңызын түсінеді, бірақ оларды толыққанды қолдануда тәжірибе жеткіліксіз.
* *Төмен деңгей* – эксперимент тобының 59,8%-ы, бақылау тобының 49,2%-ы қазақ этнопедагогикалық дәстүрлерін меңгеруге қажеттілікті сезінбейтінін немесе қызығушылық танытпайтынын көрсетті. Бұл топтағы студенттер халық педагогикасын болашақ кәсіби қызметімен байланыстырмайды және оны қолданудың маңыздылығын толық түсінбейді.

 Қазақ этнопедагогикалық дәстүрлерін меңгеру *қажеттілік-ынталандырушылық компонентінің* деңгейлері төмендегі 5-суретте көрсетілген.

**Сурет 5** - Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың қажеттілік-ынталандырушылық компоненті бойынша көрсеткіштер (эксперименттің бастапқы мәліметтері)

Анықтаушы эксперимент кезеңінде алынған деректер іс-әрекеттік-рефлексивтік компонент бойынша болашақ бастауыш сынып мұғалімдерінің қазақ этнопедагогикалық дәстүрлерін пайдалану қабілетінің төмен екендігін көрсетеді. Эмоционалды-құндылықтық компонентінің қалыптасу деңгейлері кәсіби құзыреттіліктің басқа компоненттерімен салыстырғанда жоғары болып шықты. Алынған мәліметтер болашақ бастауыш сынып мұғалімдерінің көпшілігінде танымдық этнопедагогикалық бағытты білуге бейімділігін және оларда практикалық қабілеттердің жоқтығына қарамастан, этномәдениет саласындағы білім алуға ұмтылысын, оны жүзеге асыру мен көпұлтты ұжымдағы этнопедагогикалық әрекеттің маңыздылығын сезіну сияқты этнопедагогикалық әрекетке оң көзқарасын көрсетеді. Осы бағытта, арнайы жасақталған оқу бағдарламасын практикаға ендіре отырып (3.1 бөлімше), оқытудың ұтымды нәтижелерін бағалауда болашақ бастауыш сынып мұғалімінің білім беру ортасына даярлығы, ақпараттық білім беру мен тәрбиенің этномәдени ортасын жобалау қабілетінің болуы, шығармашылығы мен маманға қойылар стандарттық талап деңгейіне сай болуы бағаланады. Болашақ мамандармен жүргізілген педагогикалық іс-тәжірибеде болашақ бастауыш сынып мұғалімдерін кәсіби дярлауда халық даналығының құралдары мен жүйесі оқыту мен тәрбиелеудің әдістемесі дәлелдей алады.

 Жалпы, тәжірибелік-эксперименттік зерттеуіміздің диагностикалық кезеңінде біз болашақ бастауыш сынып мұғалімдерінің қазақ этнопедагогикалық дәстүрлері туралы пікірлерін анықтап алуды мақсат еткен болатынбыз. Олардың қазақ этнопедагогикалық дәстүрлері туралы этномәдени білім деңгейі және өз мамандықтарына даярлық деңгейі қанағаттанарлық деңгейде ғана екендігі анықталды.Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау әдістемесінің толық сипаттамасы келесі 3.2 тараушада сипат алады.

 Айқындау экспериментінің үшінші кезеңі болашақ бастауыш сынып мұғалімдерінің қазақ этнопедагогикалық дәстүрлерін меңгеруінің *эмоционалдық-құндылықтық компонентін* диагностикалауға бағытталды. Бұл кезеңде төмендегідей басты міндеттер қойылды:

* Қазақ этнопедагогикалық дәстүрлерін меңгерудегі болашақ бастауыш сынып мұғалімдерінің қызығушылық деңгейін анықтау;
* Болашақ бастауыш сынып мұғалімдерінің ұлттық құндылықтарға деген эмоционалдық қатынасын зерттеу;
* Қазақ этнопедагогикалық дәстүрлерін кәсіби даярлық барысында қолданудағы болашақ бастауыш сынып мұғалімдерінің өзіндік бағалау деңгейін анықтау.

 Аталған міндеттерді жүзеге асыруда сауалнама, тестілеу, бақылау, шығармашылық тапсырмалар, әңгімелесу әдістері қолданылды.

 Топтық және жекелей әңгімелесу барысында студенттердің басым бөлігі қазақ халқының рухани-адамгершілік дәстүрлерінің бүгінгі таңда маңыздылығы артқанын атап өтеді. Алайда, олардың көпшілігі этнопедагогикалық дәстүрлердің білім беру үдерісіндегі рөлін толық түсінбейтінін көрсетті. Кейбір респонденттер қазақ халқының тәрбиелік дәстүрлерінің заманауи білім беру жүйесіне ықпалы төмен екенін немесе оларды қолдану қажеттілігін сезінбейтінін білдірді.

Шығармашылық тапсырмалар негізінде болашақ бастауыш сынып мұғалімдерінен өздерінің қазақ этнопедагогикалық дәстүрлерін қаншалықты дәрежеде меңгергенін көрсететін эссе жазу сұралды. Зерттеу нәтижелері студенттердің көпшілігінің ұлттық салт-дәстүрлерге қызығушылығы бар екенін, бірақ оны кәсіби іс-әрекетке енгізуге дайындықтарының әртүрлі деңгейде екенін көрсетті.

Тестілеу нәтижелері болашақ бастауыш сынып мұғалімдерінің қазақ этнопедагогикалық дәстүрлерін меңгеруіне қатысты үш деңгейде топтастырылды:

* *Жоғары деңгей* – қазақ этнопедагогикалық дәстүрлерінің мәнін терең түсінеді, оларды кәсіби іс-әрекетке шығармашылықпен енгізуге қабілетті;
* *Орта деңгей* – ұлттық дәстүрлердің маңыздылығын ішінара түсінеді, оларды сабақ барысында қолдануға тырысады, бірақ жүйелі қолдану тәжірибесі жетіспейді;
* *Төмен деңгей* – этнопедагогикалық дәстүрлердің мәні мен мазмұнын жеткілікті түсінбейді, оларды кәсіби даярлық барысында қолдануға қызығушылығы төмен.

 Зерттеу нәтижелері Қ. Жарықбаевтың *«Этнопсихологиялық ерекшеліктерді диагностикалау»* әдістемесіне, С. Ұзақбаеваның *«Халық педагогикасы негізінде мұғалімдерді даярлау»* тәсіліне, сондай-ақ Ж. Наурызбайдың *«Этнопедагогикалық құзыреттілікті бағалау»* әдісіне сүйене отырып өңделді.

 Алынған нәтижелер болашақ бастауыш сынып мұғалімдерінің қазақ этнопедагогикалық дәстүрлерін меңгеруінің эмоционалдық-құндылықтық компоненті бойынша деңгейлерін сипаттайды. Нәтижелер 6-суретте көрсетілген.

Сурет 6 - Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың эмоционалдық-құндылықтық компоненті бойынша көрсеткіштер (эксперименттің бастапқы мәліметтері)

 Эксперименттің бастапқы кезеңінде эмоционалдық-құндылықтық компонент бойынша жоғары деңгей көрсеткен болашақ бастауыш сынып мұғалімдері болған жоқ. Бұл болашақ бастауыш сынып мұғалімдерінің қазақ этнопедагогикалық дәстүрлеріне негізделген эмоционалдық-құндылықтық құзыреттілігінің жеткіліксіздігін көрсетеді.

 Орта деңгейдегі көрсеткіштер эксперимент тобында 35.12%, ал бақылау тобында 46.78% құрады. Бұл болашақ мұғалімдердің белгілі бір дәрежеде қазақ этнопедагогикалық дәстүрлеріне қатысты эмоционалдық қабылдауы бар екенін, бірақ оны кәсіби қызметте тиімді пайдалану дағдыларының толық қалыптаспағанын көрсетеді.

 Төмен деңгейдегі көрсеткіштер эксперимент тобында 64.88%, ал бақылау тобында 53.22% болды. Бұл нәтижелер болашақ бастауыш сынып мұғалімдерінің қазақ этнопедагогикалық дәстүрлеріне негізделген кәсіби даярлығының бастапқы кезеңінде жеткіліксіз екенін айғақтайды.

Айқындау экспериментінің төртінші кезеңі болашақ бастауыш сынып мұғалімдерінің қазақ этнопедагогикалық дәстүрлерін меңгеруі мен оны кәсіби даярлық барысында қолдануға бағытталған *іс-әрекеттік-рефлексивтік компонентінің* даму деңгейін анықтау мен мақсатын айқындауды көздеді.

Бұл кезеңнің негізгі міндеттері төмендегідей болды:

* Қазақ этнопедагогикалық дәстүрлерін оқыту мен тәрбиелеу үдерісінде қолдану бойынша болашақ бастауыш сынып мұғалімдерінің тұлғалық бағытын анықтау;
* Этнопедагогикалық дәстүрлерді меңгеру деңгейін бағалау арқылы болашақ бастауыш сынып мұғалімдерінің белсенділік деңгейін анықтау.

 Зерттеу сауалнама, бақылау, тестілеу әдістері негізінде жүргізілді. Сауалнаманың сұрақтары болашақ бастауыш сынып мұғалімдерінің қазақ этнопедагогикалық дәстүрлерін меңгеру деңгейін, оны оқу-тәрбие үдерісінде қолдану мүмкіндіктерін анықтауға бағытталды. Сонымен қатар, болашақ бастауыш сынып мұғалімдерінің дәстүрлі педагогикалық тәжірибеге деген қызығушылығы, оны кәсіби іс-әрекетінде қолдануға дайындығы бағаланды.

Сауалнама барысында қарастырылған негізгі мәселелер:

* Қазақ этнопедагогикалық дәстүрлерін меңгеру және оны кәсіби іс-әрекетке енгізу деңгейі;
* Қазақ этнопедагогикасының құралдарын пайдалану бойынша студенттердің тәжірибесі (салт-дәстүр, әдет-ғұрып, ұлттық ойындар, мақал-мәтелдер, шешендік сөздер және т.б.);
* Қазақ этнопедагогикалық дәстүрлерін бастауыш сынып оқушыларына үйретудегі әдістемелік дайындық деңгейі;
* Қазақтың ұлттық тәрбиесінің негізгі қағидаттарын оқу-тәрбие үдерісіне интеграциялау мүмкіндігі.

 Зерттеу нәтижелері болашақ бастауыш сынып мұғалімдерінің қазақ этнопедагогикалық дәстүрлерін меңгеру және кәсіби қызметте қолдану деңгейінің әртүрлі екенін көрсетті. Эксперименттік және бақылау топтарындағы студенттердің басым бөлігі бұл дәстүрлердің маңыздылығын түсінгенімен, оларды іс жүзінде қолдануда белгілі бір қиындықтарға тап болатыны анықталды. Атап айтқанда, жоғары деңгейдегі көрсеткіштер байқалмады, бұл студенттердің этнопедагогикалық дәстүрлерді меңгеруінде әлі де болса жетілдіруді қажет ететін тұстардың бар екенін айғақтайды.

 Орташа деңгейдегі болашақ бастауыш сынып мұғалімдері қазақ этнопедагогикалық дәстүрлерін теориялық тұрғыдан меңгергенімен, оларды бастауыш сынып оқушыларына үйретуде жеткілікті тәжірибеге ие емес екені анықталды. Бұл деңгейдегі студенттердің үлесі эксперимент тобында 35,4%-ды, ал бақылау тобында 44,1%-ды құрады.

 Төмен деңгейдегі болашақ бастауыш сынып мұғалімдері тобы қазақ этнопедагогикалық дәстүрлерді кәсіби қызметте қолдану қажеттілігін толық түсінбеген немесе оларға қызығушылық танытпаған болашақ бастауыш сынып мұғалімдерінен құралды. Мұндай студенттердің үлесі эксперимент тобында 64,6%, бақылау тобында 55,9% болды. Бұл көрсеткіштер болашақ бастауыш сынып мұғалімдерінің қазақ этнопедагогикалық дәстүрлерді меңгеруін жетілдіру мақсатында оқу үдерісіне қосымша әдістемелік қолдау қажет екенін дәлелдейді.

Іс-әрекеттік-рефлексивтік компоненттің құрылымдық деңгейін анықтау барысында төмендегідей негізгі аспектілерге мән берілді:

* Студенттердің этнопедагогикалық құралдарды қолдану тәжірибесі;
* Болашақ бастауыш сынып мұғалімдерінің оқу және тәрбие үдерісінде қазақтың ұлттық құндылықтарын пайдалану белсенділігі;
* Этнопедагогикалық дәстүрлерді сабақ барысында шығармашылық тұрғыдан қолдану мүмкіндігі;
* Ұлттық құндылықтарға негізделген тәрбиелік іс-шараларды ұйымдастыру қабілеті.

 Зерттеу нәтижелері көрсеткендей, болашақ бастауыш сынып мұғалімдерінің көпшілігі қазақ этнопедагогикалық дәстүрлерін қолдану дағдыларын толық қалыптастырмаған. Тәжірибенің басында болашақ бастауыш сынып мұғалімдерінің қазақ этнопедагогикалық дәстүрлерін меңгеру деңгейі төмен болғандықтан, оларды кәсіби даярлық үдерісіне тереңірек енгізудің қажеттілігі анықталды.

Іс-әрекеттік-рефлексивтік компонент дамуының бастапқы деңгейлік көрсеткіштері 7-суретте ұсынылған.

Сурет 7 - Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың іс-әрекеттік-рефлексивтік компоненті бойынша көрсеткіштер (эксперименттің бастапқы мәліметтері)

Анықтау эксперименті кезеңінде алынған нәтижелер негізінде этнопедагогикалық құзыреттілікті дамытуға бағытталған болашақ мамандардың бастапқы этнопедагогикалық даярлығының моделі аясында жасалды.

 Тәжірибелік зерттеуіміздің диагностикалық кезеңінде жүргізілген сауалнама нәтижелері бойынша анықталды:

 –Бастауыш сынып мұғалімдері оқушыларға қазақ этнопедагогикалық дәстүрлерін оқытуға және дәріптеуге міндетті екендіктерін түсінеді;

 –Бастауыш мектепте қазақтың ұлттық-мәдени салт-дәстүрлерін білу деңгейі қанағаттанарлық деп бағаланады;

–Болашақ бастауыш сынып мұғалімдері мектеп пен отбасы ынтымақтастығы  бойынша іс-шараларды үнемі ұйымдастыруы керектігін құптайды;

 – Қазақстанда басқа елдердің ұлттық құндылықтары мен ерекшеліктері туралы қазақ мектептерде оқытуды керек емес деген пікірлер кездеседі;

 *–* Болашақ бастауыш сынып мұғалімдерінің ұлттық құндылықтар мен салт-дәстүрлерді оқытуға арналған оқу құралдары мен оқыту бағдарламаларының сапасына жақсы баға береді.

 – Болашақ бастауыш сынып мұғалімдерін кәсіби даярлауда балалардың эмоционалдық ерекшеліктеріне, олардың білімді қабылдау мен ойлаудың ерекшелігіне, ұлттық салт-дәстүрдің оқуға әсеріне және сыныптағы тұлғааралық қарым-қатынасты маңызды деп есептейді.

 Айқындау экспериментінің қорытындысы бойынша, болашақ бастауыш сынып мұғалімдерінің қазақ этнопедагогикалық дәстүрлеріне деген қызығушылығы мен оларды кәсіби қызметте қолдануға ұмтылысы айқындалғанымен, *қажеттілік-ынталандырушылық компонентінің* көрсеткіштері болашақ мамандардың бұл дәстүрлерді меңгеруге деген ішкі қажеттілігінің жеткіліксіз екендігін көрсетті. Бұл болашақ бастауыш сынып мұғалімдерінің қазақ этнопедагогикалық дәстүрлеріне қатысты белгілі бір қызығушылық танытқанымен, оларды өз кәсіби қызметінде қолдану қажеттілігін толық сезіне қоймағанын білдіреді.

*Эмоционалдық-құндылықтық компонент* бойынша болашақ бастауыш сынып мұғалімдерінің көпшілігі қазақтың ұлттық құндылықтарын құрметтейтінін және оларды маңызды деп санайтынын көрсетсе, *іс-әрекеттік-рефлексивтік компоненттің* бастапқы деңгейі болашақ бастауыш сынып мұғалімдерінің дәстүрлерді кәсіби даярлық барысында қолдану дағдыларын әлі де болса жетілдіру қажеттігін дәлелдейді. Осыған орай, қазақ этнопедагогикалық дәстүрлерін болашақ бастауыш сынып мұғалімдерінің кәсіби даярлығына тиімді енгізу мақсатында арнайы оқыту әдістемесін әзірлеу қажеттілігі туындайды.

 **3.2 Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау әдістемесі**

Бастауыш сынып мұғалімдерін кәсіби даярлаудағы типтік оқу бағдарламасын тізбесінде «Білім» тобындағы пәндердің ішінде «Тәрбие жұмысының теориясы мен әдістемесі» пәні этномәдени бағытта кәсіби мамандарды даярлауда оқытылып жүр.

Пәннің мақсаты – болашақ бастауыш сынып мұғалімдеріне тәрбие жұмысындағы білім, білік, дағдыларды меңгерту. Аталған пәннің тәрбиелік міндеттеріне кәсіби жұмыс барысында орын алатын мәселелерді мұғалімнің шығармашылық тұрғыдан шеше білуі, сынып жетекшісі қызметін жүзеге асыруда және ұйымдастыруда тәрбиенің дәстүрлі және жаңа технологияларын қолдана алу біліктілігін игертуге бағытталған.

Пәннің мазмұнында адамгершілік, әлеуметтік-психологиялық талаптарға сай болашақ маманды педагог-тәрбиеші ретінде ғана оқыту емес, оны жан-жақты қалыптасқан тұлға және бәсекеге қабілетті құзыретті маман етіп қалыптастыру жолдарын қарастырады.

 Біздің жағдайымызда, қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың нәтижелері ретінде танымдық және этномәдени білімдер мен шығармашылық және пәндік дағдылар, т.б. біліктерді атауға болады. Бұлардың бәрі аталмыш мамандар үшін маңызды негізгі дағдылар мен біліктер нәтижесін анықтайды. Қазақ этнопедагогикалық дәстүрлері негізінде білім берудің кәсіби құзыреттілікті дамытуға қатысты негізгі атаулар мен анықтамаларға тоқталып өтейік.

 *Пәндік білім*– оқыту іс-әрекетіндегі белгілі бір пәндерге қатысты сапалы білім, білік және дағды мен іс-әрекеттер жиынтығы. Сонымен қатар педагогтің білім беру ісінде педагогикалық және әлеуметтік психология негіздерін қолдана білуін қамтиды (дереккөз: https://www.tarbie.kz/25368)

 *Танымдық құзыреттілік* – жекелеген тұлғалардың ақпаратты игерудегі қалыптастыратын іс-әрекеттерінің мотиві мен мақсаты айқындаушы қоғамдық-тарихи үдерістегі философиялық категориялар ретінде өте маңызды компонент болып саналады. Танымдық дағдыны жалпы объективті дүниенің мәні мен ақиқатын түсіну, әртүрлі нысандар мен құбылыстардың эмоционалдық-танымдық мазмұны мен жағдайы туралы түсінікті дамыту мақсатында қолданады. Ол субъектілердің қоршаған әлем туралы нақты білімді игерудегі шығармашылық әрекетімен бірге дамиды, сыртқы әлем туралы ақпаратты игеруге құрылады [43].

 *Шығармашылық* – білім берудегі бірқатар маңызды міндеттерді шешуге көмектеседі, басқа көзқарастарды ұстанушылар білім беретін тәрбиелеу ортасымен өзара әрекеттесуге бейімдейді. Көптеген ұлт өкілдерімен мәдениаралық диалог құруға, мәселелерді шешуге, ортақ нәтиже алуға топтағы түрлі позицияларды ұстанушы адамдармен өзара достық қарым-қатынас пен түсіністіктер орнатуға мүмкіндік береді [160].

Білім беру жүйесінде кәсіби тұрғыдан алғанда, болашақ мұғалім қазіргі тұлғаның негізгі дағдыларын, оның ішінде жеке қасиеті ретінде түсініледі және белгілі бір мәдениет туралы түсініктер мен білімдер жиынтығын құрайтын этномәдени құзыреттілікке ие болуымен өлшенеді. Және этносаралық өзара әрекеттесуге ықпал ететін көзқарастарды, дағдылар мен мінез-құлықты сипаттайды[161].

 *Этномәдени құзыреттілік* – болашақ маман бойында өз ұлтының және басқа ұлттардың этникалық мәдениетін игеруі мен ол туралы күнделікті өмір мен тәрбие сабақтарында этносаралық өзара түсіністікті өзара әрекеттесуде пайдалану шеберлігін көрсетеді. О.Огиненко, Ю. Кобиуктың тұжырымы бойынша, төл мәдениетінің құндылықтарын басқа мәдениеттің құндылықтарымен салыстыра отырып, олардың айырмашылықтары мен жетістіктерін тану басқа халықтар мәдениетіне бейімделуге, этносаралық түсіністік пен диалогты тануға қабілеттілікті дамытуға мүмкіндік туғызады [159]. Этномәдени дағдыны қалыптастыру процесі әртүрлі дереккөздерден алынған білімді интеграциялауды және этносаралық өзара әрекеттесу мәселелерін шеше білуді, бірінші кезекте оқушыларды өзінің төл мәдениетіне, содан кейін барып басқа мәдениетке баулуды көздейді. Бұның бәрі қазақ халқының педагогикалық құралдарының негізінде дамыту мүмкіндігі зор.

Біздің зерттеуімізде Ю.М. Махмутов анықтаған этнопедагогикалық құзыреттіліктің құрылымы қызығушылық тудырады. Оның еңбектері оқу-тәрбие процесін ұйымдастыру, педагогикалық технологиялар, оқу әдістері, және оқушылардың шығармашылық қабілеттерін дамытуда проблемалық оқыту әдісін басшылыққа алған [161].

Жасақталған үлгіні (Сурет 4) жүзеге асыру барысында біз студенттерге – болашақ мұғалімдерде келесі дағдылар мен білімдер кешенін: ақпараттық-талдау, жобалау, ұйымдастыру, коммуникативтілік, зерттеушілік, рефлексиялық компоненттерді қалыптастыруды жоспарлаған болатынбыз. Ақпараттық-аналитикалық дағдылар: материалдың мазмұнын талдау, дереккөздердің негізгі идеяларын, тәрбиелік мәнін көрсету; оқыту міндеттердін шешуді қамтамасыз ету үшін оларды пайдалануда этнопедагогикалық құралдарды, халықтық тәрбиелеу әдістерін және тәрбие жұмысының ұйымдастыру формаларын таңдау; газеттерден, журналдардан және басқа да дереккөздерден алынған ақпаратты түсіндіру; халық педагогикасының салт-дәстүр, ұлттық ойындар, мерекелер, халықтық қолданбалы өнер, сәндік-қолданбалы өнер, ұлттың тұрмыс-тіршілігі, отбасы өмірі сияқты қайнар көздерінің тәрбиелік мәнін анықтау; халық ағарту ісінің педагогикалық тәжірибесін бағалау және оның педагогикалық құндылығын анықтау.

*Жобалау дағдылары:* этнопедагогика құралдарын пайдалана отырып, сабақтар мен тәрбиелік жұмыстар жүйесін жобалау, олардың нақты педагогикалық міндеттерін бөліп көрсету және тұжырымдау, оларды шешудің алғышарттарын анықтау; этнопедагогиканы әр түрлі дәрежеде қолдану сабақтары мен оқу іс-әрекеттерін жобалау; халықтық педагогика құралдарын пайдалана отырып, оқу-тәрбие процесінің жекелеген кезеңдерін жобалау; этнопедагогика құралдарын пайдалана отырып, нақты оқу жағдаяттарын құрастыру; этникалық мәдениет пен этнопедагогика элементтерін пайдаланумен байланысты педагогикалық әсерлердің нәтижелерін жобалау.

*Іс-әрекеттік-рефлексивтік ұйымдастырушылық қабілеттер:* реалиялар мен лексиканы, ұлттық нақыштағы афоризмдерді, мақал-мәтелдерді қолдану; мінез-құлық нюанстарына негізделген студенттің ішкі күйін түсіндіру; этнопедагогикалық тұжырымдарды, аффоризмдерді пайдалану; эмоционалды әсерді күшейтетін вербальды құралдарды (риторикалық әдістер) қолдану.

*Зерттеу дағдылары:* проблеманы көру; мәселені шешуге арналған идеяларды іздеу; этнопедагогикалық мәселені шешудің жалпы стратегиясын әзірлеу; этнопедагогикалық зерттеулердің нәтижелерін ғылыми түрде ресімдеу; баяндама, мақала, жоба, әдістемелік жоспар түріндегі материалды жалпылау, жүйелеу және логикалық түрде ұсыну қабілеті).

*Рефлексиялық дағдылар:* этнопедагогикалық іс-әрекеттерді педагогикалық әдебиеттерде, интернетте берілген ғылыми, әдістемелік материалдармен, сондай-ақ басқалардың қызметімен салыстыру; оқу-тәрбие процесінде педагогикалық қызметті жүзеге асыру үшін өз мүмкіндіктерін зерделеу; жалпы педагогикалық іс-әрекетті және оның жекелеген кезеңдерін талдауды, өзін-өзі бағалауды, өзін-өзі түзетуді және өзін-өзі реттеуді жүзеге асыру; педагогикалық мәдениетінің қалыптасу деңгейін диагностикалау [155, 31-32].

 Кесте 13 - «Тәрбие жұмысының теориясы мен әдістемесі» курсының бағдарламасындағы тақырыптық жоспар

|  |  |  |
| --- | --- | --- |
| № | Тақырыптар | Сағат саны |
| Дәріс | БАОӨЖ | БАӨЖ |
| 1 | 2 | 3 | 4 | 5 |
|  | **Кіріспе. Курстың мақсаты мен міндеті** | 1 | 1 | 1 |
| **1 Бөлім. Этнопедагогика құралдары арқылы педагогикалық жоғарғы оқу орындарының студенттерін этномәдени дамытудың теориялық-әдіснамалық негізі** | 1 | 1 | 1 |
| 1 | Халық ауыз әдебиетінің (эпос, аңыз әңгіме, мақал-мәтелдер) қазақтардың тәрбиесі мен адамгершілік қасиеттерін тәрбиелеу мен қалыптастыруға әсері  | 1 | 1 | 1 |
| 2 | Қазақ халқының ұлттық мінез-құлқы: ерекшеліктері мен қалыптасуы. Еркіндік пен тәуелсіздік қазақ мінезінің маңызды сипаты ретінде. Қазақ халқының дүниетанымы және әлемді қабылдау психологиясы.  | 1 | 1 | 1 |
| 3 | Ұлттық тіл – ұлттық мінезді қалыптастырушы фактор ретінде. Қазақ халқының ұлттық мінез-құлқы: ерекшеліктері мен қалыптасуы. Қазақ халқының дүниетанымы және әлемді қабылдау психологиясы. Поэтикалық және шешендік өнердің этикалық және моральдық нормаларды дамытудағы маңызы. | 1 | 1 | 1 |
| **2 Бөлім. Қазақ тәрбиесінің этномәдени сипаты мен негіздері** |  |  |  |
| 4 | Тәрбиедегі дәстүрлі ойындар, тәлімгерлер мен ақсақалдардың рөлі. Қазақ халқының ауыз әдебиеті - тәрбие құралы ретінде. Этномәдени білім берудегі отбасылық құндылықтардың сипаты.  | 1 | 1 | 1 |
| 5 | Отбасы-оқушының тәрбиелеуші және дамытушы ортасы. Бастауыш сынып оқушыларының ата-аналарымен ынтымақтастық шараларының формалары. Мұғалім мен оқушы ата-аналарының ынтымақтастығы. Сыныптық ата-аналар жиналысын ұйымдастыру формалары, ұйымдастыруға қойылатын талаптар | 1 | 1 | 1 |
| 6 | Қазақтың ұлттық тұлғасын қалыптастыруда халық шығармашылығының алатын орны. *Ән* – халық тарихындағы әр дәуірдегі психологиялық, әлеуметтік сипаты. *Күй* – қазақтың аспаптық музыкалық мұрасы, қобыз, сыбызғы және домбыра күйлері болып бөлінеді. | 1 | 1 | 1 |
| 7 | Сәндік-қолданбалы өнер. Халық дәстүріндегі қолөнер мұралары қоғам тарихымен, күнкөріс кәсібімен біте қайнаса дамып келген қайталанбас мәдени байлығы.  | 1 | 1 | 1 |
| 8 | Ғұлама ойшылдардың, ақын-жыраулардың педагогикалық-психологиялық, этикалық көзқарастары | 1 | 1 | 1 |
| **3 Бөлім. Қазақ тәрбиесінің өзіндік тәрбиелеу ерекшеліктері мен теориялық негіздері** |  |  |  |
| 9 | Тәрбиедегі дәстүрлі ойындардың алатын орны. Тәлімгерлер мен ақсақалдардың рөлі. Қазақ халқының ауыз әдебиеті тәрбие құралы ретінде. | 1 | 1 | 1 |
| 10 | Қазақ мәдениетіндегі ұжымшылдық және туыстық байланыстар: қонақжайлылық - қазақ менталитетінің негізі ретінде | 1 | 1 | 1 |
| 11 | Қазақ халқының психологиясындағы діни факторлардың рөлі: ырымдар мпн тыйымдар | 1 | 1 | 1 |
| 12 | Отбасы-оқушының тәрбиелеуші және дамытушы ортасы ретінде. Баланың салауатты өмір сүру салтын қалыптастырудағы отбасының рөлі. | 1 | 1 | 1 |
| 13 | Қазақ әйелдерінің психологиясы мен қоғамдық рөлі. Моральдық-этикалық нормалар. | 1 | 1 | 1 |
| 14 | Халық ауыз әдебиетінің (эпос, аңыз әңгіме, мақал-мәтелдер) қазақтардың тәрбиесі мен адамгершілік қасиеттерін тәрбиелеу мен қалыптастыруға әсері | 1 | 1 | 1 |
| **ЖАЛПЫ – 45 сағат** | **15** | **15** | **15** |

Осы бағытта, «Тәрбие жұмысының теориясы мен әдістемесі» жалпы тәрбие жұмысының теориясы мен әдістемесі пәнінің аясында қарастырылады. С.Т.Иманбаева мен Ш.М. Майғаранованың «Тәрбие жұмысының теориясы мен әдістемесі» оқулығында нәннің негізгі міндеттері ретінде келесі сипаттамасын ұсынады:

–студенттермен жүргізілетін оқу-тәрбие жұмысының әдістемесі және технологиясы саласындағы кәсіби-педагогикалық құзыреттілікті дамыту;

болашақ мамандардың бойында аналитикалық, мақсаттылық, ұйымдастырушылық, жобалаушылық, диагностикалық, коммуникативтілік және т.б. жалпыпедагогикалық арнайы құзыреттілікті қалыптастыру;

– мектеп қабырғасында, сынып ішінде тәрбие жұмыстарын жоспарлау, сынып жетекшісі ретінде іс-әрекеттер жүйесі мен бағыттарын айқындай білуге үйрету;

– оқушылармен жүргізілетін тәрбие жұмыстарында болашақ мамандарды өздерін үздіксіз шығармашылықпен дамытуға ынталандыру;

– болашақ мамандардың тәрбие теориясы бойынша білімдерін кеңейту және тереңдету;

– болашақ мамандарға тәрбие жұмысының формалары, әдістері, құралдары тәрбие технологияларын, балалар ұжымы тәрбие жұмысының және ұжымдық шығармашылық іс технологияларын менгерту;

– оқушылардың бос уақытын ұйымдастыру, қиын балалармен жұмыс және оның диагностикасын менгеру;

–оқу-тәрбие үдерісіндегі инновациялық технологияларды пайдалану мен педагогикалық қолдауды ұйымдастыру, дарынды оқушылармен жұмыс істеу әдістерін ұйымдастыру, оқушылар жағдайын диагностикалау және ұжымын қалыптастыру;

– ата-аналармен және қосымша білім ұйымдарымен өзара әрекеттестік пен мектептегі кәсіптік бағдар беру жұмыстарын менгеру [162, б.112].

«Тәрбие жұмысының теориясы мен әдістемесі» курсы» курсының мазмұнын толықтырудағы қалыптастырушы тәжірибенің кезеңін меңгеру үш тақырыптан жасалды:

1. Курстың мазмұны, мақсаты, міндеті.
2. Этнопедагогика құралдары арқылы педагогикалық жоғарғы оқу орындарының студенттерін этномәдени дамытудың теориялық-әдіснамалық негізі.
3. Қазақ тәрбиесінің өзіндік тәрбиелеу ерекшеліктері мен теориялық негіздері.

Курстың барлық үш тақырыбындағы мазмұны қазақтың дәстүрлі халықтық педагогикасының мәнін ашатын ақпараттармен толықтырылды. Дегенмен, бірінші тақырыпта біз Этнопедагогика құралдары арқылы этномәдение білімді меңгерудің бағытын ескере отырып ауыз екі дәстүрлі болашақ бастауыш сынып мұғалімдерін оқытудың мазмұны мен мақсатын; дәстүрлі әртүрлі сайыстарға қатысу – айтыс, тартыс; аспаптық ойындарды жүйелі түрде дамыту; әрдайым қазақтың ұлттық педагогикасының формасымен байланыс жасау, қазақ тәрбиесінің өзіндік тәрбиелеу ерекшеліктері мен теориялық негіздерін –халық ауыз әдебиетінің (эпос, аңыз әңгіме, мақал-мәтелдер), шешендік өнер, қазақ тәрбиесінің этномәдени сипаты мен негіздері эжөніндегі мәліметтерді, шығармаларды, ұлттықтәрбиенің өзіндік тәрбиелеу ерекшеліктері мен теориялық негіздері ретінде отбасы құндылықтары, т.б. ақпараттарды қостық (Қосымша А).

*Педагогикалық практика* кезеңінде студенттер мектептегі ұлттық педагогиканы меңгерудің кәсіби біліктілігін, қабілеті мен дағдыларының қалыптасуына бағытталған тақырыптық жобаларды қолданды.

Біз, өз кезегімізде, «Тәрбие жұмысының теориясы мен әдістемесі» пәнін оқыту нәтижесінде болашақ маманнан күтілетін келесі білімдер мен біліктерді жіктеп көрсетеміз:

– бастауыш білім беру ісіндегі заманауи тәрбиенің тұжырымдамаларын сипаттай алу қабілетінің болуы;

– бастауыш сынып мұғалімі ретінде оқу-тәрбие жұмысының жоспарын құру және жүйесін талдай алуы;

– оқу-тәрбие үдерісінің мақсаты мен міндеттерін, пән мазмұны мен әдістерін, оқыту формаларын, этнопедагогика құралдарын, білім беру компоненттерін сипаттай алуы;

–оқыту ісіндегі әдіс-тәсілдер кешені мен оқыту мен тәрбиелеуді ұйымдастыру формаларын қолданудың оңтайлы шарттарын түсіндіре алуы;

– бастауыш мектептегі тәрбие құралдары мен әдістерін білу, қолдану дағдыларын көрсетуге бейім болуы;

– бастауыш сыныпта тәрбие үдерісінің компоненттерінің арасында байланыстар орнату және оларды негіздей алуы;

– бастауыш мектептің педагогикалық үдерісінің құрылымындағы тәрбиенің алатын орнын бақылау, маңызын бағалай алуы.

–тәрбиелік іс-шаралар мен жағдаяттардың тақырыптық жоспарын құра алуы және бағдарламасын жасап, оларды жүзеге асырудың технологиясын ұсына алуы және т.б.

Әдістемелік ұсыныстың мақсаты – этнопедагогикалық іс-әрекеттің тәсілдерін меңгеру барасында кәсіби шеберлікті дамыту мен бастауыш мектептерде ұлттық тәлім-тәрбиені дамытуға ұсынылатын тұлғаныі бойында этномәдени білімнің дамуының мүмкіндіктері мен олардың мазмұнын меңгеруде қазақтың ұлттық тәрбие құралдары арқылы дамыту болып табылады.

Ұлттық тәрбиенің басты қағидаларын педагогика, этнопедагогика, және этнопсихология ғылымдарының бірлестігінде қарастыра аламыз. Ұлттық тәрбиенің жетекші идеяларын келесі бағыттарда қарастыруды ұсынамыз:

1. Этнопедагогика тәрбие жұмысын баланың жас ерекшелігін ескере отырып, жүргізуді талап етеді. Мәселен, «*Үлкенге құрмет, кішіге ізет*» деп ойлайтын дана халқымызда «*Ұлыңа бес жасқа дейін патшадай қара, он бес жасқа дейін қосшындай сана, он бес жастан асқан соң ақылшы досыңдай бағала*» деген баланың жас ерекшелігін ескере отырып, оны тәрбиелеудің маңызын көрсетеді. Осындай мақал-мәтелдер арқылы баланы еркін тәрбиелеуге, жас кезінде шектемеу және балаларға үлкен үмітпен қарауға, ақылшы ретінде тең санауға үндейді.

 2. Этнопедагогика ғылымындағы идеяларын тәрбие ісіндегі әр адамның жеке тұлғалық ерекшеліктерін есепке алуды ескертеді. *«Балаға байқап сөйлесең, ақылыңа көнер, байқамай шет сөйлесең, көп ішінде өлер»,* «*Балаға үміт арту* – *әкенің парызы, ақтау* – *баланың қарызы», «Бір биеден ала да туады, құла да туады»* деген тұжырымдарда терең сыр мен ойлар жатыр. Баланың жеке тұлғалық ерекшеліктерімен бірге оның қызығушылығын, бейімділігін, сапасын, қасиетін, талабы мен мүмкіншіліктерін есепке алуды ескертеді. Жеке тұлғаның өзіндік ерекшеліктері және оның *педагогикалық үдерісте* ескерілуіне келетін болсақ, әрбір баланың ерік-жігерінің, мінезінің, жүріс-тұрысының, танымдық іс-әрекетінің тек өзіне ғана тән сапалық ерекшелігі болады. Баланың мүмкіншілігі мен қасиеттерін артық бағалау да, ескермеу де баланың жеке басының дамуына зиянын тигізуі мүмкін. Сондықтан болашақ бастауыш сынып мұғалімі бұл мәселеде шектен шықпай, ұстаздық кәсіптегі ең негізгі мақсаттарын: оқушының денсаулығын, оның жан саулығын сақтауды көздеуі керек және оның жеке тұлғасының жан-жақты дамуына жағдай жасауды өзінің ұстанымдары мен қағидасына айналдыруы қажет.

3. Этнопедагогика ұрпақ тәрбиесінде баланың туған және өскен ортасына, ата-ананың, отбасы үлкендерінің, ұстазының көрсеткен үлгісіне қарай қалыптасады деп ойлаған. Бұл психологиялық құбылыс баланың өсу процесінде оның қоршаған ортасын танып, айналасындағы адамдарға еліктеп өсуіне байланысты. Бұндай психологиялық ерекшелікті ескеру мұғалімнің кәсібінде баланың әлеуметтік, психологиялық қарым-қатынастар аясын реттеуге бағыт беру керек. Бала мұғалім мен бала, бала мен ата-аналар ортасындағы әлеуметтік, психологиялық факторларды ескере отырып қалыптасып, жетіледі. Отбасындағы тәрбиенің субъектілері ретінде ата-ана мен бала әлеуметтік мақсат пен міндеттерді іске асыруда өзіндік педагогикалық тәсілдер мен әдістерді пайдаланады. Отбасы тәрбиесіндегі алғашқы педагогикалық түсініктер мен идеялар да этнопедагогика аясында пайда болған. Олардың қарым-қатынасында әр отбасына тән тәрбие белгілері деп ұлттық танымның, наным мен сенімдің негізінде жүзеге асуы табиғи жағдай. Баланың бастауыш мектепке бару кезінен бастап, мұғалім бен оқушы, бала мен ата-ана арасындағы сыйластық пен қалыпты қарым-қатынас тек бағынумен, бағындырумен шектелмеуі керек. Бұл кезең баланың қоғамда дербес өмір сүруіне дағдыландыратын уақыт болуы керек.

4. Тәрбиенің бала туғаннан бастап, үздіксіз болуын халық этнпедагогика мен ғылыми педагогика қатар құптайды. Қазақ халқының да бала тәрбиесі жөнінде атам заманнан жиып-терген мол тәжірибесі бар. Халық өз бойындағы ең жақсы қасиеттерін жеткіншек ұрпаққа күнделікті тұрмыста үйретіп, оның бойына сіңіріп отырған. *Ананың бесік жырынан басталатын әдет-ғұрыптар, қарым-қатынастар, салт-дәстүрлер* – бұлардың барлығы тұлғаның дүниетанымын, сана-сезімін, мінез-құлқын қалыптастырудағы тәлімгерлік мұраның озық үлгілері.

5. Оқушыларды оқыту мен тәрбиелеу үдерісінде этнопедагогиканың негіздерін дамыта оқытуда оқушының ақыл-ойы, сана сезімі мен сыни ойлау дағдысын дамыту – бүгінгі педагогикадағы ең маңызды мәселелерінің бірі. «*Арманы жоқтың пәрмені жоқ*» немесе «*Армансыз ұлан – қанатсыз қыран*» дей отырып, ата-бабаларымыз өз ұрпағына келешекті қиялдай білуге, армандауға, ой дербестігіне тәрбиелеуге үйреткен, баланы дамыта оқытып, тәрбиелеуді асқақ арманмен байланыстырады.

Қарап отырсақ, әр кезеңде өмір сүрген ата-бабамыз әрдайым өзіндік ұлттық ерекшеліктерге толы идеяларын энопедагогика принциптеріне сүйене отырып, ұрпақ тәрбиесінде назардан тыс қалдырмай келген. Ата-бабаларымыз ұстанған қағидалар әлі күнге дейін өз құндылығын жоймай келеді және уақыттың, әр заманның ерекшелігін ескере отырып, ұрпақты оқыту мен тәрбиелеуде мұғалімдерге оқыту құралы бола алды. Дамыта оқыту үдерісінде *оқытушының басты міндеті* – оқушылардың ерекше дағдыларына, қабілеттері мен қасиеттеріне зейін қоюы және олардың ең тиімді саналатын рухани күштерін сыртқа шығаруы керек.

6. Тәрбиедегі біртұтастықты этнопедагогикадағы негізгі принциптердің бірі ретінде дана халқымыз жас ұрпақты «сегіз қырлы, бір сырлы» етіп тәрбиелеуде өз мүмкіндіктерін сарқа пайдаланып келді. Ұлттық тәрбиедегі бесік жырынан бастап, бата тілектер, терме-толғауларда үлкен мән бар.Қазіргі заманғы тәрбие беру ісінде кешенділік пен жүйелілікті әрі қарай жалғастыру көбінесе мұғалімнің педагогикалық іс-әрекетіне байланысты. Тәрбие отбасынан басталғанымен, мектепте бекітіледі. Сондықтан тәрбиені бекітуде мұғалімнің еңбек құралдары – оның кәсіби білігі, білімі, жеке тұлғалық қасиеттері, оның шешімі – білім – «сананың біртұтас объектісі».

7. Этнопедагогикадағы келесі принцип – өз ұрпағына үлкен талаптар қоя білу және баланың жеке басын қадірлеуді талап ету. «*Аңдамай сөйлеген, ауырмай өледі»*, «*Ақырып айтқаннан ақылмен айтқан артық*» дегендей, мұғалімнің балаға жылы жүректі болуы мен оны тапқырлық тәсілмен тәрбиелеуі көзделеді. Жастардың жіберген қателіктерін үлкендер дер кезінде бақылауда ұстап, дұрыс жолға салу дәстүрімізде мақұлданған. Осы ретте тұлғаралық эмоционалдық қарым-қатынас мәселесі шешімін табуы үшін этнопедагогикалық тәсілдерді зерттеп, оны оңтайлы қолдансақ, баланың көптеген қасиеттерін ашуға мүмкіндік туады. Мұғалім мен оқушының арасындағы жағымды өзара рухани байланыстар – эмоционалды байланыстағы сауатты қарым-қатынастардың нәтижелері. Оқушы өзінің алдына қойған мақсатын, әуестігі мен қызығушылығын, талап-тілегін, мінез-құлқын, көңіл-күйін білу мұғалім үшін баланы жеке тұлға ретінде терең тануына, оның жанына жайлы әсер беретін оқыту құралдарын табуға көмектеседі. Мұғалімнің әр баланың жан-дүниесіне үңілуі, оны жан-жақты дамыту жолдарын білуі, баланың талантты тұстарын анықтауы баланы жан-жақты дамытуға, оған көмектесуге жағдай жасайды. «*Балаға жақсы үлгі-өнеге көрсет, оны жаны мен тәніне келер қауіпті нәрселерден сақта»* – деген ата-бабаларымыздың ой-тұжырымдары, дамуы мен тарихи тәжірибесінің тиімді қорытындылары баланың тәлім-тәрбиесіндегі қағидалардың біріне айналуын көздеген.

8. Этнопсихологияда отбасы үлкендерінен бастап, ауыл ақсақалдарын ұжымдық тәрбие ісіне шақырады. Қазақ халқыңын бір керемет құдыреттілігі мен қуаттылығы олардың ұйымшылдығы мен бірлігінде болған. Бірлік пен ынтымақ, ұйымшылдық пен достық – адамға қажетті ескірмейтін қасиет. Сондықтан қазақ халқы қашаннан *«Ырыс алды* – *ынтымақ», «Адам болсаң, қауым бол», «Саусақ бірікпей, ине де икемге келмейді», «Алтау ала болса, ауыздағы кетеді, төртеу түгел болса, төбедегі келеді»* деп, өз ұрпақтарын татулық пен достыққа шақырады.

 Әдістемелік тұрғыда дұрыс ұйымдастырылған ұжымдық сипаттағы оқу іс-әрекеттері арқылы педагогикалық үдерістегі проблемаларды шешуге, әр оқушының тұлға ретінде қалыптасуы мен дамуына мүмкіндік жасауға болады. Жалпы, ұжымдық оқу-тәрбие үдерісінде оны ұйымдастырудың педагогикалық-психологиялық мәні – әр оқушының іс-әрекеттің субъектісі тәртібімен қамтамасыз етілуінде. Этнопедагогикалық құралдар педагог тұлғасының сипаттамасына бірнеше сапалық қасиеттердің жиынтығын ұсынады. Болашақ бастауыш сынып мұғалімдерін кәсіби даярлауды этнопедагогика құралдары арқылы жүзеге асырудың мүмкіндіктерін төмендегі этнопедагогикалық шарттармен сипаттай аламыз:

*1. Адамгершілік – рухани әдептіліктің талабы.* Маман бойында озық адамгершілік, жауапкершілік, ізгілік қасиеттерін оны өз бетінше білімін дамыта білуге үйрете отырып, жас ұрпақты «жаман әдеттен құтқару» мақсатында ұстаздар мейілінше өз сана-сезімін кемелдендіріп, өзініңкәсіби міндеттерінде өз-өзін танып білуге дағдылануы тиіс. Осы мақсатта өзіндік тұлғалық қасиеттерді жетілдіруоның өз бойындағы адамгершілік сана-сезімдерді және жауапкершіліктідамытуы тиіс. Ата-бабаларымыз салып кеткен ұлттық ізгілік пен ұрпақтың мерейін көтеретін рухани мұраларды кейінгі ұрпаққа жеткізу мұғалімнің мойнында. Болашақ мұғалімді биязы мінезге үйретіп, ұлағатты ұстаз етіп тәрбиелеуде педагог мамандарды дайындаушы жоғары оқу орындарының алдында да осындай міндет бар. Адамгершілік *–*көзге көрінбейтін моральдық идеалдық қасиет, адамның ішкі жауапкершілігін сезінуі. «*Өнегелі дана жоқ жерде, өнерлі бала да жоқ*» *–* деп түйіндеген халқымыз келер ұрпақты жаңсақ қадамдар мен қателіктерден ұдайы қақпайлап ұстап, түзу жолға салып отырған. Осы үрдісті жалғастыру болашақ педагог мамандардың тәрбиелік міндеті болып табылады.

*2. Әдептілік принципі.* Әдептілік, ұят, ар-намыс деген адамдықтың белгісі ретінде адамды тұрпайы мінезден,надандықтан сақтайды. Қазақ ұл-қыздарының бойындағы әдептілік қасиеттерді жоғары бағаланған. Ұнамды қарым-қатынас жасай білу *–*әдептілікке жатады және адам баласының өз өміріне серік етіп, тіршілік құру жолындағы алға ұстап келе жатқан қағидасы. Әдеп пен адамгершілік туралы қағидалар этнопедагогика құралдары – өлең-жырларынан, шешендік сөздерінен, ауыз әдебиеті үлгілерінен орын алып отырған, мысалы: *«Әдепті бала – елінің көркі»,* «*Әдептілікті данадан үйрен, мейірімділікті анадан үйрен», «Әдепті бала ата-анасын мақтатар, әдепсіз бала ата-анасын қақсатар*» және т.б. Әр заманда әр халыққа тән әдеп қағидаларына сай салт-дәстүрлер өмірге келеді және ғасырдан-ғасырға жалғасып жатады. Әдептілік барлық адамға жарасады, оның өскен ортасы мен айналасындағы адамдардың қарым-қатынасына байланысты қалыптасатын қасиет болғандықтан, бала тәрбиесінде тек әдеп ұстанымдарын көрсету керек. «Педагогикалық әдеп» дегеніміз *–* ұстаздың кәсіптік міндеті мен сапасының және кәсіптік ерекшеліктерінің белгісі. Мұғалім *–* ұрпақтар арасындағы бабалар ізін жалғастырушы, ол ұлттық мектептің ұлы мұратын іске асырушы. Сондықтан, ұстаз өз кезегінде ұлттық намысты ту ете отырып, білімі мен қажыр-қайратын елдің болашағын көркейтуге жұмсайтын бірден-бір маман.

*3. Жақсы мінез-құлық – адам жанының айнасы.* Жақсы мінез-құлық – ұстаз мақсатының жүйелі сипаты ретінде жеке тұлғаның жоғары абыройы мінез-құлықтың моральдық үлгісі тұрғысында қарастырылады. Өзінің кәсіби болмысында әрбір ұстаздың мінез-құлқына талдау жасаудан ұтары мол. Жақсы мінез-құлық – адамшылық қасиеттің көрінісі болып табылады, жақсы қасиет, қазақ даналары айтқандай, әр нәрсенің игілікті жағы, жақсы әрекеттердің абзалдығы және жетілгендігінің көрінісі. Бүгінгі ұстаздың жақсы қасиеті *–* ой-өрісінің кеңдігі, жоғары мәдени интеллектісі, өз ұлтының, өз мамандығын толық меңгеруі және өз халқының ұрпағына ғасырлар бойы жалғасып келген ата-бабалар мұрасын жеткізуі, елдің салт-дәстүрі мен әдет-ғұрпына қызығушылық танытуы, халық тарихы мен әдебиетін дәріпеуі, ұлттық өнер, адамгершілік пен имандылықты дәріптейтін қарым-қатынасты құру, жоғары деңгейдегі кәсіпті меңгеруі, мінез-құлық қасиеттерін өз бойында қалыптастыруы.

*4. Мейірімділік, ізгіліктің үлгісі болу.* Абай айтқанындай, «*Шәкіртсіз ұстаз - тұл*», яғни ұстазды сыйлау, үлгі ету арқылы шәкірт оның мұрагері болады, оның ісін ілгері жалғастырып, дамытушы рөліне енеді. Осы тұста, М.Әуезовтің «*Ел болам десең, бесігіңді түзе*» деген терең мәнді нақышты тқжырымында елдіктің тал бесіктен басталатыны айтылады. Ұстазына қарап үйренген, солардың жолын қуып үлкен жетістіктерге жеткен ұлы ойшылдар, ғалымдар өте көп. *«Ұстазы мейірлі болса, шәкірті пейілді болады» –*деп, ата-бабаларымыз айтқандай, ұстаз елдің ертеңі – жас ұрпақты тәрбиелеп қана қоймай, оларға жол көрсететін, елдің келешегін тәрбиелеуші. Ол өз ісіне берілген, ізгі идеяларды, жаңалықты тартушы, ұлттық қасиеттердің асылдарын шәкіртінің бойына сіңіре білетін кәсіби даярлығы жоғары маман. Озық ойлы, білімге құмар, адамгершілік пен мейірімді бойына сіңірген ұрпақ тәрбиесі ұстаздың мейірімді қарым-қатынасы мен ізгі істерінен басталады.

 *5. Имандылық – ұлттық тәрбиенің ұйытқысы.* Болашақ мұғалім тұлғасын қалыптастыруда тәлім-тәрбиелік мүмкіндігі бар тағы бір саласы – дін саласы. Құранда ең асыл қасиеттер – кешірімділік, кеңпейілділік, адамгершілік, имандылық деп атап көрсетілген. Құран аяттарындағы: «*адам ешкімге қысым көрсетпеуі керек, өзіне қысым көрсеткен адамды кешіре білуі қажет*» деген тұжырымдардың бала тәрбиесінде берері зор. Имандылық қасиеттің тағылымдылық мүмкіндіктерін оқушылардың бойына дарыта отырып, оны бағалай білуі – педагог-маманның тәрбиесіндегі ерекше принциптердің бірі. Ұстаз – иманды ұрпақты тәрбиелеуші, оның жаны мен тәні таза болуы тиіс.

Сонымен, қазіргі кездегі заманауи бастауыш сынып мұғалімінің кәсіби даярлығына қатысты талаптар мен міндеттер өте жоғары. Болашақ бастауыш сынып мұғалімдерін кәсіби даярлауда қазақ этнопедагогикалық құралдар негізінде білім мен тәрбие берудегі оның құрамдас негіздерін, этномәдени білім мен кәсіби дағдыларды бастауыш маман даярлаудың бастапқы критерийлер деп қарастырамыз.

Түйіндей келгенде, этнопедагогика құралдары негізінде болашақ бастауыш сынып мұғалімдерінің кәсіби және этномәдени даярлығын қалыптастыруда келесі мүмкіндіктерді атауға болады:

 – *біріншіден,* болашақ маманның кәсіби даярлығы үшін этнопедагогиканың жетістіктері мен тәрбиелік құралдарын әдіс-тәсілдер, мінез-құлық ережелерінің қызметі ретінде пайдалануға толық негіз бар;

– *екіншіден,* қазақ этнопедагогикасының тәжірибесінде нақтыланған ой-тұжырымдардың, ұлт тәжірибесіндегі белгіленген моральдың нормалар мен ережелердің болашақ ұстаздың үлгілік тұлғасын қалыптастыруда мүмкіндіктері зор;

– *үшіншіден,* болашақ бастауыш сынып мұғалімдерін даярлауда халық шығармашылығының, озық ауызекі поэтикалық туындыларының, музыкалық, сәндік-қолданбалы құралдарын қолдану маман бойында эмоционалдық-эстетикалық, құндылық-адамгершілік, психологиялық-эмоционалдық қасиеттерін қалыптастыруда жоғары мүмкіндіктер береді;

– *төртіншіден,* болашақ бастауыш мектеп педагогының кәсіби даярлығын олардың кәсіби сана-сезімін қалыптастырудағы халық даналығының нәтижелері жалпыадамзаттық және ұлттық құндылықтар шеңберінде мәдениаралық қатысымды дамытуда септігін тигізеді.

Болашақ мамандарды кәсіби даярлауда шығармашылық, оқу-танымдық іс-әрекеттер жоспарланды. Оқытудың дидактикалық және тәрбиелік міндеттерін шешу мақсатында қажет деп саналатын тиімді технологиялар мен әдіс-тәсілдердің кешені реттелді. Пәнді оқыту барысында цифрлық технологияларды, АКТ қолдану тәжірибесі мен жобалау және сыни тұрғыда ойлау технологиясын қолдану арқылы аталмыш пәннің теориялық және практикалық негіздерін меңгерту жоспарланды. Болашақ бастауыш сынып мұғалімдері ретінде пәннің мазмұны мен мәнін, тәрбие негіздерін, ондағы қазақтың ұлттық құндылықтарын дәріптеу мен өз кәсіби функцияларын қабылдауға бағытталды. Келесі функцияларды атап өтуге болады:

– білім беру бағдарламасына сәйкес мемлекеттік бастауыш білім беру стандартының талаптарына жауап бере алатын ұлттық білім мазмұнын меңгерту және дағдыларды қалыптастыру;

– студенттерге жоспарланған өзіндік жұмыстардың орындалуын қадағалау, оларды өз бетінше білім алуға, зерттеушілік жобаны орындау әрекеттерін тиімді ұйымдастыру;

– сабақтан тыс және сабақ барысында орындалатын бүкіл тәлім-тәрбиелік іс-шараларды ұлттық сананы қалыптастыру мен салт-дәстүрлерді дәріптеуге, этномәдени ортаны қалыптастыру мен этномәдени білімді меңгеруге, барлық студенттердің тапсырмаларды орындауын бақылауға, кәсіби білім беру мен тәрбиелеуді қамтамасыз етуге қатысты құру. Т.Қ. Жанқұл әдістемесіне сай аталған курсты оқыту үдерісінде студенттер өзара байланысқан және бірлескен бірнеше компоненттерді, яғни: қажеттілік-ынталандырушылық, эмоционалды-құндылықтық, іс-әрекеттік-рефлексивтік, нәтижелілік-бағалауыштық компоненттен құралған құрылымдық-мазмұндық болмысқа ие болуы шарт [163].

Сондай-ақ, оқу бағдарламасын әзірлеу және енгізу мақсатты нақтылайтын және оның орындалуын қамтамасыз ететін тапсырмаларға негізделді. Осы мақсатқа жету үшін біз келесі міндеттерді қойдық:

– халыққа білім беру мазмұны туралы этнопедагогикалық білімнің қалыптасуын қамтамасыз ету;

– ұлттық-этникалық мәдениет, салт-дәстүр, әдет-ғұрып, отбасы құндылықтарының,ауыз әдебиетінің тәрбиелік мүмкіндіктері және т.б. туралы білімдерін байытуға ықпал ету;

– этникалық өзіндік сана мен сәйкестендіру шекарасын қалыптастыру және кеңейту;

– көп ұлтты ұжымда жұмыс істеу дағдыларын дамыту, атап айтқанда мәдениетаралық диалог пен конструктивті байланыстарды орнату;

– этнопедагогикалық мәселелерді шешу дағдыларын қалыптастыру;

– этникалық құндылықтарға, этнопедагогикалық іс-әрекеттерге құндылықтық көзқарасты қалыптастыру;

– басқалармен қарым-қатынаста моральдық-этикалық құндылықтарға оң бағыттылыққа ықпал ету;

–этникалық және ұлттық-мәдени ерекшеліктерге толерантты көзқарасты қалыптастыру.

Курс бағдарламасында берілген білім мазмұнын меңгерудегі ерекшеліктерді атап өтсек, олар:

– болашақ бастауыш сынып мұғалімдерді даярлауда ақпарат ресурстарымен, білім мазмұнымен, жаңа педагогикалық технологиялармен, ақпараттық-коммуникациялық технологиялармен қаруландыру бағыты ұсталынады;

–бастауыш сыныптарға арналған болашақ педагогтарды даярлаудың инвариантты нұсқалық оқу бағдарламасының мазмұнында оқыту сабақтарында, декция, семинар сабақтарында және аудиториядан тыс білім мен тәрбие беруде жоба жұмыстары арқылы зерттеушілік қызметті ұйымдастыруға дайындау бағыты жүйеленуі керек;

– білім беру мен тәрбие беру үдерісіндегі болашақ мамандардың жоспарлау дағдысы мен жоба арқылы ізденіс жасауын, шығармашылыққа дағдыландыруды олардың өз іс-әрекетін кезең-кезеңге бөліп, әр кезеңді студенттердің өз-өзін басқару талаптарына сай орындалуы маңызды [164].

Оқыту міндетінің шешімін табу мақсатында білім берудің дәстүрлі тар аясынан шығып, жобалау технологиясын қолдану проблемалық әдістерді, сыни тұрғыдан ойлау мен жағдаяттық әдістердің кең өрісін құруға мүмкіндік береді. Болашақ мамандарды кәсіби даярлау, біздің жағдайымызда, оларға этномәдени орта мен ақпараттық білім ортасын жоспарлауға және жобалауға дағдыландыру мақсатында тиімді әдістер кешені мен тәсілдері жүйесін жасау қажет болды. Біз мазмұнын толықтырып отырған курс бастауыш сынып мамандарын даярлаудың келесі әдіс-тәсілдер кешенін құрады:

* жоба технологиясының әдістері;

– модельдеу, яғни, теориялық білім мен тәрбиені жүйелеу арқылы ой экспериментін модельдеу әдісі;

– проблемалық оқыту әдістері, яғни, ұлттық білім мен тәрбие берудегі қайшылықтарды сараптауда сыни тұрғыдан ойлауға бағытталған проблемалық сұрақтарды қолдану [165].

Аталған әдістер, технологиялар бірі-бірін толықтырып, болашақ мамандарды сапалы білім мен саналы тәрбиеге даярлау ұстанымдары мен бағыттарын саналы түрде сараптауға, өзінің кәсіби ісіне баға беруге бағыттайды. Осы бағытта, В.П.Беспальконың айтуынша, білім беру процесінде кең қадамдық жоспарлауда жобалау технологиясын кешенді түрде және ақпараттық коммуникация технологияларымен тығыз байланыстыра модельдеу оң нәтиже береді [157].

 Осы бағытта, қазақ құндылықтарының арасындағы көнеден келе жатқан бала тәрбиесінің – бесік – «нәрестені жатқызатын ағаш төсек». Сабақ кезінде бесікке қатысты толық сипаттама беретін бесік қазақ халқының тұрмыс-тіршілігінде маңызды орын алады. Бесік ұғымын таныстырмас бұрын студенттердің бесік туралы не білетіндері сұралады. Оларға не үшін бесіктің қазақ халқы үшін маңызды рөл атқаратынын бірнеше факторлар бойынша дәлелдеп беру сұралады. Келсеі кезекте бесікке қатысты «бесікке салу» ұғымы таныстырылады. Ғ. Мүсіреповтің «Ұлпан» романынан алынған келесі үзіндіні талдау, студенттердің білімін толықтыра түседі:

 *Бесікке салу рәсімі де халықтың маңызды дәстүрлерінің бірі болып табылады. Ол жаңа туған нәрестені ыңғайлы және қауіпсіз жатқызуға арналған. Бұл дәстүр арқылы баланың тыныштығы мен амандығы қамтамасыз етіледі. «Жесір әйелдің ерінен қалған мал-мүлікке еншілестік жайы сөз етуді көтермейді екен... Қазақ рулары еркек нәсілін қуалай құрылады. Бір үйдің еркек кіндіктісі өліп таусылса – ол үй сонымен өзі де жоғалады. Ол үйде он қыз қалса да есепке алынбайды. Сондай апатқа ұшырай қалса, ауыл да солай, рудың өзі де солай жоғалады, бітеді. Әйел үй иесіне саналмайды. Бесікте жатқан ұлы болса, әне, мал-мүліктің иесі – сол. Еркек баласыз қалған жесір әйелге енші берсе, ол – ағайынның қайырымдылығы. Дұрысына қалғанда, ондай әйелге әмеңгерлік қана пана бола алады...»* [87].

Мәтіннен соң ондағы кейбір ұлттық атауларға мән беріліп студенттерге сыни тұрғыдан ойлауға арналған тапсырмалар беріледі: *енші, еншілес, әмеңгерлік* атауларына деген көзқарастары қалыптасады*.*

 Бағдарламада отбасы тақырыбы этнопедагогиканың озық жетістіктері мен этнопсихология құралдарын пайдалануға бейімдеу үшін құрастырылды. Семинар және БАОӨЖ, БАӨЖ сабақтары кезінде орындауға және талқылауға тиісті тақырыптар жүйеленді. Тақырыптар студенттердің өзіндік жұмыстарын ұйымдастыруда этнопедагогика құралдарын оқыту материалдары ретінде пайдалану көзделді, оларды табуда оқу-әдістемелік құралдармен бірге цифрлық ресурстар мен интернет дереккөздері пайдаланылды. Біз әдіскерлер ұсынған кәсіби және академиялық тәжірибе алмасу аясында коммуникативті жағдайлардың жетіспеушілігін болдырмауға көмектесетін цифрлық ресурстарды кеңінен пайдалану идеясын басшылыққа алдық [25]. Тиімді әдістер мен технологиялар ретінде: мәтінмен жұмыс, танымдық, этномәдени дағдылар мен шығармашылықты қалыптастыруға арналған кейс-тапсырмалары мен жаттығулар кешені құрастырылды.

 Мысалы: қазақтың ежелден келе жатқан асық ойыны – қазақ халқының балалар мен жасөспірімдер арасындағы кең таралған ойын түрі. Бұл ойын арқылы балалар өздерінің ептілігін, дәлдігін және тапқырлығын дамытады. Асық ойыны ұрпақтар арасындағы байланысты нығайтады.

 Бұл ойынды таныстырған кезде мәтіннен үзінділер беріліп, оқушыларға бұл ойынның сипатын «Абай жолы» романындағы мәтіннен үзінді келтіре отырып беруге болады: «*Оспан мен Смағұл алысу мен төбелесуден көз ашпайтын. Татулықтары сәл болса, ұрыс-таластары күн ұзын айықпайды. Бүгін Оспан кеш батарда Смағұлға барып, екеуі біртүрлі тату бола қалып еді. Өйткені, Смағұл өзінің барлық асықтарын төгіп, Оспанға жаңа боялған бір арқар асығы қызыл құлжасын көрсеткен болатын. Оспан осыны көргеннен-ақ Смағұл қасынан кете алмаған. Кеш бата үлкендердің бәрі мал жайлағалы тысқа кеткенде, екеуі сол үйде оңаша қалған. Оспан үй ішінің ала көлеңке болуын тосқан екен. Жаңа іңір қараңғысы бола берген кезде, көп асықтың ішінен қызыл құлжаны қымқырып алып, өз үйіне қарай жөнеле берген болатын. Смағұлдың байқап қалып, іле қуғаны әлгі екен...*». [166, б. 319].

 Осындай кітап үзінділеріне, қысқаша мәтіндерге талдау жасау кезінде студенттер басқа ұлттық тәрбие нысандарына талдау жасай алады. Осы бағытта, болашақ бастауыш сынып мұғалімдерін дярлауда «Тәрбие жұмысының теориясы мен әдістемесі» курсының лекция, семинар сабақтарының мазмұны толықтырылып, студенттерді біртұтас педагогикалық үдерістің субъектісі ретінде алдына қойылған оқу мақсаттарына жету үшін арнайы біліммен қаруландыруда ақпарат ресурстары мен жаңа технологияларды қолданылды. «Қазақ этнопедагогикалық дәстүрлерінің түсіндірме сөздігін» құрастыра отырып, студенттерге осы пән бойынша негізгі ұғымдары мен терминдерге түсіндірмелер берілді және мәтіндермен толықтырылды. Сөздіктің мақсаты – қазақ халқының рухани мұрасын тереңірек түсіну, оны қазіргі заман талаптарына сай қолдану және жас ұрпаққа жеткізу. Ұлттық тәрбиенің негізгі қағидаттары мен әдіс-тәсілдеріне назар аударып, әрбір ұғымның педагогикалық мәнін ашуға тырыстық. Осы сөздіктегі атаулар мен сипаттама түріндегі мәтіндерді студенттерге қосымша материал ретінде кеңінен пайдаландық [56].

 Этнопедагогика негіздерін бастауыш мектепте қолданудың теориялық негіздерін оқытуда қазақтың көнеден келе жатқан салт-жоралғыларына талдау жасау барысында кейбір ұмытылып бара жатқан ұлттық дәстүрлер кеңінен қолданылды. Мысалы: С. Кенжеахметұлының «Қазақтың салт-дәстүрлері мен әдет-ғұрыптары» деп аталатын кітабынан келесі материалдарды пайдаландық:

 «*Асар* – *қазақы ортада ауқымды да күрделі жұмыстарды ру-қауымның негізгі құрамдас бөлігі бір аталардың бірлесе атқару харекетінің атауы. Мысалы, егіншілік дамыған өлкелерде арық, кәріз қазу, тазалау секілді суландыру жүйесіндегі жұмыстарды, сондай-ақ үй тұрғызу, қора-қопсы салу сияқты құрылыс жұмыстарын асар жасау арқылы атқарған. Қазақ ауылында бір отбасының қолынан келмейтін күрделі, көлемді жұмыстарды атқару үшін бірнеше ауылдың адамдары асарға шақырылады. Асарға шақырылғандар еңбегі үшін төлемақы талап етпейді, асарға шақырушы адам оларға жақсы ас әзірлеп, дастарқан жаяды. Ұжымдасып жұмыс істеудің үлкен бір көрінісі деп қарауға болатын тағы бір үрдіс батыс қазақтары тілінде «үме» деп аталады. Шөп шабу науқаны кезінде қыз-бозбаланың және әнші-жыршының жиналатынына байланысты «Үмеге кел-ген үндемей қалмайды» деген мақал туған*» [167, б. 384].

 Ұлттық құндылықтарды дәріптеуде келесі ұғым «Бәйге – ат жарысы» қазақ халқының дәстүрлі спорт түрлерінің бірі ретінде талдау ұмсынылды. Бұл жарыстар арқылы халық өзінің күш-қуатын, ептілігін көрсетеді. Бәйге жарыстары – ұрпақтан-ұрпаққа беріліп отыратын дәстүрлердің бірі.

 Ш. Мұртазаның «Қызыл жебе» романынан үзінді берілді:

 «*Қызыл Жебе – болыс ауылының Керім деген кембағалдау бір шаруасының жалғыз салпы қарын қара биесінен туған шінжәу, қылаң қызыл құлын еді. Жадағай ғана жабағы кезінде Қаракемер жағынан Керімнің бір қаңлы құдасы келіп, қалап алған. Құнаннан дөнен шығар шағында Қызыл Жебе – сәуірдегі құлпырған қызғалдақтай жайнап шыға келді де той-томалақ, ас-жиындағы бәйгелердің алдын бермей ауызға ілінді. Осыдан бір жыл бұрын Қаракемер жазығында болған бір бәйгеге Рысқұл Тұрарды артына мінгестіре барды. Тұрар Қызыл Жебенің әруағы асқан шағын сонда көріп, Бесағашқа қайтып 29 келген соң балалармен ойнап жүріп, жаяу жарыста: – Мен Қызыл Жебемін,- деп айқай салып еді*».

 Тапсырма бойынша студенттер бәйге ұғымынан басқа, қазақ халқының төл атауларына қатысты талдау жасай алады және проблемалық тапсырмалар орындайды. *Керім, Қызыл Жебе, Қаракемер, құнан, дөнен, той-томалақ, ас-жиын, Рысқұл Тұрар* сияқты атауларға анықтамалар мен мысалдар береді.Бұндай тапсырмалар проблемалық сұрақтар төңірегінде пікірсайыстар ұйымдастыруға септігін тигізеді.

 Сонымен қатар, төмендегі тапсырмалар білім алшылардың ұлттық бірегейлігін қалыптастыруға, танымдық ойлау және жағымды эмоциялық дамуын арттыруға бағытталды. Мысалы: Қазақ халқының тұрмыс-салты мен психологиялық ерекшеліктерін сипаттайтын шығармаларды талдауда Абай Құнанбайұлының «Қара сөздерінен» үзінді немесе Мұхтар Әуезовтің «Абай жолы» шығармасын пайдалана аламыз [168]. Шығармаларға байланысты келесі сұрақтар қойылып талдауға септігін тигізеді. Мысалы:

* *Шығармадан қазақ халқының қандай психологиялық ерекшеліктерін байқадыңыз?*
* *Автор қазақтың дүниетанымын қалай сипаттайды?*
* *Бүгінгі күнмен салыстырғанда, бұл сипаттамалардың қандайы сақталды?* және т.б.

Болашақ бастауыш сынып мұғалімі оқушыға арналған ақпараттық білім ортасын жобалауы – жаңа заманның жаңа деңгейдегі педагогикалық жүйесін құруға, өзіндік индивидуалдық педагогикалық жүйесінің моделін құруға деген ұмтылысын жүйелейді. Біздің жағдайымызда, болашақ бастауыш сынып мұғалімі өзінің ұстаздық шығармашылық қызметін жаңа заман болмысына бейімдеп педагогикалық жобалауда жалпы жоба орындау әдістемесінің логикасына сәйкес, бірқатар әдістерді меңгеру керек. Олар:

– қазақ бастауыш мектебінде оқыту мен тәрбие процесіндегі өзіндік ұстаздық қызметін жоспарлау мен жобалау;

– бастауыш мектепте білім мен тәрбие берудегі ең тиімді саналатын жоба әдістері бойынша ғылыми болжамдар жасау қабілетін шыңдау;

– жобалау моделін педагогикалық жүйеде, педагогикалық процесте бұрыңғы жай-күйін нақтылап бағалай отырып, шешім шығаруға үйрену;

– студенттерге арналған жоба тақырының өзектілігін оқыту мен бағалау өлшемдеріне қарай салыстыруға үйрену және жобаны орындау барысында оқытудың ұлттық тәрбиелік ерекшеліктерін талдау;

– жеке жобалау моделін эксперименттік сынақтан өткізуде ұлттық білім беру ерекшеліктеріне қарай этнопедагогиканың құралдарын пайдалану, осы бағыттағы нұсқаулар мен ұсыныстар беру [165].

Жоба әдісінің ерекшелігі – бастауыш мектепке жұмыс істеуге даярлық кезінде болашақ мамандар педагогикалық және этнопедагогикалық жүйелер шеңберінде оқу-тәбие жұмыстарын ұйымдастыруға маманданады. Олардың шығармашылық қызметінде жобалау технологиясы дәстүрлі және инновациялық әдістердің бірлестігінде атқарылады. Дәстүрлі дәрістер және семинар сабақтарынан тыс студенттерге жоба орындату, эскперимент жасату және зерттеу әдістерін меңгерту студенттерді болашақ мамандығының қыр-сырын пайымдауға, психологиялық жағынан да дайын болуға бағыттайды.

Курстың теориялық тақырыптарын толықтыруда дәріс пен семинар сабақтары, студенттердің өзіндік тапсырмаларының жүйесі, жекелеген жобаларды орындау арқылы курсты меңгерту көзделеді. Жоғары оқу орындарында қолданылатын білім беруді ұйымдастырудың басты түрі дәріс болғандықтан, ол оқыту уақытының 30 пайызы бөлінетіні белгілі. Қазіргі кездегі жоғары оқу орындарында дәрістің инновациялық түрлері кеңінен қолданылатыны байқалады. Дәрістің инновациялық түрі ретінде интерактивті дәрістер «тренинг» түрінде өткізіледі, оған қатысушыларға кең ауқымды ақпаратты өзара талдауға бағыттайды. Дәстүрлі дәрістерді өткізуден гөрі, интерактивті дәрістер студенттердің өзін-өзі көрсетуіне, пәннің теориялық және практикалық негіздерін терең ұғынуында тиімдірек. Интерактивті дәрістің инновациялық түрлерін қолданудың маңызы және тиімділігі тәжірибе жүзінде сұрақ-жауаптар, жағдаяттық тапсырмалар, проблемалық әдістер мен АКТ негізінде ұйымдастырылды.

Арнайы курсты оқыту барысында студенттерге оқылатын интерактивті дәрістердің тиімді бірқатар түрлері олардың орындайтын міндетіне байланысты таңдалып алынды [40].

Инновациялық интерактивті дәрістердің ерекшеліктері:

– студенттің танымдық белсенділігін арттыру көзделеді, білімге деген құлшыныс арттады, білім мазмұнын өз бетінше ізденісін кеңейтеді, арнайы тапсырмалар беріледі;

– студенттер оқытушы жеткізген ақпаратты актив түрде қабылдайды, пассивті түрде тыңдайды, өзіндік ойлау қызметі белсендіріледі; студенттер конспект жазбайды, өзінде туындаған ойларды дер кезінде оқытушымен бөлісуге мүмкіндігі болады;

– сезім мүшелерін білім ақпаратын қабылдауда іске қосылады, ақпараттық-коммуникациялық технологиялар, электрондық-мультимедиалық оқу құралдары пайдаланылады, ақпараттың мазмұнына сыни бағалау қабілеті дамытылады, білім ақпаратын саналы түрде қабылдауға дағдыландырылады.

Сонымен, «Тәрбие жұмысының теориясы мен әдістемесі» курсында басшылыққа алынған жаңа әдіс-тәсілдер түрлері: *кіріспе дәрістер; конференция түріндегі дәрістер; интерактивті дәрістер, шолу дәрістері; визуалды дәрістер, проблемалық дәрістер.*

*Кіріспе дәріс –* пәннің мазмұны мен мәні тұралы ақпаратқа шолу жасауға құрылды. Кіріспе тақырыптың өзектілігінен баса назар аударады, студенттерге мемлекеттік деңгейдегі өзекті мәселелерді шешімін табуға бағыттайды. Студенттерге өз бетінше орындайтын жеке жобалардың ерекшелігі түсіндіріліп, пайдаланылатын әдебиетттерге, орындалатын оқу тапсырмаларына, орындау ерекшеліктеріне шолу жасалады.

*Конференция-дәрісте* білім алушыларға алдын ала орындауға тақырыптар беріледі, пайдаланылатын әдебиеттер тізімі мен қосымша ақпараттар алу үшін интернет ресурстары ұсынылады. Конференцияны онлайн, оффлайн форматта ұйымдастыруға мүмкіндіктер бар. Дәрістер кішігірім конференциялар түрінде, студенттердің баяндамалар оқуы түрінде өткізіледі.

*Шолу дәрісі* ақпараттық білім беру ортасын жобалауда теориялық және практикалық негіздемелер арқылы ғылыми білімді, ғылыми-ұғымдық және тұжырымдамалық негіздерін құрайтын теориялық пайымдарды бірізділікпен жүйеге түсіреді.

*Визуалды дәріс* кезінде жобалау, ақпараттық білім ортасын жобалаудың кезеңдері, сызбалар мен презентациялар құру арқылы студенттердің ақпаратты көзбен көріп, қабылдауына, дәріс мазмұнын меңгеруіне, тыңдап-жазып отыруына мүмкіндік беріледі.

*Интерактивті дәріс* кезінде оқытушы студенттердің білім алуға қызығушылығы мен мотивациясының жоғарылауына қажетті әдіс-тәсілдерді мейлінше жиі қолдануы керек. Дәріс тақырыптары бойынша студенттердің сыни көзқарастарын, өзін-өзі бағалауын ынталандырады. Бұл дәрістің тәрбиелік ықпалы зор, себебі қарым-қатынас «оқытушы – студент», «студент – студент» формасындағы диалог түрінде құрылады. Дәрістің «аудиодәріс», «бейнедәріс» сияқты формалары да қолданылады. Дәріс барысында рөлдік ойындар мен сұхбат алу әдістері кеңінен қолданылады. Бұл дәрістің тағы бір тиімділігі – ол студенттермен кері байланыстың болуы және табиғи түрде жүруі.

*Проблемалық дәрісте* студенттер мен оқытушы арасындағы өзара ынтымақтастық және эвристикалық диалог әдістері қолданылады, дәрістің тақырыптары проблемалық жағдаяттар ретінде құрылады, олар өзара бірігіп, зерттеушілік, ізденушілік іс-әрекет пен ойлауды модельдейді. Бұндай дәрістерді өткізуге оқытушы терең дайындықпен келуі тиіс.

*Интерактивті дәріс* көбінше тренингтер кезінде қолданылады, студенттер өздерінің ақпараттық білім ортасын жобалауын тәсілін орындауы барысында туындаған сұрақтарды жинақтайды, оларға оқытушы ортақ сұрақты түсіндіру барысында қысқаша теориялық мәліметті презентация түрінде түсіндіреді.

*Семинар-конференциялар –* ZOOM, Google Meet және басқа да интернет плаформаларында өтеді. Семинар тақырыптары білім мазмұнын меңгертеді, кәсіби жағынан шыңдалып, қиындыққа берілмеу, ізгілік, адамгершілік, шыдамдылық, еңбексүйгіштік т.б. тәрбиелі ізгі қасиеттерді қалыптастырады.

*Семинар-тренингтер* – бастауыш мектепте білім мен тәрбие мазмұнында АКТ мен сыни тұрғыда ойлау технологиясын өзара үйлесімділікпен педагогикалық технология жүйесіне түсіріп модельдеуде тиімділікпен қолдану басшылыққа алынды. Студенттерге талқылауға көмектесетін әдіс-тәсілдер арқылы оларды білімін бөлісуге, пікір алмасуға, ой толғауға дағдыландырады.

Этнопедагогиканың мол мұрасы мен қазынасын, ұлттық дәстүрлерді, ұрпақтан-ұрпаққа жалғасып келген даналықтың, ақыл-ойдың, шаруашылық кәсіптің тәжірибелік үлгілерін болашақ мұғалімдерді даярлау бағытымен байланыстыру аса маңызды. Болашақ педагог-мамандар бойында көптеген асыл қасиеттердің қалыптасуы оқу-тәрбие жұмысының өзара дәйектілігімен ұштасып жатқан мәселелерді шешеуде оң бастамалар алады. Ғасырлар қойнауынан бізге келіп жеткен халық даналығының бай мұрасын пайдалана отырып болашақ бастауыш сынып мұғалімдерін кәсіби даярлау үдерісін ұйымдастыру мен оның тиімділігін бағалауда арнайы әдістеме мен бағдарламалар жасалуы керек.

Қорыта келгенде, қазақ этнопедагогикалық дәстүрлері негізінде болашақ бастауыш сынып мұғалімдерінің жаңа үлгідегі портретін жасау, оқу бағдарламасының мазмұнынын қайта қарастыру және оны тәжірибеде сынақтан өткізу зерттеу жұмысының маңыздылығын көрсетеді.

|  |
| --- |
| 3.3 Тәжірибелік-эксперименттік жұмыс нәтижелері |

 Зерттеуіміз болашақ бастауыш сынып мұғалімдерін кәсіби даярлау мақсатында үш кезеңнен тұратын тәжірибелік-эксперименттік жұмыс ретінде ұйымдастырылды. Эксперименттік зерттеу 2021 жылдың 28 ақпанынан 2022 жылдың 5 мамырына дейін Қызылорда қаласындағы Қорқыт Ата атындағы Қызылорда университетінде өткізілді. Диагностикалық кезең (3.1. тарауша) аталған болашақ бастауыш сынып мұғалімдеріне арнайы әдістер арқылы жүргізілді. Эксперимент барысында Қорқыт ата атындағы Қызылорда университетінде 2 курс студенттерінің 2 тобы таңдалды. Эксперименттің қорытынды кезеңінде – 1 семестр (4 ай) бойы сабақтар өткізілді. Біздің экспериментімізге қатысқан болашақ бастауыш сынып мұғалімдерінің санын жалпы – 124 студент құрады. Олардың 64-і – эксперименттік топ, 60 студенті – бақылау тобының студенттері. Эксперименттің зерттеу барысында жинақталған статистикалық талдау нәтижелері болашақ бастауыш сынып мұғалімдерін кәсіби даярлау әдістемесін қазақтың этнопедагогикалық дәстүрлері негізінде дамыту эксперименттік кезеңдерге негізделген кәсіби даярлаудың негізгі компоненттерін анықтауға көмектесті.

*Эксперименттік жұмыстың қалыптастырушы кезеңінде* біз құрастырған әдістемеге сай этнопедагогиканың құралдары негізінде болашақ бастауыш мектеп мамандарының кәсіби даярлығын қалыптастырудың моделі мен оқыту процесі ұйымдастыру жоспары құрылды. Эксперименттік зерттеудің бұл кезеңіне қатысушы топтары, болашақ бастауыш сынып мұғалімдері – 2 курс студенттерімен тәжірибелік практика кезеңінде орындалды. Эксперимент нысаны ретінде «Бастауыш оқыту педагогикасы және әдістемесі» мамандығы бойынша білім алып жатқан екі топтың студенттеріне лекция, семинар сабақтарында студенттерге қосымша тақырыптар құрылып, жоба тапсырмаларының тақырыптары мен кәсіби мәндегі сұрақтар талқыланды. Ұлттық этномәдени дәстүрлерге қатысты мәселелерді талдау бойынша кейс тапсырмалары, пікірсайыс сұрақтары, студенттердің өзіндік жұмыстарының тақырыптары мен жоба тапсырмалары берілді. 4 – Суретте анықталған маман даярлау үлгісіне сай 3 кезең бойынша олардың кәсіби құзыреттілігін дамытуда 4 критерий басшылыққа алынды. Негізгі өлшемдері: *қажеттілік-ынталандырушылық, эмоционалды-құндылықтық, іс-әрекеттік-рефлексивтік* компоненттер маман даярлаудың қажеттілік-ынталандырушылық, құзыреттілік, этномәдени интегративті тұғырларын қамтыды.

 Алдын-ала толықтырылған «Тәрбие жұмысының теориясы мен әдістемесі» курсының бағдарламасын меңгеру барысында қазақ этнопедагогикалық дәстүрлері негізінде болашақ бастауыш сынып мұғалімдері жинақталған білімді меңгеру, тақырыптар бойынша ақпаратты табу, өңдеу, талдау, толықтыру сияқты іс-әрекеттерді орындай отырып, ортақ жалпыадамзаттық өркениет мәдениеті аясында кәсіби іс-әрекетін орындауға бағытталды.

Пән бойынша бастауыш білім берудегі көптеген мәселелер қарастырылғанымен, ұлттық танымдыға терең мән беріле бермейді. Осы ретте, бастауыш сынып мұғалімдерін кәсіби даярлау ісінде мұғалімнің ауқымды әлеуметтік аспектісі мен ұлттық психология мен ұлттық мәдени саласындағы саналы әрі сапалы кәсіби біліктілік бағыттары жүйелі қалыптасуға негізделуі шарт. Бәсекеге қабілетті мамандар ретінде олар өз кәсіби міндеттерін өз бетінше шығармашылықпен шеше отырып, кәсіби әрекетіндегі жеке әлеуметтік мәнін түсіне алады. Олар оқыту мазмұны мен тәрбие нәтижесін болжай алатын тиімді жүйені алдын-ала құрастыруды көздеулері керек. Бастауыш білім беруде қазақ халқының педагогикалық құралдары негізінде білім берудің ерекшелігі – мемлекеттік бағдарламалар мен оқыту стандарттарында баса назар аударылуына қатысты.

Аталған мәселелерді ескере отырып, «Тәрбие жұмысының теориясы мен әдістемесі» курсының мазмұны қазақ этнопедагогикалық дәстүрлері туралы қосымша тақырыптармен толықтырылды. «Тәрбие жұмысының теориясы мен әдістемесі» курсының тақырыптар мазмұны кеңейтіліп, бірнеше тақырыптар курс мазмұнына енгізіліп, студенттерге лекция, семинар сабақтары өткізілді (Қосымша А).

Болашақ бастауыш сынып мұғалімін кәсіби даярлау үдерісін ұйымдастыра отырып, оның тиімділігін бағалауда арнайы әдістемемен бағдарламалар қажет болуы зерттеу мәселесінің өзекті екенін дәлелдеп берді. Заманауи бастауыш сынып мұғалімінің оқыту үрдісіндегі рөлі оның жас буынды оқытумен тәрбиелеудегі қызметінің күрделілігімен анықталады. Біз ұсынып отырған оқу бағдарламасының мазмұнын толықтыруға берілген тақырыптар бастауыш сынып педагогтарын даярлаудағы олардың бойында этнопедагогикалық білім мен танымдық дағдыны, шығармашылықты және этномәдени дағдыларды дамытуға бағытталады. «Отбасы – адамның ең жақын әлеуметтік ортасы. Қазақ халқы үшін отбасы құндылықтары арқылы ұрпақ тәрбиеленеді және рухани құндылықтар сақталады. Отбасылық байланыстардың беріктігі халықтың әлеуметтік тұрақтылығын қамтамасыз етеді. Отбасы қоғамның негізі болып табылады» [56, б. 82].

Шығармашылық танымдық дағдыларды дамыту нәтижесінде оң нәтиже береді. Бұл туралы О. Андреев [161], Н.И.Захарова [168], ж.а. ахметованың [25] еңбектерінде көптеген жаңа технологиялар арқылы білім алушылардың танымдық дағдысын дамытудың маңызы айтылады. Танымдық дағдылар мен шығармашылықты дамытудың ең тиімді әдістерінің бірі – сыни тұрғыдан ойлау технологиясы [169].

Қорқыт ата атындағы Қызылорда университеті мен Болашақ университетінің 2 курс студенттерімен өткізілген эксперименттің қалыптастыру кезеңінде «Тәрбие жұмысының теориясы мен әдістемесі» курсы бойынша жасақталған бағдарлама аясында 96 студентке (2 топ) теориялық, практикалық сабақтар өткізілді. Эксперименттік топтағы студенттерді кәсіптік білім беру мен оқыту бағытында білім мен тәрбие беру үдерісінде олардың бойындағы этномәдени білім мен дағдыларын жүйелеуге мүмкіндіктер жасалды. Екі топтағы студенттерге силлабустар құрылды. Бақылау тобына бұрыңғы силлабус пен дәстүрлі әдістер қолданылып, сабақтар өткізілді. Эксперименттік топта біз ұстанған әдістеме бойынша интегративті бағыт пен инновациялық әдіс-тәсілдер басшылыққа алынды. Қалыптастырушы кезеңде келесі міндеттер қойылды:

 – лекция тақырыптары мен семинар сабақтарында интербелсенді формада, тренингтер өткізу және нәтижелері бойынша әдістемелік ұсыныстар әзірленді.

 – бастауыш білім беруге болашақ мамандарды даярлауды арнайы талқылауға арналған қосымша тақырыптарды беру, оқу материалдарын қолдану мен білім нәтижесі тест тапсырмалары арқылы бағаланды. Барлық топқа құрастырылған тест тапсырмалары 20 сұрақтан тұрады. Олардың арасында білім алушылардың оқу нәтижелерін анықтаудың әртүрлі бағыттарын анықтау мақсатында құрастырылды.

Біз анықтаған кәсіби құзыреттілік критерийлерінің/компоненттерінің әрқайсысы тест тапсырмаларына сәйкес келеді. Болашақ бастауыш сынып мұғалімдерінің жауаптары тест бойынша белгілі бір ұпай санымен бағаланып, деңгейлер бойынша үлестірілді. Осылайша біз болашақ бастауыш сынып мұғалімдерін қазақ этнопедагогикалық дәстүрлері жайлы білімге құштарлық, этнопедагогикалық әрекетке тұрақты оң көзқарас, этнопедагогикалық әрекеттің маңыздылығын ұғыну арқылы болашақ бастауыш сынып мұғалімдерінің эмоционалды-құндылықтық қатынастарын анықтауға бағытталған сұрақтар мен тапсырмалар ұсындық. Тест тапсырмаларын бағалаудың негізгі критерийлері:

- көпұлтты ұжымда этникалық өзіндік сана, құзыреттіліктің болуы;

- этнопедагогикалық мәселелерді шешу үшін өз білімін шығармашылықпен пайдалану;

- тиімді этнопедагогикалық құралдарды, әдістерді, оқыту мен тәрбиелеу формаларын таңдау, талдау;

- өз әрекетінің нәтижелерін болжау, шығармашылық қызметті ұйымдастыру;

- ұлттық сана мен дәстүр негізінде этнопедагогикалық орта құру, халықтар арасында мәдениетаралық диалог орнату;

- өзінің және басқа этностардың ауыз әдебиеті, этнопедагогикалық дәстүрлері, әдет-ғұрыптары, дәстүрлі білім беру жүйесі туралы әдістемелік білімді меңгеру және т.б. Этнопедагогикалық білім мен дағдыларды жаңарту мақсатында жинақталған білім мен ойды көрсете отырып, ашық және жабық түрдегі сұрақтарды қолдандық.

Осы бағытта, біз жоба технологиясы мен сыни тұрғыдан ойлау технологиясын қолдана отырып, студенттердің танымдық дағдысы мен шығармашылығын және этномәдени дағдысы, мінез-құлқының өзгерісі, іс-әрекеттік-рефлексивтік, белсенділігін бақылау және бағалау семестр бойы орындалған студенттердің БОӨЖ, БӨЖ тапсырмаларын орындау шығармашылығы, зерттеушілік дағдысының дамуы мен талқылауларға қатысуы жиынтық бағалау арқылы анықталды.

 Біз болашақ бастауыш сынып мұғалімдерінің кәсіби білімі мен білігін төрт негізгі критерий бойынша бағалау үшін алдын-ала және қорытынды тест дайындадық. Студенттердің этномәдени дағдылары, проблемалық тапсырмаларды орындаудағы танымдық дағдыларының қалыптасуы мен өзіндік тапсырмаларды орындау арқылы танымдық дағдылары, сабақ тақырыптарын талқылаудағы пәндік және этномәдени дағдыларының деңгейінің қалыптасуы тексерілді.

 Тәжірибелік-эксперимент жұмысының қорытындылау кезеңі айқындау экспериментінің нәтижелерін талдау негізінде құрылды және үш кесіндіге бөлінді.

 ***Бірінші кесінді*** эксперимент және бақылау топтарындағы болашақ бастауыш сынып мұғалімдерінің қазақ этнопедагогикалық дәстүрлері негізінде кәсіби даярлығын қалыптастыру үдерісіндегі *қажеттілік-ынталандырушылық компонентін* дамыту деңгейін салыстырмалы талдау мен диагностикалау мақсатында жүзеге асырылды.

 Бірінші кесіндінің міндеттері:

* Қалыптастыру эксперименті барысында эксперимент тобындағы қажеттілік-ынталандырушылық компоненттің даму деңгейін салыстырмалы түрде талдау және диагностикалау;
* Эксперименттік оқыту нәтижесінде болашақ бастауыш сынып мұғалімдерінің қазақ этнопедагогикалық дәстүрлеріне деген қызығушылығы мен оларды меңгеруге деген ынтасының өзгеру деңгейін бағалау;

Эксперимент және бақылау топтарындағы салыстырмалы талдау нәтижелерін көрсету (Сурет 8).

**Сурет 8** - Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың қажеттілік-ынталандырушылық компоненті бойынша көрсеткіштер (эксперименттің соңы)

 Суретте көрсетілген эксперимент тобындағы қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярдаудың қажеттілік-ынталандырушылық компоненті даму деңгейі былайша көрініс тапты: егер эксперимент басында жоғары деңгей мүлде болмаса, тәжірибе соңында бұл көрсеткіш 23,62%-ға жетті. Орта деңгейге жататын студенттер саны 78,94%-ды құрап, айтарлықтай өсті. Ал төмен деңгейдегі студенттер саны 3,65%-ға дейін қысқарды.

 ***Екінші кесінді*** эксперимент және бақылау топтарындағы болашақ бастауыш сынып мұғалімдерінің қазақ этнопедагогикалық дәстүрлері негізінде интеллектуалдық дамуының *эмоционалдық-құндылықтық компоненті* деңгейін салыстырмалы талдау мен диагностикалауды мақсат етті.

Екінші кесіндінің негізгі міндеттері:

* Қалыптастыру эксперименті барысында эксперимент тобындағы эмоционалдық-құндылықтық компоненттің даму деңгейін салыстырмалы талдау мен диагностикалау;
* Эксперимент жүргізу кезінде эксперимент тобындағы болашақ бастауыш сынып мұғалімдерінің қазақ этнопедагогикалық дәстүрлері арқылы интеллектуалдық дамуының эмоционалдық-құндылықтық компонентін бағалау;
* Эксперимент және бақылау топтарындағы көрсеткіштерді салыстырмалы талдау.

 Бұл міндеттерді шешу үшін зерттеудің тәжірибелік кезеңінде қолданылған бақылау, әңгімелесу, тестілеу және шығармашылық тапсырмалар әдістерінің нәтижелері айқындау кезеңіндегі салыстырмалы әдіспен бағаланды. Анықталған нәтижелер 9-суретте ұсынылған.

Сурет 9 - Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың эмоционалдық-құндылықтық компоненті бойынша көрсеткіштер (эксперименттің соңы)

Суреттен көріп отырғанымыздай, эксперименттік топтағы болашақ бастауыш сынып мұғалімдерінің қазақ этнопедагогикалық дәстүрлері негізінде интеллектуалдық дамуының эмоционалдық-құндылықтық компоненті бойынша даму көрсеткіші айтарлықтай жақсарғаны байқалды. Жоғары деңгейдегі болашақ бастауыш сынып мұғалімдерінің үлесі 21,37%-ға жетті. Сонымен қатар, орта деңгейдегі көрсеткіш 78,91%-ға дейін өсіп, нәтижесінде төмен деңгейдегі студенттер саны 2,66%-ға дейін қысқарды.

Бақылау тобында мұндай өзгерістер айтарлықтай байқалмады. Егер бастапқы кезеңде қазақ этнопедагогикалық дәстүрлері арқылы интеллектуалдық дамудың эмоционалдық-құндылықтық компоненті бойынша төмен деңгейдегі студенттер 43,26%-ды құраса, қорытынды кезеңде бұл көрсеткіш өзгеріссіз қалды. Орташа деңгейдегі студенттер үлесі 55,44%-дан 55,45%-ға дейін шамалы ғана өссе, жоғары деңгейде өзгеріс болмағаны анықталды.

Алынған мәліметтердің салыстырмалы талдауы қалыптастыру эксперименті барысында эксперименттік топтағы болашақ бастауыш сынып мұғалімдерінің эмоционалдық-құндылықтық компонентінің бақылау тобына қарағанда қарқынды дамығанын көрсетті. Эксперимент тобының студенттері ұлттық құндылықтарға деген қызығушылығының артуымен, қазақ этнопедагогикалық дәстүрлеріне эмоционалдық қатынасының тереңдеуімен, ұлттық мәдениеттің құндылықтық мазмұнын терең түсінуімен, сондай-ақ этнопедагогикалық білімдерін кәсіби даярлық үдерісінде қолдануға деген ұмтылысының күшеюімен ерекшеленді.

Эксперимент жұмысының қорытынды кезеңіндегі ***үшінші кесіндінің*** мақсаты – тәжірибелік және бақылау топтарындағы болашақ бастауыш сынып мұғалімдерінің қазақ этнопедагогикалық дәстүрлері негізінде кәсіби даярлықтың *іс-әрекеттік-рефлексивтік компонентін* дамыту деңгейін салыстырмалы талдау мен диагностикалау.

Бұл кесіндінің негізгі міндеттері:

* қалыптастыру эксперименті барысында эксперименттік топтағы болашақ бастауыш сынып мұғалімдерінің іс-әрекеттік-рефлексивтік компонентінің даму деңгейін анықтау және салыстырмалы талдау;
* қазақ этнопедагогикалық дәстүрлері негізінде эксперимент тобы болашақ бастауыш сынып мұғалімдерінің кәсіби даярлықтағы іс-әрекеттік-рефлексивтік компонентінің өзгеру деңгейін бағалау;
* эксперимент және бақылау топтарының салыстырмалы көрсеткіштерін талдау.

Қорытынды үшінші кесіндінің зерттеу әдістері – бақылау, сауалнама, тестілеу әдістерін қолдану арқылы жүзеге асырылды.

 Зерттеуіміздің нәтижелері көрсеткендей, эксперименттік топ болашақ бастауыш сынып мұғалімдері этнопедагогикалық дәстүрлерді меңгеруге деген қызығушылықтарының артқанын және оларды болашақ кәсіби қызметінде қолдануға ұмтылысының күшейгенін көрсетті. Сонымен қатар, болашақ бастауыш сынып мұғалімдері педагогикалық үдерісте қазақ этнопедагогикалық дәстүрлерін тиімді қолдану дағдыларын қалыптастыру қажеттігін атап өтті.

Бұл кезеңдегі нәтижелерді анықтау эксперименттің бастапқы кезеңінде алынған мәліметтермен салыстырылды. Бұл болашақ бастауыш сынып мұғалімдерінің қазақ этнопедагогикалық дәстүрлері негізінде кәсіби даярлықтағы іс-әрекеттік-рефлексивтік компонентінің дамуында сандық және сапалық өзгерістердің орын алғанын айғақтайды (10-сурет).

Сурет 10 - Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың іс-әрекеттік-рефлексивтік компоненті бойынша көрсеткіштер (эксперименттің соңы)

 Суретте берілген мәліметтерге сүйене отырып, эксперимент тобындағы болашақ бастауыш сынып мұғалімдерінің қазақ этнопедагогикалық дәстүрлері негізінде кәсіби даярлаудың *іс-әрекеттік-рефлексивтік компоненті* бойынша даму деңгейінің сапалық өзгерісі байқалады. Айқындау кезеңінде алынған нәтижелерге сәйкес, студенттердің басым бөлігі (64,6%) осы компонент бойынша төмен деңгейде болды. Бұл болашақ мұғалімдердің қазақ этнопедагогикалық дәстүрлерін кәсіби қызметте қолдану дағдыларының әлсіздігін және этнопедагогикалық іс-әрекеттерге белсенді қатысудың жеткіліксіздігін аңғартады.

 Қалыптастырушы кезеңнің нәтижелері болашақ бастауыш сынып мұғалімдерінің іс-әрекеттік-рефлексивтік компонентінің айтарлықтай артқанын көрсетті. Эксперименттің соңында бұл компонент бойынша жоғары деңгейдегі студенттердің үлесі 22,12%-ға жетті (бастапқыда 0% болған), ал орта деңгейдегі студенттер саны 35,4%-дан 77,62%-ға дейін артты. Бұл болашақ мұғалімдердің қазақ этнопедагогикалық дәстүрлерін кәсіби іс-әрекетте қолдануға деген ынтасының артқанын және практикалық дағдыларының қалыптасқанын білдіреді. Төмен деңгейдегі көрсеткіштер айтарлықтай азайды (64,6%-дан 2,86%-ға дейін).

 Бақылау тобында бұл өзгерістер айтарлықтай байқалмады. Егер тәжірибенің бастапқы кезеңінде төмен деңгейдегі студенттердің үлесі 55,9% болса, қорытынды кезеңде бұл көрсеткіш 45,26%-ға төмендеді. Орта деңгейдегі студенттер саны 44,1%-дан 54,54%-ға көтерілді, ал жоғары деңгейдегі көрсеткіштер өзгеріссіз (0%) қалды. Бұл бақылау тобындағы студенттердің қазақ этнопедагогикалық дәстүрлерін кәсіби қызметте қолдану дағдыларының айтарлықтай жетілдірілмегенін көрсетеді.

 Жалпы, эксперимент және бақылау топтарындағы болашақ бастауыш сынып мұғалімдерінің іс-әрекеттік-рефлексивтік компоненті бойынша өзгерістері қазақ этнопедагогикалық дәстүрлері негізінде болашақ мұғалімдерді кәсіби даярлаудың тиімділігін дәлелдейді. Эксперименттік топта этнопедагогикалық дәстүрлерді меңгеру мен оларды іс-әрекетте қолдану дағдыларының айтарлықтай дамуы байқалды, бұл осы бағыттағы оқыту әдістемесінің тиімділігін көрсетеді.

Зерттеу нәтижелерін сараптау барысында эксперимент тобының болашақ бастауыш сынып мұғалімдерінің бақылау тобымен салыстырғанда қазақ этнопедагогикалық дәстүрлері негізінде кәсіби даярлау үдерісінде барлық компоненттер бойынша даму деңгейінің артқаны байқалады (кесте 5).

Кесте 5 – Эксперимент және бақылау топтарындағы болашақ бастауыш сынып мұғалімдерінің әрбір компонент бойынша қазақ этнопедагогикалық дәстүрлері негізінде кәсіби даярлану деңгейінің салыстырмалы көрсеткіштері

| **Компоненттері** | **Кезеңдер** | **1- жоғары** | **2- орташа** | **3-төмен** |
| --- | --- | --- | --- | --- |
| ЭТ | БТ | ЭТ | БТ | ЭТ | БТ |
| Қажеттілік-ынталандырушылық | бастапқы | - | - | 40,2% | 50,8% | 59,8% | 49,2% |
| соңғы | 23,62% | - | 78,94% | 57,74% | 3,65% | 36,46% |
| Эмоционалдық-құндылықтық | бастапқы | - | - | 35,12% | 46,78% | 64,88% | 53,22% |
| соңғы | 21,37% | - | 78,91% | 55,44% | 2,66% | 43,26% |
| Іс-әрекеттік-рефлексивтік | бастапқы | - | - | 35,4% | 44,1% | 64,6% | 55,9% |
| соңғы | 22,12% | - | 77,62% | 54,54% | 2,86% | 45,26% |

 Жоғарыда көрсетілген эксперимент және бақылау топтарындағы болашақ бастауыш сынып мұғалімдерінің әрбір компоненті қазақ этнопедагогикалық дәстүрлері негізінде кәсіби даярланудың деңгейінің салыстырмалы көрсеткіштерін диаграмма бойынша көрсетеміз (Сурет 11).

Сурет 11 – Эксперимент және бақылау топтарындағы болашақ бастауыш сынып мұғалімдерінің әрбір компоненті қазақ этнопедагогикалық дәстүрлері негізінде кәсіби даярланудың деңгейінің салыстырмалы диаграммадағы көрсеткіштері

Сурет 12 – Эксперимент және бақылау топтарындағы болашақ бастауыш сынып мұғалімдерінің әрбір компоненті қазақ этнопедагогикалық дәстүрлері негізінде кәсіби даярланудың деңгейінің салыстырмалы көрсеткіштері

**14 - кесте – Қалыптастыру эксперименті кезеңінде болашақ бастауыш сынып мұғалімдерінің этномәдени дәстүрлер туралы білімді алуға құштарлығын анықтау көрсеткіштері**

|  |  |
| --- | --- |
| **Дереккөз** | **Тест сұрақтарының пункттері** |
| 1 | 2 | 3 | 4 | 5 | 6 | 7 | 8 |
| ТТ% | БТ% | ТТ% | БТ% | ТТ% | БТ% | ТТ% | БТ% | ТТ% | БТ% | ТТ% | БТ% | ТТ% | БТ% | ТТ% | БТ% |
| Отбасы | 5,34 | 3,44 | 1,78 | 3,72 | 3,56 | 6,88 | - | 13,76 | - | 5,16 | 7,12 | 6,88 | 8,90 | 6,88 | 69,42 | 72,24 |
| ЖОО | 3,56 | 3,44 | 1,78 | 3,72 | 8,90 | 10,72 | 8,90 | 15,48 | 12,46 | 6,88 | 7,12 | 8,60 | 19,58 | 25,80 | 7,12 | 5,16 |
| Мектеп | 5,34 | 6,88 | 5,34 | 4,72 | 5,34 | 6,88 | - | 5,16 | 1,78 | 10,32 | 1,78 | 3,44 | 8,90 | 6,88 | 35,6 | 39,56 |
| Кітаптар | 3,56 | 5,16 | 3,56 | 4,72 | 8,90 | 12,04 | 7,12 | 8,60 | 5,34 | 8,60 | 16,02 | 8,60 | 5,34 | 5,16 | 10,68 | 13,76 |
| Достар | 5,34 | 6,88 | 16,02 | 15,48 | 8,90 | 13,76 | 3,56 | 5,16 | 10,68 | 15,48 | 5,34 | 6,88 | 5,34 | 3,44 | 1,78 | 3,44 |
| АКТ | 7,12 | 8,60 | 3,56 | 5,16 | 1,78 | 3,44 | 8,90 | 18,92 | 14,24 | 17,20 | 10,68 | 10,32 | 3,56 | 1,72 | 21,36 | 10,72 |
| Басқа | 24,92 | 27,52 | 3,56 | 4,72 | 3,56 | 13,76 | 3,56 | 1,72 | 3,56 | 5,16 | - | 3,44 | 5,34 | 3,44 | 10,68 | - |

Алынған деректер көрсеткендей, тәжірибелік топтағы болашақ бастауыш сынып мұғалімдерінің 69,42%-ы және бақылау тобының 72,24%-ы халық дәстүрлері мен мәдениеті туралы білімнің негізгі көзі ретінде *отбасына* - ең көп (8) ұпай береді. Олар өздерінің «анасын» немесе «әжесін» этномәдени білім берудегі рөліне басымдық берілген көрсетеді. Этнопедагогикалық білімді жеткізуші басты тұлға ретінде бірде-бір оқушы «әкені» негізгі тұлға деп атамаған, «ата-анасының» екеуін де көрсететін жауаптар болды. Алынған деректер этнопедагогикалық білім берудегі отбасының басымдылығын көрсетеді. Университет отбасынан кейін екінші орында, одан кейін кітаптар, теледидар және интернет сияқты қосымша дереккөздердің өскелең ұрпаққа этнопедагогикалық білім берудегі жетекші рөлінің артып келе жатқанын көрсетеді. Қосымша дереккөздерге сүйенсек, бірде-бір оқушы ҚР қалалары мен ауылдарында тұрақты өтетін ұлттық, халықтық мерекелерді, фольклорлық ансамбльдердің байқауларын, халық қолөнерші көрмелерін және іс-шараларды атамағандығы анықталды.

Келесі кезекте болашақ педагогтың кәсіби құзыреттілік пен кәсіби кәсіби құзыреттіліктің арақатынасына байланысты сұрақтар мен тапсырмаларды қарастыруды ұсындық. Бастауыш сыныптарда этнопедагогиканың құралдарын пайдаланудың тәрбиелік мүмкіндіктерінің деңгейін анықтау мақсатында болашақ мұғалімдерге пәндерді баллға сәйкес дәрежелеуді ұсындық, мұнда потенциалы жоғары пәнге – 5 ұпай, ал маңызды емес деп есептелетін пәнге – 1 ұпай берілуі керек. Алынған мәліметтер 15-кестеде берілген.

## **15 кесте** – **Қалыптастыру эксперименті кезеңінде тәжірибелік және бақылау топтарындағы пәндердің оқу нәтижелерінің көрсеткіші**

|  |  |
| --- | --- |
| **Тақырып** | **Пункттер саны** |
| 1 | 2 | 3 | 4 | 5 |
| ТТ% | БТ% | ТТ% | БТ% | ТТ% | БТ% | ТТ% | БТ% | ТТ% | БТ% |
| Қолөнер | 1,78 | 3,44 | 3,56 | 3,44 | 3,56 | 12,04 | 7,86 | 18,92 | 28,48 | 36,12 |
| Ауыз әдебиеті | 3,56 | 8,60 | 7,12 | 10,32 | 10,68 | 20,64 | 10,68 | 15,48 | 21,36 | 27,52 |
| Көркем әдебиет | 12,46 | 15,48 | 3,56 | 5,16 | 19,58 | 17,20 | 5,34 | 3,44 | 10,68 | 13,76 |
| Дене шынықтыру | 1,78 | 3,44 | 10,68 | 18,92 | 12,46 | 13,76 | 5,34 | 3,44 | 12,46 | 30,96 |
| Музыкалық тәрбие | 10,68 | 12,04 | 8,90 | 10,32 | 8,90 | 24,08 | 16,02 | 15,48 | 8,90 | 27,52 |
| Тарих | 8,90 | 6,88 | 3,56 | 8,60 | 7,12 | 10,32 | 1,78 | 5,16 | 19,58 | 29,24 |

«Этнопедагогикалық құзіреттілік» деген ұғымды: тәжірибелік топта – 48,06%, бақылау тобында –34,40% респонденттер «этнопедагогикалық іс-әрекетті жүзеге асыруға қажетті этнопедагогикалық білім мен дағды» деп түсінеді. Тәжірибелік топта 19,58% және бақылау тобында 25,80% студенттер «кәсіби құзыреттілікті» – «этнопедагогикалық мәселелерді шешуде терең этнопедагогикалық білім мен дағдылар мен тәжірибенің болуымен көрінетін тұлғалық қасиет» екенін атап өтті. Тәжірибелік топтың тек 10,68%-ы мен бақылау тобындағы 15,48% студенттері «кәсіби құзыреттілікті – педагогтың әлеуетті мүмкіндіктерін, этнопедагогикалық білімнің деңгейі мен динамикасын, этнопедагогикалық мәселелерді дамытуға және шешуге дайындығын, ұмтылысын сипаттайтын интегралды тұлға қасиеті» екенін атап берді. «Этнопедагогикалық және кәсіби педагогикалық құзіреттіліктің арақатынасы» туралы сұраққа тәжірибелік топта небәрі– 19,58%, БТ респонденттердің –30,96%-ы ғана «этнопедагогикалық құзыреттілік кәсіби педагогикалық құзыреттілікке кіреді» – деп жауап берді. ТТ –56,96% және БТ – 34,40% бұл ұғымдардың «бірін-бірі толықтыратынын» атап өттсе, тәжірибелік топта –3,56%, бақылау тобындағы студенттер арасында – 1,72% бұл ұғымдарды «бір-бірінен тәуелсіз» деп анықтап берді.

Бұдан шығатын құрытынды, ұрпақ бойында халық дәстүрлерімен, әдет-ғұрыптарымен, мәдениетімен етене таныстыру нәтижесінде қалыптасатын олардың қабілеттерін, білімдері мен дағдыларының қатарына респонденттердің ойынша: «этнопедагогикалық білім оқушылардың эстетикалық талғамын дамытады, өз халқының мәдени құндылықтарын сақтайды, ұлттық сана-сезімін, өз еліне деген мақтаныш сезімін дамытады, отансүйгіштік, өзара әрекеттесу тәсілдерін, басқалармен қарым-қатынас жасауды үйретеді, өзінің және бір мемлекетте тұратын басқа халықтардың тарихы мен мәдениетін құрметтеуге үйретеді».

***Қорытынды эксперименті*** кезеңінде болашақ мамандардың кәсіби құзыреттілігінің қалыптасу деңгейін анықтау мақсатында студенттердің «Тәрбие жұмысының теориясы мен әдістемесі» пәні бойынша игерген білімдері мен қабілеттерін танытуы мен өзін-өзі бағалау алу өлшемдеріне сай практикалық іс-әрекеттерде жүзеге асырылу деңгейі бағаланды. Кешенді бағалау оқытушылардың бағалары мен студенттердің өзін-өзі бағалау нәтижелерінің жиынтығынан құрылады. Олардың сабақ үдерісіндегі аса белсенділік пен іскерлігі, өзіне жауапкершілікті ала білуі, сыни эмпатиясы, толеранттық таныту іскерлігі, әріптестерімен белсенді жұмыс атқаруы 1-1,5 балл аралығында өскен болса; тұлғалық дамуды бақылау, бағалау білігі, сыныпты басқара алуы, топта жетекші және орындаушы тұрғысынан жұмыс істей алуы, өзара әрекеттестіктегі ізгілік пен кәсібилікті ажырата алу, өзінің стратегиялық қырағылығын көрсету және т.б. дағдылары 2 балға жуық артқандығы көрінеді (Кесте22).

**Кесте 22** - Болашақ бастауыш сынып мұғалімдерінің қажеттілік-ынталандырушылық, эмоционалдық-құндылықтық, іс-әрекеттік-рефлексивтік компонеттерінің қалыптасу динамикасы (10 баллдық шкала)

|  |  |  |
| --- | --- | --- |
| Кәсіби білім,білік, дағдылар | Бақылау тобы | Тәжірибелік топ |
| Бастапқы | соңғы | Бастапқы | соңғы |
| 1 | 2 | 3 | 4 | 5 |
| Оқушыға ықпал ету, сыныпты басқара алу | 5,3 | 5,7 | 5,4 | 7,1 |
| Оқыту үдерісіндегі белсенділік | 6,5 | 6,7 | 6,5 | 7,1 |
| Шағын, үлкен топтарда жұмыс істей алуы | 5,6 | 6,4 | 5,5 | 7,2 |
| Студенттің дамуын бақылау,бағалау | 6,9 | 7,3 | 6,9 | 8,1 |
| Басқалармен оң қарым-қатынас жасай алуы | 6,9 | 7,7 | 6,8 | 8,3 |
| Жауапкершілікті сезінуі және өзіне ала білуі | 6,9 | 7,1 | 7,0 | 8,3 |
| Рефлексияға, өзін-өзі сынауға, сыни ойлауға,сыни тұжырымдар жасай білу | 6,5 | 6,8 | 6,5 | 7,3 |
| Өзара әрекеттестікте ізгілікті, кәсібилікті ажырата білуі | 5,3 | 5,7 | 5,4 | 7,1 |
| Этнономәдени ақпаратты бағалауы, білуі | 6,5 | 6,7 | 6,5 | 7,1 |
| Жаңа жағдайларға бейімделуі, сыни жағдаяттарды талдауы | 5,4 | 6,4 | 5,5 | 7,3 |
| Жаңа идеяларды ойлап табу | 6,3 | 6,5 | 6,4 | 7,3 |
| Проблемаларды өз бетінше шеше алуы | 6,6 | 7,4 | 6,5 | 8,3 |
| Білім беру субъектілерімен өзараӘрекеттестіктің аясын кеңейте алуы | 6,4 | 7,4 | 6,3 | 8,0 |
| Өзінің стратегиялық қырағылығының болуы | 5,3 | 6 | 5,4 | 8,2 |

Практикалық іс-әрекетті жүзеге асыруға мынадай болжау жасалған болатын: 7 баллға дейін – төмен деңгей, 7 мен 8 балл аралығында – орта деңгей, 8 балл – жоғары деңгей. Бұл бізге болашақ педагогтің кәсіби құзыреттілігі қалыптасуында практикалық іс-әрекеттер нәтижесінің маңыздылығын көрсетеді.Кестеден көріп отырғанымыздай, бақылау тобының даму өзгерістеріне қол жеткізе қоймады. Біз жасаған болашақ бастауыш сынып мұғалімдерінің кәсіби құзыреттілігін қалыптастыру әдістемесін қолдану нәтижесінде тәжірибелік топ студенттерінің айтарлықтай жоғары көтерілгендігі көрінді.

*Қорытындылау экспериментіне* қойылған міндеттің шешімін табу үшін алдын-ала айқындау экспериментінде қолданған салыстырмалы талдауға арналған тапсырмаларды, әңгімелесу, сауалнама, жоба орындау, бақылау әдісін және т.б. диагностикалық әдістемелерді қайтадан қолдандық.Қорытынды экспериментте алынған нәтижелер болашақ педагогтың кәсіби құзыреттілігі құрамындағы сапалар бойынша талданды. Кәсіби құзыреттіліктің тұлғалық сапалары бойынша, бастапқы мен қорытынды нәтижелерді салыстыру барысында қорытынды мәліметтер ұсынылды (Кесте 23).

**Кесте 23– Болашақ бастауыш сынып мұғалімдерінің кәсіби құзыреттілігінің тұлғалық құзыреті құрамының үйлесімділігі**

|  |  |
| --- | --- |
| Тұлғалық құзыреті | ІЗГІЛІГІ |
| қайырымдылық | өз ісіне адалдық | білімге құштарлық |
| т.дейін | т.кейін | т.дейін | т.кейін | т.дейін | т.кейін |
| төменгі | 62,82% | 50,12% | 60,94% | 48,82% | 56,22% | 46,04% |
| орташа | 31,08% | 29,81% | 31,59% | 29,65% | 37,61% | 31,71% |
| жоғары | 6,09% | 20,07% | 7,47% | 21,53% | 6,17% | 21,89% |
| Тұлғалық құзыреті | ЭМПАТИЯСЫ |
| байқампаздық | жауапкершілік | түсінушілік |
| т.дейін | т.кейін | т.дейін | т.кейін | т.дейін | т.кейін |
| төменгі | 61,56 % | 56,02% | 61,76% | 49,62% | 57,38% | 53,94% |
| орташа | 32,53% | 33,08% | 31,67% | 29,87% | 34,51% | 31,27% |
| жоғары | 5,91% | 23,12% | 6,57% | 20,51,% | 8,11% | 22,67% |
| Тұлғалық құзыреті | ТОЛЕРАНТТЫЛЫҒЫ |
| төзімділік | татулық | құрметтеушілік |
| т.дейін | т.кейін | т.дейін | т.кейін | т.дейін | т.кейін |
| төменгі | 59,58% | 48,06% | 60,49% | 47,08% | 59,94 % | 53,16% |
| орташа | 32,91% | 29,67% | 33,07% | 31,87% | 33,47% | 30,07% |
| жоғары | 7,51% | 21,73% | 5,81% | 20,33% | 6,59 % | 23,09% |

19-кестеде көрсетілген мәліметтер бойынша болашақ бастауыш сынып мұғалімдерінің кәсіби құзыреттілігі құрамындағы қажеттілік-ынталандырушылық сапаларының бастапқы деңгейіне қарғанда соңғы деңгейінің айтарлықтай жоғарылағандығын көрсетеді. Көрсеткіштер қалыптастыру әдістемеміздің тиімділігін айқындайды.

Тәжірибелік-эксперимент жұмысын қорытындылау барысында алынған болашақ педаготардың қажеттілік-ынталандырушылық, эмоционалды-құндылықтық, іс-әрекеттік-рефлексивтік құрамдастары бойынша кәсіби құзыреттіліктің қалыптасуы деңгейін жинақтап кесте және диаграмма түрінде көрсеттік (кесте 23, сурет 28).

Тәжірибелік және бақылау топтарындағы студенттердің кәсіби құзыреттілігі қалыптасуының әрбір компоненті бойынша деңгейін анықтау тәжірибелік-эксперимент жұмысының біртұтас нәтижесін көрсетуге мүмкіндік берді. Біздің зерттеу жұмысымыздың болжамын дәлелдеу үшін студенттердің кәсіби құзыреттілігінің қалыптасуының әрбір компоненті бойынша жоғары, орта, төмен деңгейлерінің салыстырмалы көрсеткіштерін, тәжірибелік топ пен бақылау тобы үшін T- критерийінің көмегімен бастапқы деңгей мен тәжірибеден кейінгі деңгейдің арасындағы айырмашылықтың дәл екендігі жайлы болжамды тексердік. Зерттеуімізде статистикалық талдау әдістердің тәуелділікті таңдау үшін орташа мәндері айырмашылықтарының дәлдігін анықтауда келесі формуланы қолдандық:

*t* (1)

*d*

*n**d*2*d*2

*n*1

мұндағы:

d – тәжірибелік және бақылау топтары нәтижелерінің арасындағы айырма;

d – жеке топ (тәжірибелік және бақылау) арасындағы айырмалардың қосындысы;

d2 – жеке топ (тәжірибелік және бақылау) айырмалардың квадраттарының қосындысы.

**Кесте 24 – Кәсіби құзыреттіліктің қалыптасуындағы әр компонент бойынша деңгейдердің салыстырмалы көрсеткіштері**

|  |  |  |  |  |
| --- | --- | --- | --- | --- |
| Компоненттері | Кезеңдер | 1-жоғары | 2-орташа | 3-төмен |
| ТТ | БТ | ТТ | БТ | ТТ | БТ |
| Қажеттілік-ынталандырушылық | Бастапқы | 3 |  | 19 | 27 | 39 | 38 |
| соңғы | 15 |  | 44 | 30 | 2 | 35 |
| Іс-әрекеттік-рефлексивтік | Бастапқы | 2 |  | 24 | 28 | 35 | 37 |
| соңғы | 12 |  | 46 | 29 | 3 | 36 |
| Эмоционалды-құндылықтық | Бастапқы | 3 |  | 23 | 31 | 35 | 34 |
| соңғы | 12 |  | 40 | 30 | 9 | 35 |

Алынған нәтижелер формуладағы t мәнімен тексеріледі, онда n-1 еркіндік дәрежесіне ие мәнді іздейміз; бұл жағдайда n ТТ және БТ нәтижелерінің саны болып табылады (Кесте 25).

**Кесте 25 – T-критерийі бойынша ТТ және БТ нәтижелерінің арасындағы салыстырмалы шамалары**

|  |  |  |  |  |
| --- | --- | --- | --- | --- |
| Компоненттер | Эксперименткедейін | Тәжірибеденкейін | d | d2 |
| Тәжірибелік топ (47) |  |  |  |  |
| Қажеттілік-ынталандырушылық | 20 | 21 | -1 | 1 |
| Эмоционалды-құндылықтық | 20 | 21 | -1 | 1 |
| Іс-әрекеттік-рефлексивтік | 21 | 20 | +1 | 1 |
| Бақылау тобы (49) |  |  |  |  |
| Қажеттілік-ынталандырушылық | 22 | 21 | +1 | 1 |
| Эмоционалды-құндылықтық | 21 | 22 | -1 | 1 |
| Іс-әрекеттік-рефлексивтік | 22 | 21 | +1 | 1 |
| d=-1 | d2=1 |  |  |  |

Кестеден көріп отырғанымыздай, тәжірибелік және бақылау топтары нәтижелерінің арасындағы айырмасы:(-1+(-1)+ 1+0)+(1+(-1)+1+(-1) =(-

1+0)=-1.

## d=-1

Тәжірибелік және бақылау топтары нәтижелерінің арасындағы айырмалардың квадраттарының қосындысы:

## d2=(-1)=1

Жоғарыда келтірілген формулаға қоятын болсақ, t=0,039 болады, осы t=0,039 деген шамасы 0,05 мәнділік деңгейінен кіші болып тұр,басқаша айтсақ t үшін ықтималдылық табалдырығы 0,05 төмен.

Сөйтіп, нөлдік болжам қабылданбайды, студенттердің кәсіби құзыреттілігі қалыптасуының әрбір компоненті бойынша жоғары, орта, төмен деңгейлерінің салыстырмалы көрсеткіштері арасындағы айырмашылық дәл. Оны келесі жолмен көрсетуге болады:

## t=0,039; р<0,05дәл.

Бұл әдіс тәуелді және тәуелсіз таңдаулардың айырмасы болады. Тәуелсіз таңдаулар тәжірибеге қатысушылардың екі түрлі топтарын зерттеуден алынады.

ТТ және БТ студенттерінің барлық компоненттер бойынша этнопедагогикалық білім бойында кәсіби дамуының көрсеткіштерін анықтауда комплексті тәжірибесінің нәтижелерін анықтау кезінде олардың өсу деңгейі көтерілуі байқалды.

 Түйіндей келе, біз ұсынған әдістеменің жүйелі ұйымдастырылуы мен эксперимент нәтижелерінің дәйектілігі зерттеу мақсатына қол жеткіздік деп айтуға толықтай мүмкіндік береді. Қазақ этнопедагогикалық дәстүрлері негізінде Бастауыш мектепте қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау үдерісінде тиімді әдістерді қолданумен қатар, этномәдени материалдар мен зерттеу тақырыптарын жүйелі пайдалансақ, болашақ мамандардың кәсіби даярлығының артуына септігін тигізді.

 Болашақ бастауыш сынып мұғалімдерін кәсіби даярлау бойынша зерттеу мақсатына қол жеткізуде жүргізілген эксперименттік сынама негізінде «Тәрбие жұмысының теориясы мен әдістемесі» курсы аясында курс бағдарламасына толықтырушы тақырыптар кешені әзірленді. Кәсіби даярлықты қалыптастыру бағдарламасы қазақ этнопедагогикалық дәстүрлерін дамытуға негізделген тақырыптар мен материалдарды қамтыды. Осы бағытта келесі принциптер мен ұсыныстар белгіленді:

 1. Болашақ бастауыш сынып мұғалімдерін кәсіби даярлау олардың пәндік білімін, этномәдени дағдыларын, шығармашылығы мен танымдық дағдыларын дамытуға бағытталуы шарт;

 2. Болашақ бастауыш сынып мұғалімдерін кәсіби даярлауда қазақ этнопедагогикалық дәстүрлері негізінде арнайы бағдарламалар құрастырып, оларды оқыту үдерісінде тиімді пайдалануымыз қажет;

 3. Болашақ бастауыш сынып мұғалімдерін қазақ этнопедагогикалық дәстүрлері негізінде даярлау нәтижесінде болашақ мамандар бойында жақсы мінез-құлық, адамгершілік пен рухани әдептілік, ізгіліктің үлгісі болу, мейірімділік, жауапкершілік секілді қасиеттерді ұлттық тәрбиенің ұйытқысы ретінде дамытады.

 4. Болашақ бастауыш сынып мұғалімдерін кәсіби даярлау моделінің құрамдас компоненттері қазақ этнопедагогикалық дәстүрлері негізінде білім беру мен тәрбиенің маңызды алғышарттары ретінде заманауи технологияларды интеграциялау мен кәсіби даярлауда этнопедагогика құралдары мен этномәдени материалдарды пайдалануды қамтамасыз етеді.

 Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау бойынша жүргізілген тәжірибелік-эксперимент жұмысы мұндай әдіснаманың тиімділігін және маңыздылығын көрсетті. Эксперимент жұмысы барысында болашақ мұғалімдердің ұлттық мәдениетке негізделген кәсіби және тұлғалық сапаларын дамытуға арналған әдіс-тәсілдер тәжірибеден өткізілді. Мұндай тәсілдер мұғалімдердің өз халқының рухани құндылықтарын игеруге және оларды оқу-тәрбие процесінде тиімді қолдануға ықпал етті.

Эксперимент нәтижелері қазақ этнопедагогикалық дәстүрлері негізінде даярлау әдістерінің мұғалімдердің эмоционалдық-еріктік, инновациялық-танымдық, коммуникативтік-бағалаушылық сапаларын дамытуда жоғары нәтиже беретінін көрсетті. Олардың кәсіби даярлығы артып, оқушылардың ұлттық сана-сезімін тәрбиелеу және этнопедагогикалық дәстүрлерді жеткізу қабілеттері күшеюі әзірленген әдістеменің тиімділігі мен ұсынылған болжамдарының дұрыстығын дәлелдейді.

**ҚОРЫТЫНДЫ**

Қазіргі білім мен тәрбие беруде жас ұрпақ тәрбиесіндегі ұлттық рухани құндылықтар, ұлттық салт-дәстүрлер мен ұлттық озық тәрбие жетістіктеріндегі негізгі принциптерін басшылыққа алынуы керек. Ұлттық білім мен тәрбиенің іргетасы бастауыш мектепте қаланады, оның негізін қалаушы ***–*** бастауыш сынып мұғалімі. Олар – өскелең ұрпаққа өмірлік қағидаттар мен әлеуметтік факторларды және жаңа қоғамды өмір сүрудің ережелеріне байланысты алғашқы білімді дарытушы кәсіби мамандар. Бастауыш мектеп стандарттарына сай болашақ мамандарды даярлаудың теориялық-практикалық үдерісі өзгерістерге түсуде. Оның себебі сыртқы факторлар, әсіресе әлемнің жаһандануына орай, жаңа технологиялардың дамыу, адами құндылықтардың өзгеруі мен мәдениетаралық байланыстардың үдеуі. Бастауыш сынып оқушыларына білім беру үдерісіндегі шиеленістер мен психологиялық сипаттағы мәселелер, ғаламдық қарқынды өзгерістер жаңа мәселелердің шешімін табуға әкелді.

Диссертацияның бірінші тарауында бастауыш мектептің педагог-мамандарына қазіргі қоғамдағы өзгерістерге сай педагогикалық-психологиялық білім мен тәрбие берудің маңызды факторлары жүйеленіп, бастауыш мектеп мұғалімдерін кәсіби даярлаудағы этнопедагогикалық құралдарын қолданудың теориялық-әдіснамалық негіздері қарастырылды. Этнопедагогика ғылымының таризхи даму кезеңдері мен қалыптасуына үлес қосқан қазақстандық және шетелдік ғалымдардың зерттеулерін талдау негізінде этнопедагогиканың жаңа сипаттағы әдіснамасын дамытуға қосқан үлестері қарастырылды. Пәннің басым бағыттары мен анықтамасына талдау жасалды. Қазақ этнопедагогикасының негізін салушы ғалым-әдіскерлердің, ағартушы-ғалымдардың еңбектерін зерттеу барысында, қазақ этнопедагогикасының даму тарихының кезеңдері жіктелді. Педагогикалық ғылымдар саласында бастауыш білім беруде қажетті саналатын негізгі құзыреттіліктер мен оқыту нәтижелерін дамыту үдерісі ұлттық білім беру бағытында жүзеге асырылуы тиісті өте маңызды мәселелердің бірі болып отыр. Теориялық-әдіснамалық әдебиеттерге шолу жасалды мен ұлттық идеяларды білім мен тәрбие ісінде қолданудың тарихи сипаты, этнопедагогиканың алғышарттары мен тұғырларын зерттеудегі бастамалар мен ғылыми тұжырымдарды зерттей отырып, жалпы педагогика және этнопедагогика мен этнопсихология идеяларын ЖОО-ның білім беру мен тәрбие кеңістігінде пайдалану мүмкіндіктері мен тәрбиелік әлеуеті айқындалды, сипаттама берілді. Ондағы этнопедагогика құралдарының шешендік өнер, ауызекі әдеби шығармалар, қолөнер, халық даналығы, отбасы құндылықтарының мазмұны сипатталды.

Диссертацияның екінші тарауында зерттеу мақсатын жүзеге асыруда қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау үдерісін тиімді ұйымдастырудың теориялық негіздері, этнопедагогика негізінде маман даярлаудың мақсаты, міндеттері, мәні, мазмұны, негізгі компоненттері мен әдістемелік үлгісі ұсынылды. Болашақ бастауыш сынып мұғалімдерінқазақ этнопедагогикалық дәстүрлері негізінде кәсіби даярлаудың құрылымдық-мазмұндық моделі жасалып, оның құрамдас компоненттері негізделді.

**«**Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау» ұғымының мазмұны анықталды. Этнопедагогика білім мен тәрбие ісінде ұлттық көзқарастарды, ұлттық тәрбие мен этнопедагогика құралдарын мен дағдылар жиынтығынан керінетін педагогикалық білімдер кешенін қалыптастыруға негіз бола алады. Этнопедагогика мұраларына «дәстүр», «ұлттық сана», «отбасы құндылықтары», «этнопедагогикалық білім», «этнопедагогикалық оқыту» ұғымдары жатады және этнопедагогика ғылымында олардың көмегімен бала тәрбиесінде ата-баба дәстүрлерінің озығын жаңғыртуда және ұрпақ тәрбиені арттыру көзделеді. Этникалық білімді игеруде болашақ мамандарды даярлаудағы ғылыми еңбектерді талдай отырып, оларды практикалық қызметте қолдану арқылы жүзеге асырады. Осы орайда, бастауыш сынып мұғалімінің этнопедагогикалық тәрбиені кешенді жүргізуге тырысуы оқыту үдерісін жүйесіздіктен құтқарады. Этникалық білімнің негізгі принциптеріне қахақ қоғамы мәдениетіндегі ержелер іспетті үлкенге ізет, кішіге құрмет жасау, туған-туысты құрметтеу, өзін-өзі ұстаудағы адамгершілік, жауапкершілік, парасаттылық, тазалық принциптері қарастырылды. Мұндағы ұрпақ тәрбиесінің негізгі түйіні – парасаттылық, ақыл-ой, имандылық, адал еңбек, эстетика, дене тәрбиесі, жауапкершілік, отбасы мәселелерін шешуде залық педагогикасының құралдарының ұтымды тұстарын білім мен тәрбие беруде ұтымды пайдалану. Қазақ этнопедагогикалық дәстүрлері негізінде болашақ бастауыш сынып мұғалімдерінің кәсіби даярлығының құрылымдық компоненттерін, критерийлерін және тиімділік деңгейлері жасақталды. Ұстаз мамандығының біртұтас тұлғалық құрылымындағы кәсіби құзыреттіліктің өлшемдері: *қажеттілік-ынталандырушылық, эмоционалды-құндылықтық, іс-әрекеттік-рефлексивтік, бағалауыштық-нәтижелелілік*  компоненттер маңызды орын алады.

|  |
| --- |
|  Зерттеудің үшінші бөлімінде арнайы әдістеменің құрастырылуы болашақ бастауыш сынып мұғалімдерін кәсіби даярау ісін жетілдіруге және қазақтың этнопедагогикалық мәдениетін, этнопедагогика, этнопсихология құралдарын пайдалану негізінде дамытуға бағытталды. ЖОО-да қазақтың этнопедагогикалық дәстүрлері негізінде болашақ бастауыш мектеп мұғалімдерінің кәсіби даярлығын жетілдіру моделінің тиімділігін теориялық негіздеу барысында оның негізгі алғышарттары, мақсаты мен міндеттері, кезеңдері, бағалау критерийлері бойынша маман даярлау әдістемесі ұсынылды. Осы бағытта, «Тәрбие жұмысының теориясы мен әдістемесі» курсының мазмұнын жетілдіру үшін бірнеше тақырыптар енгізілді. Арнайы құрастырылған оқу бағдарламасы мен «Қазақ этнопедагогикалық дәстүрлерінің түсіндірме сөздігі» эксперимент барысында апробациядан өткізілді. Этнопедагогика халық тарихнамасымен тікелей байланысты, себебі ол халықтың санасында, мінез-құлқында сандаған ғасырлар бойы қалыптасып, анықталды. Халық даналығы үлкен мектеп ретінде ғасырлар бойы қалыптасқан, халықпен бірге жасасып келе жатқан рухани игіліктеріміз: жауапкершілік, өз ісіне адалдық, татулық, құрметтеушілік, төзімділік, білімге құштарлық, байқампаздық, түсінушілік сияқты ұлттық қасиеттерімізді жастар бойында дарытуда ұстаз еңбегінің зор екендігі анықталды. Курс барысында этнопедагогика және оған қатысты ұғымдардың анықтамалары мен ерекшеліктеріне сипаттама берілді. Зерттеу барысында қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлаудың әдіс-тәсілдері айқындалды.  |

 Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау үдерісінің құрылымдық-мазмұндық моделін жасау және оның тиімділігін тәжірибелік-эксперименттік жұмыс барысында тексерілді. Этникалық білімнің негізгі діңгегі ретінде халық даналығын ұрпақ тәрбиесінде ақыл мен сананың айшықты көріністерін бейнелеуде киелі мұра мен асыл қазына ретінде қолданудың бағыттарына, өлшемдері мен мазмұнына талдау жасалды. Тәжірибелік-эксперимент жұмысының диагностикалық кезеңінде болашақ бастауыш сынып мұғалімдеріне жүргізілген сауалнама нәтижелері болашақ маман үшін ұлттық құндылықтар мен салт-дәстүрлердің маңыздылығын дәлелдеп берді. Зерттеудің болашақ мамандарды кәсіби даярлауда тәжірибелік-эксперименттік жұмысының мазмұндық талдамасының нәтижесінде ұсыныстар жасалды.

 Жүргізілген диссертациялық зерттеуіміз бойынша келесі ұсыныстарды жасауға болады:

 1. Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау үдерісінің құрылымдық-мазмұндық моделін осы саладағы білім алушыларға этнопедагогикалық теориялық білімдерді жүйелі меңгертуге көмек береді. Зерттеу нәтижелерін бастауыш сынып мұғалімдерінің кәсіби біліктілігін жетілдіретін институттар мен жас ғалымдар мектебінің әдістемелік бағдарламаларына ендіру керек.

 2. Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлауда жоғары педагогикалық оқу орындарындағы этномәдени білім беру мен тәрбие ортасында тиімді пайдалану қажет. Жаңа форматтағы болашақ бастауыш сынып мұғалімдерінің мектебін қалыптастыруда ұжымдық шығармашылық топтарды құру, олардың кәсіби іс-әрекетінде бастауыш білім беру субъектілерінің өзара әрекеттестігін жүзеге асыруда зерттеудің педагогогикалық алғышарттарын практикаға ендіру қажет.

 3. Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау үдерісін дамытуға бағытталған әдістемелік нұсқауларды жоғары педагогикалық, орта кәсіптік педагогикалық оқу орындарының, жалпы білім беретін мектептердің оқу-тәрбие үдерісінде тақырыптық іс-шараларды өткізуде негізге алуымыз шарт.

 4. Қазақ этнопедагогикалық дәстүрлері негізінде болашақ бастауыш сынып мұғалімдерін кәсіби даярлау үдерісін дамытуға бағытталған әдістемелік нұсқауларды жоғары педагогикалық оқу орындарында, орта кәсіптік педагогикалық оқу орындары мен жалпы білім беретін мектептердегі оқу-тәрбие үдерісінде этнопедагогика, этнопсихология бойынша тақырыптық іс-шараларда негізге алу керек.

 5. Болашақ бастауыш сынып мұғалімдерін кәсіби даярлау мен кәсіби құзыреттілігін қалыптастыруда қосымша семинар курстарын, үйірме жұмыстарын, сабақтан тыс іс-шаралардың жоспары аясында интербелсенді технологиялардың көмегімен қолдану негізінде жүзеге асыру ұсынылады.

 Зерттеудің теориялық және практикалық құндылығы жоғары, себебі халық даналығы құралдарының білім мен тәрбие беруде зерттеу болашақ бастауыш сынып мұғалімдерін кәсіби даярлаудың тәжірибесінде педагогика, этнопедагогика, жеке әдістемелік пәндер бойынша қолдану мүмкіндіктері зор. Дегенмен, қазақ этнопедагогикалық дәстүрлерінің ауқымы кең және оны бастауыш мектеп мұғалімдерін даярлауда қарастырудың бағыттарының толық зерттелмей отырғандығына байланысты, зерттеу мәселесі толығымен шешімін тапты деп айта алмаймыз. Алдағы уақытта үздіксіз болашақ бастауыш сынып мұғалімдерін кәсіби даярлауда көптеген мәселелер зерттеуді қажет етеді. Зерттеудің нәтижелерін, сонымен қатар, болашақ бастауыш сынып мұғалімдерін этнопедагогикалық бағытта даярлау үлгісі ретінде бастауыш білім беру бағдарламалары мен оқыту әдістемесін әлі де болса жетілдіруде халық даналығы құралдарының басқа да тиімділіктері мен мүмкіншіліктерін қарастыруымыз керек.

 Болашақта этнопедагогикалық принциптерді басшылыққа ала отырып, оқыту материалдарының мазмұндық аспектісін дамытуда болашақ бастауыш сынып мұғалімдеріне білім мен тәрбие берудің интегративті технологиясы мен ұлттық негіздегі кәсіби даярлығын қамтамасыздандыру мүмкіндігін есепке алуымыз шарт. Дегенмен, заман дамуына байланысты болашақ бастауыш сынып мұғалімдерін кәсіби даярлауда қазақ этнопедагогикалық дәстүрлерін пайдалану моделін жан-жақты қарастыру және оқу бағдарламаларын құрастыру маңыздылығы жоғары білім берудегі басым бағыттардың бірі болып қала береді.